
Amintirile împărtășite sunt ca niște piese de puzzle cu 
marginile dantelate. Uneori nu se aliniază perfect, cu 
absolută precizie. Am făcut tot ce-am putut ca să aşez toate 
piesele acestei povești complexe într-o succesiune cât mai 
exactă. În cazurile în care naraţiunea include dialoguri, am 
folosit documente de investigaţie și rememorări din 
interviuri realizate pe parcursul a doi ani. În cele din urmă, 
din motive de confidenţialitate, am ales să folosesc un 
pseudonim pentru prenumele Larei Watson. 


Prolog 


Trei surori. 

Acum, femei în toată firea. 

Toate trei locuiesc în Pacific Northwest. 

Cea mai mare, Nikki, stă în suburbiile bogate din Seattle, 
într-o locuință de un milion de dolari cu finisaje din lemn 
strălucitor şi mobilă de lux. Are puţin peste 40 de ani, este 
măritată și are o casă plină de copii frumoși. Un tur rapid 
prin galeria de fotografii de familie din sufragerie dezvăluie 
viaţa împlinită pe care ea şi soțul ei și-au construit-o, cu o 
afacere de succes și o busolă morală care i-a menținut mereu 
pe calea cea bună. 

E de-ajuns însă un singur cuvânt ca s-o arunce înapoi în 
prăpastia inimaginabilului. 

„Mamă.“ 

Din când în când, se cutremură efectiv când îl aude, o 
reacție viscerală la un cuvânt ce o zgârie precum ghearele 
unui vultur, tăindu-i și sfâșiindu-i pielea până la sânge. 

Văzând-o, nimeni nu și-ar putea închipui prin ce-a trecut 
şi cum a supravieţuit. De altfel, în afară de cei apropiați din 
familie, nimeni nu știe cu adevărat. Nu este o mască pe care 
o poartă pentru a-și ascunde trecutul, ci o medalie invizibilă 
pentru curaj. Ceea ce i s-a întâmplat lui Nikki a făcut-o şi 
mai puternică. A făcut-o femeia incredibilă care e astăzi. 

Sora mijlocie, Sami, s-a întors în cele din urmă să trăiască 
în orașul ei natal, acelaşi orăşel de coastă din statul 
Washington unde s-a întâmplat totul. Abia a împlinit 40 de 
ani şi predă la o şcoală primară din localitate. Are părul 
cârlionţat şi un simț al umorului molipsitor. Umorul este 
armura ei. Întotdeauna a fost aşa. La fel ca sora ei mai mare, 
copiii lui Sami sunt tot ce și-ar putea dori o mamă. Deștepţi. 
Aventuroşi. lubiţi. 

Când dă drumul la duş dimineața, înainte să-i pregătească 
pe copii pentru şcoală şi apoi să se ducă la clasă, nu așteaptă 
să se încălzească apa. Se repede direct sub duș, lăsând șuvoiul 
îngheţat să-i înjunghie trupul. Ca și Nikki, Sami e legată de 
lucruri din trecut. Lucruri de care nu poate scăpa. 

Lucruri pe care nu le poate uita. 

Mezina, la fel ca și surorile ei mai mari, e o frumuseţe. 
Tori abia a împlinit 30 de ani: blondă, neastâmpărată și 
strălucitoare. Casa ei e mai departe, în zona centrală a 


Oregonului, dar e foarte legată de surorile ei. Greutățile şi 
curajul au creat între ele o conexiune puternică, de 
nezdruncinat. Această tânără şi-a construit o viaţă uimitoare, 
ocupându-se cu rețelele de socializare pentru un personaj 
important din industria hotelieră. Postările ei legate de 
serviciu și de viața personală provoacă întotdeauna zâmbete, 
chiar hohote de râs. 

S-a descurcat singură, firește, dar spune că n-ar fi reușit 
fără surorile ei. 

Ori de câte ori se găsește în raionul cu produse pentru 
curăţenie de la băcănia locală și ochii îi cad pe rafturile cu 
înălbitor, întoarce capul. Aproape tresare. Nu se mai poate 
uita la el. Cu atât mai puţin să-l miroasă. La fel ca surorile ei, 
lucruri neînsemnate — bandă adezivă, analgezice, sunetul 
făcut de o cositoare electrică — o propulsează într-un timp și 
un spaţiu în care mama lor făcea lucruri despre care au jurat 
să nu vorbească niciodată. 

Faptul că au suportat-o pe mama lor le-a unit. Și chiar 
dacă au avut taţi diferiţi, au simţit întotdeauna că sunt 100% 
surori. Niciodată doar pe jumătate. Relaţia lor a fost singurul 
lucru pe care fetele Knotek s-au putut baza şi pe care mama 
lor nu l-a putut distruge. 

A fost ceea ce le-a ajutat să supraviețuiască. 


PARTEA | 


MAMA 
SHELLY 


CAPITOLUL 1 


Unele orășele sunt clădite pe pământ însângerat și pe 
trădare. Battle Ground, Washington, aflat la vreo 20 de 
kilometri nord-est de Vancouver, aproape de granița cu 
Oregon, este un astfel de loc. Orașul își datorează numele 
unui incident legat de o confruntare între membrii tribului 
Klickitat și armata Statelor Unite. Amerindienii s-au eliberat 
din barăcile în care fuseseră închiși, dar, în timp ce se 
negociau condiţiile capitulării, a răsunat un foc de armă care 
l-a ucis pe şeful Umtuch. 

întâmplarea a făcut ca orașul natal al lui Michelle 
„Sheliy“ Lynn Watson Rivardo Long Knotek să fie cunoscut 
pentru un conflict important şi o falsă promisiune. 

După cum s-a dovedit ulterior, cam la fel și-a trăit și ea 
viața. 

Pentru cei care au locuit acolo în anii 1950, Battle 
Ground era chintesența orășelului tipic american, cu școli 
bune, vecini care se ajutau între ei și o ligă de bowling ce 
organiza întreceri în fiecare seară de vineri și sâmbătă. Taţii 
munceau din greu ca să-și permită o mașină nouă și o casă 
frumoasă. Majoritatea mamelor erau casnice şi aveau grijă de 
copii, unele întorcându-se mai târziu la serviciu ori la școală, 
la Clark College, pentru a-și împlini visurile zădărnicite de 
convenienţele sociale ori de căsnicie. 

Dacă Battle Ground a avut un fel de „mare mahăr“, acela 
a fost tatăl lui Shelly. 

Înalt de aproape 1,9 metri, lat în umeri, Les Watson, fost 
fundaș şi vedetă a echipei de fotbal a liceului din Battle 
Ground, era o figură importantă în oraş. Toată lumea îl 
cunoștea. Era isteț și știa să-și folosească farmecul, bun de 
gură şi maestru într-ale aburelii. Și chipeș pe deasupra. Toate 
fetele din oraș îl considerau o partidă bună. Nu numai că el 
şi mama lui dețineau şi administrau două azile de bătrâni, 
dar Les deținea și Tiger Bowl, o sală de bowling cu zece piste, 
la care se adăuga și un bufet cu 12 locuri. 

Acolo lucra Lara Stallings în 1958. Tocmai absolvise liceul 
Fort Vancouver și vindea hamburgeri pentru a strânge bani 
pentru facultate. Avea părul blond, cârlionţat, prins într-o 
coadă ce i se legăna mereu în timp ce lua comenzile. Cu 
nişte ochi albaștri strălucitori, era cu adevărat o fată 


frumoasă. Dar și inteligentă. Mai târziu însă se va plânge că 
nu s-a gândit prea mult când a acceptat să se întâlnească, iar 
apoi să se mărite cu Les Watson. 

Acesta era și cu zece ani mai mare decât ea, deși o minţise 
pe soţia lui adolescentă că între ei era o diferenţă de numai 
patru ani. 

„Am fost atrasă de aparentele lui calităţi“, a spus Lara 
peste ani, deplângând alegerea făcută. „Am căzut în capcană. 
Chiar nu era un tip grozav.“ 

“Trezirea ei la realitate s-a produs a doua zi după ce și-a 
ridicat părul într-un coc franțuzesc — ca Tippi Hedren în 
Păsările, clasicul film al lui Hitchcock — şi s-a căsătorit cu Les 
în 1960, cununia civilă ținându-se la Vancouver, orașul ei 
natal. Venise doar familia ei, chiar dacă părinții fuseseră 
împotriva acelei căsătorii. Les avusese motive întemeiate să 
nu-i invite pe-ai lui. 

Aceștia știau ce urma să se întâmple. 

Când a sunat telefonul a doua zi dimineaţă, a răspuns 
Lara. Era prima soţie a lui Les, din California. 

— Când vii să-i iei pe nenorociţii ăștia de copii? s-a răstit 
Sharon Todd Watson în aparat. 

Lara habar n-avea despre ce vorbește. 

— Ce? 

Les nu-i spusese niciodată Larei că fi promisese lui Sharon 
că-şi va creşte copiii: Shelly, Chuck și Paul Watson. Omiterea 
acelui mic detaliu era ceva tipic pentru el, iar Lara a înţeles 
că nu va reuşi niciodată să schimbe lucrul ăsta — şi că 
îngrijorarea părinţilor ei fusese justificată. 

După acea convorbire, Les i-a spus că fosta lui soţie, 
Sharon, nu-și putea creşte copiii — era depresivă și alcoolică. 
Lara a tras adânc aer în piept și a acceptat. Oricum, ce mai 
putea face? Erau copiii soțului ei şi ştia că va trebui să se 
descurce. 

Ulterior s-a dovedit că lucrurile nu erau chiar atât de 
simple. Când s-au mutat la ei, Shelly avea șase ani, iar Chuck 
doar trei. Lara şi-a asumat rolul de mamă vitregă — Sharon îl 
păstrase cu ea pe băiatul cel mic, Paul, pe atunci doar un 
bebeluș. Shelly era o fetiță frumoasă, cu ochi mari și păr 
castaniu, des şi cârlionțat. Totuşi Lara a observat o dinamică 
ciudată între ea și fratele ei. Chuck nu vorbea deloc. Shelly, 
în schimb, vorbea tot timpul. Părea să-l controleze pe băiat. 


Şi pe măsură ce fetița s-a obișnuit cu noul cămin, a 
început să se plângă adesea și să folosească cuvinte urâte. 

„Nu era zi în care să nu-mi spună că mă urăște“, și-a 
amintit Lara. „Nu glumesc. O făcea în fiecare zi.“ 


- 


Sharon Watson s-a întors acasă în Alameda, California, 
după ce şi-a lăsat cei doi copii mai mari cu Lara și Les, în 
toamna anului 1960. Odată plecată, a fost ca și cum n-ar mai 
fi existat. Nu i-a sunat niciodată, n-a trimis nici măcar o 
felicitare de ziua de naștere a copiilor ei. Ori vreo urare de 
Crăciun. Nu prea existau scuze pentru acest comportament 
de tipul „ochii care nu se văd se uită“ și totuși Lara n-a putut 
să nu se întrebe mai târziu dacă nu cumva întregul curs al 
evenimentelor fusese stabilit cu mult înainte ca mama lui 
Shelly să se mărite și apoi să divorțeze de Les Watson. 

„Sharon provenea dintr-o familie profund 
disfuncțională“, a povestit Lara după ce auzise despre prima 
soţie a lui Les. „Mama ei fusese căsătorită de cinci, șase, șapte 
ori și ea era singurul copil. Am înțeles că a avut un frate 
geamăn care a murit la naștere. Nu ştiu dacă este adevărat 
sau nu, dar e una dintre poveștile pe care le-am auzit.“ 

Indiferent ce anume o adusese în acel punct, era clar că, 
deşi Sharon avea probleme serioase cu alcoolul, erau mai 
multe lucruri care o trăgeau în jos. Se lăsase atrasă într-un stil 
de viaţă periculos. Membrii familiei au speculat chiar că ar fi 
fost prostituată. 

În cele din urmă, în primăvara anului 1967, familia 
Watson din Battle Ground a primit un telefon de la biroul 
şerifului din Los Angeles County. Un detectiv de la 
omucideri i-a anunțat că Sharon fusese ucisă într-o cameră 
dintr-un motel sordid, iar medicul legist avea nevoie de 
cineva care să identifice cadavrul — și să-l ia pe fiul ei cel 
mic, Paul. 

Les n-ar fi vrut să se ducă după fiul lui, despre care ştia că 
avea numeroase probleme comportamentale, dar Lara a 
insistat. Aşa era corect. Fără tragere de inimă, au făcut 
drumul până în California ca să-l ia și să identifice cadavrul 
lui Sharon. 

Les i-a povestit Larei ce a aflat de la polițiști și de la 
medicul legist. 

„Trăia cu un amerindian, dar erau oameni ai străzii“, i-a 
Nfiata înstiui fat dticani veac orin. CUI Roar A fiat 


omorâtă în bătaie.“ 

Mai târziu, când cenușa i-a fost trimisă în Washington, 
mama ei a refuzat s-o primească. Nimeni n-a organizat vreo 
slujbă în memoria ei. Era tragic, dar pe măsura poveștii sale. 
Printre fotografiile culese dintr-un vechi album de familie 
ponosit, doar în câteva apare Sharon, care nu zâmbea 
aproape niciodată. Deznădejdea ei permanentă, încremenită 
pentru totdeauna în alb și negru. 

Când i s-a spus lui Shelly ce se întâmplase cu mama ei, 
fetița de 13 ani n-a părut câtuşi de puţin interesată. Abia 
dacă a reacţionat. Larei i s-a părut ciudat acest lucru. Era ca şi 
cum între Shelly şi Sharon nu ar fi existat o legătură 
adevărată. 

„N-a întrebat nici măcar o dată despre mama ei“, şi-a 
amintit Lara. 


CAPITOLUL 2 


Cel mai nou membru al familiei Watson a venit la Battle 
Ground cu o serie de probleme. Paul nu-și controla câtuși de 
puțin impulsurile și nu avea deloc abilități sociale. Nu știa 
nici măcar cum să stea la masă la cină. În prima sau a doua 
zi de când venise, Lara l-a surprins pe băiat pe blatul din 
bucătărie călcând totul în picioare în căutarea mâncării, 
deschizând dulapurile și aruncând tot ce nu-i convenea. 

„Paul era un sălbatic“, a recunoscut ea. „Se comporta ca 
un animal. Purta cu el chiar și un briceag. Serios. Nu 
glumesc.“ 

Lara a făcut tot ce-a putut, dar și-a dat seama aproape 
imediat că era depășită de situație. Les era ocupat cu afacerile 
lui, iar Lara nu-l învinuia prea mult pentru că nu avea timp 
de copii, însă ea făcea tot ce putea, ca mamă vitregă, pentru 
cei trei copii foarte dificili — încăpăţânata Shelly, sălbaticul 
Paul şi tăcutul Chuck. Chuck, care încă nu vorbea decât 
îmboldit de Shelly, era un singuratic. Cei care o cunoșteau pe 
mama lor naturală bănuiau că dificultățile lui s-ar fi putut 
datora vreunui fel de abuz, chiar dacă în anii 1960 nu se prea 
vorbea despre asta. 

„Un vecin mi-a zis odată că l-a văzut pe Chuck în camera 
lui cu fereastra deschisă — stătea pur $i simplu în picioare și 
plângea“, a spus Lara. „Făcea asta mai tot timpul.“ 

Oricât de dificili ar fi fost Paul și Chuck, copilul care-i 
făcea cele mai mari probleme Larei era Shelly. 

Soții Watson puneau mare preț pe timpul petrecut în 
familie în weekenduri, așa încât încercau să profite de el la 
maximum, eliminând orice altă distracție şi concentrându-se 
asupra copiilor, printre care se numărau acum și fata și 
băiatul pe care îi aveau împreună. În lunile de vară, făceau în 
mod regulat excursii pe coasta statelor Oregon sau 
Washington pentru a se plimba cu barca, iar iarna mergeau 
la schi pe pârtiile de pe muntele Hood. Ar fi fost o viață 
frumoasă și fericită dacă n-ar fi existat Shelly. 

Aceasta făcea crize, începea să se certe şi refuza categoric 
să meargă. Dacă ceva se întâmpla să nu fie ideea ei, n-o 
puteai urni. Ori de câte ori lucrurile nu ieșeau cum voia ea, 
Shelly era suficient de vicleană încât să găsească o soluție 
potrivită. De obicei asta presupunea o minciună. Scuzele ei 


erau vagi şi adesea ridicole. De pildă, nu-i plăcea să-şi facă 
temele. Așa că se plângea că frații mai mici i-au distrus toată 
munca. Când acest şiretlic nu mai funcţiona, refuza pur și 
simplu să meargă la școală. 

„Am tot încercat să fac lucrurile mai uşoare pentru ea 
dimineața“, îşi amintea Lara. „li pregăteam hainele de cu 
seară, ca să nu mai trebuiască să-şi facă griji în ultimul 
moment pentru a se decide ce să poarte. Îi puneam cerealele 
și fructele pe masa din sufragerie — toate pregătite pentru 
plecare. Orice, doar pentru ca diminețile să fie mai uşoare. 
Dar nimic nu conta. Shelly nu făcea ceea ce nu voia să facă.“ 

În fiecare dimineaţă, fata pleca posacă și adesea furioasă 
la școală și bătălia matinală se încheia. 

Cel puţin aşa credea Lara la vremea respectivă. 

„Odată am primit un telefon de la benzinăria Standard 
Oil de pe strada școlii. Au zis: «N-am mai văzut aşa o 
nebunie! Am văzut-o pe fetiţa asta venind la noi şi intrând la 
toaletă, cu un sac de haine, apoi ieșind. Are o grămadă de 
haine aici. Dar pleacă cu alte haine, cu blugi».“ 

Așa încât Lara s-a urcat în mașină şi s-a dus la benzinărie. 
A fost uimită de ceea ce a găsit. 

Shelly lăsase într-adevăr acolo o rezervă de haine. „Cred 
că avea vreo patru-cinci rochii şi fuste de-ale ei ascunse 
acolo. Haine frumoase şi noi pe care Shelly nu voia să le 
poarte la şcoală.“ 

Problema cu hainele era doar o mică parte din 
neînțelegerile dintre Shelly şi Lara, chiar dacă aceasta din 
urmă a tot încercat s-o aducă pe fiica ei vitregă pe calea cea 
bună. Când fata a mai crescut puțin, a dus-o la lecţii de dans, 
dar jumătate din timp fata refuza să intre în studio. Lipsea şi 
de la recitaluri. 

„Cu ea, totul era o dramă de proporții. Orice lucru, cât de 
mic. Părea mereu tulburată şi supărată, orice am fi făcut, 
oriunde am fi mers. Indiferent despre ce era vorba. Chiar şi 
când făceai ceva drăguţ pentru ea, cum ar fi să-i iei un cadou, 
se înturia. «De ce eşti supărată?» o întrebam. Nu zicea nimic, 
dar știam după felul în care se purta că nimic nu era suficient 
de bun. Absolut nimic. Nimic nu o mulțumea.“ 

În timp, comportamentul lui Shelly a început să se 
schimbe, trecând de la a fi doar turbulentă şi 
nerecunoscătoare la întunecată și răzbunătoare. Avea în 
special resentimente față de fraţii ei. Orice mică atenţie 


acordată unei alte persoane însemna un deficit în ceea ce ea 
considera că i se cuvine. lar când problema acelui deficit nu 
era rezolvată, Shelly căuta să se răzbune. Tacticile folosite 
erau brutale și, de multe ori, sadice minciuni despre 
membrii familiei, bani furaţi şi chiar suspiciuni de incendiere 
premeditată. 

Peste ani, trăgând adânc aer în piept, Lara își amintea: 
„Obişnuia să tărâmițeze bucăţi de sticlă şi să le pună în 
încălțămintea copiilor. Ce fel de om face așa ceva?“ 

Lara nu a trebuit să caute prea departe pentru a găsi un 
exemplu. 

Anna, bunica lui Shelly din partea tatălui, era exact 
acelaşi gen de persoană. 


CAPITOLUL 3 


Pe Lara o strângea în spate ori de câte ori o vedea pe 
soacră-sa, pe Anna Watson, sperând mereu ca mama lui Les 
să nu-şi arunce asupra ei ochii ca de rechin. Și simțea o mare 
ușurare după ce pleca. Abia atunci mai putea respira în voie. 
Cel puţin așa se simţea mama vitregă a lui Shelly ori de câte 
ori dădea ochii cu strania teroare care era Anna Watson. 

Născută în Fargo (Dakota de Nord) și transplantată în 
Clark County pe când era adolescentă, bunica paternă a lui 
Shelly Watson era înaltă și masivă, cu niște umeri musculoși 
de aruncătoare de greutăți și tendoane viguroase ce coborau 
de la gât până la gulerul bluzei sale albastru uni. Anna 
înclina acul cântarului la mai mult de 125 de kilograme și-și 
tāra piciorul stâng când mergea, scoțând un scârțâit care-i 
anunța pe oameni atunci când venea sau pleca. La fel ca și 
dimensiunea ei fizică, încrederea în sine a Annei era 
formidabilă. Avea perfectă dreptate în legătură cu orice, așa 
încât nimeni nu îndrăznea s-o contrazică. Nici Les, şi cu atât 
mai puţin tânăra lui soţie, Lara. Anna conducea unul dintre 
azilele de bătrâni ale familiei Watson și nu exista nicio 
îndoială că și acolo totul trebuia făcut după voia ei. „Mână 
de fier“ — aşa spuneau de multe ori cei care-și aminteau de 
felul de a fi al Annei Watson. 

Soţul ei, George Watson, era total diferit de soția sa. Un 
om cumsecade. Drăguţ. Chiar afectuos. Față de Anna era mai 
mic de statură cu vreo zece centimetri și făcea tot ce-i spunea 
ea. Mai bine de 20 de ani, își amintea Lara, George a dormit 
într-o mică magazie de vreo doi metri pe doi, chiar lângă ușa 
din spate a bucătăriei. Nu a dormit niciodată în casă, 
deoarece Anna insistase să stea în magazie. 

Nu cu mult timp înainte ca Les şi Lara să se sătorească, 
două femei de la Western State Hospital, de lângă Tacoma, 
au venit să lucreze pentru Anna la unul dintre azilele de 
bătrâni pe care familia le deținea în Battle Ground. Deși 
numele lor erau Mary și Pearlie, când se referea la ele, Lara n- 
a auzit-o niciodată pe Anna spunându-le altfel decât 
„retardatele mele“. Le stăpânea așa cum ar fi făcut o regină 
crudă cu niște servitoare care nu-i erau în grații. Nu exista 
sarcină care să fie prea înjositoare pentru ele sau pe care s-o 


poată refuza, într-un azil în care existau din plin asemenea 
îndatoriri. 

După părerea Larei, acele femei erau aproape sclavele 
Annei. Acasă, le punea la curățenie, să spele vasele şi 
podelele. Le ordona să lase deoparte orice treabă făceau în 
clipa aceea ca s-o spele pe picioare ori să-i aranjeze părul. 
Dacă se mişcau prea încet, le lovea cu pumnii, cu picioarele 
ori le trăgea de păr. 

Odată, când Lara s-a dus s-o ia pe Shelly de la Anna, a 
observat că Mary era supărată. Părul lui Pearlie era ud şi 
înfășurat într-un prosop. Lara a întrebat-o pe Mary ce s-a 
întâmplat, iar aceasta i-a mărturisit că Anna plecase valvârtej 
de acasă împreună cu Shelly. Se înfuriase atât de tare din 
cauza unei chestii, încât a băgat-o pe Pearlie cu capul în 
vasul de toaletă și a tras apa de mai multe ori. 

Lara a rămas şocată. Nu mai auzise niciodată aşa ceva. 

— De ce ar face una ca asta? a întrebat-o pe Mary. 

— Aşa face tot timpul când se enervează, a zis ea. 

„Întotdeauna le-a fost frică de Anna”, a spus Lara mai 
târziu. 

Tuturor le era frică. 

Tuturor, se pare, mai puţin micuţei Shelly. 

Lara a început să lucreze la recepţia azilului la scurt timp 
după ce copiii lui Les au venit să locuiască în Battle Ground. 
Ar fi vrut să meargă la facultate, însă planurile i-au fost 
zădărnicite de faptul că trebuia să aibă grijă de copii. 
Deoarece școala lui Shelly era lângă azilul de bătrâni, aceasta 
mergea adesea la bunica Anna după ore, în loc să ia 
autobuzul spre casă. Lara suna să vadă dacă e acolo, iar Anna 
îi reproşa că nepoata ei e neglijată și trebuia să rămână la ea 
ca să mănânce „ca lumea“ ori să facă o baie decentă. 

— Nu trebuie s-o speli pe cap, Anna. 

— Tu n-o faci cum trebuie. E murdară. 

Doar Anna ştia ce era mai bine pentru Shelly. 

De fapt, ea știa ce era mai bine pentru toată lumea. 

Și Lara își ţinea gura — practică pe care, cu timpul, 
ajunsese să o stăpânească. 

Altă dată, când Lara s-a dus din nou după fetiţă, a găsit-o 
cu frumosul ei păr roșcat tăiat. Bunica Anna stătea lângă ea 
cu o foarfecă în mână și zâmbea răutăcios. 

Lara a rămas cu gura căscată. 

— Ce s-a întâmplat? 


— N-ai cum s-o piepteni ca lumea, aşa că am tuns-o! a 
răbufnit bunica Anna. 

Arăta ca naiba. Shelly, la rândul ei, părea demoralizată. 

— Are părul foarte des, a spus Lara, perfect conștientă că 
fetița avea să dea vina pe ea pentru ceea ce-i făcuse bunica 
sa. l-l pieptăn în fiecare zi, a insistat aruncându-i o privire lui 
Shelly, care țipa de fiecare dată când se apropia un pieptăn 
de capul ei. 

Bunica Anna i-a aruncat o privire disprețuitoare și i-a 
întors spatele, târându-şi piciorul olog pe podeaua lustruită. 

Făcuse exact ceea ce voia să facă. 

O distra să-i vadă pe ceilalți nefericiți. 

Lara a înţeles încă de atunci lucrul ăsta. Shelly și bunica 
Anna erau inseparabile, ţinându-şi mereu companie. Chiar 
dacă uneori îi cădea victimă, fata avea în general rolul de 
protejată în viaţa bătrânei. Preferata bunicii Anna, umbra ei, 
imitatoarea ei, era foarte atentă la tot ceea ce făcea. 

Cu timpul, Shelly avea să demonstreze ce elevă bună 
fusese. 


CAPITOLUL 4 


Prima lovitură adevărată a lui Shelly a venit când avea 
aproape 15 ani. A fost un atac pe luriș, genul de tactică 
despre care un adept al conflictului știe că produce cele mai 
mari pagube. 

În martie 1969, nu a mai apărut acasă după ore. Chiar 
dacă mai întârziase şi altă dată, acum părea diferit. Întârzia 
mai mult decât de obicei. Lara se uita fix la ceasul din 
bucătăria ei impecabilă, bătând darabana pe suprafața mesei. 

Unde eşti, Shelly? 

Ce mai pui la cale de data asta? 

Cu cine eşti? 

Din ce în ce mai neliniștită, Lara a sunat în cele din urmă 
la biroul directorului școlii — când a aflat ce se întâmplase, a 
simțit că se sufocă. Shelly nu ajunsese acasă pentru că fusese 
dusă la centrul de detenţie pentru minori din Vancouver. Cu 
vreo lună înainte să împlinească 15 ani, fata îi spusese unui 
consilier că se întâmpla ceva la ea acasă și nu mai putea 
suporta. 

— Despre ce vorbiți? a insistat Lara, cerând mai multe 
detalii. Trebuie să-mi spuneţi ce se întâmplă. 

— Chiar nu știu să vă spun mai multe, i-a zis femeia de la 
celălalt capăt al firului, pe un ton foarte rece. 

Asta a alarmat-o şi mai mult pe Lara. 

A închis și l-a sunat imediat pe soțul ei, Les, la azilul de 
bătrâni, spunându-i să vină acasă. Pe un ton tăios şi direct. 

— Chiar acum, i-a zis. Se întâmplă ceva cu Shelly. 

După un alt apel disperat la centrul de detenţie, soții 
Watson erau pe cale să afle ce anume se întâmplase la școală 
în după-amiaza aceea. 

„Nimeni nu ne spunea nimic“, a zis Lara mai târziu, 
uitându-se la fotografiile lui Shelly de când era copil, apoi 
adolescentă. Era frumoasă, fără doar şi poate. Părul roşcat 
încadra o faţă cu un nas pistruiat, iar ochii ei albaștri aveau 
niște gene dese ca marginile ondulate ale unei anemone-de- 
mare. Dar pe Lara, genul acesta de frumusețe o ducea cu 
gândul la atracţia boabelor de mătrăgună — par delicioase, 
dar de fapt sunt periculoase. 

Inocentă. Dulce. O mască. 

Lara era înnebunită. 


„L-am sunat chiar şi pe directorul școlii acasă, dar nici el 
n-a vrut să-mi spună nimic. Mă gândeam că Shelly furase 
probabil ceva, pentru că obișnuia să-mi fure lucruri și bani 
din geantă. Mă gândeam că furase banii vreunui copil sau 
ceva de genul ăsta. Habar n-aveam ce făcuse de data asta.“ 

Era frustrant. Dureros. Probabil era ceva foarte, foarte 
grav. 

Când soții Watson au ajuns la centrul de detenţie din 
Vancouver, au cerut să-și vadă imediat fata, dar directorul 
unității i-a refuzat. 

— E în curs de cercetare, a spus acesta. 

— Cercetare? a întrebat Les. 

— Shelly v-a acuzat că aţi violat-o, a spus bărbatul cu o 
figură sumbră. 

Lui Les aproape că i-au ieșit ochii din orbite, simțind că i 
se urcă sângele la cap. A ripostat imediat. 

— Of, Doamne! a exclamat el. De ce ar spune Shelly una 
ca asta? 

Lara a rămas perplexă, simțind că-i vine rău. Acea 
acuzaţie era cel mai dezgustător lucru pe care-l auzise în viața 
ei. Știa că fata e mincinoasă, dar asta era mult prea mult. 
Chiar și pentru ea. Despre soțul ei se puteau spune multe 
lucruri, dar nu că ar fi „violator“. 

— Probabil nici nu știe ce înseamnă, a spus Lara în cele 
din urmă, întinzându-se spre soţul ei şi încercând să-l 
calmeze. 

— Trebuie s-o vedem acum, a insistat Les. 

— În niciun caz, s-a răstit directorul. Nu se poate. 
Anchetăm o faptă penală. 

Les a ridicat mâinile, împăciuitor. 

— Bine. Îl sunăm pe doctorul nostru, s-o examineze. 
Chiar acum. 

Medicul de familie, Paul Turner, a dispus internarea lui 
Shelly la Spitalul St. Joseph din Vancouver, iar soţii Watson 
s-au întors în Battle Ground. 

În seara aceea, Lara s-a dus în dormitorul fiicei sale 
vitrege. Nici ea nu știa ce anume caută. Un răspuns, poate? 
Adevărul. Ceva. Ca de obicei, camera lui Shelly era un 
dezastru, cu haine şi vase murdare peste tot. Şi hârtii. 
Mâzgălituri prin carneţele. Shelly se credea poetă și scria 
mereu câte ceva, dar nimic din ce a găsit Lara nu-i oferea 
vreun indiciu. După o vreme s-a trezit cotrobăind prin jurul 


patului, să vadă ce-ar putea găsi. Aplecându-se, a băgat mâna 
sub saltea. Cu vârful degetelor a prins marginile unei reviste 
şi a scos-o afară. 

I s-a tăiat respiraţia. 

Era un exemplar citit şi răscitit din revista True 
Confessions. 

Pe copertă scria, cu litere de-o şchioapă: „LA 15 ANI AM 
FOST VIOLATĂ DE TATĂL MEU!” 

Lara a simțit că-i crește tensiunea. Era de neconceput ca 
Shelly să fi putut face o asemenea acuzaţie, ce copia în mod 
fidel coperta unei reviste. 

— Uite aici, i-a spus soțului ei, arătându-i ce descoperise. 

Les a clătinat din cap cu dezgust și neîncredere. Fusese 
devastat de acuzație, dar şi mai tulburat era de 
comportamentul fiicei sale. 

— Ce-i cu ea? a întrebat. 

Lara nu ştia ce să spună. Nu mai auzise să inventeze 
cineva o poveste atât de devastatoare. Nu avea nicio noimă. 

În dimineața următoare, când doctorul Turner a sosit la 
spital pentru a-i face fetei examinarea, Lara i-a arătat revista. 

— A inventat totul, a zis ea. 

În opinia soţilor Watson, revista era dovada că în realitate 
nu se întâmplase nimic, că povestea scabroasă fusese doar 
rodul imaginaţiei lui Shelly. Însă aceasta era mai mult decât 
o altă bătaie de cap în drama pe care fata o crease prin 
comportamentul ei distructiv și scandalos. Les și Lara erau 
sătui de ea până peste cap. Trebuiau să să gândească și la 
ceilalți copii ai lor. Și la cariera lui Les. Era preşedintele 
Camerei de Comerţ. Dacă s-ar fi aflat fie și o șoaptă legată de 
minciuna lui Shelly, scandalul l-ar fi distrus. 

— E de rău, Lara, i-a spus el soției sale în timp ce așteptau 
în fața camerei de spital unde se afla Shelly. 

Femeia a oftat. 

— E Shelly. Asta face ea de obicei. 

Puțin mai târziu, doctorul Turner a ieșit cu rezultatele 
examinării. 

— Fata e în perfectă stare. Nicio vânătaie. Nimic. Nici 
măcar nu a fost atinsă. 

Shelly a fost eliberată în aceeași seară, cu o singură 
condiţie. 

„Fiica dumneavoastră are nevoie de terapie serioasă“, și-a 
amintit Lara că le-a spus directorul de la centrul pentru 


minori. „Are nevoie de un psiholog.“ 


Din păcate, ședințele de terapie în familie și întâlnirile 
individuale cu p: ologul s-au dovedit mai puţin reușite. Pe 
Shelly n-o încânta ideea c-ar putea avea probleme care 
trebuiau rezolvate. Chiar dacă fusese pusă în faţa adevărului, 
era convinsă că nimic din ce se întâmplase nu era din vina 
ei. Nimic, niciodată. Les şi Lara au înţeles ceea ce puțini 
înțelegeau în anii 1960-1970: nimeni nu poate ajuta o 
persoană cu probleme care nu crede că are nevoie de ajutor. 
Într-adevăr, Shelly nici măcar nu a recunoscut vreodată că a 
inventat povestea cu violul. Nici măcar nu părea să înțeleagă 
ce lucru oribil îi făcuse tatălui ei. 

În schimb, părea fericită că a aruncat o grenadă în sânul 
familiei sale, primind astfel atenţia pe care și-o dorea. 

Shelly a vrut să se întoarcă la liceul din Battle Ground, 
dar administraţia a refuzat s-o primească înapoi. 

— Tu singură ţi-ai tăiat craca de sub picioare, i-a spus 
directorul. 

Shelly stătea privind în gol în biroul lui, în timp ce Les şi 
Lara se uitau la ea. 

— Nu te mai vrem aici. Pur și simplu nu mai vrem alte 
probleme. 

Soții Watson erau înnebuniţi. Shelly avea doar 15 ani. 
Trebuia să meargă la școală. Lara a încercat imediat s-o înscrie 
la Annie Wright, o școală-internat renumită și scumpă din 
Tacoma, dar n-a reuşit. 

„S-au interesat de ea“, şi-a amintit Lara mai târziu. „Au 
refuzat-o categoric.“ 

Deși familia Watson avea o situaţie financiară bună, 
adevărul e c-ar fi plătit oricât numai s-o vadă pe fată plecată 
din Battle Ground şi s-o ducă undeva la școală. Oriunde. În 
cele din urmă i-au găsit un loc în Hoodsport (Washington), 
unde avea să stea cu părinții Larei, care au învățat curând că 
trebuie să aibă mare grijă cu ea. Nimeni nu-şi dorea s-o 
supere. Căci pur şi simplu nu ştiai la ce să te aștepți din 
partea ei. Era nestatornică, imprevizibilă. Avea o parte 
întunecată, ascunsă uneori în spatele unei pretinse 
preocupări pentru cineva sau ceva. De exemplu, se oferea s-o 
ajute pe mama Larei la spălatul vaselor, pentru ca apoi să 
ajungă să arunce la gunoi tacâmuri, farfurii şi chiar oale și 


tigăi nespălate. Când era într-o dispoziție mai productivă, 
făcea farturiile lună cu o cârpă, în loc să le spele. 

Shelly spunea că-i plac mult copiii şi că voia să aibă grijă 
de copiii vecinilor. Și nu numai asta — dar îşi dorea atât de 
mult să facă pe dădaca, spunea ea, încât chiar se oferea să 
aibă grijă de ei pe gratis. Se pare că îi plăcea să fie văzută ca o 
fată binevoitoare şi grijulie. Dar nu a durat mult. Când 
părinţii se întorceau acasă după o seară petrecută în oraș, își 
găseau copiii în pat îmbrăcați cu hainele de peste zi și cu 
poveşti despre felul în care Shelly îi baricadase în camerele 
lor folosind piese grele de mobilier. 

După doar câteva săptămâni petrecute sub acoperişul lor, 
Shelly s-a întors și împotriva bunicilor ei. 

„Mama şi tata n-au avut niciodată probleme cu vreunul 
dintre nepoţii lor“, a spus Lara la mulţi ani după ce Shelly se 
întorsese în Battle Ground. „Am aflat mai târziu că părinţii 
mei au fost foarte bucuroși când, în sfârşit, s-a terminat 
şcoala și au putut s-o trimită pe Shelly înapoi acasă.” Se pare 
că fata îl acuzase şi pe tatăl Larei de abuz. „Am aflat că Shelly 
le-a spus vecinilor că bunicul își bătea joc de ea. lar ei i-au 
spus imediat mamei.“ Lara era consternată. „Nu înţeleg 
nevoia ei permanentă de a încerca să distrugă vieţile 
oamenilor.“ 


CAPITOLUL 5 


Uneori, Lara Watson se crispa când auzea țârâitul strident 
al telefonului, temându-se de vreo altă veste despre cine știe 
ce ispravă de-ale lui Shelly, ceva nou care să-i pună din nou 
la încercare hotărârea de a face lucrurile să meargă. Lara era 
pricepută. Se descurca bine cu oamenii. Avea un spirit 
luminos. Dar chiar şi fără Shelly în casă, căsnicia soților 
Watson era supusă unei tensiuni insuportabile. Desigur, 
afacerile familiei necesitau atenție constantă, iar Les știa să 
facă faţă provocărilor. Probabil la asta se pricepea cel mai 
bine. Lara, pe de altă parte, era prinsă în nisipurile 
mișcătoare ale creșterii celor cinci copii, doi ai săi și trei ai lui 
Les, cu prima lui soție, Sharon. Cei mari continuau să facă 
ravagii prin casă, dar nimeni n-o întrecea pe Shelly. Chuck 
era mai tot timpul tăcut — timid chiar. Lara îl lua în poală și 
îi citea sau îl asculta cum se prefăcea că îi citește și el. Ori de 
câte ori încerca să vorbească, Shelly era acolo, răspunzând în 
locul lui. Și el avea probleme la şcoală. Paul, pe de altă parte, 
era un mincinos înrăit, ca și sora lui mai mare. În timp ce 
Shelty îl controla pe Paul, acesta o imita, încercând la rândul 
lui să-l controleze pe Chuck. Era ca și cum toți copiii s-ar fi 
coalizat într-o gaşcă, cu Shelly în postura de lider suprem. 

Regina albinelor. 

Cea care ştia întotdeauna ce e mai bine. 

Exact ca bunica Anna. 

Shelly era întotdeauna o maestră a distrugerii şi a 
haosului. În concluzie, reapariţia ei în sânul familiei după 
exilul din Battle Ground nu avea să fie benefică pentru 
nimeni. Lara şi-a petrecut jumătate din vara aceea încercând 
să găsească o școală care s-o primească pe Shelly începând 
din toamnă. Însă a fost refuzată oriunde a sunat. Lara era 
aproape la capătul puterilor când, în cele din urmă, a primit 
un răspuns pozitiv de la St. Mary of the Valley din 
Beaverton, Oregon, la vreo 40 de minute sud de Battle 
Ground. Poate că nu era chiar atât de departe pe cât sperase 
ea, dar era cea mai bună soluție dintr-o listă foarte scurtă de 
opțiuni. 

Avea să recunoască mai târziu că n-a vorbit despre toate 
provocările care aveau s-o însoțească pe Shelly la școala- 
internat, dar era absolut disperată. În plus, şi-a închipuit că o 


grămadă de călugărițe raționale vor şti să vadă dincolo de 
cele mai evidente manipulări ale fetei, punându-le capăt. 

După câteva săptămâni, surorile au început să sune, 
întrebându-i pe soţii Watson dacă pot veni să o ia pe Shelly 
în weekend. 

„Aşa că vineri seara o luam cu noi și mergeam împreună 
la cabana noastră de la munte, la schi. Întotdeauna am 
încercat să facem asta în weekenduri, chiar dacă, sincer, era 
greu. Mereu strângeam din dinți. Era așa liniște fără ea. Chiar 
şi băieţii, care aveau mari probleme, se simțeau mai bine.” 

Se părea că, în cazul lui Shelly, nu era niciodată de ajuns 
cât făcea cineva pentru ea. Dacă nu primea ce voia, o apucau 
crizele. 

„Călugăriţele n-au mai vrut-o înapoi în anul următor“, a 
spus Lara. „Mi-au zis că are probleme de comportament.“ 

Problemele erau cele obișnuite. 

Potrivit surorilor, Shelly se trezea adesea în toiul nopții 
ţipând. A furat tema unei colege și a distrus-o. A fost prinsă 
furând lucruri de la alte fete. A revenit chiar la vechea ei 
tactică de gherilă preferată: a pus cioburi de sticlă în pantoful 
unei colege de clasă. 

Aproape de sfârșitul anului școlar, directoarea de la St. 
Mary of the Valley le-a spus lui Les şi Larei că n-o vor mai 
accepta pe Shelly în următorul an. 

„Eram dispuşi să plătim oricât ca s-o ţină acolo“, a spus 
Lara. „Nici vorbă de așa ceva. Surorile au fost de neclintit.“ 

Pe timpul verii, Shely a aplicat tactica pământului 
pârjolit în viaţa ei din Battle Ground. Nu era zi în care să nu- 
i spună Larei cât de mult o ura și cât de mult își dorea s-o 
vadă murind în chinuri. Lara, sătulă până peste cap, i-a zis de 
mai multe ori că sentimentul era reciproc. 

— Ce-i cu tine? a întrebat-o. Nu ești fericită niciodată și 
nu apreciezi nimic. 

Era adevărat. Lara nu trebuia să caute prea departe pentru 
a vedea cauza. Soţul ei îi oferea fetei tot ce-și dorea. În ciuda 
a tot ce-i făcuse, mânjindu-i efectiv numele, Les o trata pe 
Shelly ca pe o mică prințesă. 

Doar că prinţesa Shelly nu mai putea rămâne în Battle 
Ground. 


Katie, sora lui Les Watson, a fost următoarea persoană 
inconstientă dar bine intentionati care a aruncat un colac 


de salvare familiei Watson. Shelly știa să-şi atragă 
compasiunea oamenilor, făcându-i să fie de partea ei 
împotriva restului lumii. Mama ei a fost ucisă. Tatăl era 
abuziv. Mama vitregă se purta urât cu ca. Katie s-a oferit s-o 
ţină la ea peste vară, după ce fata i s-a plâns cât de infect se 
purtau părinţii săi — mai ales Lara — cu ea. 

Lara a auzit unele conversații. Shelly nu era genul de om 
care să-și ascundă sentimentele. Vorbea tare, asigurându-se 
că o aude toată lumea. 

„Vorbea la telefon şi îi spunea lui Katie cât de rea, 
perversă şi abuzivă eram“, și-a amintit Lara. „Cum n-o lăsam 
să aibă nimic şi nu-i cumpăram nimic. Că o făceam în fel şi 
chip.“ 

Întreaga mascaradă a fost un succes. 

Soții Watson aveau o camionetă și o rulotă, iar în vara 
aceea şi-au făcut planuri să meargă la Disneyland. Întreaga 
familie şi-a făcut bagajele, iar pe Shelly au dus-o la avion — 
s-au distrat de minune fără ea. 

După câteva săptămâni, Katie a sunat şi le-a spus că 
Shelly îi mărturisise totul. Ea și soţul ei, Frank, se hotărâseră 
ca „biata fată“ să rămână la ei în următorul an şcolar, în casa 
lor de pe Coasta de Est, unde Frank era inginer minier și 
președinte al unei companii de extracția cărbunelui. 

Larei nu-i venea să creadă ce noroc avea. Știa bine că fata 
minţise cu neruşinare despre cum mergeau lucrurile în Battle 
Ground. Dar nu o deranja lucrul ăsta. 

Of, Doamne! s-a gândit în acel moment. Dumnezeu este 
atât de bun, mi-a răspuns la rugăciuni! 

După cum s-a dovedit mai târziu, Coasta de Est a fost 
ultima oprire a lui Shelly în turneul de educație liceală care o 
purtase de la o şcoală la alta și de la o rudă la alta. 

„A fost îngrozitor”, a spus Lara referindu-se la cei doi ani 
în care fata și-a chinuit rudele. În opinia ei, „problemele pe 
care Shelly le-a provocat între Katie şi Frank au fost atât de 
grave, încât cei doi au ajuns să divorțeze“. 

Shelly nu părea deloc deranjată de toată această dramă. A 
mers mai departe. Nici nu împlinise 18 ani când și-a 
cunoscut viitorul soț. 


CAPITOLUL 6 


Orice bărbat cunoaște momentul în care întâlnește o fată. 
Fata visurilor sale. Cea care-i întoarce lumea pe dos, lăsându-i 
în suflet urme adânci. Randy Rivardo a remarcat-o pentru 
prima dată pe Shelly Watson în vara anului 1971, când ea 
avea 17 ani. Fără îndoială, fata asta nouă era o adevărată 
frumusețe. Shelly a atras atenția multor băieţi din zonă pe 
când stătea la mătușa și unchiul ei din Murrysville 
(Pennsylvania), unde urma cursurile liceului Franklin 
Regional High. Ea și Randy au început să se întâlnească, fiind 
împreună în ultimul ei an de liceu. Formau un cuplu 
impresionant: Shelly, cu părul ei roşcat și tenul ireproșabil, și 
Randy, cu părul şi ochii lui negri, el fiind de origine italiană. 
Însă iubirea lor era una adolescentină, una ce rămâne de 
obicei doar un capriciu trecător și © amintire fericită. 
Drumurile li s-au despărţit după absolvire, în 1972: Randy a 
rămas în Pennsylvania ca să câștige bani pentru facultate, iar 
Shelly s-a întors în cele din urmă în Washington, unde și-a 
luat o slujbă de infirmieră la azilul de bătrâni al tatălui ei. 

Însă mai târziu în vara aceea, fiindcă flacăra iubirii pentru 
Randy nu se stinsese, l-a sunat. Shelly nu numai că îi simțea 
lipsa, dar avea și o propunere. Tatăl ei îi putea oferi un loc de 
muncă. 

— N-ai vrea să vii la Battle Ground? l-a întrebat. Tata te-ar 
putea angaja la întreţinere. 

Randy nu știa ce să zică. Era o ofertă bună, dar îl luase pe 
nepregătite. 

Shelly a mai îndulcit propunerea. 

— i-ar putea oferi și cazare, fără chirie. Ai putea strânge 
mai repede banii pentru şcoală. 

Ideea i-a stârnit curiozitatea. Era plătit cu doar cinci dolari 
pe oră, dar după ce s-a interesat de taxele de la Clark College 
din Vancouver, Randy s-a hotărât. A condus spre Battle 
Ground, nimerind drept în braţele lui Shelly. 

Deschise ca foliolele unei plante carnivore. 

La scurt timp după ce a sosit, a devenit clar că familia 
Watson avea și alte gânduri pentru el, în afară de munca de 
întreținere. Îşi doreau un soţ pentru Shelly. La drept vorbind, 
în momentul în care intra cu mașina în Battle Ground, 
probabil că planurile de nuntă erau deja în desfășurare. Așa 
încât nu a durat mult până să fie prins în plasă. Shelly le 


spunea tuturor cât de mult îl iubeşte. Les îl trata ca pe un fiu 
de mult pierdut, făcând orice ca să-l ajute. 

Cu toate acestea, Randy a bănuit că ceva era putred la 
mijloc. Tatăl lui Shelly părea prea nerăbdător să-și paseze fata 
unui bărbat. 

„Au grăbit atât de mult lucrurile, încât Les mi-a ales 
cavalerul de onoare, deoarece nu aveam prieteni sau rude 
prin zonă“, povestea el ulterior. „S-a întâmplat foarte 
repede.“ Randy nu era genul de om pasiv, dar nu a comentat. 
„Am stat deoparte şi am lăsat lucrurile să meargă de la sine.“ 

Niciunul dintre prietenii sau rudele lui Randy nu a reușit 
să ajungă la nuntă. 

Mai târziu, unul dintre membrii familiei a descoperit 
motivul: Shelly nu le-a trimis niciodată invitațiile. 


- 


Shelly şi Randy, amândoi în vârstă de 19 ani, s-au 
căsătorit în februarie 1973 la biserica metodistă din 
Vancouver. Shelly a purtat o rochie albă lungă, cu guler înalt, 
imitând în mod deliberat vestimentația actriței Olivia 
Hussey din filmul Romeo şi Julieta, din 1968. Mirele a 
îmbrăcat un smoching roz, ales de Shelly special pentru acea 
ocazie. A urmat o petrecere la Summit Grove Lodge, din 
Ridgefield. Toată lumea a fost de acord că ceremonia a fost 
minunată, visul de-o viaţă al lui Shelly. Ei era foarte tineri, 
dar și foarte îndrăgostiți. Cel puţin așa credea Randy. 

Au petrecut luna de miere la cabana familiei din 
Government Camp (Oregon) — un loc pe care Shelly îl 
detestase în adolescență —, după care au locuit, fără chirie, 
într-o rulotă de 12 metri, tot proprietatea familiei Watson. 
Shelly s-a plâns că e o mizerie, însă Lara a subliniat că era 
doar un punct de plecare pentru viața ei cu Randy. Oricum 
nu-și puteau permite o casă. 

„Dar nu vreau să stau în rulota asta!” repeta Shelly la 
nesfârşit. 

La puţin timp după nuntă, Shelly a început să se plângă 
de dureri menstruale severe şi să lipsească de la serviciu. 
„Problemele“, cum le numea ea, s-au transformat apoi într- 
un tsunami care dura de la începutul până la sfârşitul lunii. 
Se ducea la serviciu, pleca, apoi o lua de la capăt. În cele din 
urmă, Les a luat deci — foarte dificilă pentru el — de a-și 
concedia fiica. 


„Munca asiduă şi seriozitatea n-au fost niciodată punctele 
ei forte“, a spus mai târziu Randy despre tânăra lui soție. 

După aceea, Shelly s-a dus să lucreze la azilul de bătrâni al 
unei alte rude. Dar modelul de absenteism s-a repetat şi 
acolo, aşa încât a fost din nou concediată. 

„Atunci se întorcea din nou la azilul tatălui ei“, a spus 
Randy. „Ca o minge de ping-pong.“ 

Fiind în cele din urmă concediată definitiv, în postura de 
casnică, Shelly nu aducea niciun beneficiu gospodăriei. Nu 
gătea. Nu făcea curățenie. Tot ce părea să-i placă era să mintă 
pe toată lumea și să le spună tuturor celor care o ascultau ce- 
ar trebui să facă, deși nu se sfia niciodată să le spună 
celorlalți ce merita ca și cum ar trebui s-o ajute să obțină tot 
ce-şi dorea. 

În sensul ăsta semăna mult cu bunica Anna. 


- 


Shelly își dorea o mașină nouă, așa că a făcut ce făcea de 
obicei — a fugit la tăticu. Nu a contat că era cât pe ce să-l 
coste reputația sau chiar mai rău, susținând în fața 
autorităţilor că o violase. Asta părea să fie o treabă îngropată 
de mult. În realitate, familia Watson se temea de Shelly și de 
ce era în stare. Era mai simplu să-i dea tot ce-și dorea, doar 
pentru a fi fericită și la distanță. Dacă Shelly voia să meargă 
la film, la un concert ori la vreun eveniment în afara 
orașului, îi dădeau imediat bani. 

Fireşte, şi familia Watson avea limitele ei. Oricât de 
profitabilă ar fi fost afacerea lui, Les nu făcea banii cu 
ușurință. 

Odată cu cererea ei de a avea o maşină nouă, Shelly le-a 
demonstrat încă o dată părinților ei cât de departe era 
dispusă să meargă pentru a obține ce-și dorea. 

A însistat să-i ia un VW Beetle. 

— Tati, asta-i mașina pe care o vreau! Pe care trebuie s-o 
am! 

Les a acceptat și s-a dus la Vancouver să vadă ce găseşte. 
Totuşi nu s-a întors acasă cu un Volkswagen, ci cu ceea ce i se 
părea lui mai potrivit — un Buick decapotabil roz-pal, 
aproape nou. 

Ochii tinerei s-au îngustat, iar Shelly s-a colorat la față — 
cu câteva tonuri mai intens decât maşina cea nouă. A bătut 
din picior. A făcut o criză atât de puternică, încât ferestrele 


casei au zăngănit. A pipat la tatăl ei că i-a cumpărat „o 
maşină oribilă, de fată bătrână“. 

Les a făcut un pas înapoi. Deși o cunoştea, nu se așteptase 
la așa ceva. 

Lui Randy i s-a părut frumoasă maşina, dar nu a reuşit să- 
şi calmeze soţia. Shelly era de neconsolat. 

Ceea ce s-a întâmplat după aceea i-a făcut pe toţi să intre 
în colaps. 

În noaptea aceea, Shelly a căzut într-un fel de amorțeală, 
aparent din cauza unei supradoze de somnifere și alcool. 
Când Randy nu a putut s-o resusciteze, i-a sunat panicat pe 
soţii Watson, care au dus-o imediat la Spitalul Vancouver 
Memorial. Toţi erau îngrijoraţi că nu va supravieţui. Medicul 
de gardă de la Urgenţe i-a făcut spălături stomacale și a 
comunicat familiei concluziile. 

„Am aflat că, dintre toate lucrurile posibile, a luat 
aspirină“, şi-a amintit Lara mulţi ani mai târziu. „Şi doar o 
cantitate mică. Nu luase niciun somnifer.“ 


Într-o zi, când s-a întors de la Clark College, Randy a găsit 
rulota complet distrusă, iar soția lui avea fața plină de sânge. 

S-a repezit la ea. 

— Ce s-a întâmplat? 

— Un bărbat, a spus Shelly printre hohote de plâns. A 
intrat şi m-a atacat. M-a violat. 

Și a arătat câteva zgârieturi de pe faţă. 

— Ti-a luat pușca şi a fugit. 

Randy i-a sunat pe șeriful din Clark County şi pe socrul 
său. Cei doi au ajuns la câteva minute unul după altul. 
Randy și Les au rămas afară, în timp ce șeriful a interogat-o 
pe Shelly în rulotă. 

Puțin mai târziu, acesta din urmă și-a făcut apariția și, cu 
o faţă întunecată, le-a spus că rănile lui Shelly au fost 
provocate chiar de ea. Nu fusese niciun intrus. După care s-a 
uitat la ei și le-a zis că nu va depune plângere împotriva 
tinerei. 

După plecarea șerifului, Shelly și-a schimbat din nou 
povestea. 

„A revenit la afirmaţiile sale cum că ar fi fost violată“, a 
spus Randy mai târziu. „A zis că a renunțat la poveste doar 


pentru că a forțat-o şeriful. Și că l-a văzut pe atacator cum a 
îngropat pușca nu departe de casă.“ 

Ca să-şi dovedească spusele, şi-a condus soțul şi tatăl la 
locul cu pricina. 

— Chiar aici, le-a spus. Aici a ascuns-o. 

Randy n-a crezut-o. A presupus că nici socrul lui. Cu atât 
mai puţin, mama vitregă a lui Shelly. 

Shelly pur şi simplu nu mai voia să locuiască în rulotă. 
Nu era destul de bună pentru ea. Era fiica lui Les Watson, 
pentru numele lui Dumnezeu! Merita ceva mai bun. 

„Spunea că era prea periculos pentru ea să mai locuiască 
acolo”, a povestit Lara peste ani, dându-și ochii peste cap. 
„În schimb, voia o căsuţă drăguță în oraș.“ 


Orice-și dorea, Shelly obținea. Se purta ca și cum era 
proprietara orașului Battle Ground. Lăsa facturi neplătite la 
benzinărie și la magazin. 1 se refuza cec după cec. A făcut 
atâtea datorii, încât unii comercianţi au considerat necesar 
să-l forțeze pe Randy să le plătească. El le spunea să nu-i mai 
dea pe datorie, iar ei acceptau. Apoi cedau din nou. 

Bărbatul înţelegea acum de ce se grăbise Les atât de tare 
să-l primească în familie. Nu numai că-i dăduse fata de 
nevastă, dar în acelaşi timp îi pasase o mare problemă. 

În vara anului 1974, când Shelly a anunţat că e 
însărcinată, toată lumea a respirat adânc. 

Poate că asta va schimba lucrurile? 


* 


Părinții lui Randy au anunțat că vor să facă o călătorie din 
Pennsylvania până în Washington, aducând cu ei daruri 
pentru bebeluș și încântarea  prilejuită de anticiparea 
apariţiei unui nou membru al familiei. 

Însă Shelly i-a spus soțului ei că nu voia ca familia lui să 
vină. El a repezit-o. Oamenii veneau și cu asta, basta. Când 
familia Rivardo a ajuns în sfârșit, Shelly s-a încuiat în 
dormitor. Și n-a ieșit nici măcar o dată cât timp au stat acolo. 
Era jenant, dar Randy a afişat o atitudine curajoasă şi el şi 
familia lui s-au simţit foarte bine fără ea. 

Ceea ce a enervat-o şi mai tare. 

Răzbunarea a venit mai târziu. Au dispărut nişte cărți 
primite de la fratele mai mic al lui Randy pentru bebeluș. 
Randy n-a reuşit să dea de ele. Shelly a spus că n-avea nici 


cea mai mică idee pe unde ar putea fi. După ce-au căutat 
peste tot, au renunţat. 

După plecarea familiei, Randy a gustat din bomboanele 
de casă pe care bunicul său le trimisese în dar. Mai făcuse 
asemenea bomboane de o mie de ori. A mușcat din una, dar 
a fost nevoit să scuipe îmbucătura. Era îngrozitor de sărată. 
Şi-a sunat bunicul ca să-i spună despre greşeala făcută. 
Bătrânul nu-și putea explica ce se întâmplase — toţi ceilalți 
membri ai familiei le apreciaseră. 

Singurele sărate erau în cutia trimisă în Battle Ground. 

Când au descoperit că sora lui Randy îşi uitase la ei niște 
haine noi, Shelly s-a oferit să i le trimită prin poștă. 

Pachetul a ajuns în stare perfectă. Conţinutul însă... nu 
chiar. Cineva luase o foarfecă și făcuse hainele ferteniță. 

Shelly i-a spus lui Randy că habar nu avea cum s-a putut 
întâmpla aşa ceva. 

— Cred că cineva de la oficiul poștal a făcut-o, a zis ea. 


PARTEA II 


SURORILE 
NIKKI ȘI SAMI 


CAPITOLUL 7 


„Love Will Keep Us Together” de Captain & Tennille și 
„Jive Talkin” de Bee Gees se repetau în buclă la casetofonul 
lui Shelly Rivardo în momentul când fica ei, Nikki, a venit 
pe lume în februarie 1975. Cu nicio secundă mai devreme. 
Shelly se plânsese săptămâni întregi de sarcină şi de faptul că 
în mod sigur avea să-i strice silueta. 

Cu trăsăturile și culoarea mamei sale, Nikki nu ar fi putut 
fi un bebeluș mai frumos. Toată lumea spunea asta, chiar şi 
Shelly, care vedea în fiica sa o prelungire perfectă a ei. Le 
spunea tuturor cât de fericită era să fie mamă. Și că avea 
visuri mărețe pentru fetița ei. Cei care o cunoșteau pe Shelly 
erau sceptici, dar sperau că, având un copil, își va reorienta 
atenția de la ea însăși. 

În loc să-și ducă nou-născutul în Battle Ground, Shelly a 
hotărât că ar fi mai bine să fie îngrijit în Vancouver, în casa 
mare, stil Tudor, a părinţilor ei. Lara n-ar fi putut spune dacă 
tânăra era indiferentă sau îngrijorată în legătură cu noua 
sarcină de a crește un copil. Cu excepţia unei perioade 
dezastruoase când făcuse pe bona pentru vecinii bunicilor ei 
din Hoodsport, Shelly nu avea niciun fel de experienţă în 
domeniu. 

„Nu cred că a ţinut vreodată un copil în braţe“, a spus 
Lara mai târziu. 

Lara era exact opusul. Se născuse să fie mamă și era 
absolut încântată să fie bunică. Când simţise prima lovitură a 
lui Nikki în burta lui Shelly, Lara îl botezase pe bebeluș 
Thumper („Bocănilă“), după iepurele din Bambi, și-l iubise 
chiar din clipa aceea. 

Ceea ce Lara credea că va fi o ședere de câteva zile s-a 
transformat în trei luni, până când Randy a pus în sfârșit 
piciorul în prag şi s-au întors toți trei la Battle Ground. 

Lara conducea până acolo pentru a vedea copilul în 
fiecare zi. 

„Pur și simplu nu aveam încredere în ea“, a recunoscut 
Lara. 

Nici Randy nu avea. Problemele în familia Rivardo s-au 
agravat. Soţia îl încuia noaptea afară. Oricât de mulţi bani ar 
fi adus, Shelly îi cheltuia fără să țină cont de nevoile familiei. 


l-a mărturisit Larei un lucru care a frământat-o zeci de 
ani. 

„Shelly este drăguță cu mine doar când mai sunt alți 
oameni de față.“ 

Randy a început să doarmă în maşină, ceea ce ulterior a 
devenit o obișnuinţă. Shelly voia doar salariul lui, pe care 
insista să i-l dea vinerea. Nu era cine știe ce sumă. Nici pe 
departe. Chiar şi cu o slujbă decentă şi fără plata chiriei, erau 
cam strâmtorați. lar ea era obișnuită să aibă mult mai mult. 
S-a plâns tatălui ei, aşa că Les Watson a intervenit şi a făcut 
în așa fel încât salariul lui Randy să ajungă direct în mâinile 
lui Shelly. 

„Așa că eram nevoit să ajung acasă“, a spus el mai târziu. 

Dar nu a durat mult până când Randy a decis că nu mai 
putea continua în felul ăla — oricât de mult ar fi iubit-o pe 
Nikki, nu putea ignora faptul că mariajul lor, care se clădise 
pe un teren instabil, acum se năruia. 

Lara nu l-a învinovățit pe Randy că și-a părăsit familia, că 
o părăsise pe Shelly. Nimeni n-a făcut-o. Cu excepția lui 
Shelly. 

Randy a primit un bilet de avion de la părinții lui şi a 
plecat din Washington — și de lângă Shelly — cât a putut de 
repede. „Aveam nevoie de un nou început”, a zis el. Cu toate 
acestea, când Shelly l-a sunat la părinții lui, două săptămâni 
mai târziu, şi i-a mărturisit o dorință sinceră de a-şi salva 
căsnicia, Randy a acceptat, chiar dacă fără tragere de inimă, 
s-o lase să vină împreună cu Nikki, să stea cu el şi familia lui. 
Îi era dor de fetița lui, la care ţinea mai mult decât orice pe 
lume, indiferent ce ar fi simţit pentru Shelly. 

Reuniunea a fost de scurtă durată — doar două 
săptămâni. 

„Chiar şi bunicii mei au fost  dezgustați de 
comportamentul ei. A creat atâtea crize acolo, încât n-am 
avut altă soluţie decât să cer divorțul.“ 

Shelly s-a răzbunat imediat, cumpărând tot ce i-a căzut 
sub ochi şi lăsându-l pe Randy cu multe facturi de plătit. 
Ceea ce l-a îndatorat din ce în ce mai mult pe fostul ei soț. 
Dar ei nu i-a păsat. Randy i-a trimis un cec de rambursare a 
impozitului pe venit care trebuia contrasemnat. l-a spus că 
banii l-ar fi scăpat de recuperatorii care-l hărțuiau. 

Nicio șansă. Shelly l-a tras pe sfoară și a pus un alt bărbat 
să-i falsifice semnătura. 


Ea a încasat cecul de la guvern și a păstrat banii. 

Și apoi, dintr-odată, Shelly a dispărut pur și simplu din 
peisaj. Lara a sunat la toate numerele de telefon pe care le 
avea — prieteni, rude... Oricine. O îngrijora soarta copilului. 

„Am tot sunat-o pe Shelly“, a spus Lara. „N-a răspuns. Am 
încercat cu disperare să dau de ea, s-o găsesc, dar ori nu era 
acasă, ori nu răspundea la telefon. Pur şi simplu a încetat să 
mai fie mamă. S-a angajat cheineriţă într-un bar de pe strada 
principală din Vancouver, ceea ce părea să fie suficient 
pentru ea.“ 

Şi, o vreme, lucrurile au continuat la fel. La un moment 
dat, o rudă din Battle Ground i-a spus Larei că ar fi bine să 
meargă s-o ia pe Nikki, de care avea grijă ruda respectivă. 

— Shelly a plecat. 

— Unde? a întrebat Lara. 

— Nu ştiu. 

— Şi când se întoarce? 

— Nici asta nu ştiu. 


Și Shelly a rămas dispărută. Ce făcea şi cu cine, era un 
mister — deşi, la drept vorbind, plecarea ei era un lucru 
foarte bun. Mai puţină dramă. Mai puţine griji. Mai puţin 
din acel sentiment care-i făcea pe cei din jur să simtă un nod 
în stomac. 

A trecut aproape un an până când Shelly a apărut să-și ia 
fetița de la Lara. Nici măcar n-a dat vreo explicaţie. S-a întors 
pur şi simplu și a luat-o pe Nikki. Lara o iubea foarte mult pe 
fetiță. Ar fi vrut să o păstreze — s-o declare abandonată, s-o 
adopte şi să aibă grijă de ea ca de propria-i fiică. 

Lara a jurat că va face tot ce va putea pentru a rămâne 
aproape de nepoata ei. 

În 1978, când Nikki avea doar trei ani, mama ei a scris 
aparent drăgăstos despre sentimentele pe care le avea pentru 
ea, pentru primul ei copil. 

A pus pe -uri puncte sub formă de inimioară, pentru a- 
şi sublinia devotamentul ei nemărginit. A scris versuri despre 
cum vederea fețișoarei lui Nikki îi însenina zilele lungi și 
grele. 

Un chip cât se poate de drăgălaş, râsul ei... un şipot cristalin... 
în timp ce zâmbetul îi aduce gropițe în bărbia eì cea dulce... Totul 
încadrat de minunatul ci păr auriu... şi de acei ochi mari şi 
siriilucind de râs. 


Și-a temperat scrisoarea de dragoste şi cu un strop de 
realitate veselă. 

„e în cutia mea cu bijuterii! În poșeta mea! În rujul meu de 
buze! Ori face cine ştie ce năzdrăvănii! 

Şi a încheiat cu o rimă grăitoare: 

O, Nikki, deși accesele noastre de furie se accentuează, 
dragostea pentru ea nicicând nu încetează! 

O vreme, Shelly a perpetuat un fel de poveste de genul 
„tu şi cu mine împotriva lumii”. Îi spunea fetiţei că tatăl ei 
le-a abandonat şi că bunicii paterni n-o iubeau. Îi spunea 
toate acestea fiicei sale cu o privire tristă şi ținând-o în braţe, 
adăugând însă că era în regulă, pentru că ea o iubea foarte, 
foarte mult. 

Deloc surprinzător, totul s-a dovedit a fi o înşelătorie 
întreținută cu grijă. Mulţi ani mai târziu, Nikki a găsit o 
ascunzătoare cu numeroase scrisori de la tatăl ei şi de la 
rudele lui, descoperind că aceştia îi trimiseseră cadouri de 
ziua ei de naştere şi de Crăciun, pe măsură ce creştea. Mama 
ei rupea etichetele şi-şi scria pe cadouri numele său. 


- 


Lara și Les erau îngrijorați că Shelly o lăsa singură pe 
Nikki când ieșea în oraș, așa că s-au dus la apartamentul ei 
din Vancouver să verifice. Acolo l-au cunoscut pe Danny 
Long, care locuia vizavi de Shelly. Lara o cunoștea pe mama 
lui Danny pentru că jucase bowling la Tiger Lanes. Danny 
era slăbuț, cu părul lung și negru și un zâmbet plăcut. Le-a 
spus că are cheile de la apartamentul vecinei sale. 

— Înseamnă că o cunoşti foarte bine pe fiica mea, dacă ți- 
a dat cheile, a zis Les. 

Danny a mormăit ceva și i-a lăsat să intre. 

Shelly şi Nikki nu erau acasă, dar cei doi au găsit o 
grămadă de lucruri furate de la cabana lor de pe muntele 
Hood, plus un set complet de chei de la casa lor, de la 
maşinile lor şi, bineînţeles, de la cabană. Cheile dispăruseră 
de câteva săptămâni din geanta Larei. 

Nu după multă vreme, Shelly și Danny s-au mutat în casa 
din Battle Ground pe care bunica Anna i-o promisese mereu 
nepoatei sale preferate. Curând, Shelly a rămas din nou 
însărcinată. Cei doi s-au căsătorit într-o capelă pentru 
cununii din apropierea tribunalului din Vancouver, pe 2 
iunie 1978. La 24 de ani, Shelly era deja la a doua căsătorie. 


Câteva luni mai târziu, în august 1978, s-a născut Samantha. 
Era un bebeluș frumos blondă, cu ochi mari şi expresivi. 

Danny se purta frumos cu copiii, dar o repezea pe Shelly 
mai mult decât era ea obișnuită. Cei doi se certau adesea, dur 
şi cu implicaţii fizice. Farfurii sparte. Ţipete. Uşi trântite. Tot 
felul de drame de genul ăsta. O dată, când Lara a venit în 
vizită — în rarele ocazii când i se permitea —, a observat 
găuri făcute cu pumnul în peretele din rigips. Lara îl bănuia 
pe Danny, deși, în realitate, femeia n-ar fi putut spune care 
dintre adulți dăduse cu pumnul în perete. 

Fără îndoială, căsnicia lui Shelly cu Danny era foarte 
zbuciumată, aşa cum fusese și cea cu Randy, aşa încât s-a 
terminat la fel. Când se termina cearta şi Danny pleca să se 
răcorească ori să scape, Shelly urca fetele în maşină şi 
începea să-l caute. 

Lui Shelly, avea să spună mai târziu familia ei, i-a plăcut 
întotdeauna să vâneze. 

Ori de câte ori apărea un nou iubit, Shelly avea o singură 
regulă pentru Nikki. 

— Trebuie să-i spui tată, zicea ea. 

Şi fetița se conforma. Când a început să meargă la școală, 
mama ei o înscria pur și simplu cu numele de familie al 
noului ei bărbat. Fără vreo formă legală, doar insistența ei şi 
cuvintele frumoase prin care încerca să convingă că şi-a 
întemeiat o nouă familie. 

Pur și simplu. 

După cinci ani de căsnicie cu Danny, Shelly l-a sunat pe 
tatăl ei şi i-a spus că are nevoie de bani pentru divorţ. S-a 
plâns că Danny a înșelat-o. 

Ca de obicei, Les nu a pus la îndoială nimic din toate 
acestea. 

Pentru Shelly, orice. 

Era în 1983 și, la 29 de ani, Shelly avea un nou iubit. 

„Mă gândeam la Danny ca la tatăl meu“, și-a amintit 
Nikki, mulţi ani mai târziu. Dar odată ce Danny a ieșit din 
peisaj, Shelly a pus ochii pe manieratul Dave Knotek. „Îmi 
amintesc că mama l-a adus pe Dave la noi acasă, în Battle 
Ground, şi mi-a spus că el e noul nostru tată. L-am urât, 
pentru că-l iubeam pe Danny. Și nu după multă vreme, ne- 
am făcut bagajele pentru Raymond.“ 


- 


Chiar şi acum, Nikki se agaţă de o amintire care îi revine 
din când în când, vizitând-o ca o fantomă. 

Se întâmpla chiar înainte de mutarea în Raymond. 
Dormea în patul ei din casa din spatele azilului de bătrâni 
din Battle Ground. S-a trezit dintr-odată, neputând să respire 
din cauza unei perne ce-i era apăsată pe faţă. Nikki a început 
să strige după mama ei şi, dintr-odată, chiar în clipa aceea, a 
apărut Shelly. 

— Ce-i? a întrebat-o ea. lubito, ce s-a întâmplat? 

Plângând, fetița i-a spus că cineva îi pusese o pernă pe 
faţă. 

— A fost doar un vis urât, a zis Shelly. 

Chiar și la vârsta aceea, Nikki ştia adevărul. 

— N-a fost un vis, mami. 

Shelly a privit-o fix pe fetiță, insistând că nu are dreptate. 
Nu a cedat. Nici nu trebuia. Ca întotdeauna, avea dreptate în 
orice privinţă. 

Acea poveste i-a rămas fetei în minte. Viteza cu care a 
reacționat mama ei. Privirea ei ciudată — mai mult 
preocupată decât îngrijorată. 

Mai târziu, avea să se întrebe dacă atunci fusese prima 
dată când mama ei se jucase cu mintea sa și dacă nu cumva 
făcuse la fel și cu alţii din viaţa ei. 


CAPITOLUL 8 


Lemn. Stridii. Și, zeci de ani mai târziu, marijuana. 

Umed și foarte cenușiu, Pacific County (Washington) s-a 
bazat întotdeauna foarte mult pe natură. A avut o traiectorie 
cu suișuri și coborâșuri încă de când primii coloniști albi au 
ajuns în acest loc ploios și bătut de vânturi din sud-vestul 
statului, în anii 1850. Pare aproape disprețuitor să-i numim 
pe oamenii care trăiesc acolo rezistenți, însă chiar nu se 
poate nega acest lucru. Locul în care Oceanul Pacific 
întâlnește râul Willapa și diverşi afluenţi este genul de ținut 
în care abundența nu a fost dată, ci câștigată. Triada de 
oraşe — South Bend, reședința ținutului, Raymond și Old 
Willapa — reprezintă coloana vertebrală a districtului. Case 
imense în stil Craftsman se întind de-a lungul dealurilor ce 
domină golful care se varsă în ocean, mărturii ale unor 
vremuri de dinainte de recesiunea economică, așa cum se 
întâmplă de obicei în locurile care depind de resursele 
naturale. Doar tribunalul, cu arhitectura lui Beaux-Arts și 
magnifica rotondă din sticlă artistică, mai constituie astăzi o 
afacere de succes. În anexa lui se găsește biroul de asistenţă 
socială. 

În ciuda umezelii, regiunea situată de-a lungul râului 
Wilapa, până la golf, şi-a lăsat amprenta asupra culturii 
populare. Sau poate mai mult o pată decât o amprentă. 
Nirvana, trupă originară din Aberdeen, în districtul vecin, a 
susţinut primul ei concert în Raymond, un oraș cu mai puțin 
de 3 000 de locuitori. Textierul Robert Wells, care a scris „The 
Christmas Song“ împreună cu Mel Tormé și tema muzicală 
de la emisiunea TV Patty Duke Show, a copilărit şi el acolo. 
Autorul Tom Robbins a scris primul său roman, Another 
Roadside Attraction, în South Bend. 

Şi totuşi, cei mai mulți dintre locuitorii de acolo — mai 
ales cei care au crescut cu rumeguș şi scoici de stridii — nu 
sunt faimoşi. Nici pe departe. Se potrivesc doar în acel spațiu 
îngust cuprins între sarea pământului și sărăcie. 

Dave Knotek era un băiat get-beget din Pacific County, 
care și-a trăit primii patru ani din viață în localitatea 
învecinată, Lebam, înainte ca părinţii săi, Al și Shirley, să se 
mute de-a lungul Elk Creek, într-o căsuță cu structură de 
lemn din Raymond. Al era tăietor de lemne, însă munca în 


pădure putea fi sezonieră. Ca urmare, faptul că familia lui n-a 
avut niciodată prea mulţi bani era un eufemism. Dave, 
fratele şi sora lui îşi confecționau singuri jucăriile — arcuri şi 
săgeți din bețe și pene de găină. Copii ca ei puteau fi văzuţi 
adesea în clasele de la școala din Raymond. Purtau haine 
vechi și nu întotdeauna de cea mai bună calitate. 

„De câteva ori am început anul școlar cu aceleaşi haine pe 
care le purtasem în anul precedent“, şi-a amintit el. „Fără să 
dau pentru asta vina pe părinții mei. Ei munceau din greu. 
Doar că nu aveam bani.“ 

Fiica unui muncitor de la o fabrică de cherestea, Shirley a 
muncit şi o bună perioadă de timp într-o fabrică de conserve 
de stridii, iar mai târziu la J.C. Penney. 

Dintre cei trei copii, Dave era oaia neagră a familiei — se 
ținea de prostii, fura țigările tatălui său, ba chiar a avut o 
tentativă, cam fără tragere de inimă, ce-i drept, de a fugi de- 
acasă cu un prieten, în clasa a IV-a. Şi din această cauză, a 
fost pedepsit la fel cum fusese și tatăl său. Al avea o curea 
pentru ascuţit briciul, pe care nu ezita s-o folosească pe 
spinarea copiilor, dacă era nevoie. Dave i-a simţit usturimea 
de câteva ori, dar nu s-a gândit niciodată că n-ar fi meritat. 
Aşa a fost să fie. 

În acele vremuri, Raymond era plin de viaţă. Fabricile 
funcționau în trei schimburi, iar aprovizionarea nesfârșită cu 
lemn ţinea camioanele de la exploatarea forestieră pe 
drumuri toată ziua. Râul era aproape blocat cu plute din 


bușteni. 
În 1971, Dave a terminat liceul din Raymond — un 
cunoscut liceu sportiv — cu gândul de a călca pe urmele 


tatălui său, devenind tăietor de lemne, chiar dacă acesta din 
urmă a făcut tot posibilul pentru a-l descuraja. 

„Tata nu voia să fac nimic din toate astea. Era o muncă 
prea grea. Și totuși, asta am ajuns să fac.” Așa că a lucrat un 
an în domeniul exploatării forestiere, după care s-a înrolat în 
marină. 

„Nu aveam de gând să fiu tăietor de lemne ca tata, dar m- 
am înrolat în marină, cum a făcut şi el, și am învățat să 
conduc echipamente grele. Și asta am făcut timp de 22 de 
ani — am condus un buldozer prin exploatări forestiere.“ 

Armata i-a dat lui Dave încrederea în sine de care avea 
mare nevoie. Când s-a întors acasă, în Raymond, după ce a 
servit în Hawaii şi Alaska, Dave Knotek a fost dintr-odată 


văzut ca unul dintre cei mai râvniți burlaci. Era un tip chipeș 
și atletic, care învățase să facă surfing în Hawaii. Era amabil 
şi blând, dar ştia şi să petreacă. Şi, foarte important, avea o 
slujbă bună la fabrica de cherestea Weyerhaeuser. După ce s-a 
întors, a devenit membru al unor frății precum Elks 
(„Elanii“) şi Eagles („Vulturii“), așa încât popularitatea sa a 
crescut vertiginos. A avut câteva relaţii serioase cu fete din 
zonă, dar care n-au dus la niciun rezultat. 

„Fetele mă cam fugăreau“, a spus el mai târziu, zâmbind. 

Însă la vremea aceea nu știa că cea nepotrivită va sfârşi 
prin a pune mâna pe el. 


* 


Nu a existat un motiv anume pentru care Dave Knotek a 
făcut o plimbare cu maşina până în Long Beach, 
Washington, într-o sâmbătă de la sfârșitul lui aprilie 1982. 
Nu era vreme de plajă — care pe coasta Washingtonului e 
abia pe la sfârșitul lui august. Părăsit recent de una dintre 
iubite, Dave căuta doar o bere şi puțină distracție. De fapt, 
când a plecat de la locuința sa din Raymond la volanul 
Volkswagenului său portocaliu decapotabil spre autostradă, 
nu ştia dacă să facă dreapta, spre Westport, ori stânga, spre 
Long Beach. A câștigat Long Beach. Când a ajuns la cârciuma 
The Sore Thumb, locul era plin de tineri care pierdeau 
vremea. 

Stăteau la taclale. 

Jucau biliard. 

Vorbeau despre vânătoare. 

Şi totuși, în mijlocul lor se afla cea mai frumoasă fată pe 
care Dave o văzuse vreodată. 

Deși în viața amoroasă a lui Shelly existau sincope, nu 
puteai nega că era foarte frumoasă, cu ochii ei luminoși, 
părul roșcat pe care-l purta lung şi genul de siluetă la care 
toate fetiţele visează când încep să crească. Totul cum trebuie 
şi la locul lui. Shelly înţelesese că bărbaților le plac femeile 
care-și etalează formele şi încă de mică o făcuse cu plăcere. 

După aprecierea lui Dave Knotek, Shelly Watson Rivardo 
Long nu era de nasul lui. A înțeles asta din prima clipă. A 
urmărit-o de pe margine. Avea părul roșcat şi un corp 
criminal. El, pe de altă parte, înflorise mai târziu. Nu avusese 
nicio iubită în liceu, fiind foarte timid pe vremea aceea. Era 
timid chiar și după ce ieșise din marină. Și-a băut berea și a 


încercat să-şi facă curaj s-o invite la dans pe frumoasa 
roșcată. 

„Chiar arăta ca o vedetă de cinema din filmele alea vechi. 
Era nemaipomenită. Ceilalţi băieţi îi făceau avansuri, însă eu 
doar mă uitam la ea. Exact când eram gata s-o invit la dans, a 
venit la mine la masă.“ 

Shelly i-a spus că are două fetițe şi că locuieşte în sud, în 
Clark County, într-o căsuță frumoasă pe care bunica ei, 
Anna, i-o lăsase moștenire. 

— Îmi dai numărul tău de telefon? a întrebat-o el după 
câteva dansuri. 

— Bine, a zis ea cu detaşare. 
au despărțit mai târziu în acea seară. Dave nu se aștepta 
s-o mai vadă vreodată, dar se gândea mereu la ea. Cu 
siguranță nu avea să mai dea de ea la barul acela, deoarece 
The Sore Thumb a ars din temelii în noaptea după seara 
când s-au cunoscut. 

În cele din urmă și-a făcut curaj și a sunat-o — a întrebat- 
o dacă poate veni în Vancouver s-o vadă. Ea a acceptat. Cu 
timpul, a început s-o viziteze săptămânal. S-a îndrăgostit 
foarte tare de Shelly și de fetiţele ei. 

„Erau copii drăguţi. Nişte copii foarte buni. Aveau nevoie 
de un tată. Mi-am dat seama de asta. Oricine ar fi înțeles 
lucrul ăsta.“ 

În acea perioadă, Shelly avea nevoie de un salvator — 
cineva de care să se poată folosi. Danny era plecat de mult. 
La fel şi Randy. Avea probleme cu casa pe care i-o lăsase 
bunica Anna. Aceasta intrase sub sechestru judiciar deoarece 
nu mai putuse face rost de bani pentru impozite sau pentru 
restituirea împrumutului. Așa că a lăsat-o în seama lui Dave 
Knotek. 

Dave vrea să încerce să salveze casa pentru mine, i-a scris ea 
judecătorului, însă are neapărată nevoie de reparații. Eu de-abia 
reuşesc să-mi întreţin copiii. Sunt nevoită să-l las pe Dave să se 
octipe de ca. 

Shelly a deplâns moştenirea casei adiacente azilului, care 
fusese în familia ei de trei generații. 

Bunica a trăit acolo toată viaţa ei. La fel și mama mea 
naturală, înainte de a muri. Eu însămi am fost crescută acolo în 
primii doisprezece ani de viaţă. Familia şi rudele ştiau de la 
început că îmi va reveni mie, la timpul potrivit. Care a venit în 
1981. Nu s-a întâmplat mai devreme deoarece eu eram într-o 


căsătorie improprie şi părinţii mei n-au vrut s-o pierd, în cazul 
unui divorț. În 1979 am divorțat şi m-am mutat în casă. Ştiu 
sigur că atunci a fost, pentru că fiica mea a început grădinița în 
acea toamnă... Ajutaţi-mă să salvez căminul copiilor mei. Aş dori 
să colaborez cu U.S. Creditcorp ca să vedem ce se poate face. N- 
am făcut rău nimănui. Vreau doar să-mi construiesc un viitor. 

Mai târziu, Dave i-a promis că-i va înapoia casa, dar, în 
timp, a fost pierdută în urma unei executări silite. 


= 


Pe măsură ce noul cuplu a început să se sudeze, Shelly i-a 
mărturisit cu lacrimi în ochi, după o consultație medicală, că 
are o problemă mult mai mare decât simpla încercare de ao 
scoate la capăt cu banii pentru ea și fetele ei. 

— Am cancer, i-a zis. Probabil că n-o să mai apuc 30 de 
ani. 

Dave a rămas cu gura căscată. Shelly părea absolut 
sănătoasă. În plus, în acel moment era deja îndrăgostit de ea. 
lar acum, odată cu dezvăluirea pe care i-o făcuse, era deja 
prins în laț definitiv. 

„M-am gândit“, a spus el mulți ani mai târziu, „că 
probabil avea să moară. Și atunci cine urma să aibă grijă de 
Nikki și Sami? Fetele chiar nu aveau pe nimeni. De fiecare 
dată când eram împreună, nu ezita să joace cartea 
cancerului. Ar fi trebuit să-mi dau seama, dar n-am făcut-o“. 

După ce au stat cam o lună în garsoniera lui Dave, cei 
patru s-au mutat într-o casă roșie de pe Fowler Street, în 
cartierul Riverview din Raymond. 

„Nu m-am însurat cu Shelly datorită copiilor“, a spus 
Dave, „dar trebuie să recunosc că acesta a fost un motiv 
destul de important“. 

Într-adevăr, au oficializat în cele din urmă căsătoria în 
Raymond, pe 28 decembrie 1987. Unul dintre martorii la 
cununie a fost o tânără pe nume Kathy Loreno, coafeza şi 
cea mai bună prietenă a lui Shelly. Nimeni n-a bănuit în acel 
moment că aceasta avea să joace un rol important în căsnicia 
celor doi, mult mai important decât și-ar fi putut imagina 
cineva. 


Les Watson a fost mai mult decât fericit să-și vadă fata 


măritată pentru a treia oară. Într-adevăr, nu se putea simți 
mai ușurat. Asta însemna că, probabil, nu-i va mai cere în 


fiecare zi bani. În plus, n-o iertase nicicând cu adevărat 
pentru povestea cu violul, dar învățase să se prefacă. Chiar 
dacă acuzaţiile ei nu-l ruinaseră, totuși lăsaseră o cicatrice 
adâncă. 

Pe de altă parte, Shelly a continuat să-şi bârfească tatăl, 
deși, pe faţă, a încercat să-l împace cu scuze indirecte şi 
promisiuni că avea să se schimbe. Acum pretindea că are 
cancer şi credea că el ar vrea să afle direct de la ea, nu de la 
Lara, cu care tânăra începuse un război legat de vizitarea mai 
frecventă a fetiţelor. Când Les nu i-a răspuns la telefon, 
Shelly i-a scris: 

Voi fi întotdeauna mândră să te am ca tată. Cu cât înaintez 
în vârstă, cu atât îmi dau seama cât de mult te apreciez. Tată, 
sunt atât de copleșită de durere, încât mu vreau decăt să se 
termine. Vreme îndelungată, ai știut atât de puţine despre viața 
mea. Poate că data viitoare... n-o să mai fac aceleaşi greșeli. Nu 
am puterea necesară ca să trec peste lunile ce vor veni. Dar te 
iubesc, tată, şi mi-a fost dor de tine. Cu dragoste, Shell. 


CAPITOLUL 9 


Din perspectiva lui Nikki, era ca și cum mama și tatăl ei 
vitreg și-ar fi început viața de cuplu cu un sărut otrăvit și o 
declaraţie de război. Era evident pentru multă lume, inclusiv 
pentru Nikki, că Dave Knotek devenise mai puţin bărbat prin 
căsătoria cu Shelly. Și că de-abia îi făcea faţă. 

Nikki și-a amintit un incident la care a asistat cu ochii ei 
mari de copil — fără să clipească și, în același timp, 
înlemnită. Dave, subțire, cu părul lung și tatuaje ce-i 
dovedeau dragostea pentru mare din timpul petrecut în 
marină, se afla pe veranda din faţa casei de pe Fowler, ţinând 
o pușcă de parcă ar fi vrut să se sinucidă. Tremura și plângea. 
Era după o altă ceartă cu mama ei, după un alt val de ură şi 
dezgust îndreptat împotriva lui pentru că nu făcea destui 
bani sau nu-i păsa suficient de mult de copii. 

Mama urla, aruncându-i, una după alta, invective pline 
de răutate. 

— Eşti o imitație de soţ, un nenorocit de doi bani! a pipat 
Shelly înainte să trântească ușa. Nici măcar nu ne iubești, pe 
mine ori pe fete! Dacă ne-ai iubi, ai munci mai mult! 

Dave a mai stat puțin, să se liniștească. Apoi s-a urcat în 
camioneta lui și a plecat, așa cum făcea întotdeauna după o 
ceartă mare. 

Aşa era el. Împăciuitor. Pasiv. Supus. 

„Nu l-am văzut să o lovească, nici măcar o dată“, şi-a 
amintit Nikki mai târziu. „Vreau să zic că rareori i se 
întâmpla să-i spună măcar o vorbă urâtă.“ 

Ceea ce nu se putea spune despre Shelly. 

„Devenea violentă. Cu adevărat violentă. M-a pălmuit de 
câteva ori, dar nu i-am răspuns la fel pentru că un bărbat nu 
face aşa ceva“, și-a amintit Dave. „Mă împingea. Mă 
înghiontea. Ţipa. Foarte violentă. Nu eram obișnuit cu așa 
ceva.” 

— Trebuie să discutăm, să clarificăm lucrurile, i-a spus 
Shelly de mai multe ori, încercând să-l aducă unde voia. 

Eu nu pot să stau cu tine în condițiile astea, i-a replicat 


el. 
Shelly se cuibărea lângă el. 
— Dar e normal. Aşa își rezolvă oamenii problemele. 
— Pentru mine nu e ceva normal, i-a spus el. 


Prima dată când lucrurile s-au înrăutățit cu adevărat a fost 
atunci când Dave a băut ceva mai mult la o petrecere de 
Crăciun de la șantierul de sortare Weyerhaeuser. Colegii care 
l-au adus acasă au găsit-o pe Shelly în ușă, furioasă la culme. 
Cu ochii ieşiţi din orbite, roşie la faţă. L-a împins şi a ţipat la 
el atât de violent, încât bărbatul a ajuns să se ducă la părinţii 
lui şi să rămână acolo peste noapte. Ceea ce a înfuriat-o și 
mai tare pe Shelly. Ea îl voia acasă, să înfrunte muzica pe 
care-o dirija ea. El, pe de altă parte, nu avea niciun refugiu. 
După aceea, a făcut tot ce i-a stat în puteri pentru a-l separa 
pe Dave — și mai târziu pe fete — de familia lui. Insista să 
dețină mereu controlul total, oriunde mergeau. Dacă 
izbucnea o ceartă în timp ce se aflau în mașină, Shelly îl 
obliga pe Dave să coboare din mașină. 

— Chiar în clipa asta! Jos! 

Cu timpul, bărbatul a început să se resirmtă. Era din ce în 
ce mai rău. Nu ştia ce se va mai întâmpla și de ce. Nu mai 
putea să doarmă. Se întreba mereu ce avea să-l mai aștepte, 
când va mai izbucni Shelly, trecând la atac. 

Am nevoie de o pauză. De puțină odihnă. Departe de ea. 

Uneori se urca în camionetă și mergea să campeze pe 
dealurile de deasupra orașului Raymond. Alteori rămânea la 
prieteni. Era conștient că viața lui cu Shelly nu era ca oricare 
alt mariaj. Nu lipsea însă de la serviciu și nici nu-și îneca 
amarul în vreo sticlă de whiskey. Reacționa plecând. 

Ca să-i supraviețuieşti lui Shelly, trebuia s-o eviţi pe cât 
posibil. Chiar şi la începutul căsniciei lor, Dave se retrăgea 
din calea constantelor ei rafale de cereri furioase. Da, putea fi 
dulce. Da, putea fi amuzantă. Dar, pe măsură ce trecea 
timpul, acele calități au fost umbrite de furia ei necontrolată, 
un temperament care-l speria. Dave ştia că ceva nu era în 
regulă cu ea. Era dusă. Ţipetele. Temperamentul violent. 
Uşile trântite până ieșeau din balamale. Toate acele lucruri. 
Aşa că stătea în camioneta lui cu un sac de dormit şi o pernă, 
întrebându-l pe Dumnezeu ce să facă. 

„Doamne, nu-i bine așa ceva“, spunea el. „Nu este 
normal. Nu așa funcționează o familie. Știu foarte bine lucrul 
ăsta. Ajută-mă.“ 

„Când cineva te împinge întruna, iar şi iar, într-un colț, 
curând nu vei mai vrea să stai acolo. Oamenii mă întrebau 
mai târziu de ce n-am plecat pur și simplu. Să iau copiii și să 


plec. Nu puteai face aşa ceva cu Shelly. Chiar nu puteai. N-ar 
fi permis asta. M-ar fi vânat până la moarte.” 

Adesea, când se întorcea acasă după o introspecție 
considerabilă, Shelly îşi schimba felul de a fi şi se arăta dulce, 
vorbea potolit, cu afecţiune. Lucru care putea dura câteva 
săptămâni, zile sau doar câteva ore. 

După care totul scăpa din nou de sub control. 


CAPITOLUL 10 


Peste câțiva ani, casa de pe Fowler Street din Raymond a 
ars din temelii, lăsând o cicatrice mare și adâncă în peisaj — 
în felul ei, o metaforă pentru începutul căsniciei soţilor 
Knotek. Când treceau pe lângă locul acela, Nikki își amintea 
frecvent de tiradele mamei sale împotriva tatălui ei vitreg şi a 
ei însăși. Ea, pe de altă parte, se lupta să păstreze doar 
amintirile frumoase, puţine câte erau. Mama ei o iubea. 
Trebuia să fie adevărat. O iubea și pe Sami. Asta era evident. 

Dureros de evident. 

Uneori, apăsarea butonului de pauză într-o viaţă care 
începe să scape de sub control, prin mutarea în altă casă, 
poate reseta situația, făcând astfel ca lucrurile să se 
îmbunătățească. 

Nikki spera ca acesta să fie și cazul lor. 

Trebuia să fie. 

Dave și Shelly Knotek și-au mutat familia într-o casă mare 
de tip Craftsman, închiriată, din Old Willapa, pe care au 
numit-o întotdeauna Casa Louderback, după numele 
proprietarilor, o familie asociată cu străvechea industrie 
maritimă a regiunii. Reședința se afla la capătul unei lungi 
alei private ce șerpuia printre terenuri agricole. Drumul făcea 
o curbă strânsă pe un deal, unde casa era ascunsă în 
marginea pădurii.Vopsită în verde-închis, cu ornamente 
contrastante, se mândrea cu o verandă largă ce se întindea 
până după colț, făcând legătura între intrarea în camera de zi 
şi o ușă laterală ce dădea în bucătărie. În interior, tavanele 
aveau vreo patru metri înălțime; podelele erau deteriorate, 
dar lucrate frumos, din lemn de esenţă tare; un şemineu din 
cărămidă completa o cameră din față lambrisată cu panouri 
mari. În partea opusă camerei de zi, lângă scară, era o baie 
spațioasă cu o cadă pe măsură. În dreapta ușii din față era 
dormitorul principal, cu o fereastră ce dădea spre curte. 

Dormitoarele fetelor erau sus, la capătul unor scări de 
lemn destul de abrupte. Fiecare avea camera ei, despărțite de 
un spațiu deschis pe care îl foloseau ca loc de joacă. Camera 
lui Nikki dădea spre dealul cu iarbă și pădure ce se înălța în 
fața bucătăriei. Ferestrele lui Sami dădeau spre curtea 
laterală, cu rododendronii săi maturi și robinetul din 
grădină. Două etaje mai jos, subsolul era mare și mucegăit, 


cu un cazan pe motorină care mirosea oricând — indiferent 
de anotimp. Lui Shelly, casa îi plăcea la nebunie. Din 
punctul ei de vedere era perfectă şi voia chiar s-o cumpere, 
nu s-o închirieze, însă nu-şi permiteau. Pe vremea aceea, 
Dave lucra la pădure, făcând ore suplimentare și încercând 
tot ce-i stătea în putinţă. Shelly spunea că ar trebui să-și 
caute şi ea un serviciu, dar nu făcea niciodată nimic în acest 
sens. 

Era o casă grozavă, fermecătoare şi confortabilă. 

Însă era și locul în care au început toate relele. 


Orice lucru putea fi folosit drept armă. Copiii ştiau asta. 
Dave la fel. O spatulă dintr-un sertar de la bucătărie, o 
undiţă, un cablu electric. Shelly Knotek se putea folosi de 
oricare dintre ele — și orice îi cădea în mână — ca să-și bată 
fetele, dacă i se părea că au greșit cu ceva. Nu conta cât de 
gravă era greșeala. Când descoperea o pedeapsă care avea 
efect, căuta s-o facă și mai eficientă, și mai brutală. Actul de 
a-şi bate copiii părea s-o alimenteze și s-o stârnească. Parcă 
savura fiorul de adrenalină care venea odată cu atacul. 

„Disciplinarea“ se producea mai ales seara, au povestit 
fetele mai târziu. 

Nikki și Sami dormeau la etaj, fără să ştie că mama lor 
clocotea pe canapea, asigurându-se că pedeapsa pe care le-o 
pregătea avea să fie severă, dar și surprinzătoare. Shelly era 
un agresor invizibil. Fiicele ei au învăţat să poarte mai multe 
rânduri de haine când se duceau la culcare, în cazul în care 
mama lor le-ar fi târât în curte în mijlocul iernii. 

„Uneori cred că existau motive“, a spus Nikki mai târziu. 
„Poate că-i foloseam cosmeticalele sau pierdeam vreo perie 
de păr. Lucruri de felul ăsta. Dar de multe ori chiar nu știam 
ce am făcut.“ 

Respectivele bătăi se sfârșeau aproape întotdeauna în 
sânge. Odată, Shelly a împins-o pe Nikki într-un dulap. Cu 
forță. Ţipând din toți plămânii. 

— Tārfă nenorocită! 

A sărit apoi la ea şi a început să o lovească cu pumnii și cu 
picioarele, în timp ce fata plângea şi o implora să se 
oprească. 

— îmi pare rău, mamă! Nu mai fac! 

În realitate, Nikki n-avea idee ce anume o scosese pe 
mama ei din sărite. 


Spusese ca ceva? Lipsea vreun lucru? Ori altceva? 

Nikki s-a ridicat şi a încercat să fugă spre ușă, dar Shelly a 
înșfăcat-o, a învârtit-o şi a izbit-o de perete, unde s-a lovit de 
un cui ieșit în afară. 

Abia atunci, când şi-a țintuit efectiv copila de perete, 
femeia a dat înapoi. 

Când juca volei la Raymond Elementary, Nikki purta 
colanți de balet opaci pe sub pantalonii scurți, ca să-și 
ascundă vânătăile și tăieturile sângerii de pe picioare făcute 
cu cablul de telefon — un alt instrument preferat al furiei 
dezlănțuite a mamei sale. 

Mai târziu, avea să-şi asume o parte din vina pentru 
abuzurile suferite, deoarece mama ei „se lăsa dusă de val în 
timpul bătăilor, pentru că eu încercam să scap“. 

Deși a avut numeroase ocazii de a spune cuiva ce se 
întâmpla, Nikki nu a făcut-o. A rămas retrasă și în gardă. Nu 
voia să ştie cineva că i se întâmpla ceva rău sau că în familia 
ei se recurgea la violenţă. 

„Nici măcar nu mi-a trecut vreodată prin cap să spun“, a 
mărturisit ea mai târziu. „Nu am vrut să atrag atenția asupra 
mea. Nu am vrut ca oamenii să se uite la mine ca la o 
ciudată. Pe de altă parte, nimeni nu m-a întrebat niciodată 
nimic. Nici măcar o dată.“ 

Nu toate abuzurile erau fizice. Shelly folosea și o serie de 
jocuri mintale asupra fiicelor sale. 

În săptămâna de dinaintea unui Crăciun, a încuiat-o pe 
Nikki în camera ei. l-a spus că nu-i bună de nimic și că nu va 
reuşi nimic în viaţă. 

— Ratata dracului! Mi-e scârbă de tine! 

lar când a venit ziua de Crăciun, Shelly s-a purtat ca şi 
cum totul ar fi fost perfect. Le-a copleșit pe fete cu daruri, le- 
a tratat cu tot felul de bunătăți și, măcar în ziua aceea, au 
fost cea mai fericită familie din lume. 

Apoi totul s-a terminat. 

Unele lucruri nu se schimbau niciodată. Cadourile le erau 
luate înapoi câteva zile mai târziu. Shelly le spunea că sunt 
rele, nerecunoscătoare şi că nu meritau nimic din ce le 
dăduse. 

Într-un an, Nikki a primit o păpuşă Cabbage Patch. N-ar fi 
putut fi mai fericită. Dar Shelly i-a luat-o imediat după ce i-o 
dăduse şi a încuiat-o într-un dulap. Fetele știau că mama lor 
le punea capcane ca să vadă dacă umblă pe undeva cât timp 


e ea plecată. Aranja lucrurile într-un anume fel, ori punea 
bucăți mici de bandă adezivă pe marginea ușii ca să vadă 
dacă s-a deschis. Nikki a învățat să fie cât mai atentă. Mai 
ales cu păpuşa aceea. 

„Aşteptam ca mama să plece, apoi scoteam cu mare grijă 
păpuşa de la ea din dulap, ca s-o ţin un pic în braţe“, a spus 
ea mai târziu. „Uneori mă prindea, alteori nu.“ 

La un alt Crăciun, Shelly le-a pus fetelor în șosete niște 
broşe cu ursuleți. Pe măsură ce muntele de hârtie de 
împachetat a început să crească odată cu deschiderea 
cadourilor, micile broșe s-au pierdut cumva. Shelly și-a ieșit 
din minţi ş a bătut pe fete cu un cablu electric. 

— Sunteţi cei mai egoiști şi mai nerecunoscători copii! 

Cu ajutorul lui Dave, le-a ţinut toată noaptea treze să 
caute broșele. Când le-au găsit în cele din urmă — băgate în 
interiorul unui alt cadou de Crăciun —, au ştiut imediat cine 
le ascunsese acolo. 

Se pare că o dramă de sărbători care să culmineze cu o 
bătaie fusese exact ceea ce-și dorea Shelly de Crăciun. 


- 


Pe măsură ce fetele creșteau, Shelly depunea eforturi 
considerabile pentru a născoci noi tehnici de a le face să 
sufere. 

— Fântâna e pe cale să sece, a anunțat ea la un moment 
dat, din senin, referindu-se la sursa de apă de la noua lor 
casă. Gata cu dușurile. lar dacă vreţi să mergeţi la toaletă, 
vorbiți mai întâi cu mine. 

Era o minciună pe care o folosea de nenumărate ori — 
chiar şi atunci când aveau apă curentă, când locuiau pe 
Fowler Street. 

Ori de câte ori Shelly își lăsa fiicele singure, acestea se 
grăbeau la baie și făceau duș cât de repede puteau. Sami 
ştergea apoi podeaua, pereţii de la duş și robinetele. Și 
ascundea prosoapele ude. Nu puteau lăsa în urmă niciun 
indiciu că făcuseră ceva ce mama lor le interzisese. După ce 
făcea curat, Sami încerca să mascheze faptul că făcuse duș. 

„Mi-era rușine să mă duc la școală fără să fac duș“, și-a 
amintit ea. „Oricine vrea să arate curat şi să miroasă bine. 
Mama voia să controleze totul. Voia să hotărască ea când să 
facem baie, chiar şi când puteam folosi toaleta. Trebuia să ni 
se dea voie. Orice lucru, chiar și unul simplu cum ar fi să faci 


un duş, era considerat un privilegiu pe care doar ea ni-l 
putea acorda.“ 


- 


Uneori, după vreo bătaie, Sami se furișa în dormitorul 
surorii sale şi se strecura la ea în pat. Ea și Nikki stăteau apoi 
acolo ore întregi, vorbind despre cât de tare le durea fundul 
şi cum ar putea s-o oblige pe mama lor să nu le mai facă rău. 

— Aș vrea s-o putem micșora, sugera Sami. S-o facem 
mică de tot și s-o băgăm într-o cușcă. 

Lui Nikki i-a plăcut ideea, însă era un neajuns. 

— Ar ieşi de acolo și ne-ar mușca de glezne! 

Râdeau. 

— Poţi să ţi-o imaginezi pe mama înțepându-ne cu 
bețişoare sau cu alte chestii? a întrebat Nikki. 

Da, puteau. 

Deci nu. Micșorarea ei n-ar fi ajutat cu nimic. Câtuşi de 


puţin. 


CAPITOLUL 11 


Chiar dacă nu venea nimeni în vizită, aparențele erau 
foarte importante în casa Knotek. Dave și-a dat seama de 
asta. Nikki la fel. Chiar și Sami avea să spună mai târziu că 
înțelegea importanța de a face lucrurile să arate „frumos“, 
indiferent cât de mult începea lumea s-o ia razna. Era ca 
machiajul aplicat pe o vânătaie. Un trandafir din plastic într- 
o grădină de paie şi nuiele. Era ca şi cum a face ca lucrurile să 
pară drăguțe în fața ușii de la intrare însemna că orice s-ar fi 
întâmplat în baie, în dormitor, în subsol sau în curtea din 
spate nu putea fi chiar atât de rău. 

Nu-i așa? 

Într-adevăr, oriunde locuia, Shelly decora totul în stil 
rustic, mai degrabă gen Holly Hobbie decât Martha Stewart. 
Culoarea ei preferată era albastrul, așa că mobilierul din 
lemn de stejar închis la culoare din noua lor casă era fie 
tapiţat într-un albastru-deschis denim, fie acoperit cu pături 
împodobite cu inimi și flori. Unele roz. Unele albastre. 
Coşuleţe și milieuri peste tot. Avea o slăbiciune pentru 
bibelouri; figurinele din colecția Precious Moments, cu ochii 
lor mari, erau preferatele ei. Cu greu putea rezista unui 
ceainic cu flori sau fluturi. Dacă exista vreun loc cât de mic 
pentru ceva vesel — și country —, Shelly găsea imediat la 
mall ori comanda prin poştă ceva care să umple spaţiul 
respectiv. Îi plăcea la nebunie să amplaseze obiectul şi să-l 
admire o vreme, trecând apoi mai departe, la altceva pe care 
mai punea ochii. De asemenea, Shelly a decorat aproape 
fiecare cameră cu o uimitoare colecție de fotografii de 
familie. Nu exista loc din care să lipsească pozele fetelor sau, 
mai târziu, ale vărului lor Shane, care să privească de pe 
pereţi. Zeci de portrete atârnau în jurul şemineului din 
cărămidă roșie. 

„Da, mama avea o obsesie să etaleze fotografii cu noi“, a 
povestit Sami peste ani. „Era ciudat să văd fața zâmbitoare a 
lui Nikki pe perete. Îmi frângea inima. Să văd toate acele 
poze, ştiind în același timp cum a fost pedepsită, abuzată. Mă 
doare și mi se face rău chiar și când mă gândesc la asta.“ 

Există sute, dacă nu mii de fotografii ale surorilor. Fiecare 
surprinzând un zâmbet nu numai plin de speranţă, ci adesea 
chiar sincer. Ani mai târziu, va fi greu pentru alţii să se uite la 


imagini şi să se întrebe cum de o fată frumoasă ca Nikki 
putea reuși să zâmbească în fața aparatului de fotografiat. 

Fetele o priveau pe marna lor lipind margini de tapet cu 
inimioare și punând lambriuri roz în sufragerie. Îşi dădeau cu 
părerea în timp ce ea încerca să vadă cum arată pe șemineu o 
figurină în formă de far sau o colecţie de lumânări parfumate 
pe o măsuţă. Momentele acelea erau amuzante; şi, deși mai 
târziu le-ar fi fost ușor să-şi dea ochii peste cap gândindu-se 
la gustul estetic al mamei lor, fetele știau că în sufletul ei 
exista ceva ce tânjea după căldura și farmecul pe care-l evoca 
acel stil. Dar mai ştiau și că era în totală contradicţie cu felul 
în care îşi trăia viaţa — şi își creștea fiicele. 

Desigur, adevărul era undeva pe aproape. Era întotdeauna 
mai uşor să facă ceea ce le cerea mama lor decât să i se 
împotrivească. În fiecare zi, de fiecare dată, exista speranța că 
nebunia va înceta. Că Shelly Knotek va deveni pur şi simplu, 
în mod inexplicabil şi fără surle şi trâmbiţe, mama pe care şi- 
ar fi dorit-o. 

Doar că era o fantezie de copii care era destrămată de o 
nouă pedeapsă. 

Shelly o numea „bălăceală”. 

Era felul ei de a dovedi că este Dumnezeul întregii familii. 
La fel ca toate invențiile ei perverse, bălăceala era un amestec 
de umilință și durere fizică. De asemenea, era genul de 
pedeapsă pe care o putea aplica indirect. 

Era o activitate nocturnă, potrivită pentru orice anotimp. 

Nikki era aproape întotdeauna principala țintă. 

Totul începea cu Shelly aprinzând lumina din dormitor. 

— Trezirea! Hainele jos! Coboară naibii scările! Rahat cu 
ochi ce ești! 

În timp ce se conforma, ochii lui Nikki se umpleau 
instantaneu de lacrimi. Era ceva în vocea mamei sale, în 
forța pe care o emana. Puternică, guturală. O înspăimânta. În 
spatele cuvintelor ei se ascundea un fel de furie care o făcea 
pe Nikki să creadă că se putea întâmpla orice și că, indiferent 
despre ce ar fi fost vorba, totul ar fi fost în defavoarea ei. 

— Îmi pare rău! 

— Taci naibii din gură! 

Nikki se ghemuia goală în noroi, în timp ce tatăl ei o 
stropea cu furtunul. De obicei, Dave nu spunea nimic, 
făcând doar ceea ce i se spusese să facă. Nikki plângea şi 
implora să i se mai acorde o șansă. 


Mama sa o privea de la câţiva metri, spunându-i soțului ei 
ce să facă. 

— Pune-o să se bălăcească! E o scroafă, Dave! Dă-i o lecție! 

Şi mai multă apă se năpustea peste trupușorul ei 
tremurând. 

— Bălăcește-te, Nikki! îi spunea Dave. 

— Îmi pare rău, tată. 

— Bălăcește-te! 

Odată, în timp ce încerca să se ridice, Nikki a simțit cu 
vârtul degetelor bucăţi de gheaţă. Era în mijlocul iernii. Balta 
de noroi din groapa pentru bălăceală era înghețată pe 
margini. Era aproape sigură că va face pneumonie și va muri. 

Moartea, gândea ea, e singura cale de scăpare din tot ce mi se 


întâmplă. 
De la fereastra ei de la etajul al doilea, Sami urmărea 
scena. Și-ar fi dorit să fie și ea acolo — nu ca să-şi salveze 


sora, ci ca să fie pedepsită și ea, în același fel. Sami era 
dureros de conştientă că, dintr-un motiv oarecare, pedepsele 
lui Nikki erau mult mai rele decât cele pe care Shelly i le 
aplica ei. Nu era corect ca sora ei să îndure asemenea traume 
pentru același fel de greșeli care pe ea o costau o lovitură 
usturătoare cu cureaua sau o scatoalcă cu dosul palmei. 

„Îmi amintesc că mă gândeam că nu era drept ca eu să nu 
primesc același tratament”, a spus Sami peste ani. „Ştiam că, 
orice ar fi făcut, nu merita bălăceala, dar asta pățea. Asta-i 
făceau părinţii mei.“ 

După o perioadă ce părea că nu se mai termină, Shelly o 
târa pe Nikki în baie, certând-o întruna. Deschidea robinetul 
cu apă fierbinte și umplea cada. Fără să adauge și apă rece. 
Deși era rezistentă, Nikki a plâns fără încetare. 

— Eşti o scroată, îi zicea mama ei. Curăţă-te. Și du-te la 
culcare. 

Lui Nikki îi venea greu să-și amintească cât timp a durat 
genul acela de tortură. Sau de câte ori a fost pusă să se 
bălăcească. De zeci de ori? Mai mult? Uneori dura mai mult, 
alteori mai puţin. Cam douăzeci de minute, poate. Sau două 
ore. Se târa în noroi, pe întuneric, simțind rădăcinile 
arbuștilor, jetul de apă și usturimea remarcilor crude ale 
mamei sale. 

Iar sora ei vedea totul, cu obrajii scăldați în lacrimi. 


- 


Fără să înţeleagă de ce, Nikki observa că poziţia ei în 
familie devenea din ce în ce mai umilă. În ochii mamei sale, 
era din ce în ce mai lipsită de importanţă. O nulitate. Sora ei 
mai mică reuşise cumva, presupunea ea, să găsească o 
modalitate de a se folosi de mama lor în avantajul ei. Era 
adevărat că şi Sami era abuzată, însă părea să controleze mai 
bine ceea ce i se întâmpla. Suporta abuzul, însă apoi reuşea 
să-şi îmbuneze agresorul cu vorbe frumoase. Acea abilitate 
unică lucra în favoarea ei. 

„Se pricepea s-o linguşească pe mama“, și-a amintit Nikki. 
„Sami obținea întotdeauna ceea ce voia prin faptul că ştia să- 
şi susțină cauza. Ceea ce a salvat-o. Mama nu se concentra 
prea mult asupra ei, deoarece Sami avea prieteni și probabil 
se gândea că, într-o zi, ar putea-o pâri. Eu nu eram ca Sami, 
nu aveam abilitatea ei de a o lingușşi sau vreo rețea socială. 
De altfel, nu credeam că există vreo persoană căreia să-i 
pese.” 

Sami a învățat să fie conciliantă şi să nu insiste prea mult 
pentru a scăpa de o pedeapsă care oricum era inevitabilă. 
Nikki nu prea a înţeles lucrul ăsta. Sau poate că refuza să 
înțeleagă. Nikki a continuat să lupte. A continuat să reziste. 

Sami și-a amintit că odată Nikki a fost bătută cu un bici. 
Pedeapsa a escaladat pentru că ea s-a împotrivit. A ripostat. 

„Nikki a fugit și mama a prins-o“, a spus Sami. „A bătut-o 
până când n-a mai putut să meargă. Avea fundul o rană 
deschisă.“ 

Deşi era cu patru ani mai mică, Sami şi-a dat seama că, 
dacă-i cânta în strună lui Shelly, ar fi putut scăpa de unele 
violenţe. N-o făcea des, pentru că-și iubea sora mai mare, dar 
uneori o pâra. La rândul ei, Nikki nu avea deplină încredere 
în Sami, dar nu și-a dorit niciodată ca ea să primească același 
tip de tratament ca și ea. 

Într-adevăr, lui Shelly îi plăcea să se joace de-a 
favoritismele. De cele mai multe ori o alegea pe Sami. 

T-a şi schimbat numele în Sami Jo, după personajul jucat 
de Heather Locklear în serialul Dynasty. Mai târziu, Sami 
avea să se întrebe dacă nu cumva mama ei făcuse acest lucru 
ca s-o ascundă de Danny Long, tatăl ei biologic, despre care 
aflase că o căuta la vremea aceea, dar nu putea fi sigură. 

— La naştere te-am botezat Sami Jo, a insistat Shelly din 
senin într-o după-amiază. Doar că nu ţi-am spus așa până 


acum. De-acum o să-l folosim, așa cum trebuia s-o facem 
dintotdeauna. 

În timp ce Nikki se bucura rareori de afecțiunea mamei 
sale, Sami şi ratonul ei de pluș, Racoony, o primeau adeseori. 
Shelly obişnuia să organizeze petreceri fastuoase — prăjituri, 
cadouri, decoraţiuni — pentru animalul de pluș pe care 
Danny i-l cumpărase lui Sami când apăruse în viaţa lor. Ani 
la rând, Shelly mergea chiar și până la Baskin-Robbins, în 
Aberdeen, pentru un tort cu înghețată; sau ajungea chiar să 
pună în scenă mici surprize, umplând jucăria cu șosete de 
sport ale soţului ei şi cu tot felul de cârpe vechi şi lăsând în 
preajmă o prăjitură mâncată pe jumătate, ca să-i arate lui 
Sami că micuța creatură fusese activă în timpul nopții. 

„Mama putea fi foarte drăguță atunci când voia“, a spus 
Sami. 


CAPITOLUL 12 


Nikki nu putea fi sigură cât timp a ținut-o mama sa 
încuiată în dormitorul ei de la etaj, din Casa Louderback. Și 
nici nu-și putea aminti de ce îi aplicase acea pedeapsă. Nu 
existau încuietori la uși, așa că Shelly a folosit un cuţit de 
măcelărie înfipt în cadrul ușii, ca să-și țină fiica înăuntru. Era 
o tehnică pe care o folosea ori de câte ori voia ca vreuna 
dintre fetițe să stea într-un loc. 

l-a spus lui Nikki că e urâtă și inutilă și că avea nevoie de 
timp ca să se gândească de ce era o fată atât de rea. Așa încât 
i s-a spus că va sta acolo o vreme. 

— Atât cât va fi nevoie, i-a zis Shelly. 

Nikki și-a amintit mai târziu că s-ar putea să fi fost pe 
toată durata verii. 

„Am încetat să mai număr zilele“, a spus ea. 

În realitate, o astfel de pedeapsă, închisă prima dată în 
cameră, apoi în debara, aproape că n-a deranjat-o. Debaraua 
era mică, fără aerisire şi fără ferestre. După o vreme, totuşi, 
chiar s-a bucurat de închisoare. O ținea departe de părinții ei. 

Auzea cuțitul mișcându-se. Uşa se deschidea brusc. 
Devenea atentă, fără să se ferească. Doar își înfrunta mama 
cu hotărâre. 

— Folosește asta, a lătrat Shelly, dându-i o găleată de 
plastic de la magazinul Home Depot, din Aberdeen. 

Fata n-a trebuit s-o întrebe pentru ce. 

În următoarele câteva săptămâni, Shelly a lăsat-o să iasă 
doar pentru a goli găleata. Nu i s-a permis s-o vadă pe Sami. 

Shelly i-a spus lui Sami motivul exilului și importanța 
ordinului ei de interzicere a contactului. 

— Sora ta e rea, a spus ea. Ai înțeles? 

— Da, mamă, a mințit fata. 

Sami își făcea griji pentru Nikki. Și ea fusese încuiată în 
camera ei, dar numai pentru o zi sau două. 

De câteva ori, lui Sami i s-a permis să intre în cameră 
pentru a recupera găleata de toaletă a lui Nikki. O golea în 
baia de la parter, după care se grăbea înapoi, în timp ce 
mama ei stătea de pază la ușă. De asemenea, a încercat să 
ţină legătura aruncând mici conuri de pin în fereastra surorii 
sale, atunci când mama lor dormea în timpul zilei. 


Nikki ştia că era la închisoare. Însă a ajuns la concluzia că 
închisoarea avea avantajele ei. Scăpase de tiradele răutăcioase 
ale marmei sale. Nu trebuia să mai fie atentă la ceea ce face, 
doar ca să afle că oricum făcuse ceva greşit. Într-un fel, era 
liberă. Cea mai grozavă treabă era masiva colecţie de cărți 
depozitată de mama ei în dulapul din dormitorul lui Nikki. 

„În vara aceea am descoperit cât de mult îmi plăcea să 
citesc. Am devorat toate volumele cu Nancy Drew pe care le 
aveam, apoi am trecut la cărțile lui John Saul sau Dean 
Koontz, preferatele mamei. Era înnebunită după romanele 
horror. Avea cutii întregi de cărți broşate, pe care le-am citit 
din scoarţă-n scoarță.“ 

Când cățeaua familiei, Freckles, a făcut pui, Sami a 
anunțat-o pe Nikki aruncând un con de pin în fereastră. 

— Sunt opt! a strigat ea șoptit. 

— Vreau să-i văd, a spus Nikki, ducându-şi apoi degetul la 
buze, ca să-i amintească să nu facă gălăgie. 

Sami a dat din cap. 

Freckles şi puii ei erau o sursă de fericire temporară. 

Nikki a trimis găleata jos cu două cordoane de halate de 
baie legate între ele, aşa cum văzuse într-un film despre o 
evadare din închisoare. Sami a spălat-o bine și, când a fost 
sigură că mama lor nu vede, a trimis doi cățeluși sus, 
îngrozită că ar putea fi prinsă. 

Nikki s-a jucat o vreme cu cățeluşii, după care i-a coborât 
înapoi la sora ei. 


- 


În cele din urmă, Nikki a fost eliberată, dar n-a durat mult 
şi mama lor a luat-o de la capăt. Așa era Shelly. Adormită. 
Apoi brusc plină de viaţă, în căutarea unei victime. Care era 
aproape întotdeauna Nikki. 

De pe veranda acoperită, Sami se uita cum mama ei alerga 
după Nikki prin casă și apoi în bucătărie. Shelly țipa şi îi 
spunea lui Nikki să stea locului ca să-și primească pedeapsa. 

— Am să te bat de n-ai să ştii ce-i cu tine! 

Shelly a împins-o pe Nikki prin geamul ușii de la 
bucătărie. Cioburile au zburat peste tot, iar Nikki a scos un 
țipăt ca de animal rănit. Shelly a dat drumul curelei cu care 
voia s-o bată și s-a grăbit să o ajute pe fiica ei, care sângera 
din cauza a zeci de tăieturi. Din tricoul și din pantalonii 
scurți plini de sânge îi atârnau o grămadă de cioburi. Nikki a 


început să plângă, însă nu a spus nimic. Intrase imediat în 
stare de șoc. Plângând și ea, Sami s-a repezit s-o ajute. 

Privirea lui Sami a întâlnit ochii mamei sale. În acel 
moment, și-a permis să creadă că mama ei nu dorise să se 
întâmple așa ceva. Însă primul impuls al lui Shelly era 
întotdeauna o negare mascată sub formă de reproș. 

— Uite ce m-ai obligat să fac, a spus Shelly. 

O clipă mai târziu, văzând sângele curgând din trupul 
fiicei sale, Shelly și-a schimbat brusc tonul. 

Şi din gură au început să-i iasă nişte cuvinte ciudate, ca 
într-o limbă necunoscută. 

— Îmi pare rău. 

În felul lor, scuzele erau la fel de şocante ca și sângele 
scurs de pe podeaua bucătăriei până în baie. 

Sami și mama lor au condus-o pe Nikki în baie, unde 
Shelly a pregătit o cadă cu apă fierbinte. Nu clocotită, de 
data asta. Doar o baie caldă, binetfăcătoare. Uşor, i-a dat jos 
hainele îmbibate de sânge şi a ajutat-o pe Nikki să intre în 
cadă. 

Apa s-a înroşit. 

— Îmi pare rău, a zis ea din nou. 

Fetele sperau că mamei lor îi părea cu adevărat rău. Poate 
că, până la urmă, își dădea seama că mersese prea departe? 
Poate mai exista speranţă. De altfel, după acel incident, 
Shelly s-a purtat frumos cu Nikki. A scos-o în oraş la cină șia 
dus-o chiar la coafor, să-i aranjeze părul. 

„Doar ea şi cu mine“, şi-a amintit Nikki mai târziu. 
„Mama nu mai făcuse niciodată aşa ceva.“ 

Deşi un copil, Sami știa că mama sa ar fi trebuit s-o ducă 
pe sora ei la spital, cu genul acela de tăieturi pe care sora ei le 
avea pe tot corpul. 

„Dar nu putea“, a concluzionat Sami. „Marna n-ar fi putut 
explica tăieturile și toate vânătăile de pe corpul surorii mele. 
Amândouă aveam. Însă ale lui Nikki erau întotdeauna mai 
rele. Probabil că nu a existat o perioadă de mai mulţi ani în 
care să nu avem semne vizibile ale abuzurilor la care eram 
supuse.“ 

Și totuși, Shelly nu era complet împotriva ideii de a-și 
duce fetele la doctor ori de câte ori aveau nevoie de îngrijiri 
medicale. 

Doar că uneori hotăra să rezolve problemele de una 
singură. 


Fusese toată viața în preajma cadrelor medicale şi chiar 
urmase câteva cursuri la Clark College, în Vancouver. Vorbea 
adesea despre dorința ei de a se întoarce la școală pentru a 
obține o diplomă de asistentă medicală, dar spunea că 
prioritatea era creşterea fiicelor sale, nu visurile şi ambițiile 
ei. Avea în casă o grămadă de cărţi de medicină și de 
acordarea primului ajutor, iar atunci când nu citea vreun 
roman de Stephen King sau Dean Koontz, stătea cu nasul în 
vreuna dintre cărțile de medicină. 

David Knotek şi-a amintit de momentul când soţia lui a 
efectuat o intervenţie chirurgicală pentru a-i îndepărta un 
chist mare de pe spate. 

Shelly i-a turnat câteva pahare de whiskey ca să-l 
anestezieze, după care, cu un cuțit mic, i-a scos chistul. 
Simţea durerea, dar era sigur că Shelly știa ce face. 

„N-a fost mare lucru. Tatăl ei obișnuia să-i taie negii de pe 
degete şi chestii de genul ăsta”, şi-a amintit el. „A făcut o 
incizie, chistul a ieșit și l-a tăiat pur şi simplu. A fost în 
regulă.“ 


. 


În ciuda amplorii și a frecvenţei îngrozitoare a abuzurilor 
din familia Knotek, Lara Watson nu și-a auzit niciodată 
nepoatele spunând vreo vorbă rea despre mama lor. 
Niciodată nu au lăsat să se înțeleagă ceea ce li se întâmpla. 

„Mama e ciudată“ era singurul comentariu din partea 
celor două fete. 

Odată, Lara a venit în vizită pentru a sărbători ziua de 
naștere a lui Nikki. Era o seară toridă de vară, iar ea trebuia să 
doarmă în camera lui Nikki de la etajul al doilea, unde se 
aduna toată căldura. Dar când a încercat să deschidă 
ferestrele, a descoperit că toate erau bătute în cuie. Fetele i-au 
zis că mama lor făcuse asta, dintr-un motiv pe care niciuna 
dintre ele nu și-l amintea. 

A doua zi dimineaţă, Lara a observat că ușile de la 
amândouă dormitoarele aveau un zăvor pe dinafară. 

Le-a întrebat din nou pe fete despre ce e vorba, dar ele au 
ridicat din umeri, spunând că era o altă chestie de-ale 
mamei. 

Shelly era cu adevărat ciudată. 


CAPITOLUL 13 


Pentru un băiat care jumătate din timp își făcea veacul pe 
străzile din Tacoma, venirea în Raymond avea și avantaje, și 
dezavantaje. Shane Watson era nepotul de frate al lui Shelly. 
Fratele ei, Paul, tot intra și ieșea din închisoare, așa că Shelly 
a pus ochii pe băiat, pasămite să-l ajute să iasă din acea 
situație imposibilă. Timp de câțiva ani, ea și Dave discutaseră 
dacă să-l ia sau nu la ei, ori chiar să-l adopte, dar el se 
împotrivise. Și așa se chinuia să țină pasul cu firea ei 
risipitoare. 

Bineînțeles că Shelly l-a ignorat. Cam așa se descurca ea 
cu tot și cu toţi cei care îi stăteau în cale. Ea avea 
întotdeauna dreptate, iar dacă nu erai de acord, însemna că 
ești ori tâmpit, ori laş, ori un egoist netrebnic. 

Chiar dacă Shane era la câteva ore distanţă, Shelly l-a 
copleșit cu o avalanșă de mesaje pline de iubire. 

În octombrie 1985, când Shane avea zece ani, Shelly a 
semnat cu numele tuturor, după ce i-a scris: N-ai fost plecat de 
multă vreme, dar noi toți îţi ducem deja dorul. O să ne vedem cât 
de curând. Peste două weckenduri, cu siguranță. Te iubim foarte 
mult! Unchiul Dave îți transmite și el „Bună, băiete! Mi-e dor de 
tine!” 

În realitate, Shane nu avea unde să se ducă atunci când a 
ajuns la Raymond pe la mijlocul anului 1988. Tatăl lui, Paul 
Watson, fugise din Battle Ground la 15 ani, crezând că a 
lăsat o fată însărcinată. Fusese o alarmă falsă; totuși a rămas 
departe, pierzându-se într-o viață de infracțiuni şi cu bande 
de motociclişti, întorcându-se doar pentru puțină vreme la 
18 ani cu o iubită însărcinată, indigenă din Alaska. Shane s-a 
născut în iunie 1975. A dus o viață grea, de vagabond, 
înconjurat de violență și clanuri, cu un tată mereu pe 
drumuri și o mamă cu numeroase probleme, inclusiv abuz de 
stupefiante — însă Shane a reuşit cumva să se descurce 
singur. 

Sincer ori prefăcut, băiatul a adus în casa familiei Knotek 
speranţă și o atitudine pozitivă. Nu fusese învins de viaţă. În 
mod sigur, pe stradă se descurca mai bine decât fetele 
Knotek — Nikki avea 14 ani, iar Sami 10, în timp ce el 
împlinise 13 —, dar era simpatic. 


Shane era ca mulți dintre băieții din Raymond. Îi plăcea 
muzica heavy metal şi Bon Jovi. Avea ochi negri şi părul 
închis la culoare, ceea ce amintea de strămoșii lui indigeni. 
Fetelor li se părea drăguţ, nu numai pentru că era băiatul cel 
nou, ci pentru că avea o personalitate amuzantă şi 
caraghioasă, care atrăgea pe toată lumea. Surorile Knotek s- 
au ataşat imediat de el. Pentru ele era mai mult un frate 
decât un văr. Mereu zâmbitor. Mereu pus pe glume. Shelly a 
depus cerere la Departamentul de Servicii Sociale și de 
Sănătate ca s-o ajute să-l întrețină. I-a cumpărat haine noi 
pentru școală şi i-a amenajat un dormitor confortabil la 
subsol, cu aşternuturi noi, și l-a ajutat să-și aranjeze cele 
câteva lucruri pe care le adusese cu el, ca să se simtă ca acasă. 

Aproape imediat, a început să le spună lui Shelly și lui 
Dave „mamă și tată“. 

Shane era un copil prietenos, dar era și un băiat de oraș 
crescut în cartiere rău-famate. Nu vorbea prea mult despre 
viața lui de dinainte de Raymond. Odată, când familia a 
mers într-o excursie, el şi fetele s-au culcat în saci de dormit, 
în spatele camionetei. A fost singura dată când vărul lor s-a 
deschis cu adevărat și le-a povestit cum a crescut cu un tată 
motociclist și o mamă dependentă de droguri. Era supărat de 
ceea ce i se întâmplase în Tacoma și de felul în care fusese 
plimbat de colo-colo, până când se mutase la familia Knotek. 
După ce ajunsese în Raymond, abia dacă mai auzise ceva 
despre vreun membru al familiei lui, în afară de bunicii 
materni şi, bineînţeles, de Lara. 

„Shane nu semăna deloc cu cei din familia lui. N-a avut 
niciodată probleme cu poliția ori cu drogurile. Deloc“, a spus 
Nikki. „Niciodată nu mi-am făcut griji că va face aceleași 
greșeli ca părinții lui. Shane era bun.“ 

La puţină vreme după sosirea nepotului ei, Shelly l-a pus 
la treabă, înşirându-i o listă care părea să nu se mai termine. 

„Mama îl muncea până la epuizare“, a mărturisit Nikki 
mai târziu. „Făcea totul. Nu de bunăvoie, la început, dar în 
cele din urmă a făcut tot ce i-a spus ea să facă.“ 

Băiatul își petrecea cea mai mare parte a timpului făcând 
diverse treburi casnice. Dar își mai găsea vreme să meargă cu 
motocicleta prin pădure. Uneori o lua la plimbare şi pe Sami, 
dar de cele mai multe ori confidenta lui era Nikki, care era 
doar cu câteva luni mai mare decât el. Ea ştia ce înseamnă să 


fii un outsider — şi la școală, şi acasă. Și, la fel ca Shane, ştia 
prea bine ce rol juca mama ei în toate acestea. 

Lui Shane îi era frică de Shelly. Asemenea fetelor, ar fi 
făcut orice ca să n-o enerveze. Aceasta a început să facă o 
fixaţie pentru el, încărcându-l cu tot mai multe treburi de 
făcut în jurul casei și în curte. Dacă lucrurile nu ieșeau cum 
voia ea, Shane plătea preţul. Obiectele din camera lui de la 
subsol au început să dispară. Perna. Pătura, apoi patul. 1 s-a 
spus să doarmă pe podea. La început s-a plâns, dar a învățat 
repede că obiecțiile nu făceau decât să înrăutățească 
pedepsele. 

Apoi Shelly i-a luat şi privilegiul de a face duș o dată la 
două săptămâni și l-a lăsat doar cu un rând de haine pentru 
școală. Așa că, din băiatul cel nou și grozav, Shane a devenit 
slinos, împuţit și ciudat. 


La puţină vreme după ce Shane a venit să locuiască cu 
familia Knotek, Lara Watson a făcut o călătorie în nord. 
Asemenea vizite implicau întotdeauna un risc. Uneori 
ajungea încărcată cu cadouri şi trebuia să lase totul în pragul 
uşii, deoarece nu era nimeni acasă — în ciuda 
aranjamentelor făcute pentru a stabili întâlnirea. Alteori își 
parca mașina și aştepta ore întregi până când fetele și mama 
lor se întorceau acasă cu niște scuze jalnice, cum că Shelly 
încurcase datele sau avusese de făcut un comision neașteptat 
în Aberdeen ori Olympia. De data aceasta însă, când a ajuns, 
Shelly, fetele și Shane erau acasă. În timp ce Shelly se uita la 
televizor, Lara a stat cu fetele în camerele lor de la etajul al 
doilea. Acolo totul părea minunat. Dormitoarele lui Nikki și 
Sami erau curate, ordonate și aerisite — cu totul altfel decât 
arăta camera lui Shelly pe când locuise în Battle Ground. 

Lara era nerăbdătoare să vadă și dormitorul nepotului 
său. Cu Shelly apărută brusc în spatele ei, s-a aventurat pe 
treptele de lemn, spre subsol. La jumătatea drumului, Lara 
abia mai putea respira. Mirosul de motorină folosită pentru a 
încălzi casa veche era puternic, înțepător. Îi umplea plămânii 
şi-i făcea ochii să lăcrimeze. 

— Tocmai am umplut rezervorul cu motorină, a zis 
Shelly. Băiatul se va întoarce să rezolve problema. 

Lara a intrat pe ușa scundă din sala cazanului şi s-a 
îndreptat spre partea din față a subsolului, unde Shane 
dormea ne o saltea nusă direct ne nodeaua de beton. 


A făcut o piruetă. Confuză. Nu era posibil aşa ceva. 

— Unde e patul lui? a întrebat ea. 

Shelly nu a răspuns. 

Supărată, Lara s-a uitat la ea absolut consternată. 

— Are nevoie de un pat, Shelly. Ce se întâmplă aici? Dacă 
nu ai bani... Lasă-mă să-ţi dau eu. 

Cealaltă stătea pur şi simplu, fără să scoată o vorbă. 

Lara s-a mai uitat o dată, cu atenţie, prin încăpere. 

— Îi trebuie și un dulap. 

Shelly a inventat o scuză vagă cum că a fost foarte 
ocupată şi nu prea a avut timp să-l aranjeze pe Shane, dar a 
luat banii. 

La scurt timp după aceea, Lara a aflat că Shelly îi 
cumpărase, în sfârşit, un pat lui Shane. S-a întrebat dacă 
cealaltă s-ar fi gândit măcar la asta, dacă ea n-ar fi făcut 
scandal. 

Sau dacă i-ar fi păsat. 


CAPITOLUL 14 


Nikki a văzut la televizor cum se comportau mamele. 
Cum își ascultau și alintau copiii cu vorbe și o mângâiere 
tandră. A observat şi alte mame din oraș, felul în care 
interacționau cu copiii sau cu soţii lor. Nu erau țipete și 
lovituri. Nu-şi obligau copiii să facă lucruri ciudate, care nu 
erau doar dureroase din punct de vedere fizic, ci și 
umilitoare, în așa măsură încât nici nu puteau vorbi despre 
ele. Nikki știa că mama ei mu era normală. Când a venit 
Shane, cei doi au petrecut ore întregi vorbind despre cât de 
distrusă era aceasta. 

Băiatul nu era nici pe departe la fel de iertător ca Nikki. 

— O nenorocită, numai prostii are-n cap, a zis el. 

— Știu, a recunoscut Nikki. Dar sunt momente când... 

Shane a întrerupt-o brutal. 

— Ce momente? 

— „când cred că ne iubeşte cu adevărat. Mă face să mă 
simt iubită și toată nebunia dispare pur și simplu. 

— Nu ține mult, Nik, i-a amintit el. Apoi o ia de la capăt. 

Fata i-a dat dreptate. Poate că pentru el era greu să 
înțeleagă ce vrea să spună. Ea chiar fusese iubită de mama ei. 
Fusese ceva trecător, dar spera din toată inima că se va 
întâmpla din nou. 

În ciuda tuturor lucrurilor pe care le făcuse Shelly. 

Peste ani, va încerca să-și găsească cuvintele care să-i facă 
pe ceilalți să înţeleagă cum de putuse să iubească o persoană 
abuzivă ca mama ei. 

„Cred că, în copilărie, depindeam de ea. Fiind mama mea, 
nu cred că m-am gândit vreodată că aş avea altă opţiune 
decât să locuiesc cu ea. La maturitate fiind, mi-e ciudă că 
atunci n-am făcut nimic în această privință. Mama putea să 
fie afectuoasă și să spună cuvinte frumoase, dacă voia... mă 
abuza, pentru ca apoi, a doua zi, să mă îmbrăţişeze şi să-mi 
spună că eram copilul ei drag, că mă iubește bla-bla-bla... 
Cred că era ca orice altă relaţie abuzivă... persoana în cauză 
se simte prinsă în capcană, n-are unde să se ducă... e abuzată, 
dar apoi agresorul o atrage cu blândețea lui, iar persoana 
abuzată se linişteşte, fără să se mai gândească prea bine la 
următoarea dată când va fi bătută etc., simțindu-se ușurată 
doar că abuzul a încetat (pentru moment). Mama mea era o 


bombă cu ceas... Nu ştiam niciodată când va exploda. Totul 
putea fi minunat câteva zile, după care bwn... Mi-am iubit 
mama pentru că nu știam că am de ales. Trebuia s-o iubesc.“ 


- 


Unele lucruri pe care Shelly îi obliga pe copii să le facă 
erau umilitoare, altele dureroase. Unele erau de-a dreptul 
ridicole. Era ca și cum îi testa, să vadă cât de departe putea 
merge. Shane fusese bătut și obligat să se bălăcească. Fusese 
făcut în fel şi chip. Ca niște soldați dintr-un lagăr de 
prizonieri, el și Nikki și-au unit forțele, devenind 
conspiratori inseparabili. 

Shelly avea o abilitate îngrijorător de pronunțată de a găsi 
noi modalităţi de a-i umili pe cei doi. Îi punea să-și dea jos 
hainele în sufragerie pentru prostii de care nimeni nu-și mai 
putea aduce aminte. Sami se uita cum sora și vărul ei erau 
obligați să danseze dansuri lente în pielea goală. 

— Până vă spun eu să vă opriți, le zicea Shelly. 

Sami se uita, dezgustată de priveliște. Și bucuroasă că nu 
era în locul lor. Era atât de pudică, încât abia dacă suporta să 
se dezbrace în costum de baie. Ceea ce li se întâmpla celor 
doi era mai mult decât umilitor. 

Acesta fiind și motivul pentru care mama îi obliga pe cei 
doi copii mai mari să o facă. 

Uneori era și Dave acolo, urmărind dansul. 

„Tata stătea acolo pur şi simplu“, a spus Sami. „Sora mea 
şi Shane plângeau întruna. Dar trebuiau s-o facă. Pe mama n- 
o puteai refuza.“ 

Peste ani, Lara Watson va încerca să înțeleagă, să dea un 
sens ineditei fascinaţii a fiicei sale vitrege pentru nuditate. A 
apărut ca din senin. N-a reușit să stabilească o legătură de 
cauzalitate între copilăria lui Shelly și acel tip de 
comportament. 

„Niciunul dintre copiii mei nu m-a văzut vreodată în 
chiloţi şi sutien“, a spus Lara. „Aveam întotdeauna pe mine 
un halat. Nici tatăl lor nu umbla gol prin casă, nici nu înota 
astfel. Les le făcea duș băieţilor când mergeau cu cortul, dar 
niciodată lui Shelly.“ 

Așa că n-avea idee de unde erau toate astea. 

Poate se întâmplase ceva ciudat când mergea la bunica 
Anna. Posibil, dar puţin probabil. 

„Cred că Shelly mi-ar fi spus. Chiar cred asta. Nu ştiu de 
unde-i toată nebunia asta “ 


Pe de altă parte, viaţa lui Shelly cu mama ei biologică — 
înainte ca Sharon Watson să renunţe la copii și să se întoarcă 
în California — era oarecum un mister. 

„Poate i s-a întâmplat ceva în perioada aceea? Nu știu. 
Sharon era alcoolică. Poate s-a întâmplat ceva cu ea. Nu cred 
că vom afla vreodată“, se gândea Lara. 

În copilărie, Shelly era foarte rușinoasă, a spus Lara. Se 
îmbrăca în camera ei, cu uşa închisă. N-a făcut niciodată 
paradă prin Battle Ground în haine provocatoare. Nu era 
genul să facă așa ceva. 

Aşa cum bănuiau și copiii, în cazul ei, nuditatea era legată 
mai mult de putere decât de sexualitate. Sami a ajuns s-o 
înţeleagă ca pe o modalitate prin care mama ei îşi umilea 
victimele și le împiedica să fugă de ea. Goliciunea forțată era 
o componentă a bizarei și înjositoarei sale metode de a anula 
personalitatea cuiva. 

Şi capacitatea lor de a fugi. 


CAPITOLUL 15 


Era iarnă şi soarele se ascunsese deja îndărătul brazilor ce 
înconjurau Casa Louderback din toate părțile. De streșinile 
pline cu frunze şi ace de brad atârnau țurțuri. Zăpada scârțâia 
sub picioare. În casă, tensiunea plutea în aer încă din 
momentul când Nikki și Shane se întorseseră de la școală. 
Aproape întotdeauna te puteai aștepta la o ambuscadă când 
Shelly era acasă mâncând batoane Oh Henry!, uitându-se la 
televizor și ticluind un nou plan de a-i pedepsi pe copii 
pentru cine ştie ce lucru. 

Se simţea că urma să se întâmple ceva, ca un fel de 
energie ciudată care plutea în atmosferă, sufocându-i pe 
copii. 

— Hainele jos! Acum! a strigat Shelly. 


Nu asta. 

Nu din nou. 

De ce? 

Uneori, Nikki şi Shane se împotriveau pedepselor. Dar 
fără folos. Shelly se enerva și mai tare — iar să o enervezi pe 


Shelly, cu fața ei roşie și ochii ieșiți din orbite, era ca şi cum 
ai f provocat un monstru să-și anihileze victima. În 
majoritatea cazurilor, se supuneau pur şi simplu. Aşa cum 
Nikki nu-și putea aminti aproape niciodată ce anume tăcuse 
ca s-o enerveze pe mama ei atât de tare, nu-şi putea da seama 
de ce nici ea și, nici vărul ei nu se împotriveau cu adevărat. 

„Trebuie să fi existat vreun motiv“, zicea ea, chinuindu-se 
mai târziu să găsească un motiv anume pentru care se legase 
de ei în ziua aceea. „Dar chiar nu-mi amintesc despre ce era 
vorba.“ 

Și-au dat jos hainele, gândindu-se că vor fi obligați să se 
bălăcească împreună, dar Dave nu era acasă în acel moment. 
Aproape întotdeauna el era cel care dirija bălăceala, stând în 
picioare în întuneric, mânuind furtunul şi întărind ordinele 
foarte precise ale soției sale. Avea să fie o pedeapsă nouă, însă 
niciunul dintre ei nu știa despre ce ar putea fi vorba. Shelly 
le-a spus lui Nikki și lui Shane să se ducă într-un loc de pe 
dealul din spatele casei și să se așeze acolo, spate-n spate. 

— Staţi acolo până vă spun eu. 

Apoi s-a întors în casă să se uite la televizor împreună cu 
Sami. 


Shane tremura, îngheţând de frig. 

— M-am săturat de toată tâmpenia asta, Nikki, a spus el. 

Fata, și ea la pielea goală şi pe jumătate înghețată, a 
confirmat. 

— Şi eu. 

Norișori de aburi calzi se ridicau din gura băiatului. 

— Vreau să plec. 

— Și eu, a spus Nikki. 

Cu ochii aţintiţi asupra casei, se întrebau dacă nu cumva 
Shelly îşi va face apariţia cu furtunul, stropindu-i cu apă. 

Ar fi fost în stare. 

Ori poate chiar s-o pună pe Sami să facă asta. Sami era 
preferata, favorita lagărului de prizonieri care oscila între cele 
două lumi, pârându-i pe ceilalți pentru a-și atrage favoruri. 

Și pentru a supraviețui. 

Existau momente când Nikki şi Shane mai găseau puterea 
să râdă de ceea ce le făcea Shelly, însă ziua aceea când 
îngheţau pe dealul din spatele casei nu era unul dintre ele. 

— E complet aiurea, a zis Shane. Chiar o urăsc pe mama 
ta. 

— Şi eu. 

Asta nu pentru că Nikki îl aproba orbește pe Shane. Chiar 
îşi ura mama. O parte din ea credea totuşi că, în ciuda felului 
în care Shelly se purta cu ei, era mai bine decât să n-ai deloc 
mamă. Shane nu avea altă familie. Nu înţelegea că era mai 
bine decât nimic? 

Shelly s-a aplecat de câteva ori peste balustrada verandei, 
ca să se uite la adolescenţii care tremurau spate în spate. 
Niciunul nu spunea nimic. Vorbitul nu i-ar fi schimbat 
planurile, dar o făcea întotdeauna să strângă şurubul oricărei 
pedepse pe care le-o aplica. 

— E nebună, a zis Shane când a văzut-o intrând în casă. 

Nikki nu putea să nu-i dea dreptate. 

— Mda... Ştiu. 

În timp ce stăteau acolo, s-au apucat să joace unul dintre 
jocurile lor preferate: s-o omorâm pe mama. Nu era un joc 
real, fireşte. Era doar un fel de răzbunare fictivă pe care și-o 
permiteau. 

Ca momentul băii. Cu halatul mereu pe jumătate 
desfăcut, Shelly îi chema pe Shane şi pe Nikki să pregătească 
o baie fierbinte. 

— Pregătiți-mi o baie, le cerea ea, ori de câte ori avea chef. 


Copiii se duceau în baie și dădeau drumul la apă. În timp 
ce Shane se uita, Nikki adăuga niște spumant. Mama ei nu 
avea o marcă preferată, așa încât lua orice găsea la magazin. 
Lavandă. Trandafir. lasomie. Se așeza pe marginea căzii în 
timp ce se forma un munte de spumă şi încerca apa. 
Temperatura trebuia să fie perfectă. 

Fierbinte, dar nu prea. 

Shane privea spuma ridicându-se și zâmbea. 

— Ar trebui să aducem un radio, zicea el. 

Nikki ştia imediat unde voia să ajungă. Se uita la el şi-i 
zâmbea. 

Shane dădea din cap. 

— Şi să-l aruncăm în apă după ce intră ea în cadă. 

— Bună idee, spunea Nikki. 

Era mai în glumă, mai în serios. Era genul de poveste 
care-i apropia. 

Când Shelly se întorcea, se opreau din vorbit. Ea își lăsa 
halatul să cadă pe podea și intra în cadă. Fantezia efemeră 
despre cum i-ar fi curmat viața electrocutând-o se spulbera. 
În ciuda a tot ce le făcuse, nu-i puteau face vreun rău. 

Se întunecase de-a binelea când Shelly le-a spus în cele 
din urmă lui Nikki și Shane să intre în casă, la căldură. 

— Sper că v-aţi învățat lecţia, le-a spus ea. 

Ei au răspuns că da, deși nu aveau nici cea mai mică idee 
de ce se înfuriase atât de tare. 


PARTEA Ill 


CEA MAI BUNĂ PRIETENĂ 
KATHY 


CAPITOLUL 16 


În copilărie, locul preferat al lui Sami fusese întotdeauna 
Casa Louderback, din Old Wilapa. Poziţia ei izolată, la 
capătul drumului, o făcea să pară o destinaţie specială, 
ascunsă în pădure, înconjurată de brazi Douglas masivi și 
bătrâni care, în cele din urmă, aveau să cedeze în fața furiei 
drujbei unui tăietor de lemne. 

La șase ani, Sami fusese doar doi ani la grădinița cu 
program redus, deoarece Shelly voia s-o țină acasă, ca să aibă 
companie în timp ce se uita la întreaga gamă de telenovele 
de la ABC TV. Legătura între mamă și fiică se crea pe 
canapea, în timp ce se uitau la seriale și mâncau sendvișuri 
cu ton şi murături. 

Nikki, pe de altă parte, nu avea amintiri așa frumoase de 
la Casa Louderback. 

Avea nouă ani când s-au mutat acolo; și, chiar dacă fusese 
disciplinată de mama ei la celelalte locuinţe unde stătuseră 
până atunci, totul se încadrase între niște limite pe care unii 
le-ar fi putut considera acceptabile. Însă ceea ce Shelly le-a 
oferit după mutarea în noul cămin a depășit orice 
imaginaţie. Dinamica s-a schimbat și ea, pe măsură ce alți 
oameni au venit să locuiască acolo. 

Prima dată a venit Shane, apoi Kathy. 

Kathy Loreno a apărut la început ca prietenă, apoi ca 
bonă. Era coafeza şi prietena lui Shelly, femeia care fusese 
martor la cununia ei cu Dave. Avea o statură impunătoare, 
cu o înălțime de aproape 1,8 metri. Avea părul șaten și-l 
purta adesea despletit într-o cascadă de bucle, chiar dacă, la 
fel ca mulți alți stiliști, îşi schimba înfățișarea aproape în 
fiecare anotimp. Mai lung sau mai scurt. Ondulat. Drept. Ea 
însăși făcea haz de treaba asta şi le împrumuta fetelor 
ondulatorul ei, ca să adopte și ele un stil nou. 

Sami, întotdeauna cea mai dornică să fie acceptată şi să 
placă, s-a atașat imediat de Kathy. „Kathy era autoritară. Aşa 
credeau [Shane și Nikki]. Și aveau dreptate. Dar eu o iubeam. 
A fost ca o mamă pentru mine, în sensul bun al cuvântului. 
Înainte să locuiască la noi, obișnuia să ne viziteze mi făcea 
părul permanent, mie și prietenelor mele. aducea 
instrumentele și ne aranja părul. Era grozavă.“ 


Pe copiii mai mari îi deranja faptul că mai apăruse o 
persoană care le conducea viaţa. La început, Nikki şi Shane 
n-o puteau suporta pe Kathy, chiar dacă nu era neapărat vina 
ei. Rolul de a doua mamă îi fusese impus. Însă ei nu aveau 
nevoie de o a doua mamă sau de bonă. 

La Crăciunul din 1988, Shelly, pe atunci în vârstă de 34 
de ani, era însărcinată cu al treilea copil, ceea ce sporea şi 
mai mult magia sărbătorii. Nikki, Sami şi Shane împărtășeau 
bucuria sosirii unui nou membru al familiei. Ceea ce însă 
niciunul dintre ei nu ştia era planul lui Shelly de a impune 
încă un cap de familie. 

— Kathy se mută la noi, a anunțat ea. 

Afirmația a picat ca din senin — şi nu numai pentru 
copii. Dave ştia că Shelly era prietenă bună cu coafeza sa — 
dar să locuiască la ei? Era o surpriză absolută. 

— De ce se mută aici? a întrebat el. 

— Familia ei nu o vrea, a spus Shelly. Are nevoie de un 
loc unde să stea. În plus, o să mă ajute cu bebelușul. Ca o 
moaşă, 

Dave nu s-a opus, chiar dacă ar fi vrut. Încercase să se 
împotrivească mutării lui Shane, dar tatăl acestuia era din 
nou la închisoare și băiatul avea nevoie de un mediu stabil, 
dacă mai exista vreo speranță de a pune capăt cercului vicios 
al intracționalității. Vedea că Shelly luase deja o hotărâre și 
că oricum nu-i păsa de părerea lui. 

Shelly şi Dave au mutat patul dublu şi comoda lui Kathy 
în spaţiul liber dintre camerele lui Nikki şi Sami de la etajul 
al doilea. Au decorat pereţii cu câteva dintre lucrurile lui 
Kathy și i-au aranjat coșul cu gheme și alte chestii pe care le 
adusese cu ea. Femeia avea 30 de ani şi era şomeră, fiind 
recent disponibilizată de la salon, aşa încât era foarte 
recunoscătoare să locuiască cu nişte prieteni atât de buni. 

În ochii copiilor, Shelly părea să o salveze de o viaţă pe 
care femeia nu și-o mai dorea, iar ea părea să n-aibă nimic 
împotrivă. Îi era mai degrabă recunoscătoare. La început, 
Shelly i-a spus că nu era nevoie să lucreze și că ei aveau să 
aibă grijă de ea. 

— Trebuie să stai cu noi, Kathy, a spus ea. Va fi foarte 
distractiv. În plus, chiar am nevoie de tine. 

Însă adevăratul motiv era altul. 

Shelly chiar avea nevoie de Kathy. La început, i-a spus că 
pentru vizitele la doctor, apoi pentru nou-născut. Apoi toţi 


cei patru copii obraznici aveau nevoie de judecata ei 
sănătoasă şi de ajutor. Kathy a părut să facă față provocării. 

Nikki o privea pe intrusă cu scepticism și îngrijorare, 
examinând-o pe autoritara prietenă/coafeză a mamei sale. A 
observat relația ce se contura între cele două. Kathy o 
diviniza pe Shelly. Se agăța de fiecare vorbă a ei. O ridicase pe 
un piedestal, deasupra tuturor, ca pe o zeitate. Kathy părea să 
adopte această atitudine. 

— Nimeni nu muncește mai mult decât mama voastră, 
insista Kathy. Nu ştiu de ce voi, fetelor, şi Shane nu puteţi 
face mai mult ca s-o ajutaţi. 

Dacă auzea vreo impertinenţă la adresa lui Shelly, Kathy îl 
lua pe vinovat deoparte. 

— Te auzi ce spui? şuiera ea. Nu fi aşa obraznic. 

Probabil pentru că avea o poziţie privilegiată în raport cu 
mama lor, Sami a adorat-o pe Kathy din prima clipă. În 
schimb, Nikki şi Shane o considerau o băgăcioasă arogantă 
care nu urmărea altceva decât să le facă viața și mai amară 
spunându-le ce să facă. Era ca şi cum ar fi avut două mame. 
Bineînţeles că Shelly o informase pe Kathy în legătură cu cei 
doi copii mai mari: Nikki era sfidătoare, iar Shane incorigibil. 

„Nu se purta urât cu noi, copiii“, şi-a amintit Nikki. „A 
apărut într-o casă în care mama zbiera întruna la noi. A 
crezut că suntem pur și simplu niște copii îngrozitori. Mereu 
aveam probleme. Shane mai fuma din când în când, iar o 
dată a fost prins cu marijuana. Kathy a crezut că e un copil 
rău.“ 

lar dacă Kathy nu ştia mare lucru despre copiii familiei 
Knotek, ei știau şi mai puține despre ea. 


CAPITOLUL 17 


Mama lui Kathy Loreno, Kaye Thomas, era o femeie 
remarcabilă, cu apetenţă pentru căsătoriile de scurtă durată. 
Părinţii ei o crescuseră în North Hollywood, California, unde 
tatăl său lucra pentru NBC. Mama ei și-a luat o slujbă la 
Lockheed, ca să-şi întrețină familia în timpul războiului. 
Când a crescut, Kaye s-a angajat vânzătoare la un magazin de 
produse cosmetice de lux din Hollywood. A avut o viață 
grea, ascunsă în spatele unei note de strălucire. 

Fiica cea mică a lui Kaye, Kelly, şi-o amintea pe mama ei 
ca pe o femeie nefericită care zâmbea rar, dar care muncea 
din greu şi căreia îi plăcea să citească. În 1952 a avut primul 
copil, un băiat. Aveau să urmeze încă trei, dintre care două 
fete — Kathy şi Kelly. 

Când s-a născut, în vara anului 1958, Kathy avea cei mai 
frumoşi ochi albaştri, ca două mărgele azurii. Și părul blond. 
Semăna cu mama ei, care prin anii 1930 apăruse într-o 
reclamă pentru pâinea Langendorf. 

Soții au venit și-au plecat, în timp ce familia se muta 
dintr-un loc în altul — Lompoc, Moorpark, Simi Valley. Kelly 
s-a născut la patru ani după Kathy; a urmat un frate. Chiar 
dacă banii nu ajungeau întotdeauna, copiii au crescut mai 
ales în cartiere ale clasei de mijloc, locuri unde taţii lucrau ca 
instalatori sau tipografi, iar mamele erau casnice. Vara, copiii 
ieșeau la joacă şi nu se întorceau acasă până la cină. Kathy și 
Kelly au împărţit întotdeauna dormitoarele, două paturi 
separate de o noptieră. Păpușile Barbie şi hainele 
confecționate de mama lor erau împrăștiate peste tot. 
Aproape în fiecare seară, înainte de culcare, citeau poveşti 
din cărţile pe care mama lor le avea de când era mică. 
Existau și drame, firește. Care o găseau întotdeauna pe Kaye. 
Dar copiii erau fericiţi. 

După ce tatăl vitreg al lui Kathy a murit, mama ei a 
cumpărat o rulotă și i-a dus pe copii prin toată California, 
ceea ce a devenit sursa unor amintiri de neșters. Kathy făcea 
genţi din blugi vechi, iar cele două surori le umpleau cu 
snackuri, se urcau apoi pe acoperișul rulotei și stăteau acolo 
ore întregi, uitându-se pe drum şi vorbind despre viață. Lui 
Kathy îi plăcea de băiatul de vizavi, dar erau doar prieteni. Ea 
trăia doar pentru apariţiile lunare ale cărţilor din colecţiile 


Harlequin şi Silhouette. Le cumpăra pe toate și le devora 
înainte de începutul următoarei luni. Îi plăcea la nebunie și 
muzica country, mai ales Dolly Parton și Gatlin Brothers. 

Când Kathy avea aproape 18 ani, Kaye le-a spus copiilor 
că vor merge într-o vacanţă în nord, spre South Bend, 
Washington. După zile întregi pe drum și nopți petrecute 
prin Motel 6 — copiii visând să petreacă măcar o noapte la 
un hotel Howard Johnson cu piscină —, au ajuns în Pacific 
County, Washington. 

Era o vară cenușie şi întunecată“, și-a amintit Kelly. 
„Tipică pentru zona de coastă a statului Washington.“ 

La puţin timp după acea vacanţă, Kaye a renunțat la 
slujba ei de bucătar la un restaurant Thousand Oaks 
Steakhouse și i-a anunţat cu solemnitate pe cei trei copii 
rămași acasă: 

— Ne mutăm în Washington! 

A fost un șoc. Nimănui nu i-a plăcut ideea. Stăteau într-o 
casă mare, cu chirie, pe un colț de parcelă din Simi Valley. 
Avea patru dormitoare și şase nuci — o sursă importantă de 
venit pentru familie în perioada Crăciunului. Era un cămin 
din orice punct de vedere, mai ales pentru o familie în care 
taţii veneau și plecau. 

Nu ştiau câtuşi de puţin ce-i așteaptă, dar toți știau ce 
lăsau în urmă. 

Sora mai mică, Kelly, nu înţelegea de ce trebuiau să se 
mute în Washington. Kaye nu prea avea bani. Și nici slujbă. 
Cu toate acestea, în vara anului 1977 şi-a dus copiii în South 
Bend. La 19 ani, Kathy tocmai urma niște cursuri de 
cosmetică, aşa că și-a transferat creditele din Simi Valley la o 
școală de profil din Aberdeen. S-au mutat într-o casă mică, 
din lemn, de la începutul secolului, pentru care au plătit 
ceva mai mult de 25 000 de dolari. 

Kaye nu lucra, iar după ce a cumpărat casa le rămăseseră 
foarte puţini bani. 

„Nu reușeam să înţeleg ce era în capul mamei“, a spus 
Kelly cu năduf. „Cum o să ne descurcăm?“ 

Kathy şi-a continuat studiile la școala de cosmetică şi şi-a 
găsit un loc de muncă la un salon local. Totuși era greu să-ți 
faci o clientelă într-un loc ca Pacific County. Cei mai mulţi 
dintre clienţii stiliștilor erau prieteni de-ai lor. Iar majoritatea 
prietenilor erau relaţii vechi. 


Ţinutul nu avea o populaţie prea mare, dar pentru un 
nou-venit era greu de pătruns. lar pentru Kathy, o fată 
amabilă, dar destul de timidă, era aproape imposibil. 


= 


Dintre fetele lui Kaye Thomas, Kelly era cea mai 
puternică. De departe. Spre deosebire de sora ei mai mare, 
ştia mai bine ce voia de la viață. În primul rând, voia să plece 
din South Bend. Şi să meargă la facultate. Şi mai voia o 
căsnicie fericită și împlinită. 

Kathy, pe de altă parte, se împotmolise. Avea și ea visuri, 
dar nu ştia cum să și le îndeplinească. 

„Mama profita de Kathy, care încerca mereu să facă oricui 
pe plac“, și-a amintit Kelly. „Când a început să lucreze la 
salon, ea și mama aveau un singur cont. Pe atunci avea și 
mama serviciu, dar cecul lui Kathy plătea facturile.“ 

Când Kelly, care nu a condus până la 21 de ani, avea 
nevoie să meargă undeva cu mașina, o ducea Kathy. Se 
bucura, firește; doar că nu se gândea de ce sora ei era așa 
liberă. Și întotdeauna amabilă. 

Când era mai tânără, Kathy avea adeseori grijă de copii pe 
gratis, dacă știa o familie mai săracă. Odată s-a plâns unei 
vecine că familia ei nu avea destui bani pentru sărbători, așa 
că la ușa lor a apărut un grup de oameni amabili cu cadouri. 
Kaye s-a cam rușinat, dar, în realitate, chiar n-aveau bani. 
Kathy a strâns cureaua și i-a luat de Crăciun un „inel al 
mamei Când femeia a împlinit 45 de ani, tot Kathy a 
organizat pentru ea o petrecere-surpriză. 

Era o persoană care dădea totul. 

Mulţi ani mai târziu, când Kathy s-a dus s-o viziteze pe 
Kelly în Seattle, ca să-l vadă pe Neil Diamond în concert, cele 
două au trecut pe lângă un cerșetor de lângă arenă și Kathy a 
băgat imediat mâna în geantă ca să scoată nişte bani. 

„M-am gândit atunci că sora mea nu s-ar fi descurcat 
niciodată aici“, a zis Kelly mai târziu, referindu-se la viața în 
marele oraș. „Este prea drăguță.“ 

Când tatăl lor a murit într-un accident de muncă în 
timpul filmărilor pentru o emisiune TV, Kathy și fratele ei au 
primit bani în urma unui proces de omor din culpă. Kathy ar 
fi vrut mai mult decât orice să-și cumpere o mașină nouă, un 
Camaro sau un Trans Am, dar la îndemnul unui membru al 
familiei, Kathy a renunțat la mașina visurilor sale şi a investit 
banii într-o casă nu denarte de cea a mamei sale 


Era independentă și lucra la salonul din Aberdeen. 

Își construia o viaţă. 

Nu a durat mult. 

Oricât s-a străduit, Kathy n-a reuşit să atingă volumul de 
lucrări pe care le cereau proprietarii de la ea. Aşa că și-a 
pierdut slujba şi a căzut în depresie. Nimic nu mergea cum 
trebuie. A început să aibă probleme financiare, așa încât a 
rămas fără casă, fiind nevoită să se întoarcă la mama ei. O 
uimitoare și tristă răsturnare de situație. Nu după multe 
vreme, mama ei i-a spus că ar trebui să înceapă să plătească 
chirie. Făcuse atât de multe pentru ea, dar acum rolurile se 
inversaseră. Nu mai avea niciun ban. Avea însă o prietenă 
foarte bună. Îi fusese chiar martor la nuntă. 

Numele ei era Shelly Knotek. 


CAPITOLUL 18 


Să aibă un copil al lui și toată bucuria așteptării unui 
asemenea eveniment a fost singurul moment din căsnicia cu 
Shelly când Dave Knotek a fost cu adevărat fericit. Cu toate 
acestea, cu Kathy și Shane deja mutaţi la ei, un nou-născut 
însemna o gură în plus de hrănit. Bărbatul a simţit presiunea 
asupra lui ca unic întreținător al familiei și a muncit mai 
mult ca oricând. Shane făcea parte din familie și, chiar dacă 
mai avea, când și când, nevoie de câte un ghiont în privința 
treburilor din jurul casei, Dave îl considera un copil bun. Pe 
de altă parte, Kathy era acolo să ajute cu sarcina și cu 
controalele prenatale și să țină pasul cu tratamentele lui 
Shelly împotriva cancerului. Chiar dacă n-a spus nimănui în 
perioada aceea, Dave s-a gândit că era un lucru extraordinar 
că soția lui rămăsese însărcinată, cu toată chimioterapia pe 
care o făcea. Copilul? O minune incontestabilă. 

Când Shelly a considerat că era timpul să meargă la 
spitalul din Olympia, i-a spus lui Dave că prietena ei Kathy 
avea să o ducă cu mașina. 

Era prima dată când Dave auzea de un asemenea plan. 

— Nu te duc eu? a întrebat Dave. 

— Nu, a spus ea. Tu vii în urma noastră. 

Dave a rămas cu gura căscată. 

— Serios? 

— Doar m-ai auzit, Dave. 

Însă atunci când s-a născut, în prima săptămână din iunie 
1989, Tori Knotek a fost luată prima dată în braţe de tatăl ei, 
nu de Kathy. Era toată întășată și cu pielea oarecum 
pământie, dar era cel mai frumos copilaş pe care-l văzuse 
vreodată. Avea ochi albaștri şi un păr blond pufos. 

„N-am să uit niciodată momentul ăla“, a spus el. „A 
deschis ochii, iar eu am fost primul lucru pe care l-a văzut în 
viaţa ei.” 

Tori, zicea Shelly, s-a născut prematur și avea plămânii 
subdezvoltați. Dave a crezut la acea vreme că prezența lui 
Kathy alături de ei era o mană cerească. Se îndoia că Shelly ar 
fi putut găsi un ajutor mai bun. 

La puţină vreme după ce s-au întors acasă, Shelly i-a 
anunţat în mod dramatic că Tori încetase să mai respire, însă 
reuşise s-o resusciteze. A doua zi, ea şi Kathy au dus-o pe Tori 


înapoi la spital, unde a stat aproape o săptămână sub 
supraveghere medicală. 

„Nu ştiu dacă Shell a salvat-o sau nu“, a spus Dave mai 
târziu. „Dar aşa a zis.“ 

Pentru o vreme, în ciuda dramei, lucrurile păreau să se fi 
îmbunătățit. Shelly, care avea la vremea aceea în jur de 35 de 
ani, părea să se desfete cu teama că i s-ar putea întâmpla ceva 
bebelușului. Chiar dacă Tori nu se născuse prematur, Shelly 
le-a spus lui Nikki și Sami că nașterea cu o săptămână mai 
devreme îi cauzase surorii lor o problemă la inimă, care 
trebuia monitorizată. A fost trimisă acasă într-un pat special, 
cu echipament de monitorizare cardiacă. 

În fiecare noapte, după ce fetele mergeau la culcare, erau 
trezite de sunete de alarmă și de panica de rigoare, la parter. 
Se grăbeau să coboare și o găseau pe mama lor legănând 
copilul cu o sclipire de teroare în ochi. 

— E bine? o întreba Sami, îngrijorată pentru surioara ei. 

— Acum e bine. Bine, zicea Shelly, legănând copilul 
înainte şi înapoi. 

Shelly era calmul din ochiul unei furtuni îngrozitoare, 
hrănindu-se din preocuparea și îngrijorarea fetelor ei mai 
mari şi făcând tot posibilul ca să le liniștească. 

Odată, Nikki a coborât scările şi şi-a găsit mama ţinând o 
pernă pe faţa lui Tori. 

— E bine acum, a spus Shelly ridicând privirea de la copil, 
cu o expresie de uimire. 

Alarmele nu se declanșaseră încă. 

Nikki ajunsese prea devreme. 

Mai târziu, fata și-a amintit momentul când mama ei 
venise la ea în cameră, când era mică, și crezuse că-i pusese o 
pernă pe față. 

Oare le făcuse asta tuturor? 

După cele întâmplate, Nikki și Sami au supravegheat-o în 
permanenţă pe surioara lor. Nimeni nu vorbea despre ceea ce 
bănuiau ele că s-a întâmplat. Nimeni nu voia s-o provoace pe 
Shelly. Părea interesată de bebeluș, dar în mod superficial. Pe 
măsură ce treceau săptămânile, Kathy şi surorile mai mari au 
început să-i preia sarcinile. 

Shelly s-a întors la televizorul ei, în fața căruia stătea până 
noaptea târziu. 

Dave, pe de altă parte, considera că Shelly era cea mai 
bună mamă din lume. 


„Se purta minunat cu bebeluşii“, a spus el mai târziu. 
„Chiar era cea mai bună mamă.“ 

Lui Shelly îi plăcea să-și îmmbăieze și să-și îmbrace fetele 
când erau mici şi să se mândrească cu ele. Părea să o bucure 
atenţia de care avea parte ca mamă de bebeluș. Dar pe 
măsură ce fetele creșteau, lucrurile legate de ele o preocupau 
din ce în ce mai puţin. A trecut de la una la alta, până când a 
început să se concentreze tot timpul asupra lui Tori, zi de zi. 

Mulţi ani mai târziu, tatăl lui Sami, Danny, a venit s-o 
vadă şi i-a spus ceva care i-a modificat percepţia asupra 
felului în care mama ei avea grijă de bebeluşi. Era cu totul 
altceva decât ceea ce auzise de la Dave Knotek. 

„Întotdeauna am crezut că e mai bună cu bebeluşii decât 
cu copiii, mai ales pe măsură ce noi creșteam“, spunea ea 
despre mama ei, ca pe urmă să se îndoiască și de asta. „Tatăl 
meu biologic mi-a spus c-o vedea pe mama sărind de pe 
canapea şi repezindu-se la leagăn să mă ia. Voia să pară că 
mă ținuse în braţe tot timpul. Dar nu era adevărat. El ştia că 
stătusem în leagăn toată ziua. Scutece murdare. Sticle de 
lapte peste tot. lar iritaţiile de la scutece erau îngrozitoare.“ 

Deoarece avusese mereu atâtea de ascuns, Shelly devenise 
expertă în păstrarea aparenţelor. Era o abilitate care o ajuta 
să-şi ţină cele mai întunecate secrete departe de familie. 

Și de autorităţi. 


CAPITOLUL 19 


Copiii erau adunaţi în jurul lui Sami, sărbătorita, cu 
lumânări albe pâlpâitoare pe un tort roz. Lui Shelly îi plăcea 
să facă spectacol din sărbători şi ocazii speciale. Zilele de 
naștere erau cele mai importante. Nu conta dacă banii erau 
puţini sau lipseau cu desăvârșire; găsea ea o modalitate să 
adune grămezi de cadouri și să umple frigiderul cu bunătăți. 
Sami se agita încântată de muntele de daruri îngrămădite în 
fața ei pe masa de picnic de pe verandă. Shelly i-a oferit fiicei 
sale o Popple, o jucărie de pluș pe care toate fetele și-o 
doriseră în anul acela. Kathy i-a dat un lănţișor de aur cu un 
pandantiv în formă de inimioară. Sami a fost superîncântată 
şi l-a pus la gât imediat. Era o bijuterie adevărată și încă una 
specială, deoarece persoana care i-o dăruise era specială 
pentru ea. 

Toată lumea se distra de minune, când dintr-odată 
atmosfera s-a întunecat din cauza unei întrebări puse de 
mama ei. 

— Care e cadoul tău preferat? 

Sami a rânjit cu gura până la urechi și și-a atins lănțișorul. 

— Al lui Kathy. Îmi place lănțișorul foarte mult! Nu e 
drăguţ? 

— Ba da, a zis Shelly. 

Mai târziu, după ce plecase toată lumea, Shelly a luat o 
curea și i-a dat sărbătoritei o mamă de bătaie. 

— Pramatie  nerecunoscătoare! Eu am organizat 
petrecerea. Eu ţi-am invitat prietenii! Datorită mie ai avut 
toate astea. Ţi-am cumpărat lucruri frumoase. Lănţişorul de 
la Kathy nici măcar nu-i nou! Doar o chestie pe care o avea 
printre lucruri! 

Cu lacrimi în ochi şi dureri pe unde fusese lovită, Sami a 
învăţat o lecție importantă — cadoul preferat trebuia să fie 
întotdeauna acela pe care i-l dădea mama ei. 


- 


Lara Watson se descurcase foarte bine în viaţă, lucrând în 
domeniul medical şi specializându-se în îngrijirea 
persoanelor în vârstă — o moştenire din perioada când trăise 
în Battle Ground, ca soție a lui Les Watson. Divorţată deja de 
mai mult de doi ani, locuia în Vancouver, într-o căsuță de pe 


NW Cherry Street, când a primit un telefon de la foarte 
tulburata și de acum inconfundabila Shelly Knotek. 

— E confirmat, a spus Shelly. Limfom non-Hodgkin. 

Vestea a cutremurat-o pe femeie. A început să plângă. În 
ciuda tuturor neînțelegerilor, Shelly făcea parte din familie. 
Mai era și mamă, cu copii mici care depindeau de ea. 1 se 
rupea sufletul. 

Shelly i-a spus că făcea tratament, dar boala era foarte, 
foarte gravă. 


După eva zile a sunat-o din nou. De data asta i-a spus 
că doctorii se înșelaseră. Nu era limfom, ci un cancer la 
hipofiză. 


Lara nu mai auzise niciodată de așa ceva. S-a întrebat cum 
de putuseră doctorii să facă o asemenea greşeală, schimbând 
diagnosticul în mijlocul planului de tratament. 

„Nu prea înțelegeam“, a spus ea mai târziu. „Şi doar 
lucram în domeniul medical.“ 

A întrebat-o pe Shelly despre tratament. 

— E destul de rău, a spus ea. Nu sunt sigură cât mai am de 
trăit. Am să mă duc la un medic specialist. 

Larei i-a trecut prin minte că, dacă Shelly nu va 
supraviețui, va fi chemată să își crească nepoatele. Ceea ce 
nu o deranja, deoarece le iubea foarte mult. 

S-a oferit să meargă în Raymond s-o ajute, dar Shelly i-a 
spus că are deja un ajutor. 

— Prietena mea Kathy e aici. 

— Care Kathy? a întrebat Lara. 

— Coateza mea, a spus Shelly. Prietena mea cea mai bună. 
Se poartă minunat cu fetele. Poate să aibă grijă de ele cât 
sunt la tratament. 

Lara era puțin nedumerită, dar n-a insistat. La naiba cu 
cancerul — pe Shelly n-o puteai presa. 

În următoarele săptămâni, Kathy a fost cea care a sunat-o 
pe Lara, spunându-i că Shelly face progrese şi că fetele sunt 
foarte bine. 

„Kathy a fost absolut minunată“, și-a amintit Lara. „Chiar 
de la început. O, Doamne, era grozavă! Binecuvântată să-i fie 
inima pentru tot ce-a făcut. De câte ori sunam, ea răspundea 
la telefon.” 

— Shelly e foarte obosită, i-a spus o dată Kathy. Eu 
pregătesc cina și mă ocup de casă. Copiii își fac temele. Fac 
tot ce pot. 


Totuşi, apăreau semne că prietenia lor începea să scârțâie. 
Altă dată când Lara a vorbit cu Nikki, a auzit țipete în fundal. 

— Ce se întâmplă acolo, Nikki? 

— O, e mama — iar e supărată pe Kathy. 


- 


Tratamentele lui Shelly pentru cancer au durat foarte 
mult. Mult prea mult. Lara Watson devenea din ce în ce mai 
suspicioasă. Le spunea oncologilor cu care lucra despre 
simptomele fetei sale şi despre tratamentul cam vag pe care-l 
urma, la sfatul Dumnezeu știe cui, iar aceștia nu înțelegeau 
nici ei mare lucru. 

Într-o zi, a sunat-o Shelly şi Lara a insistat. Pe un ton pe 
care nu-l mai folosise niciodată. 

— Ştii ceva, Shelly? Sunt sătulă de prostia asta cu 
cancerul. 

Shelly a început să țipe. 

— Am vorbit cu niște doctori și credem că minţi din nou. 

Shelly i-a trântit telefonul în nas. 

Câteva minute mai târziu a sunat Kathy. 

— Ai supărat-o rău pe Shelly, a zis ea. 

— Kathy, astea-s tâmpenii. Cancerul nu-i chiar așa. 

— Nu înţeleg ce vrei să spui. 

— Vă păcălește. 

Ulterior, a intrat și Dave pe fir. 

— Ce fel de mamă ești tu, Lara? Shelly se luptă pentru 
viaţa ei. Chiar nu te interesează deloc? 

Lara știa că Dave lua de bun orice îi spunea soția lui. Avea 
nevoie de dovezi. 

— Dave, ai dus-o tu la doctor? 

— Da. 

Lara a insistat. 

— Ai intrat efectiv înăuntru? Ştii bine că doctorii insistă 
asupra acestui lucru. Familia e o parte foarte importantă a 
tratamentului. 

— Nu, a spus el. Shell e prea mândră. M-a pus s-o aştept 
afară. 

— Deci n-ai fost niciodată acolo în timp ce i se puneau 
perfuziile? 

— Nu, dar ăsta nu-i un motiv ca s-o acuzi că minte, Lara! 

Dar femeia nu s-a lăsat. 

— Unde anume obișnuiești să aştepţi? În mașină? 

Dave a încercat să rămână ferm. 


— În sala de așteptare. Toată ziua. 

— Toată ziua, a repetat Lara. 

— Mda... Opt ore. 

— Nu durează opt ore, a spus Lara. Ai primit vreodată 
vreo factură de la compania de asigurări? 

Dave i-a spus că Shelly lua corespondenţa, însă nu văzuse 
nicio factură. Dar asta nu însemna nimic. Adevărul era că 
Dave nu putea fi convins. l-a închis Larei telefonul în nas. 

„A fost acolo, în sala de aşteptare“, a spus Lara mai târziu. 
„Nu mă îndoiesc de lucrul ăsta. Dave nu e mincinos. 
Probabil că ea ieșea pe ușa din spate și mergea la film ori să ia 
masa. Nu știu sigur. E doar o bănuială.“ 


CAPITOLUL 20 


Cu Kathy în viața lor, dinamica din Casa Louderback 
continua să se schimbe. Încet. Cu pași de melc. Kathy nu 
părea să înţeleagă cu adevărat jocul lui Shelly. Era singură, 
înstrăinată de cea mai mare parte a familiei şi nu avea niciun 
ban al ei. Kathy era mare. Îndrăzneață. Amuzantă. Jucase 
softbail într-o ligă locală. Mergea la biserică cu regularitate. 
Era genul de lider care aduna toate fetele în jurul ei, făcându- 
le să râdă cu povești din zilele când fusese coafeză la salonul 
din Aberdeen. După ce s-a mutat la familia Knotek, Kathy a 
început să dispară. Personalitatea a început să i se estompeze 
văzând cu ochii. Se ofilea pur și simplu. 

Până când tot ce voia Shelly a devenit prioritar. 

Da! 

Imediat! 

O să mai curăţ o dată! 

Firea optimistă a lui Kathy a dispărut. Oricât de mult ar fi 
muncit, Shelly nu era mulțumită. Nu era niciodată de ajuns 
că avea grijă de bebeluș, făcea curat şi pregătea cina. 
Întotdeauna când făcea ceva ce nu-i plăcea lui Shelly, aceasta 
apuca orice-i venea la mână — o ustensilă de bucătărie, un 
cablu electric, o carte de pe măsuța de cafea — şi o lovea. 
Tare. Kathy plângea, iar uneori o ameninţa că pleacă. În cele 
din urmă, Shelly îi spunea că era doar din vina ei. 

— Tu m-ai forțat să fac asta, îi spunea. Nu mă obliga s-o 
fac din nou. Vreau să mă pot baza pe tine. Nu mă contrazice. 
Fă doar ce ţi-am spus să faci. 

Kathy își cerea scuze și promitea să nu mai facă aceeași 
greșeală. 

Atunci Shelly o îmbrățișa și-i dădea o grămadă de pastile. 

Copiii se uitau, întrebându-se ce se întâmplă. 

Shane și Nikki vorbeau despre asta. 

— Mama ta-i ciudată, iar Kathy e o idioată că o suportă, a 
spus Shane. 

Nikki era de acord, dar mai știa și că, de bine, de rău, 
faptul că o avea pe Kathy în preajmă o mai liniștea puțin. Era 
o ușurare, dar și un motiv de tristețe. Nimeni nu merita să fie 
tratat așa cum făcea mama ei cu Kathy sau cu oricare dintre 
ei. 

Apoi abuzurile au început să se înrăutățească. 


Odată, Kathy și Shelly s-au luat efectiv la bătaie, ducând 
apoi cearta afară, pe ușa de la bucătărie, spre deal. Chiar dacă 
Shelly era încă însărcinată cu Tori, iar Kathy mult mai 
masivă, tot cea din urmă lua bătaie. Shelly a apucat-o de păr, 
iar Kathy a început să pipe. Apoi Shelly a împins-o cu putere 
şi Kathy a căzut la pământ. Atunci Shelly a început s-o 
lovească cu picioarele în abdomen, iar Kathy s-a rostogolit pe 
panta dealului. 

Kathy a strigat că îi pare rău pentru orice făcuse de o 
înfuriase atât de tare pe Shelly. 

Şi a promis să nu mai facă niciodată așa ceva. 

Nevenindu-i să creadă, Nikki a urmărit lupta de la 
fereastra dormitorului ei. O mai văzuse pe mama ei țipând la 
Kathy, umilind-o sau jucându-se cu mintea ei, dar era prima 
dată când o atacase fizic. Fetei nu-i venea să creadă ce se 
întâmplă. 

Dar asta era realitatea. 

Altă dată, Shane şi fetele au urmărit din sufragerie un 
schimb de replici între cele două. Shelly îşi încrucișase 
mâinile la piept și scutura din cap. 

Kathy spunea că nu e vinovată. 

— N-am făcut așa ceva, insista ea, negând acuzaţia lui 
Shelly. 

Aceasta părea îngrijorată. 

— Nu-ţi aminteşti c-ai făcut-o, Kathy, a corectat-o. Vrei să 
spui că nu-ți amintești. 

Kathy şi-a privit acuzatoarea în ochi. 

— Nu am făcut-o. 

Shelly a dat din nou din cap şi s-a uitat la ea cu milă. 
Copiii o văzuseră pe Shelly în acțiune de un milion de ori. 
Avea un stil de a distorsiona realitatea într-un asemenea hal, 
încât erau momente când nu mai știau ce să creadă. 

— Kathy, a repetat ea, ştii că te iubesc. 

Kathy s-a înmuiat şi a început să plângă. 

— Da. Ştiu. Şi eu te iubesc. 

— Atunci trebuie să mă crezi când îţi spun. Ai început să 
umbli noaptea ca o somnambulă. Sunt foarte îngrijorată. 

— Dar nu-mi amintesc nimic. 

— Da. Normal că nu-ți amintești. 

Asta însemna s-o înţelegi pe Shelly cu adevărat. 

— Aş fi ştiut. 


— Kathy, azi-dimineață am găsit plăcinta cu lămâie şi 
bezea sub patul tău. 

Cealaltă părea confuză. 

— N-am pus-o eu acolo. 

— Vrei să spui că nu-ți aminteşti s-o fi pus acolo. Nici 
copiii n-au făcut-o. — Și-a plimbat privirea peste audienţă. — 
Aţi făcut voi aşa ceva? 

Nikki a recunoscut una dintre loviturile preferate ale 
mamei sale — manipularea simțului realității. I se întâmplase 
şi ei. 

— Nu, au răspuns ei. 

Era mai bine să nu atragă atenţia mamei asupra lor. Dar 
Nikki o văzuse pe Shelly strecurând plăcinta sub patul lui 
Kathy. O văzuse şi ascunzând — apoi descoperind — 
ambalaje de bomboane. 

Shelly şi-a îndreptat din nou atenţia spre cea mai bună 
prietenă a ei. 

— Ascultă, Kathy. Nu slăbești pentru că mănânci prea 
mult ziua, iar acum mă tem că faci acelaşi lucru și în somn. 

Cealaltă era confuză, dar hotărâtă. 

— Ba nu. 

Shelly a insistat şi, în următoarele câteva săptămâni, a 
continuat să descopere mâncare pe jumătate consumată 
ascunsă sub patul lui Kathy sau în spaţiul dintre camerele lui 
Nikki şi Sami. Odată, a pus-o şi pe Nikki să ascundă mâncare 
sub patul lui Kathy, ca s-o poată informa a doua zi dimineață 
că „mânca în somn“ şi că „mânca noaptea toată mâncarea 
din casă“. 

— Azi-noapte te-am auzit la frigider, i-a spus Shelly lui 
Kathy în timpul unei alte confruntări având aparența unei 
intervenţii. Mănânci ca o scroafă în toiul nopții. Trebuie să 
încetezi! 

— Îmi pare rău, a spus Kathy. Mă străduiesc. 

Deşi erau mici, cu timpul, fetele și Shane şi-au dat seama 
că abilitatea lui Kathy de a-i ține piept mamei lor se diminua 
din ce în ce mai mult. Cum se întâmplase și cu Dave. Și, 
desigur, cu ei. 


- 


Nikki vedea teama din ochii lui Kathy atunci când mama 
ei o admonesta. 

— Azi-noapte, i-a spus Shelly, ai umblat goală, în somn, 
prin camera lui Shane El mi-a spus. 


Kathy părea speriată. 

— N-am făcut aşa ceva, Shell. 

— Ba da. Te-a văzut, Kathy. Ştiu că-l vrei, dar asta trebuie 
să înceteze. Nu vreau asemenea chestii în casa mea. 

Femeia a făcut un pas în spate. Şocată de acuzaţie. Shelly 
sugera că ea, o femeie la treizeci și ceva de ani, voia să facă 
sex cu un adolescent minor. 

— N-aş face niciodată așa ceva. Pe cuvânt. Îţi jur. 

Shelly se uita la ea cu milă. 

— Nu știi ce faci, Kathy. Chiar nu ştii. Stai aici. 

Şi s-a dus să-l aducă pe Shane. 

— Spune-i, i-a zis ea. 

Shane părea foarte speriat, în timp ce-i confirma 
povestea. 

— Ai fost. Azi-noapte, Kathy. Te-am văzut. 

Femeia a început să plângă. Părea confuză în timp ce 
ţinea piept acuzațiilor. 

— Nu cred. Vă înşelaţi amândoi. 

Shane a rămas ferm. 

— Ba da, a insistat el. Te-am văzut. Am văzut tot. 

Kathy a fugit în camera ei cu ochii în lacrimi. 

Mai târziu, Shane i-a spus lui Nikki că toată povestea era o 
minciună. 

— Kathy n-a venit goală în camera mea, a zis el. Dara 
trebuit să spun ce voia mama ta. 

Nikki înţelegea. făcuse și ea aşa ceva. Doi împotriva 
unuia era tactica de atac preferată a lui Shelly. De obicei erau 
Shelly şi Dave. Uneori le obliga pe fete la acest chin. Alteori 
îl folosea pe Shane — mai ales când era vorba despre Kathy. 

— Mama ta e o perversă, Nik, a spus el. 

E psihopată, confirma Nikki. 

— Crede că toată lumea e atât de tâmpită încât să-i creadă 
toate prostiile. 

— Kathy o crede. 

— Eu nu cred nimic din ce spune ea. 

— Nici eu. Cum deschide gura, cum scoate o minciună. 

Orice ar fi spus, niciunul dintre ei nu avea tupeul să-i zică 
ceva în față. Făceau tot ce le cerea ea. Amândoi știau bine de 
ce o făceau. Trebuiau să supraviețuiască. Dacă s-ar fi 
împotrivit, ar fi fost dezbrăcați la piele şi forțați să se 
bălăcească ori să fie bătuți cu un cablu electric. Ori li s-ar fi 


aplicat cine știe ce alte pedepse pe care Shelly le inventa în 
fiecare zi. Teama de necunoscut îi ținea în frâu, 

— Mda... facem ce ne zice ea, dar n-o credem, a spus 
Shane. Dacă ar ști, ar lua-o razna. 


- 


Kathy făcuse ceva ce-o enervase pe Shelly — deși Nikki 
nu-și amintea ce anume, la fel cum nici copiii nu reușeau să- 
și dea seama ce anume făcuseră ca să-și merite pedepsele —, 
iar Shelly îi dăduse un picior în spate din capul scărilor, 
prăvălind-o de-a dura. Femeia zăcea grămadă la pământ, în 
timp ce Shelly o blestema pentru că fusese proastă şi 
neîndemânatică. Copiii învățaseră de mult să nu scoată o 
vorbă; a atrage atenţia asupra oricărui lucru pe care îl făcea 
mama lor nu făcea decât să-i transforme în noi ţinte. 

Shelly a început să-i retragă lui Kathy privilegiile. Fusese 
„foarte rea și trebuia învățată să se descurce cu mai puţin“. 
Asta însemna să nu mai aibă multe dintre lucrurile pe care și 
le adusese când venise în Casa Louderback. Chestiile 
personale i-au fost confiscate, începând cu fotografiile, 
discurile de muzică country şi materialele pentru tricotat. 
Apoi a început să-i ia majoritatea hainelor, lăsându-i o 
singură pereche de chiloţi, un sutien și o rochie largă, 
hawaiiană. 

Câteva zile mai târziu a dispărut și rochia. 

După aceea a dispărut și lenjeria intimă. Kathy era 
nevoită să facă treabă prin casă dezbrăcată. I s-a spus că va 
trebui să ceară permisiunea să folosească toaleta. Nu mai 
putea face nici baie fără aprobarea lui Shelly. Cu timpul, a 
fost nevoită s-o facă afară, cu un furtun de grădină. 

s-o vadă pe Kathy goală și să n-o mai bage în seamă a 
devenit o obișnuinţă în familia Knotek. Copiii se uitau la 
televizor în timp ce femeia făcea cine știe ce treabă ordonată 
de Shelly. Nici măcar nu se uitau la ea, darămite să-i mai şi 
zică vreo vorbă. 

Uneori, mama lor o încuia pe Kathy în dulap, ca 
pedeapsă pentru vreo vină necunoscută. Sami o auzea pe 
mama ei șoptind cuvinte liniştitoare prin ușă, în timp ce 
Kathy gemea înăuntru. 

— O să fie bine, zicea ea. 

Kathy murmura ceva de neînțeles de cealaltă parte a ușii. 

— Nu e bine să te rănești, Kathy. N-o să las pe nimeni s-o 
facă. Te iubesc. Fathv Esti în sicurantă cu mine. 


Sami se îndepărta, întrebându-se cum era posibil ca 
mama ei s-o pedepsească pe Kathy atât de aspru şi apoi să se 
prefacă, spunându-i că va fi mereu aproape, ca s-o salveze de 
orice rău. 

Aşa le făcea tuturor. Cu abuzurile concentrate 
deocamdată asupra lui Kathy, ceva o alina pe Sami. Era 
fericită că pedepsele cădeau pe capul femeii şi nu se abăteau 
asupra fraţilor ei. O parte din ea se simţea recunoscătoare că 
femeia nu pleca. Dacă ar fi plecat, Sami știa că frații ei ar 
redeveni ţintele favorite ale mamei lor. 

Sami o vedea pe Kathy ca pe o femeie puternică. Fra mai 
mare decât mama ei. Şi deşteaptă. 

„M-am tot gândit că era femeie în toată firea. Avea 
mașină. Nu era mama ei. Nici copil. Dac-ar fi vrut, ar fi putut 
pleca“, reflecta Sami peste ani. „Eu nu puteam înţelege totul. 
Eram doar un copil. Însă mi-am spus de multe ori: «Ce-i cu 
tine? Ar trebui să pleci!»“ 

Nikki simțea la fel. 

— Ceva nu-i în regulă cu ea, îi spunea lui Shane. Ar trebui 
să plece pur și simplu. 

Și totuși, „în toată perioada aia cu Kathy“, şi-a amintit 
Nikki, „eu n-am mai încasat-o deloc. Păreau să mă ignore o 
vreme“. 

Pauza de abuzuri asupra copiilor familiei Knotek a venit 
la pachet cu un preț mare. Trăiau într-o lume în care să te 
uiţi în altă parte însemna să fii la adăpost de mama, dar şi să 
accepţi nişte lucruri care te vor bântui pentru totdeauna. 


- 


Shelly nu avea nicio milă şi, cu timpul, i-a obligat pe 
copii să participe la unele dintre pedepsele pe care le ticluia 
pentru Kathy. Nikki şi Sami o plesneau cu benzi de cauciuc la 
insistențele mamei lor, în timp ce femeia cobora scările ca să- 
şi facă treaba. Era slabă şi nu se mișca destul de repede 
pentru Shelly. 

— Pe ea! striga Shelly de jos. 

Sami, care tremura şi era prea speriată ca să ignore 
ordinul mamei sale, făcea ce avea de făcut. 

Totuşi, Shane executa cele mai multe dintre ordinele lui 
Shelty. 

Când Shelly îi spunea s-o înghiontească ori s-o lovească 
pe Kathy, el o făcea. Nu cu plăcere, dar o făcea, știind cât de 
repede s-ar fi putut întoarce Shellv împotriva lui Dacă n-ar f 


făcut ce voia ea, ar fi fost obligat să se bălăcească, ori ar fi 
ajuns să fie lipit, gol, cu bandă adezivă de perete, ori pedepsit 
să doarmă pe podeaua de ciment fără haine sau pătură. O 
mai făcea şi din alt motiv. Oricât ar fi urât-o pentru chestiile 
la care-l supunea şi pentru cum îi trata pe cei din jurul lui, 
mătuşa lui, Shelly, era ființa cea mai apropiată de o mamă pe 
care o avea. 

Voia să-i facă pe plac, s-o menţină de partea lui. Deci 
făcea ce voia și când voia ea. 

„Lui Kathy îi era frică de Shane“, şi-a amintit Sami. „ÎN 
vedea ca pe o sursă a durerii provocate la cererea mamei. O 
lovea cu palmele. Cu picioarele. O făcea pentru că îl obliga 
ea.” 

Shelly folosea toate resursele posibile ca să-şi atingă 
scopurile. 

Odată, când Kathy fugea în sus pe scări ca să scape de 
Shane, ea a apărut şi a prins-o în brațe, ca s-o protejeze, 
devenind dintr-odată apărătoarea ei, nu călăul. 

Altă dată, Kathy dispăruse și toată lumea din casă o căuta. 
Înăuntru. Pe afară. 

— Trebuie să fie pe undeva, a zis Shelly. 

Nimeni nu reușea să o găsească, până când Sami a 
descoperit-o gemând în dulapul mamei sale. 

S-a dovedit apoi că Shelly o ascunsese acolo. Sami a auzit- 
o vorbind cu Kathy. 

— O să fie bine, o alina Shelly. Sunt aici ca să te protejez. 
Eşti în siguranţă cu mine, Kathy. Îți promit. Nimeni n-o să te 
rănească. Nici Shane. Niciunul dintre ei. 

Kathy plângea şi se agăța de ea, recunoscătoare pentru 
intervenție. 

„Mama se prefăcuse toată ziua că nu ştie unde e Kathy- 
Dar ştia. Ea o făcuse să stea în dulapul ăla ore întregi. Cică 
pentru a o feri de Shane. Dar nu era adevărat. Asta ca s-o facă 
să creadă că e de partea ei. În realitate, nu era”, a spus Sami. 

Sami a eliberat-o pe Kathy din dulap. 

Și nu pentru ultima oară. 

Uneori, când aveau musafiri, Shelly o băga pe Kathy în 
dulap până când plecau. Nu conta cât de mult dura. Ore 
întregi. lar Kathy stătea prăbușşită pe podea, așteptând 
răbdătoare o geană de lumină. 


- 


Kathy a început să slăbească. Pielea îi era învinețită şi 
zgâriată. Lucrările dentare nu mai ţineau. lar părul, pe care-l 
purta lung și era așa frumos, fusese ciopârțit de foarfeca 
turbată a lui Shelly. Nikki se gândea la cum se uita femeia la 
ei când erau abuzațţi. Simţea un nod în gât când Kathy se 
uita la ca cu milă. 

Milă. 

Kathy, care devenise ținta nevoii mamei lor de a face rău 
și de a umili, se uita la copii cu milă. 

Femeia refuza orice ajutor din partea copiilor. Știa că, 
încercând s-o ajute — să o salveze —, deveneau următoarele 
victirne ale părinţilor lor. 

— Mi-aş dori să mă puteţi ajuta, a zis Kathy odată. Dar 
ştiu că nu puteți. 

Nu era ca și cum Kathy s-ar fi sacrificat ca să-i salveze pe 
ei, se gândea Nikki. Doar ştia că, în realitate, situația era fără 
speranţă. 

Pentru ea. 

„Mă enerva când Kathy ne spunea ce să facem“, a zis 
Nikki peste ani. „Uneori chiar nu-mi plăcea de ea. Era o 
pacoste pentru noi, copiii. Mama îi dădea toată puterea şi o 
făcea să se simtă necesară și importantă. Niciunui adolescent 
nu-i place să-l conducă un străin. Dar atunci am văzut cum 
era ea cu adevărat. O persoană foarte bună.“ 


CAPITOLUL 21 


Chiar dacă soţii Knotek ar fi avut bani pentru o vacanță 
în altă parte, era puţin probabil ca vreo activitate să aibă mai 
mult succes decât o excursie cu cortul în statul Washington. 
Dave crescuse în pădurile dese și veșnic verzi de pe coastele 
abrupte din Pacific Northwest. Shelly la fel. Pădurile din 
jurul Pacific County şi din apropierea Grays Harbor County 
erau de un verde-închis, umede și învăluite în nuanțe 
cenușii. Culori reci, desigur, dar frumoase. Umpleau mașina 
cu scaune de camping, genţi frigorifice și cortul şi se 
pregăteau pentru călătoria spre locul de campare preferat, 
din Westport. 

Nu prea era loc în Toyota maro a familiei Knotek, cu 
Dave, Shelly, Shane și fetele, așa că biata Kathy mergea în 
portbagaj. Chiar dacă ar fi fost loc, Kathy tot în portbagaj ar 
fi stat, pentru că acolo îi stabiliseră locul Shelly și Dave. În 
mod ciudat, femeia nu s-a împotrivit. 

„Nu-mi amintesc discuții în privința asta, a spus Sami mai 
târziu. „Nu-mi amintesc să se fi plâns. Mama zicea doar: 
«Mergem în excursie cu cortul, Kathy. Treci în portbagaj».“ 

După un an de la venirea ei, Kathy ocupa în familie un 
loc ciudat, de servitoare. Participa la ieșirile lor cu cortul, dar 
nu întru totul. Rămânea deoparte când copiii frigeau bezele 
sau hotdogi. Nu stătea cu Shelly și Dave când își beau 
cafeaua dimineaţa, ori berea, la sfârşitul zilei. Aducea 
proviziile. Monta cortul. 

„Nu auzeai decât «Kathy, ia asta!» sau «Kathy, fă aia!» 
Lucruri de genul ăsta.Venea cu noi doar ca să facă tot felul de 
chestii pentru mama, dar nu participa efectiv la excursie. 
Făcea ce i se spunea să facă“, și-a amintit Sami. „La vremea 
aceea nu părea ciudat. Eram copii. Pur și simplu credeam că 
așa trebuia să fie.“ 

În prima noapte, în loc să doarmă împreună cu ceilalți în 
cort, Kathy dormea sub maşină. 

Pentru noaptea următoare, Shelly a ticluit un alt plan în 
privința locului de dormit al lui Kathy. 

„Ar fi amuzant să dormi în portbagaj, Kathy!“ și-a amintit 
Nikki că a spus mama ei — și și-a ajutat prietena să intre în 
el, după care a închis parţial capacul. 


„Mi-o amintesc pe mama râzând apoi. Dimineața 
următoare [Kathy] s-a trezit şi a căzut din portbagaj. Destul 
de urât.“ 


- 


Shelly era leneșă, fără doar şi poate. Nimeni în afară de 
Kathy nu ar fi spus altceva. Lăsa vasele grămadă pe oriunde 
trecea. Uneori, resturile de mâncare formau o crustă atât de 
tare, încât farfuriile se lipeau între ele. Și hainele de spălat se 
adunau într-o grămadă imensă, până când nimeni nu mai 
avea nimic curat de îmbrăcat. 

Odată Shelly le-a spus fetelor că are ceva de făcut în ziua 
aceea, așa încât trebuiau să meargă la spălătorie. 

— Luaţi-o şi pe Kathy, a spus ea. N-o putem lăsa acasă 
singură toată ziua. 

Fetele au urcat sacii plini cu rufe murdare în mașină, iar 
Kathy s-a băgat în portbagaj. 

Pe vremea aceea era deja slăbită, iar Sami și-a dat seama 
că nu se va mai face bine. Era clar că se ducea de râpă, chiar 
dacă Shelly susținea contrariul. 

După ce au ajuns la spălătorie și au umplut vreo șase 
mașini de spălat, Sami s-a tot dus să vadă ce face Kathy. 
Vorbea cu ea prin capacul închis de la portbagaj, deoarece 
Shelly le avertizase pe fete să n-o lase cu niciun chip să iasă 
afară. 

— Cum te simți? a întrebat Sami. 

— Bine, a zis Kathy. Cum merge cu spălatul? 

— Foarte bine, Kathy. 

— Cum e vremea? 

— Plăcută. Foarte plăcută. 

Sami s-a dus înapoi în spălătorie, deoarece se simţea rău, 
dar după puțină vreme s-a întors la mașină. 

— Acum sunt în uscător, a zis ea. Nu mai durează mult. 

— Nicio problemă, a răspuns Kathy, cu vocea înăbușită de 
capacul portbagajului. Vorbim în curând. 

Aşa se desfăşurau conversațiile. Relaxat. Fără confruntări. 
Kathy nu lovea cu pumnii, luptându-se să iasă. Nu încerca să 
lovească cu piciorul vreun far. Nu se plângea că e întuneric 
înăuntru, ori cald, ori incomod. Se conforma. Calmă. 
Aşteptând până ajungeau acasă pentru a putea ieși și să facă 
alte lucruri ca s-o ajute pe Shelly. 

Însă chiar dacă nu se împotrivea să călătorească în 
nortbacai. să lucreze Drin casă coală si să închităi Mumn: TI 


ştie ce pastile i se dădeau, Shelly tot găsea motive să 
intensifice abuzurile. 

Pur şi simplu pentru că putea. 

Odată, fetele au privit oripilate cum Kathy stătea pe 
verandă cu un castron pe cap, în timp ce Shelly mânuia nişte 
foarfeci de tuns, ciopârțind părul lung și ondulat cu care 
coafeza îşi făcea reclamă pe vremuri. Lacrimile îi şiroiau pe 
față. În tăcere. Părul se aduna grămadă, ca un cuib, pe 
verandă. 

— Fetelor! le-a strigat Shelly după ce i-a ciopârțit părul 
femeii. la uitaţi, noua coafură a lui Kathy! Nu e cel mai 
drăguţ bob pe care l-aţi văzut vreodată? 

Era greu să te uiţi la ea fără să-ţi trădezi adevărata părere. 
Nu era nimic drăguţ în ce făcuse mama lor. Era, se gândea 
Nikki, cea mai oribilă coafură pe care o văzuse în viața ei. 
Atât de urâtă, încât trebuie să fi fost intenționată. 

— O, da, a zis Nikki. Îmi place mult. Arată așa drăguţ! 

Sami simţea că i se face rău. Dar a aprobat şi ea. 

— E așa drăguță, Kathy! 

Dacă ar fi spus orice altceva, ştiau prea bine că ar fi 
însemnat un dezastru. Pentru Kathy. Sau pentru ele. Cu 
mama lor nu știai niciodată la ce să te aștepți. Poate că lui 
Shelly îi venise ideea acelei tunsori urâte de la coafura 
umilitoare pe care i-o făcuse cândva bunica Anna, prin care 
voia să-i dea o lecţie mamei sale vitrege, Lara: „N-ai cum s-o 
piepteni ca lumea, aşa că am tuns-o!“ 

Ca şi Lara, Nikki a învăţat să-şi țină gura. Toată lumea a 
intrat în casă. 

— De ce-a lăsat-o Kathy pe mama să-i facă tâmpenia aia? 
a întrebat Nikki după ce mama lor s-a îndepărtat. 

Sami nu ştia. Părerea lui Shane, pe de altă parte, era clară. 

— Mama ta e nebună de legat, a spus el. De-aia. Lui Kathy 
îi e o frică de moarte de ea. Ca şi nouă, de altfel. 


CAPITOLUL 22 


Probabil că era din cauza pastilelor. Kathy fusese o 
persoană normală până să se mute acolo. Avea opinii în 
legătură cu ceea ce se întâmpla în lume. Avea o identitate. 
Nu era un sac de box, mulțumindu-se să se legene de la o 
lovitură la alta. 

Shane și Nikki erau hotărâți să înțeleagă ce se întâmpla cu 
ea. S-au strecurat în camera mamei lor când ea era plecată, 
iar Kathy era ocupată cu treburile ei. 

— Hai să vedem ce-i dă mama lui Kathy să mănânce, a zis 
Shane. 

Shelly avea un depozit de flacoane cu pastile în partea de 
sus a dulapului ei și pe noptiera de lângă pat. Bufetul cu 
medicamente de la parter era și el o veritabilă farmacie, cu 
zeci de cutii de medicamente pe bază de rețetă, inclusiv 
Lorazepam, Nitrogquick, Atenolol, Altace și Paxil. 

Năucitor. 

Multe erau medicamente de care niciunul dintre ei nu 
mai auzise vreodată, prescrise de doctori din tot ținutul și 
cumpărate de la diferite farmacii din Raymond, South Bend 
şi Aberdeen. 

Cel mai ușor de recunoscut era Prozacul, cu capsulele lui 
verde cu alb. 

— Din ăsta-i dă lui Kathy tot timpul, a zis Nikki. 

Shane a băgat o pastilă în gură și a înghiţit-o. 

„Îmi amintesc că la vreo 20 de minute după aceea era 
praf, ca beat“, a spus Nikki mai târziu. 

Era clar că Shelly o droga pe Kathy. 

Unii s-au întrebat mai târziu dacă nu cumva îl droga și pe 
Shane ori pe fetele ei, din când în când. 


- 


Legătura între Nikki şi Shane a devenit tot mai strânsă. 
Erau atraşi unul de altul din cauza abuzurilor pe care le 
îndurau împreună şi ca urmare a faptului că erau izolaţi 
cumva de Sami prin repetatele vorbe grele, umilințe și 
pedepse dureroase pe care le primeau. Doar venirea lui Kathy 
le oferise puțină ușurare. 

Aşa încât conspirau așa cum fac toţi adolescenții, 
închipuindu-și cum ar putea pune capăt suferințelor și scăpa 


lumea de Shelly. 

— Beciul, a spus Shane odată. Ar trebui s-o închidem 
acolo. 

— Ori în pod? a sugerat Nikki. Oriunde, doar să nu poată 
scăpa. 

— Mda... Dar pe bune — de ce-o fi mama ta așa nebună? 

— De unde să ştiu eu? a spus fata ridicând din umeri. 

Shane a rămas puțin pe gânduri. 

— Da. Unii sunt așa pur și simplu. Știi, am de gând s-o 
şterg de aici. 

— Şi eu. 

— Pe bune, chiar am să plec. 

Nikki și-ar fi dorit să aibă curajul să facă ce spunea Shane, 
dar ceva o ținea legată de casa aceea. Se pricepea la vorbe, 
dar nu reușea să-și pună ideile în practică. 

Shane, pe de altă parte, a încercat de câteva ori. 

Ori de câte ori făcea o încercare, Nikki îşi spunea că e un 
lucru bun şi adânc înrădăcinat în sufletul lui, chiar dacă 
mama ei le îngrămădea pe toate în mașină ca să-l caute pe 
fugar. N-a încetat nicio clipă să spere că băiatul va reuși în 
cele din urmă. 

Shane avea motive întemeiate să vrea să scape din casa 
mătușii sale. 

Shelly părea să inventeze mereu noi metode de a-l răni. 

Odată, a luat banda adezivă din bufetul din bucătărie şi 
unguentul antiinflamator Icy Hot din dulăpiorul cu 
medicamente din baie. Era cea mai recentă întruchipare a 
pedepselor, care începuseră cu bătăi și apoi evoluaseră, 
devenind din ce în ce mai bizare. L-a pus să se dezbrace și i-a 
legat mâinile și picioarele, sub ochii fetelor. El a protestat, 
dar nu s-a luptat cu ea. N-a opus rezistență. 

Apoi femeia l-a pus la colț, lângă ușa de la intrare, și i-a 
uns penisul cu Icy Hot, în timp ce el urla de durere. 

— Să nu mai faci asta niciodată, i-a zis. 

Peste ani, nimeni nu şi-a mai amintit ce făcuse 
adolescentul ca să merite o asemenea pedeapsă. Era 
versiunea mamei lor de a pune un copil la colț. Shane se 
simţea umilit şi era supărat pe Shelly, dar a lăsat-o să-și facă 
damblaua. 


Mama și sora ei mai mare plecaseră la magazin, lăsând-o 
ne Sami în oriia lui Shane. care făcuse ceva ce o sunirase 


foarte tare pe Shelly. Aşa că l-a pus să se dezbrace, l-a legat cu 
bandă adezivă și l-a băgat în colțul de la ușa din faţă. 

— Ai grijă să stea nemișcat, i-a spus lui Sami înainte de a 
pleca. 

În clipa când a auzit mașina pornind, Sami a făcut ce 
făcea întotdeauna — ce făceau toți — oricând pleca mama lor 
de acasă. 

S-a dus în baie. 

Shelly nu-i lăsa niciodată pe copii să folosească toaleta 
fără permisiunea ei, şi numai cu ușa larg deschisă. De cele 
mai multe ori, Shelly se așeza lângă copii când îşi făceau 
nevoile, urmărindu-i ca și când ar fi efectuat un experiment 
ştiinţific. 

Când Sami a terminat și s-a întors la ușă, Shane dispăruse. 

Panicată, s-a uitat peste tot în jurul casei și în grădină, dar 
nici urmă de el. Era foarte supărată pe el pentru că fugise. Era 
supărată pentru că ştia că mama lor avea să le urce pe toate 
în maşină şi să pornească în căutarea lui Shane, zi şi noapte. 
Oricât era nevoie. În astfel de cazuri, Shelly era necruțătoare. 
Îi plăcea să vâneze. Nu s-ar fi oprit până nu-l găsea. Nu conta 
dacă a doua zi trebuiau să meargă la şcoală şi vânătoarea 
ținea până la trei dimineața. 

Se întunecase deja, când Sami l-a descoperit pe Shane în 
magazia unui vecin. 

— Trebuie să vii acasă, Shane, a spus Sami. Mama e 
furioasă. Ştii c-o să te găsească. 

Când băiatul s-a întors în casă, Shelly n-a scos o vorbă. 
Era gol şi îngheţat. Și plângea. 

S-a uitat doar urât la el. 

— Îmi pare sincer rău, mamă, a zis el. Promit să nu mai 
fac. 

În cele din urmă, femeia a deschis gura, întrebându-l ce-a 
fost în capul lui. Tonul îi era dintr-odată dulce, reconfortant. 
Ca şi cum ar fi găsit un pisoi rătăcit și-l lua ca să-i ofere un 
cămin. 

— Te iubim, Shane, a spus ea. Să nu ne mai sperii în halul 
ăsta. Nu înțeleg de ce vrei să ne părăsești. 

Altă dată, când familia era plecată la Wild Waves Theme 
& Water Park, la nord de Tacoma, Shane a fugit din nou. 
Shelly a întrerupt imediat excursia și a pornit la vânătoare. 
Nikki și Sami cunoșteau procedura şi inima li s-a făcut grea, 


ca de plumb. Urmau să piardă distracţia de la parcul acvatic, 
iar mama lor avea să-l caute până va da de el. 

Au căutat două zile. Prima dată, în cartierul Tillicum, 
unde trăise Shane înainte de a veni să locuiască cu ei în 
Raymond. Au căutat în fiecare căsuță dărăpănată. După 
fiecare garaj în ruină. Au răscolit fiecare magazin din uriașul 
Tacoma Mall. Fără succes. 

Shelly a oprit chiar şi la o clarvăzătoare din Tacoma ca să 
vadă dacă știe unde se dusese băiatul. 

— Mamă, a spus Nikki, pregătindu-se să încaseze o palmă 
peste față, nu vrea să stea cu noi. L.asă-l să plece. 

Shelly a ignorat-o şi a continuat să scruteze împreju- 
rimile. 

În tot acest timp, Nikki se ruga să nu-l găsească niciodată. 

Te rog, Doamne, ajută-l pe Shane să scape. Mama e malefică. 
Trebuie să plece. Ca să fie în siguranţă. 

Se pare însă că Dumnezeu nu i-a auzit rugăciunile. După 
câteva ore de căutare, a doua zi, Shelly şi-a găsit nepotul cel 
îndărătnic şi l-a ademenit înapoi în maşină, cu vorbe care 
pentru el însemnau mai mult decât orice. 

l-a spus cât de mult îl iubește. 

Vorbe despre care el trebuia deja să știe că sunt 
mincinoase. 

— Chiar ne-ai speriat, Shane, i-a zis ea cu o voce catifelată 
şi cu o atitudine ce mima îngrijorarea. Să nu mai faci 
niciodată așa ceva. O să mă faci să mor de grijă. Şi pe fete la 
fel. Noi te iubim. 


CAPITOLUL 23 


După ce Shelly a luat hotărârea că Tori şi leagănul nu mai 
puteau rămâne în dormitorul ei de la etajul întâi, i-a cerut lui 
Kathy să renunţe la spaţiul dintre camerele lui Nikki și Sami. 

— Am o cămăruţă confortabilă pentru tine, la parter. 

În acel moment, majoritatea lucrurilor personale ale 
femeii, precum mobila de dormitor și hainele pe care le 
adusese când se mutase, dispăruseră. Kathy nu s-a plâns; se 
pare că uitase cum să-și susțină cauza. Era întru totul sub 
papucul lui Shelly. 

„Confortabilă“ s-a dovedit a fi un termen impropriu. 
Noua cameră era la dreapta, sub scară: camera cazanului, de 
cealaltă parte a subsolului rece unde dormea Shane. Acel 
spațiu de 1,5 pe 2,5 metri avea podeaua din beton și pereţi 
nefinisați, cu fierăria la vedere. Era plin de nisip și, chiar și 
vara, foarte friguros. Spațiul era atât de strâmt, încât cu greu 
încăpea o saltea. 

Kathy părea puțin tristă că va fi nevoită să trăiască acolo, 
dar nu s-a plâns. A acceptat pentru că Shelly i-a spus că va fi 
în avantajul lui Tori. 

— O să-ţi placă acolo jos, Kathy. 

Lui Sami, în schimb, nu-i plăcea. Îi venea rău când se 
gândea că femeia era nevoită să stea la subsol, în locul acela 
îngrozitor. La puțină vreme după mutarea lui Kathy, Sami a 
găsit cutiile cu lucrurile ei, despre care mama ei spusese că le 
dăduse, pentru că femeia făcuse ceva ce ei nu-i convenise. 
Fata a dus câteva postere jos și le-a lipit pe pereți. Kathy a 
intrat în panică în momentul când și-a dat seama ce făcea 
Sami. 

— Nu face asta, a spus Kathy. 

— E în regulă. 

— Nu, a insistat ea. Te rog, nu. 

Sami nu i-a dat atenție. 

— O să facem locul ăsta mai drăguţ. Mai bun pentru tine. 

Kathy era îngrozită. 

— Sami, te rog, a implorat-o ea. Oprește-te. 

Sami nu putea să-i înțeleagă spaima. Știa că mamei sale s- 
ar putea să nu-i placă, dar era camera lui Kathy, care mirosea 
urât și arăta oribil. Voia s-o facă mai drăguță. Nu grozavă. 
Doar mai bună. 


Însă Kathy o cunoştea pe Shelly mai bine decât propria ei 
fiică. 

Când Shelly a văzut ce făcuse Sami, a țipat la femeie şi a 
rupt posterele de pe pereţi. Când a găsit-o pe Sami, i-a spus 
că e un copil îngrozitor şi că trebuia să-și vadă de treburile ei. 

— Să nu mai faci așa ceva niciodată, a avertizat-o. 


- 


Târziu, într-o noapte, la câteva zile după un îngheț și 
dezgheț în urma unei ninsori, Kathy a făcut ceva ce a 
înfuriat-o pe Shelly. Foarte tare. Aşa cum Nikki și Sami n-o 
mai văzuseră niciodată. Cele două fete s-au ghemuit 
împreună şi au urmărit de la fereastra lui Nikki cum părinții 
lor i-au ordonat lui Kathy să urce delușorul din spatele casei. 
Shane a apărut şi el să se uite. Kathy era goală și îngheţa. Era 
greu de anticipat, la început, ce anume o aștepta. Nikki și 
Sami au rămas cu privirea țintă la scenă, în timp ce Kathy îi 
implora pe Dave și Shelly s-o lase să intre în casă, fără a reuși 
însă să-i înduplece. 

— Pur și simplu fă ceea ce ţi se spune, Kathy, țipa Shelly 
la ea. Chiar e nevoie să faci totul atât de dificil pentru mine? 

Fără să scoată o vorbă, Dave a împins-o pe femeie de sus, 
iar aceasta a început să alunece la vale, plângând și țipând. 
Când a ajuns jos, Shelly a strigat din nou. 

— Ridică-te! Ridică-te! 

Kathy s-a târât în sus, plângând întruna. 

Și au ţinut-o mult așa, ore întregi, parcă. Kathy de-abia 
putea merge de frig și de durerea pe care sigur o resimțea. Iar 
şi iar. Sus — jos. În lumina difuză de la fereastra bucătăriei, se 
vedea clar că fundul femeii era julit rău din cauza cristalelor 
de gheaţă. 

— Îmi pare rău, repeta ea întruna. N-o să mai fac. Mi-e 
frig. Mă doare. Te rog, Shelly. Te rog! 

Părea un coșmar fără sfârşit. Shane a clătinat din cap și s-a 
dus la subsol. Nu mai avea nevoie de cuvinte care să descrie 
cât de aiurea era totul. Nici surorile n-au mai putut suporta și 
s-au ghemuit în patul lui Nikki, ținându-se în braţe până în 
zori. 

„Dimineaţa ne-am dus cu toţii acolo“, a spus Sami mai 
târziu, cu vocea pierită. „Eu, sora mea, Shane... zăpada era 
roşie, plină de sânge, pe toată panta dealului. Ca o dungă 
mare, purpurie.“ 


Ochii lui Nikki s-au umplut de lacrimi când a văzut 
zăpada însângerată, în acea dimineață. Şi le-a șters imediat. 
Mama ei ar fi observat — și ar fi fost încântată. Altceva era la 
mijloc, iar surorile Knotek mai mari ştiau asta. Kathy era cea 
torturată și pedepsită, nu ele. 

„Şi câtă vreme mama o pedepsea pe Kathy“, spunea ea 
mai târziu, „ne ignora pe noi. Oricât de aiurea ar fi fost 
totul — şi noi ştiam asta la momentul respectiv —, ne 
bucuram. Ne bucuram că nu o pățeam noi”. 


CAPITOLUL 24 


În martie 1991, Kaye, mama lui Kathy, avea nevoie de o 
operație importantă pe cord, dar fiica ei cea mare era de 
negăsit. Se știa că locuiește cu Shelly Knotek, așa încât unii 
membri ai familiei o căutaseră de mai multe ori acolo. Dar 
nimic. Telefonul suna în gol. Într-un final, când a răspuns, 
Shelly i-a informat pe un ton lejer că femeia se mutase din 
zonă. 

— Cu iubitul ei, Rocky, le-a zis. 

— Rocky? 

Numele îi suna vag familiar surorii lui Kathy, dar nu-l 
întâlnise niciodată cu adevărat. Nici ea, nici fraţii lor. 

Shelly nu i-a dat prea multe detalii, dar Kelly a insistat. 
Atunci cealaltă i-a închis telefonul în nas. 

Kathy plecase. Dar unde? 

„Am tot încercat s-o găsim“, zicea Kelly mai târziu. „Dar 
n-am reușit.“ 

La puţină vreme după aceea, Kelly a primit un plic cu o 
fotografie neclară a surorii sale stând în fața unei camionete. 
În plic, o notă cu scrisul copilăresc, inconfundabil, al lui 
Kathy. Aceasta zicea că-i pare rău că ea și Kelly nu aveau o 
relație apropiată, dar că e bine. 

„Vorbea și despre Rocky”, și-a amintit Kelly mai târziu. 
„Povestea părea plauzibilă. M-am gândit că n-o pot acuza 
dacă nu vrea să mai aibă de-a face cu familia — iar dacă asta 
însemna să n-o mai văd niciodată, era în regulă. Poate că-și 
găsise pe cineva, ca în romanele de dragoste. Și-și trăia viața 
așa cum voia, refuzând-o pe cea mizerabilă de acasă.“ 

O lună mai târziu, pe 15 aprilie 1991, toți membrii 
familiei Knotek s-au urcat în mașină ca să meargă la 
Washaway Beach, un loc de pe Washington Coast cunoscut 
pentru plajele ce se erodau repede, cabanele şi rulotele 
fantomatice ce atârnau deasupra oceanului învolburat și 
pentru surferii ce călăreau talazurile cenușii, în depărtare. Era 
ziua de naștere a lui Shelly, iar Washaway Beach era unul 
dintre locurile preferate de surfing ale lui Dave. Tori stătea în 
față cu părinţii ei, iar cei trei copii mai mari, pe bancheta din 
spate. 

Kathy, care călătorea în portbagaj, era tot mai slăbită. 
Imaginile surprinse de camera video a familiei în acea după- 


amiază înfățișau o femeie cu sănătatea șubrezită. Dinţii din 
faţă începuseră să i se deterioreze, transformându-se în niște 
cioturi negre, iar pielea, întinsă cândva, i se ofilise. Stătea la 
soare, privind absentă întinderea de apă, în timp ce prietena 
sa se bucura de ziua ei. 

Shelly poza ca o tânără fără griji pe plaja cu nisipul 
măturat de vânt, în timp ce Dave o fotografia. Părul roșcat 
luminat de soare, ochii albaștri care sclipeau atunci când 
râdea — nimeni nu putea nega că era izbitor de frumoasă la 
cei 37 de ani ai ei. Le promitea dulciuri copiilor şi lui Dave îi 
spunea cât de mult îl iubeşte. 

Nimeni nu putea să vadă ce se petrecea în spatele acelui 
chip frumos și al cuvintelor frumoase. 

Sau cât timp avea să poarte masca aceea. 


CAPITOLUL 25 


Sami Knotek nu reușea să înțeleagă ce era în capul 
părinţilor ei în momentul când au decis să cumpere ferma 
albă cu pereți din șindrilă de pe Monohon Landing Road, în 
Raymond, în vara anului 1992. Casa nu era grozavă, iar 
Shelly era furioasă că trebuia să se mute acolo. Era un 
adevărat pas înapoi faţă de eleganța și farmecul Casei 
Louderback. O fermă din anii 1930 ce avea nevoie deo 
grămadă de reparaţii. Dave era priceput, dar, din cauza 
serviciului, nu prea stătea pe-acasă. 

Locul era îngrozitor. Pomi fructiferi, mai ales meri, 
formau o mică livadă pe proprietate, iar un câmp mare se 
întindea până la marginea unei păduri replantate de brazi şi 
cucută. Elanii își făcuseră potecă pe proprietate, iar în 
apropiere se formase o colonie de bâtlani albaștri. Casa era 
situată la un drum ce șerpuia de-a lungul râului Willapa, 
până departe. Foarte departe. Cam singurul lucru bun la 
Monohon Landing era, din punctul de vedere al lui Sami, că 
era la drumul principal, nu ascunsă printre brazii uriași, 
departe de drumurile umblate. Poate că lucrurile vor fi mai 
bune acolo, spera ea. Dacă proprietatea era mai la drum, 
poate Kathy nu va mai fi abuzată atât de mult. Poate că 
mama ei n-o va mai pune să lucreze goală în curte. Poate că 
Nikki și Shane nu vor mai fi forțați să se bălăcească. 

Dar s-a dovedit că locul era mai retras decât se așteptase 
Sami. În prima sau a doua zi acolo, Shelly a trimis-o să 
străbată proprietatea și să meargă de-a lungul drumului — pe 
la toate punctele de observație —, ca să-și dea seama ce 
anume ar putea vedea un trecător sau vreun vecin din casa şi 
din curtea lor. 

— Intimitatea e foarte importantă pentru familia noastră, 
i-a spus ea fiicei mijlocii. 

Fata, care urma să intre în clasa a VIl-a, a petrecut câteva 
ore făcând ceea ce-i ceruse mama ei. S-a dus prin pădure și 
printr-o zonă recent exploatată de pe proprietatea 
Weyerhaeuser. Când s-a întors acasă, i-a spus mamei sale ce 
văzuse. 

— Nimic, a zis Sami. Se vede o parte din casă, dar nimic 
altceva. 


Proprietatea avea ceva mai puţin de cinci acri şi era în 
mare parte împrejmuită. Ceea ce era bine. Gospodăria 
Knotek avea partea ei de animale de companie — mai ales 
câini şi pisici, deşi la noua casă numărul lor a crescut în cele 
din urmă, adăugându-se cai, găini, un papagal şi un iepure 
pe nume Buttercap. Chiar dacă Shelly mărturisea că iubeşte 
animalele, în realitate, părea doar că-i place să le 
colecționeze, rareori având grijă de vreunul. 

Aveau și o serie de dependinţe. Majoritatea mici — un 
coteț de găini, o magazie de unelte, un şopron dărăpănat, un 
adăpost pentru fântână şi o sală a pompelor, ce dovedeau că 
locul era într-adevăr o minifermă. Cea mai mare dintre 
structuri era un hambar de mărimea unui garaj de la 
periferie, dotat cu un banc de lucru, rafturi de depozitare, un 
dulap și un frigider. La câţiva pași de ușa din spate, structura 
de aluminiu oferea spaţiul atât de necesar pentru lucrurile 
care nu încăpeau în casă. 

Care era prea mică. Sami ştia asta. La fel și ceilalți copii. 

Având aproape 150 de metri pătraţi, cu două dormitoare 
mici la etaj, separate de ceea ce avea să fie camera 
calculatorului, şi un dormitor principal pentru părinți la 
primul nivel, nu erau destule dormitoare pentru cele trei 
surori, Shane și Kathy. 

În plus, exista o singură baie — lângă dormitorul 
părinţilor. Doar asta şi făcea casa să pară şi mai mică. 

Tori dormea în camera părinților, la primul etaj. Shane 
dormea mai mult în debaraua lui Nikki, fără avantajul unei 
saltele. 

„Doar o pătură“, a spus Sami mai târziu. „Doar atât. Tot 
timpul cât a stat la Monohon Landing, Shane n-a avut o 
cameră a lui.” 

Kathy nici atât. Ea dormea pe podea, în sufragerie. La 
vremea aceea, lucrurile sale încăpeau într-o pungă de hârtie. 
Aproape tot ce avusese când se mutase cu familia Knotek 
dispăruse. Mobila de dormitor, majoritatea hainelor, cărțile şi 
obiectele personale — dispăruseră toate. Dave parca vechiul 
Plymouth Duster al lui Kathy în spatele noii case. După o 
vreme, a dispărut și el. 

Shelly s-a pus imediat pe treabă, făcând planuri pentru 
renovarea locului — aranjarea bucătăriei, adăugarea unei căzi 
cu hidromasaj și aruncarea vechiturilor lăsate de fostul 
proprietar. Timp de câteva săptămâni, familia a lucrat zi şi 


noapte, mai ales noaptea, smulgând covorul şi curățând 
bucătăria. Dave se întorcea acasă în weekenduri, epuizat de 
cele cinci ore de condus de la locul lui de muncă de pe 
şantierul din Whidbey Island, şi se străduia să ridice casa la 
standardele lui Shelly. Lui Nikki și Sami li s-a dat mână liberă 
să-și decoreze dormitoarele. Nikki a cerut — şi a primit — 
permisiunea de a aplica o temă tablă de șah în alb şi negru în 
stilul anilor 1950, în timp ce Sami și-a ales o mochetă corai. 

După ce casa a început să arate ceva mai bine, Shelly i-a 
spus lui Nikki că avea de gând să vopsească şopronul în roșu. 
Totuşi, când a ales culoarea, era un roșu-deschis. Însă Shelly 
nu a luat în seamă faptul că greşise culoarea şi, dându-i lui 
Nikki o pensulă lată de vreo trei centimetri, i-a spus să treacă 
la treabă. 

I-a luat toată vara. 

La rândul ei, Sami a fost instruită să vopsească hambarul. 
Fără să fe o surpriză pentru nimeni, i s-au dat ustensile și 
vopsele mai bune. Shane a rămas să curețe curtea lăsată în 
paragină şi să stivuiască lemnele de foc. lar Shelly îi controla 
din când în când. În cea mai mare parte a timpului stătea pe 
canapea, uitându-se la telenovele, mâncând batoane Oh 
Henry! și îndesând ambalajele cerate printre perne. 

Noua locuinţă şi munca grea nu au schimbat dinamica 
fundamentală. Shelly şi-a continuat atacurile necruțătoare, 
concentrându-se în principal asupra lui Shane şi Kathy. 

Ieşirile ei neprevăzute îi țineau pe toţi în alertă maximă. 
Nikki tresărea ori de câte ori Shelly se apropia de ea. Aceasta 
o mușca de cap. O plesnea peste față. O lovea cu pumnul. 
Odată a plesnit-o pentru că adormise în maşină pe scaunul 
pasagerului, iar mama ei voia să o vadă trează. 

Altă dată, în stația autobuzului școlar, Shelly era supărată 
pe Nikki, dar a așteptat ca mașina să oprească în fața casei, 
moment în care a plesnit-o tare peste față. 

„Voia ca toţi prietenii mei să vadă, ca să poată râde de 
mine.” 

Shelly a apărut la şcoala fetei când era în primii ani de 
liceu, în miezul zilei, căutându-și rimelul pe care era 
convinsă că Nikki i-l furase din baie. l-a deschis dulapul și i l- 
a răscolit, aruncând totul pe jos, sub ochii mai multor copii. 

— Mi l-a luat! țipa ea în fața colegilor de clasă ai fetei. Mi- 
a furat rimelul! Nu e normal. O fiică n-ar trebui să facă așa 
ceva! O fiică bună n-ar face aşa ceva. 


Totuşi, cu oricâtă cruzime s-ar fi purtat cu fata ei, Shelly 
păstra ce era mai rău pentru Kathy. 


- 


Kathy nu făcea baie prea des nici înainte, nici după ce 
familia Knotek s-a mutat la Monohon Landing. Ca şi în cazul 
copiilor mai mari, în cea mai mare parte a timpului nu i se 
dădea voie. La început, se spăla cam la fel cum o făcea la 
Casa Louderback — se punea furtunul pe ea, în timp ce ea 
stătea goală, afară, pe iarba din spatele casei. Indiferent de 
anotimp sau de cât de frig era afară. 

Se renunța la săpun. În schimb, Shelly turna pe ea 
înălbitor. 

— Eşti o scroafă jegoasă, iar ăsta o să te curețe! 

Femeia ţipa, în timp ce lichidul caustic pătrundea în 
rănile deschise ce-i acopereau pielea, din cap până-n 
picioare. Când țipa prea tare ori se zbătea să scape, Shelly sau 
Dave, când era acasă, îi lega mâinile și picioarele cu bandă 
adezivă. În lipsa lui Dave, Shelly îi poruncea lui Shane s-o 
țină pe Kathy până o spăla cu furtunul. 

Odată i-a lipit o bucată de bandă chiar şi peste gură, s-o 
împiedice să alerteze vecinii. 

— Trebuie să-ți ţii gura! Ce naiba ai? Nu fac decât să te 
ajut. Scroafă tâmpită! 

După o astfel de baie, Shelly se transforma, invariabil, 
într-o persoană drăguță, cumsecade, luând-o pe Kathy de 
după umeri. 

— Aşa-i că acum te simţi mult mai bine? 


- 


Dave o întreba pe Shelly despre Kathy, iar Shelly insista că 
o ajuta să se întremeze. După o vreme, bărbatul a început s-o 
vadă din ce în ce mai rar pe cea mai bună prietenă a soţiei 
sale. Când venea în weekenduri de la serviciu, aceasta nu era 
nicăieri. 

Fetele i-au spus că mama lor o ţinea pe Kathy în sala 
pompelor. 

Treaba asta nu părea deloc în regulă, aşa că Dave a luat-o 
la întrebări. 

— De ce stă în sala pompelor, Shell? 

Lui Shelly i se părea un aranjament perfect. De altfel, avea 
şi un motiv întemeiat. 

— Trebuie protejată, i-a spus. 


— Protejată? De ce? 

— De copii, Dave, a zis ea dând din cap în cunoștință de 
cauză. 

De copii? Nu avea nicio noimă. Copiii erau cuminţi. Dar 
era atât de sătul să se lupte cu ea, încât n-a mai spus nimi 
ceea ce, avea să recunoască mai târziu, n-ar fi putut face nici 
dacă ar fi dormit bine noaptea. 

Aşa că a crezut-o pe cuvânt. Shelly insista că Shane o 
abuza pe Kathy, aşa încât a mutat-o în sala pompelor doar 
pentru a o proteja de nepotul lor. „Odată, când am venit 
acasă, Shane o târa pe Kathy de picioare prin curte“, şi-a 
amintit Dave. În ciuda probabilității ca Shane să fi făcut 
acest lucru la ordinul lui Shelly, după acel incident, Dave a 
avut certitudinea că Shelly îi spune adevărul și numai 
adevărul. 


CAPITOLUL 26 


— Unde-i Kathy? 

Shelly s-a ridicat de pe canapeaua din sufrageria de la 
Monohon Landing și a început să țipe. Era în halat, cu părul 
vâlvoi şi neîngrijit. 

— Plivește buruienile, i-a spus Sami. 

— A plecat, a zbierat femeia din nou uitându-se pe 
fereastră, după care s-a dus înapoi în dormitor, să se îmbrace. 
Du-te și caut-o prin pădure. Acum! 

N-ar mai fi fost nevoie să adauge „Acum!“ Orice spunea 
Shelly era un ordin care trebuia executat imediat. Sami s-a 
repezit pe ușă afară şi a traversat terenul din spatele casei, 
spre pădure. A strigat-o pe Kathy de nenumărate ori, în timp 
ce scruta împrejurimile. Știa că mama ei nu va fi mulţumită 
dacă nu va căuta până la căderea întunericului. Shane și cu 
fetele au alergat şi pe cărările făcute de cerbi prin pădure. 

— Poate a scăpat, a zis băiatul. 

— Sper, i-a răspuns Nikki. 

Shelly a plecat cu mașina, iar după două ore s-a întors cu 
Kathy, care ducea două sacoșe cu haine noi de la Wishkah 
Mall, din Aberdeen. Shelly le-a spus că o găsise pe Kathy cu o 
prietenă şi că reuşise să discute cu ea în intimitatea unei 
toalete din mall. Kathy se hotărâse să se întoarcă acasă. Avea 
o ţinută verde şi una roşie; ambele erau seturi de pantaloni 
cu cămăși în dungi, asortate. Purta, de asemenea, ceva nou, 
spre surpriza lui Sami şi Nikki. Arăta mai bine, cum nu mai 
arătase de foarte multă vreme, chiar dacă o parte din păr și 
câțiva dinți îi căzuseră. Părea curată și mai fericită. 

Nikki era sceptică. Nu înțelegea de ce se întorsese. De ce 
nu profitase de șansa aceea ca să spună cuiva ce i se întâmpla 
— prietenei de la mall, poliției? 

Cuiva... 

„Am fost şocată când am văzut că s-a întors“, a spus ea 
peste ani. „Șocată de faptul că mama nu pățise nimic. Nu-mi 
venea să cred. Doar era o infractoare. Kathy ar fi putut merge 
la poliţie să spună că era abuzată. De ce s-a întors? E nebună. 
E dusă. Bolnavă. Așa credeam și despre tata. De ce nu divorța 
de ea?“ 

Peste ani, Sami avea să lăcrimeze gândindu-se la Kathy, că 
ar fi putut fi mai fericită. Era atât de urât și nedrept. „A 


apucat să stea în casă o vreme după ce Shelly a capturat-o la 
mall. Nu foarte mult timp. O perioadă.“ 
Câteva zile mai târziu, Kathy a fost din nou dată afară și 
trimisă în sala pompelor, ca pedeapsă pentru că fugise. 
Nimeni nu a mai văzut-o vreodată purtând acele haine 
noi și frumoase. 


- 


Kathy a încercat să scape din nou. Și din nou. O dată a 
încercat să fugă dezbrăcată. 

Un copil de la școală i-a spus lui Sami o întreagă poveste 
despre asta. 

— Ha-ha! Lumea a văzut-o pe mama ta din autobuz. 
Alerga prin curte fără haine! Arăta ca un urs mare și gol! 

Fata ar fi vrut să se facă ghem şi să moară. 

— Mă îndoiesc, a zis ea, încercând să devieze discuţia spre 
ceva ce putea fi realmente adevărat. 

— A văzut-o mama lui Erin. 

Mama lui Erin era şoferița autobuzului. 

Sami a încercat s-o ignore, dar bârfa a făcut înconjurul 
şcolii, asemenea bilelor de oțel de la flipper. Pur şi simplu nu 
se mai termina. 

Când a ajuns acasă, fata i-a povestit totul mamei sale. 

— Prostii, a spus Shelly. Era Kathy! Încerca să fugă! Dar 
am prins-o. 

Explicaţia nu era chiar o surpriză. 

— E foarte jenant, mamă. Ei cred că ai fost tu. 

Shelly şi-a ieşit din minți. Fusese Kathy! Oamenii ar fi 
putut să se întrebe ce se întâmpla la ei acasă, văzând-o pe 
Kathy alergând prin curte goală pușcă. Aşa că, în două 
secunde, a ticluit un plan- 

— Imvit-o pe Erin la noi, a zis ea. Puteți folosi cada cu 
hidromasaj. 

Mai târziu, când a venit Erin, ea și Sami au intrat în 
apă — a apărut Shelly: 

— O, Doamne! Mi-e aşa ruşine... Eram în cada cu 
hidromasaj, goală, şi dintr-odată a scos scântei — aşa că am 
sărit afară şi am alergat prin toată curtea. Ce frică mi-a fost! 
Am crezut că mor! 

Fetele au ascultat povestea scoțând strigăte de uimire, în 
timp ce Shelly le arăta o arsură pe peretele căzii, explicându- 
le cum au scos firele scântei. 


„Mama era nemaipomenită“, a spus Sami mai târziu. 
„Arsese locul acela înainte de venirea lui Erin, pentru ca 
povestea să pară mai plauzibilă. Nu ştiu dacă Erin a crezut-o, 
dar eu știu că am fost foarte aproape.“ 


- 


Nikki a auzit ţipete și s-a uitat prin ușa deschisă a 
hambarului, unde fusese trimisă să facă treabă. În ziua aceea, 
lui Kathy i se dăduse voie să iasă din sala pompelor ca să 
smulgă niște buruieni, şi se pare că Shelly nu era mulțumită 
de munca sa. La ordinul ei, Dave a târât-o pe femeie afară 
din grădină, pentru a-și primi pedeapsa. Când Nikki s-a uitat 
la ea, Kathy era dezbrăcată și stătea întinsă, plângând, pe un 
bloc de ciment. 

— Loveşte-o, Dave! i-a strigat Shelly. 

Bărbatul n-a scos o vorbă. Aproape niciodată n-o făcea. 
Avea în picioare cizmele cu vârf metalic pe care le purta în 
pădure — a lovit-o pe Kathy cu piciorul în cap. 

„Ea gemea şi zăcea pur şi simplu pe jos“, a spus Nikki mai 
târziu. „Cred că era destul de grav. Apoi nu i-am mai dat 
atenție. M-am dus înapoi în hambar.“ 


CAPITOLUL 27 


Sala pompelor era cea mai mică dintre anexele de pe 
proprietate, care mai includeau un şopron vechi, un hambar, 
un coteț de găini şi două spaţii de depozitare. Era 
întunecoasă, plină de mucegai și friguroasă. Shelly decisese 
că ar fi numai bună pentru Kathy, ca să stea și să cugete la 
greşelile ei. Nikki şi Shane fuseseră şi ei locuitori de ocazie ai 
acelui spaţiu restrâns. 

Kathy era nevoită să stea acolo zile, chiar săptămâni la 
rând. 

Sami i-a dus nişte perne de la o canapea veche, maro, 
depozitată în magazia de lemne, ca să-i facă locul mai 
confortabil. Când a aflat, Shelly a pus-o pe Sami să le scoată 
imediat de acolo. 

— Vrem ca ea să se facă bine! a spus Shelly. Nu vrem să 
stea confortabil! Trebuie să-și dea seama și să înțeleagă de ce 
a fost pedepsită. Vrem ca ea să se întoarcă în casă, nu să 
trăiască aici! 

Sami nu înțelegea cum era rău să-și ajute prietena, dar a 
dat înapoi. A o ajuta pe Kathy putea însemna să stârnească şi 
mai multă violenţă împotriva ei. 

Mama ei era adesea un agresor pasiv, punându-i pe Dave 
ori Shane să-i facă treburile murdare. Uneori își manifesta 
indiferența tocmai prin ceea ce nu făcea. 

Odată, Sami mergea după mama ei și Kathy pe aleea de 
lângă hambar şi deodată, din cine ştie ce motiv, fără veste, 
Shelly a îmbrâncit-o pe Kathy cu putere. Aceasta s-a 
dezechilibrat şi aterizat cu faţa în jos pe ciment. Nici măcar 
n-a încercat să-și atenueze căderea. A picat lată, pur și 
simplu. A început apoi să urle, ținându-se cu mâinile de cap, 
zvârcolindu-se în agonie, ca un animal rănit. Sami a văzut-o 
pe mama ei ezitând puţin, înainte de a o ajuta pe Kathy să se 
ridice, pentru ca apoi s-o bage din nou în sala pompelor. 

Nikki credea că știe de ce o mutase mama ei acolo. Nu din 
cauza vreunei noi greșeli pe care o făcuse. Nici măcar nu era 
efectiv o pedeapsă. Doar că Shelly obosise s-o tot păzească pe 
Kathy, după ce aceasta încercase să fugă. Shelly nu a spus-o 
direct, dar Nikki bănuia că mama ei se temea de ce-ar fi 
putut zice Kathy. 


Aşa cum îi explicase şi lui Sami, mama ei formula totul în 
ceva pozitiv pentru Kathy. De pildă, exilarea în sala 
pompelor era întotdeauna pentru binele ei. 

— Cred că i-ar fi mai bine acolo, spunea Shelly, în timp 
ce-o ducea pe Kathy de mână afară din casă și prin curte. Are 
nevoie de pace şi liniște. 

Întotdeauna exista un motiv fals pentru orice îi făcea lui 
Kathy. 

Din când în când, Nikki își ajuta mama s-o ducă pe Kathy 
în sala pompelor. Sănătatea acesteia se deteriora rapid. 
Minciuna lui Shelly era îndrăzneață. Kathy avea nevoie de 
îngrijire medicală. Nu de o ședere într-o anexă umedă. 

Nici Shane și nici Nikki nu aveau nevoie să fie închiși 
acolo, dar acolo ajungeau ori de câte ori Shelly obosea să-i 
mai bată și voia o pedeapsă pe o durată mai lungă. 

Una care să demonstreze amploarea controlului ei asupra 
tuturor. 

„În felul ăsta scăpa de noi — de mine, Kathy, Shane“, a 
spus Nikki mai târziu, explicând motivul din spatele exilului. 
„Nu mai trebuia să ne supravegheze și să-și facă griji în 
legătură cu ce am fi putut face. Mai ales Shane şi Kathy.“ 

Totuşi, cu timpul, Kathy a părut să-și accepte soarta. La fel 
cum se obișnuise să călătorească în portbagaj. 

Odată, Sami era în apropierea sălii pompelor, când a auzit 
vocea lui Kathy. 

— Hei! 

S-a apropiat de uşa încuiată şi s-a aplecat spre ea. N-a 
îndrăznit s-o descuie. Oricum Kathy nu i-ar fi cerut niciodată 
s-o facă. Shelly le spusese clar tuturor că o închisese pe Kathy 
acolo drept pedeapsă, dar şi pentru a o ajuta să se vindece şi 
să se facă bine. 

— Plouă afară? a întrebat femeia. 

— A plouat puţin mai devreme. Acum nu, Kathy. 

— O, a spus ea cu o voce uşor răguşită. Mi s-a părut că 
aud cum plouă. 


- 


Așa cum se întâmpla de obicei, Dave era la serviciu în 
Whidbey Island când Shelly trebuia să meargă în oraş la 
cumpărături. Înainte de a pleca, i-a spus lui Shane că i-o lasă 
în grijă pe Kathy — trebuia să se asigure ca femeia să nu pipe 
sau să cheme pe cineva. 


— Ori să fugă, i-a spus ea. Ai grijă să rămână în sala 
pompelor, unde-i este locul, Shane. În momentul ăsta nu 
putern avea încredere în ea. Nu e-n toate minţile. 

Shane s-a prefăcut că e de acord. 

— La naiba! i-a zis el lui Nikki imediat după plecarea lui 
Shelly. Eu îi dau drumul. 

Nikki ura ideea că mama ei o încuiase pe Kathy în sala 
pompelor. Ştia că femeia are nevoie de un doctor. Slăbea din 
ce în ce mai mult. Faţa i se umfla și cei câțiva dinţi pe care-i 
mai avea erau ca niște ghinde negre şi mici ce abia se mai 
ţineau. 

Shane a scos lacătul şi a deschis ușa larg. 

Lumina a inundat spaţiul şi Kathy a tresărit. A rămas 
nemișcată, apoi, într-un târziu, s-a uitat la el. 

— Hai afară, i-a zis el. 

Femeia nu s-a mișcat. 

Nikki știa că-i era frică de Shane, chiar dacă nu avea 
niciun motiv, când Shelly nu era prin preajmă. 

Shane a rugat-o mai întâi, apoi s-a enervat când ea s-a 
uitat la el fără a avea vreo reacţie. 

— Hai, Kathy, ieși. Trebuie să pleci de-aici. 

Ea a început să plângă. Era palidă. Bătută. Sângera. 
Aproape că rămăsese fără păr. Avea pe ea doar o rochiță 
subțire și zdrențuită. Nimic altceva. 

— Ce naiba se întâmplă cu tine? s-a enervat şi mai tare 
băiatul_Trebuie să pleci! Pleacă naibii de aici! Asta-i șansa ta. 

Kathy părea îngrozită. 

— Minţi! a zis ea. 

— Nu. Îţi spun adevărul. Poţi să pleci! Pleacă de aici! 

Kathy s-a ghemuit în mica anexă. Într-un târziu, a zis cu 
o voce răgușită: 

— Dacă plec, mă vor găsi. Ştii bine. O vor face. Ea mă va 
găsi. 

Shane îşi ieşise din sărite. Nu înţelegea de ce Kathy nu 
voia să fugă. Uşa era deschisă. Ei erau copii şi nu aveau unde 
să se ducă. Dar ea era femeie în toată firea. 

— Asta e singura ta speranţă, Kathy. Nu fi tâmpită! 

Kathy l-a implorat s-o lase în pace. 

Băiatul a trântit ușa, lăsând-o din nou în întuneric. 

— Dacă nu pleacă, o să moară, a zis el, întorcându-se spre 
Nikki. 

— Ştiu. 


Mai târziu, cei doi au stat multă vreme sus, în camera lui 
Nikki. Amândoi aveau impresia că ceea ce se întâmpla cu 
Kathy era fără speranță. Când Shane a descuiat ușa ca s-o lase 
să fugă, a fost probabil ultima ei şansă. Însă Kathy nu mai 
avea putere să lupte. Pur și simplu cedase. 


PARTEA IV 


SOȚUL 
DAVE 


CAPITOLUL 28 


Shelly îi amintea mereu lui Dave că e un soț jalnic. 

— Cel mai groaznic cu putinţă! spunea ea, distrugându-i 
puţin câte puţin stima de sine. 

N-ar fi trebuit să se mărite cu el în veci. 

Ar fi putut alege oricare alt bărbat. 

Făcuse o greșeală teribilă. 

El se mulțumea să confirme. În sufletul lui, știa că femeia 
avea dreptate. În orice privință. Un soț bun ar fi fost acasă 
tot timpul, ajutând la treburile gospodăriei. Având grijă de 
copii. Amintindu-i soției sale că era mai mult decât omul 
care aducea banii în casă. Lucra 16 ore pe zi şi conducea din 
Whidbey Island ca să ajungă acasă în weekenduri, în timpul 
cărora nu prea reușea să facă nimic din ceea ce trebuia. 
Munca în construc însemna efort fizic și îl epuiza. Toată 
ziua dădea pe gât termos după termos de cafea și înghițea 
pastile No-Doz şi Vivarin cu cafeină, ca să nu-l ia somnul. 

„Conduceam un buldozer. Coboară. Urcă-te. Umblă în 
sus și-n jos pe dealuri ca să-ţi faci treaba. Doar muncă fizică, 
iar și iar“, povestea el peste ani. „Mă luptam să stau treaz. 
Ajunsesem atât de rău la muncă, încât luam și acele 
inhalatoare cu săruri de amoniu din trusa medicală. Le 
foloseam doar ca să nu adorm pe buldozer.“ 

De foarte multe ori se trezea că nu mai poate face drumul 
spre casă din Whidbey. Se mira cum de n-a intrat niciodată 
pe contrasens, să omoare pe cineva. Uneori conducea atât de 
încet pe autostradă, încât toată lumea îl depășea. Dar nu-și 
putea da seama de ce. Uneori ajunsese să audă niște sunete 
în capul său, pe care a început să le numească „răutăcioşii 
urlători“. 

Ori de câte ori „urlătorii“ se năpusteau asupra lui, oprea 
pe marginea drumului și trăgea un pui de somn, ca să-și 
revină. Uneori reușea să facă față crizei, până ajungea 
aproape de Raymond. Dacă reușea să se apropie și mai mult, 
parca Old Blue, camioneta lui, în Battle Creek, o zonă de 
picnic situată la vreo cinci kilometri nord de casă, lângă 
Autostrada 101. Acelea erau momentele când era prea obosit 
să mai apese pedala de accelerație. Prea obosit. Și, în 
realitate, prea epuizat ca să se mai lupte cu Shelly. Avea 
nevoie de un răgaz, ca să-şi mai vină în fire. 


Să scape de „urlători“. 

Ceea ce n-o oprea pe soţia lui. O dată l-a trezit o lovitură 
puternică în geamul mașinii. 

Era Nikki. 

— Ştim unde ești, tată, i-a spus, după care s-a întors la 
noul Jeep pe care și-l cumpărase Shelly. 

Femeia nici nu se obosise să se dea jos din maşină ori să 
arunce vreun cuvânt în direcţia lui. Îşi lăsase fata cea mare 
să-l facă de râs și să-i amintească, în același timp, că, oriunde 
s-ar fi dus, era în stare să-l găsească. 

Aşa era Shelly. Neobosită ca un copoi. Avea tenacitatea și 
abilitatea înnăscută de a găsi pe oricine. 

Oricând. 

Dacă Dave avea impresia că poate să scape o vreme de 
ceea ce-l aștepta acasă și să-și găsească o clipă de răgaz, se 
înşela amarnic. 

Lara Watson era de părere că ginerele ei avea o problemă 
serioasă cu băutura, dar care pălea în raport cu problemele pe 
care le avea cu Shelly. De băutură se putea lăsa. De Shelly, în 
schimb, se pare că nu chiar atât de ușor. 

Lara era sigură că, la fel ca Randy și Danny, Dave va pleca 
şi el la un moment dat. Deși Dave avea să recunoască mai 
târziu că nu avea puterea s-o părăsească pur și simplu pe 
Shelly, a sperat întotdeauna că într-o zi va veni acasă și n-o 
va mai găsi. 

„Pur şi simplu să plece. Să se mute înapoi în Vancouver 
sau ceva de genul ăsta“, şi-a amintit el. „Nu ştiu ce speram. 
Dar ea a continuat să rămână prin preajmă.“ 

Cântărind lucrurile de la distanță, Lara a observat 
precedentul creat de bunica Anna, care-și obligase bărbatul 
să doarmă în magazie. Primul soț al lui Shelly, Randy, se 
obişnuise să doarmă în maşină după ce se certa cu soţia lui. 
lar acum, la fel i se întâmpla și lui Dave. 

„Nu voia să meargă acasă”, spunea Lara. „Ori poate că nu- 
1 lăsa ea. Omul muncea zi şi noapte, apoi dormea în 
camionetă. Shelly își păstrase pentru ea mașina cea mare. lar 
el rămăsese cu camioneta, nu? Și dormea acolo. Ori se 
strecura în birou seara, după ce plecau cei pentru care lucra, 
şi dormea pe jos.“ 


Ulterior, Dave avea să dea vina pentru ceea ce s-a 
întâmplat în căisuta rosie din Monohon Landing ne fanti 


că-şi dăduse demisia de la Weyerhaeuser. Shelly insistase să 
facă lucrul ăsta. Zicea că marea companie de cherestea 
profita de el şi că ar fi putut câștiga mai mult lucrând pentru 
altcineva. Dar slujba îl îndepărta de casă, ceea ce, în mod 
sigur, îl împiedica să fie un tată implicat şi un soț bun. 

„Totul era în regulă“, susținea el referindu-se la viaţa de la 
Casa Louderback. „Eram doar eu, Shell, Nikki și Sami şi totul 
mergea bine. Ajungeam acasă în fiecare seară — așa cum era 
normal. O căsnicie înseamnă implicarea amândurora în mod 
egal, iar eu nu mi-am respectat partea mea de înțelegere. E 
greu să creşti copii. Nu te poţi aștepta ca o mamă să se ocupe 
de ei tot timpul, înţelegi, să-i disciplineze, să-i ajute la teme. 
lar eu nu eram acolo. Şi când eram, dormeam pe mine. Nu 
puteam să stau treaz nici măcar ca să urmăresc o emisiune la 
televizor.“ 

Shelly, din punctul lui de vedere, făcea mai mult decât 
partea ei de treabă. 

„Era mamă sută la sută și încă ceva pe deasupra. Vreau să 
spun, copiii aveau petreceri de aniversare, adică veneau 
prieteni la grătar, toate alea... Mergea întotdeauna la 
competițiile de atletism ale lui Sami. Pentru că tata nu 
ajungea niciodată la evenimentele școlare ale lui Sami. Chiar 
nu am reuşit să fiu un soț bun.“ 

Încercând să supravieţuiască făcând ceea ce trebuie, Dave 
era convins că, de fapt, făcuse contrariul. Îi dezamăgise pe 
toţi. Nu reuşise să se ridice la înălțimea aşteptărilor. 

„Tatăl meu a avut grijă de mine și, știi, muncea foarte, 
foarte mult. La fel şi bunicul. Eu mi-am dezamăgit familia. I- 
am dezamăgit. A fost din vina mea, pentru că eram un 
ratat.“ 

Facturile medicale îi secau de bani. Shelly îi cerea lui Dave 
să muncească mai mult, ca s-o scoată la capăt. Era o 
chestiune de viaţă și de moarte, insista ea. Cu toate acestea, 
Dave nu putea să muncească mai mult. Abia se mai ţinea pe 
picioare, făcând ore suplimentare ca să poată plăti avalanșa 
de facturi. 

La un moment dat, Shelly a ajuns chiar să-i spună că ar 
trebui să ceară bani de la familia lui. Dave și-a sunat sora, pe 
care familia Knotek o considera bogată, şi i-a spus că nu 
stăteau prea bine cu banii. 

— Cancerul lui Shelly ne distruge, a spus el. 

Femeia i-a promis că-l ajută. 


Câteva zile mai târziu, Shelly s-a întors de la poştă. Dave 
n-o mai văzuse nicicând atât de furioasă. 

— Treizeci de dolari? bombănea ea. Îți vine să crezi? 
Zgârcita naibii! Eu am cancer şi asta-i tot ce pot face ei ca să 
ne ajute? 

Dave detesta să ceară bani. Ura şi mai mult faptul că soția 
lui se plângea de cadou. 

— Ne ajută, Shell, a spus el. 

— Nu-i suficient. 

Era tot ce putuse să facă. Dave o susținea mereu. Cerând 
bani. Muncind cât putea de mult. Cerându-și scuze familiei 
sale pentru ce făcea Shelly. 

Modelul s-a perpetuat: în timp ce Shelly îl înjosea pe 
Dave reproşându-i că nu-i poate întreţine şi că e un om slab, 
el folosea orice ocazie pentru a-i spune soției sale că ea 
însemna totul pentru el. 

Spre deosebire de alți soţi care cumpărau o felicitare 
obișnuită în ultimul moment, Dave era atent. Niciodată nu 
se mulțumea să se semneze doar pe una scrisă deja şi luată de 
la Hallmark. Dimpotrivă. Cu caligrafia lui impecabilă, îi scria 
lui Shelly mesaje care erau o mărturie a celor mai profunde 
sentimente. Sau o versiune romanţată a adevărului. 

Îşi aminteşti ce mi-ai spus cu ani în urmă? Că îngerii nu se 
iau niciodată în serios. Eu m-am căsătorit cu un înger. Ochii tăi 
sunt cei mai blânzi din câți am văzut vreodată. Sufletul tău 
aruncă umbre de căldură iubitoare oriunde te afli... Iubeşti şi ai 
grijă de toată lumea, de copii, de alţi oameni, animale, plante. 
Eşti absolut sinceră în inimă şi în suflet. 

Nu conta dacă credea cu adevărat în cuvintele lui. 

Mesajul său era o dorință și o speranță. Era ceea ce Dave 
avea nevoie să creadă în timpul lungilor drumuri spre și 
dinspre Raymond. 


CAPITOLUL 29 


Shelly nu era medic... deși îi plăcea să se joace de-a 
doctorul — cel puţin așa li se părea celor din familie. Sami își 
amintea momente din copilărie când se trezea şi o găsea pe 
mama ei fluturându-i o fiolă spartă prin fața ochilor. Tușea și 
aproape că-i venea să vomite din cauza a ceea ce trăgea în 
plămâni. 

O văzuse făcându-i același lucru și lui Kathy. 

„Kathy leşina din cauza abuzurilor și mama o trezea în 
simţiri“, a spus Sami. „Ca s-o poată lua de la capăt.“ 

Odată, pe când locuiau la Monohon Landing, pe Sami a 
apucat-o o durere de cap. Shelly i-a spus că nu mai aveau 
Excedrin și că o să-i dea altceva. 

Pastilele arătau ciudat, neobișnuit, dar le-a luat oricum. 
Următorul lucru pe care și-l amintea era că se afla afară, pe 
verandă, în patru labe, incapabilă să-și ridice capul. Shane a 
încercat s-o ajute. În zadar. 

— Mama ta ţi-a dat relaxant muscular. Un rahat 
nenorocit. Și mie mi-a făcut asta, a spus el. 

În ciuda faptului că avea în casă o rezervă formidabilă de 
medicamente, Shelly căuta acum ceva ce nu avea în 
momentul ăla. Fotocopiase informații legate de beneficiile 
tranchilizantului Haldol, un medicament pe care voia să și-l 
procure. 

Din anumite motive. Pentru cineva. 


- 


Tratamentele pentru cancer ale lui Shelly durau deja prea 
mult, aşa încât Lara n-a mai suportat. După cum vedea ea, 
femeia își obliga fetele să trăiască un coșmar, lăsându-le să 
creadă că putea muri în orice clipă. Soţul ei ar fi trebuit să-i 
atragă atenţia în legătură cu asta, gândea ea, însă Dave era 
prea naiv. Prea drăguţ. Aşa că Lara s-a hotărât s-o înfrunte pe 
Shelly. 

A sunat-o pe fica ei, Carol, sora vitregă a lui Shelly, și i-a 
spus că trebuie să meargă împreună la Raymond, să rezolve 
problema cu cancerul, o dată pentru totdeauna. Fără s-o 
avertizeze pe Shelly. Căci de fiecare dată când îi făceau o 
vizită anunţată, Shelly avea grijă să nu fie nimeni acasă în 
acel moment. 


Mama şi fiica au condus Chevy Blazerul negru din 1992 al 
Larei până la casa lui Shelly, ca să afle ce se întâmpla cu 
adevărat. Când Shelly a deschis ușa, Lara ar fi putut izbucni 
în hohote de râs dacă ceea ce vedea n-ar fi fost oribil, total 
aiurea. 

Shelly arăta ca o păpuşă Kabuki — și încă una foarte 
bolnavă. 

„Era dată cu fard alb şi-și răsese sprâncenele de tot“, și-a 
amintit Lara. „lar faţa... Uau... Parc-o văd și acum. Pe bune... 
Era incredibilă.“ 

Shelly nu părea fericită să-și vadă în prag sora şi pe mama 
vitregă. După o clipă de tăcere, le-a invitat înăuntru. 

— Mă bucur că aţi venit, a spus ea. 

Lara era obișnuită cu minciunile sale, așa că i-a răspuns 
cu aceeași monedă. 

— Vrem să vorbim cu tine despre boala prin care treci, ca 
să te putem ajuta mai bine, a zis ea. 

Shelly s-a așezat pe un scaun. 

— Oh, mulțumesc. 

Lara venise cu o misiune clară. 

— Avem nevoie de numele doctorilor și al clinicii. 
Povestea asta durează de prea mult timp. Vrem să analizăm și 
facturile. 

Shelly nu a reacționat. Probabil că nici n-ar fi avut prea 
multe de spus. 

Lara a întrebat: 

— Cât de rău te simţi după tratament? 

Shelly s-a uitat în ochii ei. 

— Foarte rău. 

Apoi s-a ridicat și s-a dus la baie. Lara și Carol s-au uitat 
una la alta, dar n-au spus nimic. Fetele erau și ele acolo, 
stând cuminţi şi susținându-și mama. Nu era nici urmă de 
Kathy L.oreno. 

Câteva minute mai târziu, Shelly a revenit cu un pumn 
de păr roșcat. 

— Of, mamă, a spus ea, aruncând jos smocul de păr. Părul 
meu. Tocmai a început să cadă. 

— Of, Doamne, a zis Lara, luând părul de jos, sub privirile 
tuturor. 

L-a studiat și apoi a înfruntat-o din nou pe Shelly. 

— Nu ştiam că bolnavii de cancer își pierd părul de la 
mijlocul firului, a spus Lara într-un târziu. De obicei, cade de 


la rădăcină. Al tău se rupe. 

Apoi s-a dus în baie să vadă ce se întâmplase. 

„Înăuntru era un coş de gunoi cu niște şervețele 
mototolite deasupra“, şi-a amintit ea, cu imaginea încă vie în 
minte, după atâţia ani. „Am scormonit prin coș şi am găsit 
fire lungi de păr şi o foarfecă. Cu fire încă lipite de ea. Păr 
roşcat. Am ieşit, cu foarfeca în mână. Shelly stătea cu spatele 
la mine. Carol era pe canapea, înlemnită. Fetele n-au scos o 
vorbă.” 

Dar Shelly a refuzat în continuare să spună adevărul. 

În mașină, pe drumul de întoarcere, Lara s-a întors spre 
fata ei. 

— Of, Doamne, fiinţa asta e bolnavă. 

Şi nu se reterea la cancer. 

Carol, încă în stare de şoc, a confirmat din cap. 

Totuşi, niciuna dintre ele nu ştia cât de bolnavă. 

Cam în aceeaşi perioadă a început un val de apeluri 
telefonice matinale. Lara sărea din pat şi răspundea, pe la ora 
două sau trei, iar de la celălalt capăt al firului cineva îi țipa în 
ureche. Uneori suna și închidea. lar și iar. Femeia nu s-a 
îndoit o clipă că era Shelly. Dacă nu ea personal, cineva pus 
de Shelly. 

Carol a primit și ea apeluri similare. 

În perioada aceea, Carol lucra ca model pentru 
Nordstrom — şi i-a povestit şi lui Shely, care păruse 
interesată. În mod ciudat, agenţia de modelling a anunţat-o 
pe Carol că, într-o seară, primiseră o informaţie anonimă 
cum că era o hoață și că nimeni n-ar trebui s-o angajeze. 

Era o acţiune marca Shelly. Întotdeauna își vărsa nervii 
seara târziu, când ceilalți dormeau. 

„Mereu fusese așa”, și-a amintit Lara. „Pasăre de noapte. 
Nu putea să doarmă niciodată, nici când era mai tânără. Așa 
că dimineața avea cearcăne mari la ochi. N-o puteam da jos 
din pat. lar dacă trebuia să meargă undeva, era o adevărată 
luptă, în fiecare zi. Un scandal monstru, indiferent despre ce 
era vorba.“ 


= 


Shelly era lividă. Aflase că se organiza o cină cu spaghete 
ca strângere de fonduri pentru părinții unui coleg al lui 
Nikki, care aveau cancer. 

— Tu de ce n-ai făcut aşa ceva pentru mine? Nu mă 
iubesti deloc. 


Tu nu ai cancer, mamă, a gândit Nikki. 
— Îmi pare rău, mamă, a spus ea cu voce tare. 


Shelly a clătinat din cap cu un dezgust amar. 
— Nici nu știu de ce-mi mai bat capul cu tine, Nikki. Nu 


faci decât să mă dezamăgeşti. Eşti o dezamăgire nenorocită! 


CAPITOLUL 30 


La aproape 16 ani, Shane Watson era epuizat. Mergea la 
școală, muncea în curte până seara târziu și dormea în 
debaraua verișoarei sale Nikki. Era epuizat fizic şi psihic. 
Nimic din ceea ce se întâmpla în jurul lui, lucrurile pe care 
Shelly și Dave îl obligau să le facă, nu era corect sau normal. 
Ura întreaga situație. Voia să scape. Și totuși, în ultimă 
instanță, Shane își dădea seama că era la fel de captiv ca și 
Kathy. Ar fi fost o ironie, dacă n-ar fi fost atât de oribil. 
Familia Knotek fusese planul lui de rezervă, marea lui 
speranţă. Ei îl salvaseră de viața pe stradă, dar pentru ce? 

După părerea lui, Sheliy era mai mult decât o mare figură, 
iar Dave nu era cu nimic mai bun. Poate chiar mai rău. Era 
un bărbat în toată firea și părea de neînțeles cum de putea 
face tot ce-i cerea ea. Exerciţii în pielea goală pentru Shane și 
Nikki. Sărituri afară, în aer liber, în plină iarnă. Plimbări în 
jurul casei în miez de noapte, până cădeau din picioare. Pe 
măsură ce creştea și se făcea mai puternic, Shane a început să 
riposteze, comunicându-le tuturor exact ce gândea. Cât de 
aiurea devenise totul înainte și după Kathy. El și Dave s-au 
luat la hartă de mai multe ori, în timp ce Shelly pândea în 
apropiere, spunându-i soțului ei să-i dea o lecţie. 

— Pentru binele lui, Dave! 

De câteva ori, la Monohon Landing, lucrurile au 
degenerat în altercații fizice. 

Odată, Shane l-a lovit pe Dave în timpul unei dispute în 
spălătorie. Peste ani, Dave nu mai știa ce s-a întâmplat atunci 
între el și nepotul său, de s-a ajuns la lovituri. Se prea poate 
să-i fi spus ceva Shelly despre faptul că Shane fusese obraznic 
cu ea. 

„Devenise tot mai încăpățânat“, își amintea Dave. „Fugea 
întruna. Un băiat independent, de capul lui. Ar fi provocat 
pe oricine.“ 

Totuşi, lui Dave îi plăcea de Shane. 

„Ne spunea mamă și tată“, zicea el mai târziu. „Muncea 
din greu. Încerca să înveţe bine. Shell se străduia să-l ajute, 
pentru că toată lumea îl desconsidera și, la urma urmei, era 
nepotul ei. Sânge din sângele ei. Era greu, pentru că Shane 
era dificil. Mereu avea probleme la școală.“ 


Notele în scădere ale lui Shane aveau legătură cu ceea ce 
se întâmpla acasă. Însă Dave nu-și dădea seama de lucrul 
ăsta, pentru că nu era niciodată prin preajmă. 

Băiatul a scris într-o lucrare de la școală ceva ce a produs 
o fisură în aparențele pe care Shelly şi Dave încercau să le 
creeze în legătură cu se întâmpla în familia lor. 

Ei bine, omul devine din ce în ce mai civilizat, dar în acelaşi 
timp devine mai barbar... ei bine, probabil pentru că nu-mi place 
ceea ce aud |sic!] și nu-mi plac nici oamenii pe care-i aud |sic!]. 

La o altă temă din clasă, Shane a făcut o listă cu lucrurile 
ce contau cel mai mult pentru el. 

Să pun întotdeauna familia pe primul loc. 

Să nu consum droguri sau alcool. 

Niciodată să mu pârăsc sau să torn pe cineva. 

Shane știa care era rolul lui în familie. Odată i-a dau un 
şut lui Kathy cu cizma pentru că aşa îi ordonase Shelly. S-a 
uitat apoi la ea cum încerca să se ridice, ca un animal care 
fusese izbit de o maşină pe drumul din fața casei. Plângea și 
țipa, implorând milă. 

— Loveşte-o din nou, Shane! 

Şi a lovit-o. Și totuși, ființa aceea nu era el. Deşi îi plăcea 
s-o dea în leagăn pe Tori și să se joace cu Sami, cea mai 
apropiată confdentă a lui era Nikki. Când nu vorbeau despre 
cât de mult o urau pe Shelly, cum le-ar plăcea să-i arunce un 
uscător de păr ori un aparat de radio în cadă, plănuiau cum 
să scape. Shane era convins că, oricât de disfuncțională 
fusese viaţa familiei sale înainte de a se muta la soții Knotek, 
fusese mult mai bună decât era acolo. 

— Orice ar fi mai bine, îi spunea el lui Nikki. Trebuie să 
plec naibii de-aici. Cu toții ar trebui să plecăm. 

Și Nikki voia să plece, dar mai avea doi ani de liceu. 

— Trebuie să termin, apoi să plec la facultate, spunea ea. 

— Nu pot să aştept până atunci, zicea Shane, clătinând 
din cap. 

— Dacă pleci, te rog, nu mă lăsa aici. 

El îi promitea întotdeauna. 

— Normal. Plecăm împreună. lar dacă voi fi nevoit să 
plec în pripă, fii sigură c-am să mă întorc după tine. 

— Aşa să faci. 

În sufletul ei, Nikki se îndoia că va fi cândva în stare să 
plece. Trebuia să se gândească și la surorile ei. Ştia că mama 
ei avea un mod ciudat și dur de a ţine la ea. Și mai știa că 


oriunde s-ar fi dus, oricât de departe, aceasta ar fi găsit-o. 
Doar o găsise pe Kathy la mall. Reușise să dea de Shane în 
mijlocul orașului Tacoma. 

Mama ei era un vânător de temut. 


CAPITOLUL 31 


Dave Knotek a participat de bunăvoie la abuzurile asupra 
lui Nikki și Shane, iar Shelly insista că cei mici scăpaseră de 
sub control şi aveau nevoie de o disciplină severă, pentru a 
se asigura că vor fi pe drumul cel bun atunci când vor fi 
mari. Într-un fel, lui Dave i se părea normal. Copiii chiar 
aveau nevoie de o mână de fier. 

EI, de exemplu, nu-și condamna tatăl că-l lovise în 
copilărie cu o curea pentru ascuțit briciul. 

Dar Kathy? În cazul acesta îi era cu mult mai greu să 
găsească scuze pentru ce i se întâmpla. Era femeie în toată 
firea, nu un copil. În plus, făcea ceea ce i se cerea. Spăla 
haine. Făcea curățenie. Hrănea animalele. Lucrurile nu-i 
ieșeau mereu așa cum voia Shelly, dar se străduia. 

Dave stătea în camionetă, pe malul râului. Era speriat, 
obosit — ca o frunză pe suprafața apei — şi se simțea 
incapabil să pună capăt lucrurilor ce i se întâmplau lui 
Kathy. Nu se prefăcea că problema nu există — chiar nu. Pur 
şi simplu nu era în stare să se lupte cu Shell ori măcar să-i 
spună să înceteze. 

Când Shelly o acuza pe Kathy că numai ea era de vină 
pentru starea în care se afla ori lua în râs eforturile prietenei 
sale de a se pune pe picioare, Dave nu-i reproşa nimic, nu-i 
arăta că, în realitate, ea era de condamnat. Când Shelly îl 
acuza pe Shane pentru problemele cognitive ale lui Kathy, 
Dave nu o contrazicea. Nu-i spunea că ea îl forța pe Shane s- 
o lovească pe Kathy. 

Dave vedea încotro se îndreptau lucrurile și care fusese 
rolul lui în toate acestea. Declinul fizic al lui Kathy se agrava 
și era evident, pentru el, că, dacă se continua în felul ăsta, 
femeia putea să moară. În timpul unuia dintre drumurile 
spre casă, în Raymond, a luat-o deoparte pe Shelly, 
sugerându-i o soluție posibilă. 

— Lasă-mă s-o duc undeva, a spus el. 

Shelly nu înţelegea. 

— ce? 

— Aș putea s-o duc în Oregon ori în altă parte și s-o las 
pur şi simplu acolo. 

Shelly nu credea că ar fi o idee bună. Kathy ar fi putut 
spune cuiva ce i se întâmplase. În plus, avea să-și revină. 


— Nu-ţi face griji, a spus Shelly. O să-şi revină. 

Lui Dave nu-i venea să creadă, dar, ca de obicei, n-a 
contrazis-o. Totuși, era îngrijorat de ceea ce urma să se 
întâmple. 

În afară de a executa ordinele lui Shelly, a-și face griji era 
tot ce părea să facă Dave. 


- 


Când era vorba să-și manifeste furia, Shelly Knotek era 
plină de surprize. Putea să doarmă tun în miezul nopții, 
pentru ca apoi să sară dintr-odată din pat, țipând furioasă la 
una dintre fete sau la Shane. Era ca personajul negativ dintr- 
un film de groază. Era în stare să treacă de la calm la furie în 
mai puţin de cinci secunde. 

Peste ani, fetele ei aveau să spună că, deși probabil că nu 
mai exista pe planetă o altă persoană la fel de leneșă ca 
mama lor — uneori zăcea pe canapea o zi întreagă, cu ochii 
fixați într-o carte sau la televizor —, dacă ceva o punea în 
mișcare, devenea dintr-odată ca o pisică ce vede un şoarece 
alergând pe podea. 

Într-una din zile n-a fost vorba de un șoarece. 

Ci de o cutie Tupperware. 

Shelly stătea ghemuită pe canapeaua din sufragerie, iar la 
un moment dat s-a uitat spre bucătărie și a văzut pe podea 
un recipient Tupperware cu fecale. A fugit într-acolo și a luat 
de pe blat un cablu electric. Kathy, care fusese lăsată în casă 
în ziua aceea ca să muncească în bucătărie, s-a ghemuit și a 
încercat să scape. Shelly s-a năpustit imediat asupra ei, 
lovind-o cu cablul. Femeia a început să plângă și s-o implore 
să n-o mai lovească, dar degeaba. 

Shelly era Cujo. Freddy Krueger. Clovnul cel 
înspăimântător, Pennywise, din /t. 

— Lua-te-ar naiba, Kathy! 

Kathy era fata de sub duș. Femeia blocată în mașină. 
Victima care implora să i se mai dea o şansă înainte ca 
atacatorul să-i facă felul. 

— N-am să mai fac niciodată. 

Shelly a continuat însă s-o biciuiască și a început s-o tragă 
de păr şi s-o târască prin bucătărie. Kathy pierduse mult în 
greutate, dar era încă o femeie masivă. Totuși, Shelly o târa 
ca pe o păpuşă de cârpă. Furia îi dădea o forță 
supraomenească. 

Shane si fetele mai văzuseră asta Adrenalina. 


— Nu mai vreau să văd aşa ceva în bucătăria mea. 
odată! Înţelegi? Eşti o jegoasă, Kathy! Asta eşti! 

Faptul că Shelly îi revocase lui Kathy privilegiul de a 
merge la baie nu mai conta. Faptul că Shelly trebuia să-i 
permită să-și facă nevoile era irelevant. În plus, faptul că 
Shelly dormea, iar Kathy nu îndrăznise s-o trezească pentru 
a-i cere permisiunea de a folosi toaleta nu avea nicio legătură 
cu asta. 

Era timpul să se gândească la ceva nou. O pedeapsă care s- 
o facă pe Kathy să înțeleagă o dată pentru totdeauna că 
trebuia să respecte regulile casei. 

Shelly i-a spus lui Dave, când a venit acasă, ce făcuse 
femeia. 

— O cutie Tupperware plină de rahat în bucătăria noastră, 
Dave! Îţi vine să crezi? Chiar a comis-o de data asta, așa că 
trebuie să faci ceva. 

Dave a fost de acord că ceea ce făcuse Kathy era absolut 
dezgustător; totuși, habar nu avea ce s-ar putea face, în afară 
de a o izola în sala pompelor. 

Lui îi plăcea de Kathy. Toţi o plăceau. Da, se purtase urât, 
dar nu voia s-o bată. Era inutil și — chiar dacă n-a spus-o cu 
voce tare — o nebunie. 

Shelly avea deja o idee despre cum ar fi putut-o lecui pe 
Kathy de proastele ei obiceiuri. 

— Aplică-i înecarea simulată. 

Şi-a instruit soţul cum să construiască un fel de balansoar 
dintr-o scândură lată așezată pe un suport metalic făcut 
dintr-un rezervor vechi luat din hambar. Fără să protesteze, 
Dave s-a supus, în timp ce Shelly îi lătra ordinele. Așa 
trebuiau să facă pentru a o pedepsi pe nemermnică. La unul 
dintre capetele scândurii a fost pusă o găleată cu apă. 

— Voi doi staţi aici şi vă uitaţi, le-a spus Shelly lui Shane 
şi lui Nikki. 

Băiatul i-a şoptit fetei că, deşi nu credea că, dintre 
abuzurile la care fusese supusă Kathy, ar fi putut fi vreunul 
mai rău decât ăsta, era un „un nivel cu totul nou de 
nebunie“. 

Shelly a adus-o pe Kathy, acum dezbrăcată, din sala 
pompelor. O ajuta să meargă, deoarece femeia se deplasa de- 
acum cu dificultate. Pierduse mult din greutate, iar vederea 
ei aproape că a făcut-o pe Nikki să vomite. Era plină de 
vânătăi, iar pielea îi atârna în falduri roşiatice. 


Ni 


— Îmi pare rău, repeta Kathy. Te rog, nu face asta. 

— Taci naibii din gură! s-a răstit Shelly. Eşti un rahat 
nenorocit și am să te fac să mă asculți! 

Kathy a implorat şi s-a rugat. S-a uitat la Nikki și Shane cu 
o expresie care părea să spună Nu mă ajută nimeni? 

Dave a așezat-o pe Kathy cu fața în jos pe scândură. Ea a 
încercat să se împotrivească, dar era prea slăbită. Bărbatul a 
imobilizat-o şi a înfășurat-o în bandă adezivă, ca s-o ţină 
nemișcată ca pe o mumie. 

Shelly i-a dat soțului ei un semnal, iar el a coborât capul 
femeii în găleata cu apă. ŞI a ţinut-o așa o clipă. Nu voia s-o 
înece. Doar s-o facă să asculte de Shelly. 

Să devină o persoană mai bună. 

Odată pornite lucrurile, Shelly i-a cerut lui Nikki să 
supravegheze drumul de pe veranda din faţa casei, iar fata a 
făcut întocmai. Shane a fost trimis pe alee, să se asigure că 
familia de vizavi nu auzea țipetele lui Kathy. Sami a fost pusă 
să stea de pază în curte. 

Copiii o puteau auzi pe mama lor râzând de Kathy. O 
făcea idioată. Grasă. Urâtă. 

— Eşti inutilă, Kathy! Trebuie să-ți revii! 

Nikki încerca să nu mai audă țipetele femeii, care era 
cufundată cu capul în apă, iar apoi ridicată. Vocea îi era 
slabă, auzindu-se mai degrabă niște bolboroseli decât ţipete, 
în timp ce se lupta să respire şi implora milă. Nikki era la 
post, în timp ce mama ei lătra ordine şi tatăl le executa. 
Scena era şocantă, un spectacol horror şi nepotrivit cu 
peisajul bucolic în care se desfășura. Pomi fructiferi. Cai pe 
pășune. Şi o femeie goală legată de o scândură şi cufundată 
cu capul în apă în mod repetat. 

Povestea n-a durat mult. Poate vreo zece minute. Totuși, 
destul pentru ca imaginea lui Kathy, goală, legată şi țipând 
după ajutor, să i se fixeze pentru totdeauna în memoria lui 
Nikki. 

Ulterior, Shelly a caracterizat pedeapsa cu înecarea 
simulată drept „un duș” sau „o baie“. Prietena ei nu avea 
grijă de propria sa igienă corporală, așa că ea și soţul ei 
folosiseră acea tehnică pentru a o spăla. 

Bineînţeles că nimeni dintre cei aflaţi la fața locului n-a 
văzut lucrurile în felul ăsta. N-avusese nimic de-a face cu 
îmbăierea lui Kathy. 


„Mamei îi plăcea să-i facă asta lui Kathy“, şi-a amintit 
Nikki într-o după-amiază, în casa ei din zona Seattle, pe când 
copiii ei se jucau afară, întorcându-se la perioada 
adolescenţei sale petrecute în Raymond. „Nu înțeleg cum şi 
de ce, dar chiar îi plăcea. S-a întâmplat doar o dată. 
Dispozitivul a fost pus deoparte. Nu l-am mai văzut 
niciodată.“ 

Bătăi. Înecare simulată. Zile nesfârşite în sala pompelor. 
Shelly era foarte activă când era vorba să o hărțuiască şi s-o 
tortureze pe Kathy. Ca şi cum Kathy nu mai era o ființă 
umană. Shelly părea să o trateze ca pe cel mai nenorocit 
animal de companie al unui sadic. O hrănea cu mâncare 
stricată din frigider, pe care o amesteca într-un blender. 

— Bea acest smoothie, Kathy. 

Mâinile femeii tremurau când a luat paharul și s-a uitat la 
conținutul său maroniu-cenușiu. 

Shelly o fixa cu privirea. 

— Nu-i bun? 

Kathy a băut amestecul de hamburger demult expirat și 
alte produse stricate. 

— Delicios, a spus ea. Mulţumesc, Shelly. 

Altă dată, Nikki și-a văzut mama umplând o ceșcuță 
pentru copii cu sare Morton, din dulapul de la bucătărie. Nu 
înțelegea ce avea de gând să facă, dar era foarte curioasă. 
Shelly îl recrutase şi pe Shane la ceea ce avea de gând să facă, 
iar acesta a făcut ce i s-a cerut. Fata i-a urmărit pe cei doi la 
ieșirea din sala pompelor. N-a reuşit să acopere întreaga 
distanţă, ci a ales să se retragă și s-o urmărească pe mama sa 
cum descuie uşa. 

Shelly i-a dat cănița lui Kathy, care în acea perioadă abia 
se mai ținea pe picioare fără ajutor. 

— Înghite nenorocita asta de sare. 

Kathy a mijit ochii în lumina puternică a zilei. 

— Nu. 

Shelly i-a spus că sarea îi va face bine. 

— Te va ajuta la picioarele tale umflate. 

„Sigur că nu eram doctor, dar cred că oricine ar fi înțeles 
că în niciun caz sarea aceea nu avea să-i facă vreun bine lui 
Kathy“, şi-a amintit Nikki. „Mama se purta ca și cum i-ar fi 
dat cine ştie ce tratament. Întotdeauna avea un motiv 
întemeiat petru toate rahaturile pe care ni le făcea nouă sau 
lui Kathy.“ 


Femeia a încercat să se împotrivească, ceea ce era 
neobişnuit. De obicei era foarte ascultătoare. 

— Nu vreau. 

Însă Shelly a insistat. 

— Înghite-o! a pipat ea. Înghite-o toată, Kathy! 

Femeia s-a opus în continuare. Ca întotdeauna, nu se 
putea împotrivi voinței necruțătoare a lui Shelly. 

Nikki n-o putea vedea tot timpul pe Kathy din punctul ei 
de observaţie, dar o auzea refuzând sarea, în timp ce mama 
ei şi Shane zbierau la ea. 

— Înghite nenorocita asta de sare! N-am toată ziua la 
dispoziţie! 

Nikki a auzit-o pe femeie scuipând sarea pe care era 
obligată s-o înghită. Totuşi, cei doi n-au slăbit-o până n-a 
înghiţit și ultima granulă. 

— Înghite-o toată! 

După care Shelly i-a dat lui Kathy şi nişte pastile, 
spunându-i să le înghită şi pe alea. Apoi cei doi au încuiat 
ușa şi au plecat. 


CAPITOLUL 32 


Nimeni nu părea să observe ce se întâmpla în mica fermă 
roșie de pe Monohon landing Road. Unii vor spune mai 
târziu că s-au gândit că s-ar putea întâmpla ceva dubios 
acolo, dar, în afară de un vecin care a sunat la autorităţi 
deoarece caii erau neglijați, nu s-a raportat nimic, niciodată. 
Chiar și după ce copiii din autobuzul școlar au văzut o 
femeie goală alergând prin curte, reacţia rapidă a lui Shelly 
despre scurtcircuitul din jacuzzi s-a dovedit a fi o acoperire 
plauzibilă. 

Nimeni n-a auzit-o pe Kathy ţipând în timp ce era lovită 
cu piciorul ori îi era aplicată înecarea simulată. 

Nimeni n-a observat porțiunile cu pământ îmbibat unde 
Shane și Nikki erau puși să se bălăcească. 

Nimeni. 

Şi totuşi, în casă plutea un copleșitor sentiment 
prevestitor de rău. Era ceva apăsător, precum acele șorțuri de 
plumb pe care le folosesc dentiștii când fac radiografii. Nikki 
şi Shane au vorbit despre asta când au împărţit o ţigară în 
pădurea din spatele casei. Erau aliați mai mult ca oricând, 
legaţi prin ceea ce le făcea Shelly. 

Și mai ales prin faptul că fuseseră martori la ceea ce i se 
întâmpla lui Kathy. 

Era ceva rău. 

— Trebuie să plece, a spus Shane, referindu-se la Kathy. 

— Nu poate, a zis Nikki. 

Şi avea dreptate. 

Kathy respira tot mai greu, chiar și atunci când stătea jos. 
Nici vorbă să stea în picioare. Abia dacă putea face asta cu 
propriile puteri. Ochii săi păreau oarecum tulburi, iar pielea, 
o hartă plină de linii roșii umflate şi pete albastre. Fiecare 
semn spunea o poveste despre cum o înfuriase Kathy pe 
Shelly. La un moment dat, Shelly i-a spus lui Sami că aveau 
de gând să o scoată pe Kathy din sala pompelor și să o aducă 
în casă, pentru o baie sau un duș. 

— O să-i facă bine, i-a zis ea. 

Sami s-a bucurat. Soba cu lemne era mereu aprinsă. 
Căldura o va ajuta, cu siguranţă. Kathy suferise cât fusese 
izolată în sala pompelor, săptămâni întregi. Sau poate luni. 
Fetei îi venea greu să stabilească o cronologie exactă a 


faptelor mamei sale. Abuzul era haotic — o ţintă mobilă 
care-i ținea pe toți în tensiune. 

— Bine, mamă. 

Kathy gemea la fiecare pas, în timp ce o ajutau să 
traverseze peluza, apoi să intre în casă, prin sufragerie, până 
la baia de lângă dormitorul principal. Vânătăi hidoase îi 
marcau trupul, iar pielea îi atârna în pliuri din cauza 
pierderii masive în greutate. Slăbise mai bine de 45 de 
kilograme de când se mutase la familia Knotek. Dispăruseră 
comentariile lui Shelly despre cât de „grozav“ arăta Kathy 
acum, că era mai slabă. 

Shelly se purta ca şi cum duşul ar fi fost un mare răsfăț, 
ceea ce și era. De luni întregi Kathy nu mai avusese voie să 
folosească instalaţiile sanitare din casă. „Băile“ ei fuseseră cu 
înălbitor direct din sticlă și apă de la furtun. 

— O să fie plăcut, Kathy, i-a spus Shelly prietenei sale. 
Apa caldă o să te facă să te simți mai bine. 

Femeia a bâiguit câteva răspunsuri neinteligibile. Într-un 
fel ciudat, lui Sami i s-a părut că e recunoscătoare pentru 
duș. Când s-a dovedit că nu era în stare să stea în picioare, 
Shelly a schimbat tactica și a stabilit să facă o baie. A dat 
drumul la apă. 

În timp ce încercau s-o bage pe Kathy în cadă, aceasta a 
alunecat, iar ușa de sticlă a dușului a sărit din ț ni și s-a 
zdrobit de podea. Peste tot s-au împrăștiat cioburi sclipitoare 
de sticlă securizată. Kathy plângea, iar Sami a încercat s-o 
împiedice să se rănească, dar s-a rostogolit prin cioburi, 
tăindu-se la abdomen și pe picioare. 

Mult timp după aceea, amintirea a ceea ce văzuse în acea 
zi o făcea pe Sami să izbucnească în plâns. 

„E greu”, a spus ea întorcându-se în timp. „Pur și simplu 
încerc să nu mi-o imaginez, dar o văd. E greu. Atâtea vânătăi 
peste tot. Toate făcute de mama. Era toată o vânătaie mare, 
imensă.“ 

Sami a simţit cum se schimbă atmosfera în cameră. În 
acel moment li se alăturase deja și Nikki. Shelly era toată 
numai miere, cu vorbe frumoase și mângâieri iubitoare, de 
prietenă bună. 

— Totul va fi bine, Kathy, a zis ea, întâlnind privirea fiicei 
sale. 

Sami îşi dădea seama că, în acel moment, mama ei era 
speriată. Shelly continua ca și cum ar fi încercat s-o convingă 


pe Kathy că totul va fi în regulă, când ştia foarte bine că nu 
mai era cale de întoarcere. Femeia trebuia să meargă la spital, 
dar Shelly insista că poate s-o ajute. 

Să o vindece. 

Să o salveze. 

— O să te ţinem în casă, Kathy, a spus Shelly. Ți-ar plăcea, 
nu? 

Femeia vorbea incoerent. Părea să fie de acord. 

Toate trei au ajutat-o să meargă la baie, unde au încercat 
să oprească sângerarea cu prosoape şi hârtie igienică. 

Nikki a ieşit plângând, foarte afectată. Mai târziu, când a 
revăzut-o pe Kathy, mama ei făcuse tot posibilul să oprească 
sângerarea. Unele tăieturi tot mai aveau nevoie de îngrijire 
medicală. 

„Mama o bandajase toată. Nu cred că mai sângera prea 
tare, dar ar fi trebuit dusă la spital pentru nişte copci.“ 

Când Nikki i-a spus lui Shane ce se întâmplase, acesta a 
izbucnit. 

— Trebuie dusă la spital, a zis el. Nu-i normal. Cu toții 
ştim asta. 


- 


Dave lucrase la o extindere a spălătoriei din spatele casei. 
Era un spațiu mic, neterminat. Spre deosebire de sala 
pompelor, era încălzit și uscat. Shelly a pus acolo două 
saltele, o pernă și nişte pături. A băgat-o pe Kathy în pat, 
spunându-i că totul va fi bine. 

Era o minciună. Lui Sami i s-a părut că observă o sclipire 
în ochii lui Kathy. 

Teamă. Neîncredere. Derută. 

La puţin timp după ce au mutat-o pe Kathy în spălătorie, 
Shane şi fetele au ajutat-o să vină în sufragerie, să se uite la 
televizor. Nu se putea ţine pe picioare, aşa că a fost nevoie de 
câte un copil pe fiecare parte, ca s-o sprijine. Au aşezat-o pe 
canapea, în timp ce la televizor rulau desenele animate ale 
lui To: Kathy era trează, dar nu lucidă. Sami i-a dat una 
dintre jucăriile lui Tori, un telefon mic din plastic cu două 
cabluri ce se îmbinau la capete. Kathy ținea cablurile cu 
degetele ei învineţite, dar nu reuşea să facă ceea ce pentru un 
copil de trei-patru ani n-ar fi constituit o problemă. A 
încercat de nenumărate ori, dar n-a reuşit să conecteze 
părțile. Copiii au înțeles — ceva nu era în regulă cu creierul 
lui Fathyv. 


Mai târziu, Sami a găsit o scândură de doi pe patru şi a 
pus-o de-a curmezișul patului, la înălțimea taliei, astfel încât 
Kathy să se poată prinde de ea şi să se ridice. A bătut-o în 
cuie de stâlpii expuşi ai camerei, de o parte şi de alta a 
patului. Aproape imediat, Shelly i-a spus s-o dea jos. 

— De ce? a întrebat fata. O ajută. 

Shelly i-a aruncat o privire. 

— Nu înţelegi, i-a spus ea, tratând actul de bunătate al lui 
Sami ca pe o greșeală prostească. Kathy e leneșă și trebuie să 
se înzdrăvenească. N-o ajuţi deloc, Sami. Vrem să se facă 
bine, nu? Dar trebuie să se descurce singură. 

Sami nu a mai zis nimic. Ştia prea bine că femeia era 
foarte bolnavă, nu leneșă. „Nu putea merge. Cădea, se ridica 
şi cădea din nou. Nu mai avea deloc echilibru. Nu mai avea 
dinţi. Părul îi căzuse.“ 

Într-o zi, după şcoală, Sami a aşteptat momentul când 
mama ei nu era atentă şi s-a dus în spălătorie. A 
îngenuncheat lângă pat şi şi-a pus mâna pe mâna lui Kathy. 
Era rece. 

— Kathy, a șoptit Sami. Am venit să văd cum te simţi. 

I-a ridicat pătura şi i-a aranjat perna. Femeia a bolborosit 
ceva, dar n-a răspuns. Ochii ei o priveau pe Sami și păreau să 
o urmărească. În rest, nimic. 

— Kathy, a repetat ea. Mă auzi? 

Kathy a clătinat din cap, după care a dat ochii pe spate. 

Sami a început să plângă. 

Se-ntâmplă ceva foarte grav. Kathy are nevoie de ajutor. 


CAPITOLUL 33 


Dave Knotek condusese Dumnezeu ştie cât ca să ajungă 
acasă din Whidbey Island. Feribotul. Autostrada. Traficul din 
Seattle. Autostrada 101. Îi luase o veșnicie. Băuse patru litri 
de cafea și luase un pumn de No-Doz. Mintea îi era în acea 
stare confuză în care lucrurile nu au întotdeauna sens. Era 
mai stresat ca oricând. Shelly se plânsese din nou de bani și 
de cât de greu îi era să se descurce singură cu copiii și cu 
Kathy. 

Şi cu Kathy. 

Ştia de incidentul din baie, când femeia se rănise la 
abdomen și la picioare. Shelly îi spusese că o aranjase şi că va 
fi ca nouă. El nu era chiar aşa convins. 

Când a ajuns acasă după drumul lung cu mașina, în iulie 
1994, a auzit un sunet venind din spălătorie, ceva ce nu mai 
auzise în viaţa lui. Ştia că nu era produs de un animal, dar 
nici nu părea întru totul uman. Era un geamăt moale, 
punctat de o bolboroseală ciudată. 

— Ce-i zgomotul ăsta? a întrebat el. 

Shelly, care se pregătea să meargă s-o ia pe Nikki de la 
restaurantul Sea Star din Grayland, unde lucra la spălat 
vasele, nu părea îngrijorată. 

— Oh, e Kathy. E în regulă. Se odihneşte. 

— Nu pare a fi în regulă. 

Shelly a ignorat remarca lui Dave şi le-a strigat pe fete. 

— Sami! Tori! Să mergem! 

— Ce se întâmplă aici? a întrebat Dave. 

Când fusese ultima oară acasă, îi atrăsese atenția soției 
sale asupra deteriorării stării de sănătate a lui Kathy. O parte 
a feței începuse să i se lase puţin. Era și învinețită. Părea să 
nu-și poată controla cuvintele și chiar să-şi fixeze privirea. 
Dave îi plimbase degetul prin față, dar ochii ei nu-i putuseră 
urmări mişcările. Nu se putea ridica, nici să stea în picioare 
fără ajutor. Nu avea deloc echilibru. 

— Se va face bine, insistase Shelly. 

lar acum, Shelly și fetele plecaseră să o ia pe Nikki, 
lăsându-l pe Dave nedumerit. Shane spăla vasele în 
bucătărie. 

Alte sunete guturale din spălătorie l-au făcut pe Dave să se 
ducă la Kathy, care zăcea în patul improvizat pe care i-l 


aranjase Shelly în vara aceea. Aerul fierbinte de iulie umplea 
mica încăpere. 

Dave s-a aplecat spre Kathy. Aceasta vomitase, iar sunetele 
pe care le scotea indicau faptul că se sufoca. Mirosul era 
dezgustător, şi inima lui Dave bătea atât de tare, încât era 
sigur că va face un atac de cord. Ochii lui Kathy se 
rostogoleau în orbite. Se chinuia să respire. Era aproape 
nemișcată, prăbuşită, scoțând niște sunete firave și jalnice. 

— Ce se întâmplă cu ea? i-a strigat el lui Shane, apucând- 
o pe Kathy de umeri şi scuturând-o. 

Femeia era apatică. 

Shane rămăsese împietrit, cuprins de groază. 

— Nu ştiu. 

— Doamne, a exclamat Dave, uitându-se la băiat. E de 
rău. 

Şi chiar era. Foarte rău. 

— Kathy! a strigat Dave, ceva mai tare. Eşti bine? Kathy, 
răspunde-mi! 

Ea a bolborosit ceva, la care Dave a început să se 
panicheze. 

— Nu respiră, Shane! 

Bărbatul a căzut în genunchi și, apucând-o pe Kathy, a 
reuşit cumva s-o întoarcă pe o parte. A început să-i curețe 
voma din gât. Avea și-n nas. A scos-o cu degetele. 

— Nu respiră! 

Tremura, în timp ce încerca să-i facă resuscitare cardio- 
pulmonară. S-a chinuit mult timp, poate vreo cinci minute. 
l-a făcut și masaj cardiac. Nimic. 

Mai târziu, şi-a amintit la ce se gândea în clipa aceea. 

„Ştiu că ar fi trebuit să sun la 911, dar după tot ce se 
întâmplase, chiar nu voiam polițiști pe acolo. Nu voiam să-i 
creez probleme lui Shelly. Sau copiilor, să-i oblig să treacă 
printr-o astfel de traumă... Nu voiam ca asta să le ruineze 
viețile ori familia noastră. Intrasem în panică. De- 
adevăratelea. Nu știam ce să fac.“ 

În continuare Kathy nu reacţiona în niciun fel. Dave s-a 
chinuit s-o ridice, dar era prea grea. Cumva, a încercat o 
manevră Heimlich. Nimic. Nu ştia de cât timp încerca s-o 
salveze, dar era inutil. Shane devenise deja foarte agitat, 
vorbind despre cât de aiurea era toată povestea aia. Cei doi s- 
au privit în ochi, rămânând apoi înmărmuriţi, neștiind cum 
să gestioneze situaţia. 


Totul indicase posibilitatea unui asemenea deznodământ, 
dar pe moment situația părea ireală. 

Kathy Loreno murise. 

Dave a sunat la Sea Star, să vadă dacă poate da de Nikki 
sau de Shelly, dar ele se aflau deja în parcare. Băiatul care 
răspunsese a reuşit s-o cheme înapoi pe Shelly. 

Fetele și-au amintit că Shelly era albă la față când s-a 
întors la maşină. 

— Cum se simte Kathy? E bine? și-a amintit Sami că o 
întrebase pe mama ei tot drumul până acasă. 

Femeia a rămas neobișnuit de tăcută, nici măcar nu s-a 
uitat spre fata ei mijlocie. Nu şi-a luat privirea de la drum. 

— E bine. 

Nikki ştia că se întâmplase ceva îngrozitor. 

Doar că nu știa ce. 

Când au ajuns acasă, Dave a luat-o imediat deoparte pe 
Shelly, spunându-le copiilor să-i lase o clipă, deoarece au de 
discutat ceva important. Fetele şi Shane au zăbovit puţin în 
sufragerie, însă el le-a zis pe un ton ferm să meargă sus şi să 
se uite la televizor. 

— S-a dus, i-a spus el lui Shelly, după ce copiii au ieșit din 
încăpere. 

— Cum adică „s-a dus“? 

Dave a tras-o mai aproape. Shelly trebuia să înțeleagă ce 
avea să-i spună. 

— Nu mai e aici! Shelly, Kathy a murit. Du-te și vezi. 

Shelly s-a dat înapoi. Cu o expresie exasperată şi perplexă, 
s-a îndreptat spre locul unde trupul femeii zăcea pe saltea, în 
spălătoria sufocantă. Era ca și cum nu avea nicio idee despre 
cauza morţii lui Kathy. 


Copiii s-au îngrămădit în camera lui Nikki. Auzeau că se 
întâmpla ceva la parter — discuţii, țipete. Dar niciunul nu 
putea înțelege ce anume spuneau părinții lor. 

— Stai aici cu Tori, i-a spus în cele din urmă Nikki lui 
Sami. Eu şi Shane mergem să vedem ce se întâmplă. 

Sami plângea. Se întâmplase ceva rău. 

Nikki și Shane s-au furișat jos pe scări și prin sufragerie. 
Dave şi Shelly erau afară, certându-se în curte, așa că s-au dus 
în cămăruţa unde stătuse Kathy. Era întuneric, dar n-au 
aprins lumina. 


Chiar dacă ştia ce se întâmplase, Shane nu i-a spus lui 
Nikki nimic deocamdată. Au strigat-o pe Kathy, dar nu a 
răspuns. Shane i-a împins piciorul, dar nicio reacţie. În cele 
din urmă, i-a ridicat mâna, lăsând-o apoi să cadă. Faţa îi era 
nemișcată. Umflată. Vânătă. Complet lipsită de viață. 

— Mda... a murit, a zis el. A murit de-a binelea. La 
naiba... 

Nikki era îngrozită. Tremura, în timp ce s-au strecurat 
înapoi la etaj şi i-au spus lui Sami. 

„Sami a luat-o razna“, îşi amintea Nikki. „Serios. O iubea 
foarte mult pe Kathy.” 

Auzind gălăgia, Shelly s-a dus s-o consoleze pe Sami, după 
care s-a întors la parter. Un minut mai târziu, era înapoi. 

„A venit înapoi şi a zis, ştiţi, mergeţi la maşină... mama 
chiar era drăguță în acel moment, spunându-ne că totul va fi 
bine. Și că nu putem lăsa pe nimeni să ne distrugă familia“, 
îşi amintea Nikki. 

— Trebuie să chemăm o ambulanţă, a spus Shane. 

— N-are rost, a zis Shelly mijind ochii. A murit. 

Casa era într-o agitaţie de nedescris. Copiii erau isterici. 
Shelly plângea și ea. Ba îi asigura că totul va fi în regulă, ba 
plângea în hohote. Dave bocea și el. Era cu nervii la pământ, 
iar inima îi bătea mai să-i sară din piept. 

Se gândea doar că ar fi trebuit să pună piciorul în prag. 

Dar n-o făcuse. Şi nu o făcea nici acum. 

Shelly, în schimb, a făcut bagajele fetelor, urmând să le 
ducă la un motel din apropiere de Westport. 

Era trecut de zece când le-a cazat acolo, le-a dat bani și 
niște snackuri și le-a promis că se va întoarce mai târziu 
împreună cu Shane. Între timp, le-a spus să nu vorbească cu 
nimeni. Absolut cu nimeni. Despre nimic din ce se 
întâmplase acasă. Era complicat, le-a mai spus. Voia să 
obţină niște răspunsuri. Să clarifice lucrurile. 

Tu ai omorât-o pe Kathy, mamă, s-a gândit Nikki în clipa 
aceea. Nu era nimic de clarificat. Nici complicat. Era o 
nebunie absolut inimaginabilă. 

Shelly și Shane au ajuns la motel pe la miezul nopții. 

A doua zi dimineață, Shane s-a dus să înoate împreună cu 
Tori şi Sami în piscina încălzită a motelului. În orice alt 
moment, înotul acolo ar fi fost punctul culminant al 
vacanței de vară. În timp ce se bălăceau, nimeni nu ştia de ce 
se află acolo şi ce se întâmplă acasă, în Raymond. 


Când s-a întors mai târziu în dimineața aceea să ia copiii, 
Shelly a pus-o pe Nikki să sune la Sea Star. 

— Spune-le că nu poți să ajungi astăzi. Ai un caz în 
familie. 


CAPITOLUL 34 


Dave Knotek a remermorat detaliile sinistre ale situației în 
care se aflau. 

Şi-a spus că nimic din ce se întâmplase nu era real. Și că el 
și soţia lui erau niște oameni normali prinși într-o tragedie 
care le-ar fi distrus familia dacă cineva n-ar fi înțeles lucrurile 
corect. 

Moartea lui Kathy fusese un accident. Cauze naturale. Nu 
era vina nimănui. 

Trebuia să scape de cadavru. 

Shelly era lângă el, spunându-i cum și ce să facă. 

Mai târziu, şi-a amintit că a ars corpul lui Kathy Loreno 
noaptea, la „vremea îngropăciunilor“, fără să pară că înțelege 
ironia propriei afirmații. Casa din Monohon Landing era 
aproape de drum, iar groapa de foc se găsea doar la câțiva 
paşi de hambar. Nu era ceva neobișnuit să arzi ceva acolo. De 
obicei ardeau gunoaie. 

Dave a adaptat groapa de foc căptuşind-o cu foi de tablă 
şi oțel „ca să menţină căldura înăuntru“ atunci când flăcările 
se întețeau. Aerul era puţin umed în noaptea aceea, iar afară, 
întuneric beznă. Scândurile din vechiul șopron au furnizat 
lemnul necesar. Chiar dacă n-o mai făcuse niciodată, Dave 
ştia că va avea nevoie de un foc foarte puternic pentru 
incinerare. El şi Shane au cărat corpul lui Kathy până la foc, 
au așezat-o acolo, după care au mai stivuit lemne peste ea. 
Au completat rugul cu anvelope vechi şi motorină. Dave 
avea să-și amintească mai târziu că avea sentimentul că făcea 
totul în scop „umanitar“, probabil singurul lucru care l-a 
ajutat să continue. Era o treabă macabră și terifiantă. l-a luat 
mai bine de cinci ore s-o facă pe Kathy să dispară în lumina 
palidă a răsăritului. 

Când s-a făcut dimineaţă, s-a uitat la cenușă și oase. După 
ce s-au răcit, a încărcat totul în câteva găleți luate de la 
Home Depot și a condus spre Washaway Beach, unde a 
aruncat rămășițele lui Kathy în ocean. Cunoștinţele 
acumulate la surfing i-au fost utile; cunoștea valurile și știa 
că resturile vor fi purtate în larg. Pentru totdeauna. N-a rostit 
nicio rugăciune; nu știa ce-ar putea spune. S-a mai întors 
acolo de trei ori. A dus o parte din cenuşă și din rămășițele 
focului şi în Long Beach. 


Shelly, pe de altă parte, a încărcat hainele lui Kathy şi i le- 
a dat lui Dave să le ardă şi pe ele. A căutat și alte lucruri pe 
care i le luase femeii — documente, bijuterii — şi le-a 
aruncat în foc. Rămăseseră foarte puţine lucruri din ceea ce 
fusese Kathy pe care le-ar mai fi putut găsi cineva. 


- 


Mirosul impregnat în aer era greu și inconfundabil. Când 
surorile Knotek s-au întors de la motel împreună cu Shane, 
în dimineața următoare, în curte persista încă izul acru de 
cauciuc ars și motorină. 

Și încă un miros, de la ceea ce arsese odată cu ele. 

Nikki a aruncat doar o privire scurtă spre locul unde tatăl 
ei făcuse focul. 

„Nu m-am dus acolo, în spatele hambarului“, a spus ea 
mai târziu. „Shane îmi spusese ce se întâmplase. Aveam o 
grămadă de anvelope, dar dispăruseră şi ele.“ 

Copiii au intrat în casă. Sami încă plângea după Kathy. 
Tori era prea mică, nu înțelegea cu adevărat ce se întâmpla, 
iar copiii mai mari s-au concentrat asupra ei. Shelly se 
învârtea prin casă, iar Dave stătea prăbuşit pe un scaun din 
bucătărie. Avea pungi mari sub ochi. Bea cafea și fuma țigară 
de la ţigară. 

Moartea lui Kathy şi ceea ce făcuse el ca să scape de 
cadavru îl apăsau de parcă ar fi avut o nicovală pe umeri. Ştia 
că nu va putea șterge nicicând ceea ce făcuse. Se gândea că 
familia lui Kathy avea să se întrebe mereu unde dispăruse și 
dacă era fericită. Nu știa cum avea să reacționeze când o va 
vedea pe mama lui Kathy, pe Kaye, prin oraș. Ce avea să 
spună când îl va întreba de fata ei? Din cauza a ceea ce 
făcuseră el şi Shelly, familia lui Kathy s-ar putea să nu-și 
găsească niciodată liniștea. Se gândea încontinuu la asta, din 
clipa când se apucase să care cadavrul femeii spre foc. 

Shelly îi spusese că simte același lucru, că era devastată de 
pierderea celei mai bune prietene — dar părea mult mai 
pragmatică, spunându-i că asta era situația și că amândoi 
trebuie să-şi ţină firea. 

Shelly le-a spus și copiilor mai mari că, de acum înainte, 
trebuiau să evite a mai atrage atenția asupra lor. 

— Vom merge cu toții la închisoare, i-a avertizat ea, dacă 
află cineva ce s-a întâmplat cu Kathy. 

În ziua când s-au întors de la motel, Shelly a făcut o 
afirmatie care urma sii testeze o nouii desfăsurare a lucrurilor 


— S-a sinucis şi noi n-am vrut ca familia ei să afle, s-a 
prefăcut ea a specula. 

Nimeni n-a spus nimic. S-au mulțumit să lase cuvintele 
ridicole ale lui Shelly să plutească în aer. Shane şi Nikki nu 
vedeau cum ar fi putut cineva să creadă o asemenea poveste. 
Sinucidere? Nikki se îndoia. Nimeni nu așteaptă să se 
stabilească undeva, pentru ca apoi să se sinucidă. 

Kathy fusese bătută, înfometată şi torturată până la 
moarte. 

Cu Dave plecat din nou la muncă în Whidbey Island, la 
câteva zile după ce focul se răcise, Shelly le-a dat lui Shane şi 
Nikki o sarcină. I-a condus la hambar şi le-a dat o găleată. 

— Tata a ars nişte izolaţie la groapă și vreau să luaţi 
bucăţile și fragmentele pe care le găsiţi acolo şi să le puneţi 
aici. 

Amândoi ştiau că nu asta căuta ea. 

Shelly s-a întors în casă, iar ei s-au dus la groapa de foc. 
Era o sarcină macabră, dar au răscolit prin mizerie fără să mai 
spună mare lucru. 

— Crezi că asta e ceva? a întrebat Shane, arătând cu băţul 
către o bucăţică albă. 

Nikki s-a uitat într-acolo. 

— Mda..., a spus ea simțind că-i vine rău. E o parte din 
Kathy. 

Băiatul a găsit câteva resturi din ceea ce amândoi ştiau că 
sunt fragmente de os, nu izolaţie. A descoperit şi ceva ce 
semăna cu o bijuterie topită. Nikki, care abia se putea 
concentra la ce făcea, a găsit şi ea vreo două fragmente. La 
sfârșitul zilei, i-au dat găleata lui Shelly, care a pus resturile 
într-o pungă de plastic. 

În următoarele câteva zile, l-a pus pe Shane să mai caute o 
dată în groapă, apoi încă o dată. 

Într-unul din drumurile lui spre casă, Dave a reușit să 
pună mâna pe un excavator. A săpat groapa de foc cam la 
30-60 de centimetri adâncime. A dus apoi pământul scos la 
un drum forestier izolat, mai sus de Ward Creek, și l-a 
aruncat într-un loc proaspăt defrișat de tăietorii de lemne, 
astfel încât să se amestece cu pământul. 

„Mai târziu“, a spus el la câțiva ani după povestea cu 
vechea groapă de toc din curtea din spate, „am amenajat 
acolo o grădină”. 


CAPITOLUL 35 


Dispariţia lui Kathy Loreno avea nevoie de o poveste de 
acoperire. 

Sinuciderea nu era o soluție. În definitiv, nu exista niciun 
cadavru. 

Shelly, a cărei stare de spirit se îmbunătăţise vizibil după 
primele câteva zile de la incinerarea lui Kathy, și-a testat 
scenariul prima dată pe Dave. Era ca şi cum răstălmăcea o 
poveste a unuia dintre thrillerele ieftine pe care obișnuia să 
le citească. Era entuziasmată. Plină de viaţă. Era ca şi cum ar 
fi ridicat cortina, făcând cine ştie ce dezvăluiri, și aştepta ca 
publicul să ofteze și să dea din cap în semn de entuziasm. 

— Vom continua să le spunem tuturor că a fugit cu 
Rocky. Le-am făcut cunoștință, iar ei au șters-o. Ea voia s-o ia 
de la capăt undeva şi, cum nu avea niciun iubit, Rocky era 
foarte important, a spus Shelly, testându-și povestea. 

Dave a fost de acord cu povestea, dar nu era sigur că 
altcineva ar fi crezut-o. Kathy nu se întâlnise cu nimeni 
dintre cei pe care-i cunoșteau. Iar faptul că ar fi fugit cu un 
tip — mai ales că era așa slăbită — era cel puțin neverosimil. 

— Nu știu dacă va crede cineva cu adevărat treaba asta. 

— O să-i facem să creadă, a zis Shelly. 

Apoi a ținut o ședință de familie cu toţi copiii. l-a dus pe 
toţi în sufragerie şi i-a aşezat pe canapea. Dave n-a spus prea 
multe. A stat lângă soția lui și a dat din cap aprobator la tot 
ce propunea ea. 

— Vă mai amintiţi de prietenul meu Rocky? Și că era 
foarte interesat de Kathy? Că voia să se întâlnească cu ea? 

Niciunul dintre ei nu-și amintea aşa ceva. Niciunul nu-l 
întâlnise măcar, chiar dacă-și aminteau că mama lor adusese 
în discuție acel nume, pe când stăteau în Casa Louderback. 

— V-a plăcut tuturor de el. 

Era totuşi tipic pentru mama lor să le sugereze o amintire 
comună, ca și cum asta ar fi putut fi ceva planificat și făcut să 
devină real. 

Shelly și-a continuat planul. 

— E foarte important să fim uniţi în treaba asta, bine? 
Vreau să înţelegeți și să ştiţi că ea a plecat cu Rocky. 

— Dar n-a fost aşa, a zis Shane. 


Shelly i-a aruncat o privire ucigătoare. Avea un fel de a-și 
pironi privirea în ochii cuiva, ca şi cum ar fi vrut să-l facă să 
creadă ce zicea ea, doar fiindcă spunea ea. 

— Nu ştii lucrul ăsta, Shane. Nu-l știi deloc. 

Bineînţeles că băiatul ştia. Doar îl ajutase pe Dave să facă 
focul şi să târască trupul lui Kathy la groapă. Totuși, a dat 
înapoi. 

— Bine, dacă zici tu, mamă. 

Nikki știa și ea că mama ei minte. Dar, într-un fel, 
confirmarea poveștii cu Rocky de către Shane i-a dat lui Sami 
puţină speranţă. A făcut-o să creadă că poate, cumva, se 
înşelase. 

Poate Kathy chiar era vie. 

Poate că ceea ce crezuse ea că se întâmplase nu fusese 
decât un coșmar. 


O poveste are nevoie de detalii ca să fie convingătoare. 
Shelly avea deja un as în mânecă — o poză neclară a unei 
femei stând lângă o camionetă. Doar dacă cineva ar fi spus că 
femeia aceea era Kathy, s-ar fi putut crede că așa este. 
Ulterior, Shelly a pus-o pe Nikki să scrie ilustrate și scrisori 
false, cu semnătura lui Kathy, ca să facă și mai convingătoare 
povestea de iubire dintre ea și Rocky. A așezat-o pe fată la 
masa din bucătărie cu hârtie pe care să exerseze, ilustrate și o 
cutie de pungi ziploc. 

— Pe-aproape, Nikki. Mai fă una. 

Şi Nikki făcea întocmai. Mesajele erau scurte, sugerând ce 
bine se distrează pe drum. Era în Canada. Mexic. California. 
Era fericită şi nu avea de gând să se mai întoarcă în 
Raymond. 

Nikki se gândea la același lucru. Abia aștepta să termine 
liceul, ca să lase și ea în urmă nebunia din Raymond. 

Shelly a studiat fiecare semnătură și a lăudat-o pe fiica ei 
cea mare atunci când a considerat că treaba era bine făcută. 

„Mama n-a atins niciodată scrisorile“, și-a amintit Nikki. 
„De fapt, a şters fiecare ilustrată și le-a pus în pungi de 
plastic. Își folosea toate cunoștințele de criminalistică, cred. 
Sau aşa credea ea.“ 

Când misivele au primit aprobarea ei, Shelly i le-a dat lui 
Dave ca să le trimită prin poștă familiei lui Kathy. 

„M-a pus să merg până în Canada ca să trimit ilustrata la 
adresa mamei lui Kathy în South Bend. Ceea ce am si făcut“ 


a spus Dave mai târziu. 

Și asta nu era cea mai ciudată parte a planului ticluit de 
Shelly. Chiar dacă i-a pus pe Nikki să falsifice ilustratele și pe 
Dave să le trimită prin poștă, n-a mai vrut ca mama lui 
Kathy să primească toate mesajele şi, la un moment dat, l-a 
instruit pe Dave să se ducă repede înapoi în South Bend și, 
folosind cheia de la cutia poștală luată dintre lucrurile lui 
Kathy, să fure una dintre ilustrate înainte ca Kaye s-o 
primească. 

Dave a făcut întocmai. A aşteptat ca un polițist aflat într- 
o misiune de supraveghere și, când cartea poştală a fost 
livrată, a recuperat-o și i-a returnat-o lui Shelly. Care a pus-o 
într-o pungă ziploc și a ascuns-o. 

„Chiar nu ştiu ce era în mintea ei“, a povestit bărbatul. 
„Un alibi? O diversiune? Pentru mine n-avea nicio noimă — 
dar eram atât de panicat după cele întâmplate cu Kathy, 
încât am făcut tot ce mi-a spus Shell să fac.“ 


~ 


Shelly schimba vitezele chiar în timp ce planul Rocky era 
în plină desfăşurare. A devenit tăcută şi îngrijorată. Nu a 
spus că se îndoia că planul ei va funcționa. Pur și simplu s-a 
gândit că avea nevoie și de un plan de rezervă. l-a luat vreo 
două săptămâni ca să-l ticluiască. Copiii cei mari şi Dave 
puteau vedea că Shelly, care trăia doar ca să dețină controlul 
total, se cam clătina. Poate văzuse la televizor ceva despre 
vreun infractor care fusese prins datorită abilităților unui 
expert FBI în falsuri? Ori vreun episod cu un câine specializat 
în găsirea cadavrelor? 

Planul ei avea nevoie de ajustări. În timpul uneia dintre 
şedinţele lor de familie, privirea i-a căzut pe Shane. 

— Dacă spui cuiva, a zis ea, o să dăm vina pe tine, Shane. 

Copiii s-au uitat unii la alții, cu gurile căscate. 

Shane s-a ridicat în picioare. 

— Dar e o prostie, a spus el. Eu n-am făcut nimic. 

Shelly a rămas fermă pe poziţie. 

— Asta o să facem, Shane. O să spunem că tu ai omorât-o. 
Tu ai ucis-o pe Kathy. 

— Asta-i o minciună, a insistat el. N-o să spun nimic. N- 
aș spune nimic, niciodată, împotriva familiei mele. 

Shelly şi-a înfipt privirea adânc în ochii lui. 

— Asta e bine. Vreau să te cred. 

— Poti să mă crezi Serios îti snun. 


— Sper din tot sufletul. 

Mai târziu, Nikki și Shane au discutat despre amenințarea 
surprinzătoare a mamei lor. Chiar n-ar fi trebuit să fie o 
surpriză. Doar ştiau că mama lor era o supraviețuitoare — și 
încă una egoistă. Ar fi făcut orice ca să-şi salveze pielea. Tot 
ce i se întâmplase lui Kathy — zăpada însângerată, înecarea 
simulată, lunga perioadă petrecută în bezna din sala 
pompelor — fusese doar din vina lui Kathy. Shelly fusese 
obligată să-și pedepsească prietena. Era îngrozitor și tragic, 
dar făcuse totul din dragoste pentru Kathy. 

În ciuda promisiunilor că-și va ţine gura, Shane era destul 
de inteligent ca să ştie că, în timp, Shelly se va întoarce 
împotriva lui. Într-o zi, cineva avea să descopere totul şi să 
bată la uşa lor. 

— Ar trebui să spunem, a zis el. În seara aceea ar fi trebuit 
s-o ducem la spital. 

Nikki era de acord cu el, dar prea speriată ca să spună ori 
să facă ceva. 

— Ce mai putem face acum? a întrebat ea. 

Shane nu știa, dar se gândea serios la problema aceea. 

Shelly nu era nici ea prea discretă când era vorba de 
îndoielile sale cu privire la nepotul ei. Le aducea mereu în 
discuţie când vorbea cu Dave, în aşa fel încât să ajungă și la 
urechile lui Nikki și Sami. 

— Shane o să spună, zicea Shelly ori de câte ori băiatul nu 
era în preajmă. O să ne distrugă pe toți. 

Shane ştia că era doar o chestiune de timp. Avea două 
opţiuni — să spună cuiva ori să fugă. 

Și se gândea serios la amândouă. 


CAPITOLUL 36 


Shelly a continuat să jongleze cu minciunile şi cu tot felul 
de teorii ale conspirației în privința celor întâmplate lui 
Kathy, sugerând că soluţia ar putea fi învinovățirea lui 
Shane. În săptămânile care au urmat morţii femeii, Shelly i-a 
spus lui Dave că ar fi o idee bună să verifice dacă familia lui 
Kathy are de gând să o caute. În definitiv, abia se interesaseră 
de ea în cei aproape cinci ani cât locuise cu ei. 

— Am s-o sun pe Kaye, a spus Shelly. Îi spun că fata ei ar 
vrea s-o întâlnească, să văd dacă vine la noi. 

Dave era alarmat și aproape că nu știa ce să zică. 

Să o invite pe mama sa acolo? În locul unde fiica ei murise şi 
fusese arsă? 

— De ce să faci așa ceva? a întrebat el. 

— Vreau să văd cum reacționează, a explicat ea. 

Dave era de părere că se joacă cu focul, dar n-a mai 
comentat şi s-a uitat la ea cum o sună pe Kaye, la căsuţa din 
South Bend. Convorbirea n-a durat niciun minut. 

Shelly s-a întors spre el. Cu un zâmbet satisfăcut pe față. 
instinctul n-o înșelase. 

Ca de obicei. 

„Shelly a zis că mama lui Kathy a fost destul de tăioasă“, 
şi-a amintit Dave. „Nu voia câtuși de puțin să stea de vorbă 
cu Kathy.“ 

S-a gândit după aceea la momentul acela. Într-un fel, era 
o versiune intenționată de lașitate, un concept la care Shelly 
era maestră. 

Shelly își dovedise punctul de vedere. 

Nu aveau de ce să-și facă griji. Familia o renegase pe 
Kathy. Nu constituia nicio ameninţare. Familia Loreno fiind 
acum îndepărtată, Shelly și-a concentrat brusc atenția asupra 
vecinilor lor de peste drum de casa lor din Monohon 
Landing Road. 

— Mă întreb dacă știu ceva, le-a spus copiilor mai mari. S- 
ar putea să fi auzit sau să fi mirosit ceva. 

Nikki se îndoia. Se gândea că, dacă cineva ar fi auzit ori 
văzut ceva în noaptea aceea, l-ar fi sunat imediat pe șerif. 

— Trebuie să ştim sigur, a zis Shelly. Ne-ar putea distruge, 
ştii asta, nu? 


Nikki a înţeles unde voia să ajungă mama ei. Exista mereu 
amenințarea că, dacă șeriful își dădea seama ce s-a întâmplat 
cu Kathy, părinţii ei ar fi fost probabil arestați și trimiși la 
închisoare. Ea şi cu Shane ar fi rămas pe drumuri. lar Sami şi 
Tori ar fi ajuns în centre de plasament. Familia lor s-ar fi 
destrămat pentru totdeauna. 

Vecinii respectivi aveau trei băieți mici şi o situaţie 
financiară foarte dificilă. Trăiau din ajutorul social şi se 
străduiau cât puteau să se mențină pe linia de plutire. Curtea 
le era plină de jucării, iar casa avea nevoie de reparații 
serioase; şi pentru că nu-și permiteau plata ridicării 
gunoiului, îl îngrămădeau în spate şi sub casă. Dar nimeni 
dintre cei care-i cunoșteau nu-i putea acuza că nu încearcă. 
Copiii erau curaţi, bine hrăniți și fericiţi. 

Shelly spunea întruna că era sigură că familia respectivă 
va face ceva împotriva lor. 

— Trebuie să aflăm ce se întâmplă acolo, a zis ea. Trebuie 
să mergeţi acolo şi să trageţi cu urechea. 

— Ce vrei să spui? a întrebat Nikki. Să mergem acolo să-i 
întrebăm ori să-i spionăm? 

Era un scenariu nebunesc. Adolescenţii deja își imaginau 
cum ar decurge o asemenea conversaţie. 

Bună, voi aţi auzit ceva? Vreun țipăt? Aţi simţit vreun miros 
de corp omenesc carbonizat? 

Shelly le-a spus că ar putea încerca să-i spioneze. 

— Faceți orice, doar să nu fiți prinși. 

Nikki şi Shane s-au înhămat la bizara activitate de 
recunoaștere. 

— Mama ta e paranoică de-a dreptul, Nikki. 

Fata nu știa ce să creadă. Mama ei putea fi foarte 
convingătoare. Era foarte inteligentă. Într-o vreme, ea și 
Sami o credeau medium, pentru că știa pur și simplu tot felul 
de lucruri. 

— Şi dacă are dreptate? a întrebat într-un final. 

Shane nu înţelegea cum putea familia de vizavi să 
constituie o ameninţare, într-un fel sau altul. 

Cei doi s-au furişat oricum acolo, au privit cu luare 
aminte și au încercat să asculte la fereastră. Când s-au întors, 
câteva ore mai târziu, Shelly a vrut să ştie ce au aflat. 

— Nimic, a zis Shane. 

— Mda, mamă, a confirmat şi Nikki. Par în regulă. 

Shelly a insistat, cerând detalii. 


— Ce-aţi văzut? 

Nikki i-a spus cum stătea treaba acolo, de gunoiul din 
spate, despre frigiderul de pe verandă şi cum n-a auzit niciun 
sunet la fereastră, în timp ce stătea ghemuită sub ea. 

— Spaţiul auxiliar, a repetat femeia, lăsând cuvintele să 
plutească în aer. Trebuie să intri acolo și să asculți. E 
important, Nikki. Familia noastră depinde de tine. Trebuie să 
rămânem uniți. 

— În nenorocitul de spaţiu auxiliar? a izbucnit Shane, 
căruia nu-i venea să-şi creadă urechilor. Eu nu fac așa ceva. 

— Ea zice că e important, Shane. 

Lui i se părea o nebunie. 

— Eu nu fac așa ceva. 

În vara aceea, Nikki şi-a petrecut timpul în spațiul auxiliar 
al vecinilor, lângă gunoi, uitându-se în sus prin crăpăturile 
dintre scândurile podelelor, în timp ce familia care locuia 
acolo îşi făcea treburile de zi cu zi. Putea auzi doar câteva 
cuvinte, când și când. A stat acolo înghețată, îngrozită că va 
fi descoperită și neştiind ce rost aveau toate alea. 

„Am lăsat-o pe mama să creadă că-i puteam auzi“, a zis 
Nikki mai târziu. „Și i-am spus de mii de ori că nu știau 
nimic.“ 

Shelly nu putea fi niciodată convinsă. 

— Trebuie să-i urmărești data viitoare când pleacă, i-a zis 
ea. 

Şi Nikki a făcut întocmai. A urmărit familia la magazinul 
alimentar, la poştă, la biroul de asistenţă socială din South 
Bend. l-a văzut făcând lucruri pe care le face orice om 
obișnuit. Apoi i-a raportat mamei sale. 

— Mamă, i-a spus aproape implorator, habar n-au de 
nimic. 

— Nu poți să ştii sigur, Nikki. 

Nu știa. Mama ei știa foarte bine cum să-i facă pe oameni 
să se îndoiască. Nikki ştia că prietena lor, Kathy, era 
moartă — însă erau momente când spera ca ea chiar să fi 
fugit cu Rocky. 

Dacă Sami poate crede așa ceva, eu de ce n-aş face-o? se 
gândea ea. 

Mama ei l-a pus pe Shane chiar să fure de câteva ori din 
mâncarea vecinilor. Le-a dat şi pe clanţele uşilor cu spray cu 


piper. 


„Cred că mama spera să-i poată alunga din oraș. Le făcea 
necazuri“, zicea Nikki mai târziu. „Încerca orice, doar să-i 
vadă plecaţi.” 

După faza cu sprayul şi după constantele cereri de a-i 
deranja pe vecini, Shane a spus din nou că vrea să plece de 
acolo. 

— Mama ta e dusă rău, a zis el. Eu plec. Vii sau rămâi? 

Nikki voia să plece. În fiecare zi visa să facă treaba asta. 
Tot timpul. 

Totuşi, nu se putea decide. Mama ei era un monstru, dar 
era singura pe care o avea. 

— Nu pot, i-a spus în cele din urmă lui Shane. Pur şi 
simplu nu pot. 


La mai bine de un an după moartea lui Kathy, Shelly s-a 
îngropat în gândurile ei paranoice și în decrete bizare 
adresate familiei. Îi verifica pe copii în legătură cu povestea 
cu Rocky. Sami voia s-o creadă atât de tare, încât, cu timpul, 
povestea a ajuns să ia locul adevărului. Shelly a pus-o pe 
Nikki să-i urmărească pe vecini. Pe Dave l-a trimis să 
supravegheze casa lui Kaye Thomas din South Bend. În tot 
acel timp, Dave a rămas în Whidbey Island — lucrând cât 
mai mult, în parte pentru că Shelly avea nevoie de bani, dar 
şi pentru că simțea nevoia să stea departe de Raymond. Cum 
Kathy nu mai era, Shelly a intensificat pedepsele aplicate 
celor doi copii mai mari, Nikki şi Shane. Bălăcelile s-au mai 
diminuat, dar vânătorile nocturne după pantofi, teme şi perii 
au continuat. 

Sami trăia în altă lume. Era populară. Purta haine drăguţe. 
Ura ce le făcea mama ei lui Shane și lui Nikki și ştia că nu 
meritau așa ceva. 

Dar bine că nu era în locul lor. 

Nikki se ducea la școală și făcea tot posibilul să se 
integreze. Era tăcută. Nu invita pe nimeni acasă la ea. Nu 
avea un prieten. Nu vedea cum ar fi putut amesteca şcoala și 
viaţa socială cu nebunia de acasă, așa cum reușea Sami. 

Shane se săturase până peste cap. Voia să termine liceul, 
dar era hotărât să profite de orice șansă s-ar fi ivit. Încă o 
noapte în sala pompelor sau forțat să alerge gol pușcă prin 
curte și ar fi plecat de acolo. 

În tot acest timp, Shelly bătea toba. 

Shane o së sound. 


Dave se împotrivea. 

— E sânge din sângele nostru. Face parte din familie. Nu 
va face aşa ceva. 

De altfel, Dave vorbise cu băiatul. Chiar dacă era furios pe 
ce se întâmplase, Shane nu avea să-și pârască părinţii şi să-şi 
trimită verișoarele în centre de plasament. 

Shelly, nu şi nu. 

— Nu am încredere în el, Dave. 

— E în regulă, insista bărbatul, chiar dacă nu era absolut 
sigur de treaba asta. 

Îşi putea imagina un Shane matur îmbătându-se într-un 
bar și spunând totul. 

Nu, zău. Crezi că familia ta e dusă cu pluta? A mea a omorât 
o femeie şi a ars-o în grădină! 

Ori de câte ori Dave venea acasă, Shelly o lua de la capăt. 
Fără oprire. î presa fără milă, sâcâitoare, ca un tinitus vocal. 
Cuvinte care-l incriminau pe Shane îi răsunau în urechi 
chiar şi atunci când ea nu era prin preajmă. 

Când a văzut că n-o scoate la capăt, Shelly a fabricat 
dovezi — la fel cum o făcuse cu căderea părului din cauza 
presupusului cancer, cu vânătăile pe care pretinsese că le 
căpătase în urma violării sale de către un intrus, pe când era 
căsătorită cu Randy, ori cu ilustratele falsificate pentru 
familia lui Kathy. 

Dovezile erau importante pentru ea. Nu puteau fi 
contestate. 

Când a venit o dată acasă, Shelly l-a întâmpinat la ușă. 
Era extenuat din cauza drumului, dar expresia de pe fața ei l- 
a impulsionat de parcă ar fi băut o mie de cești de cafea. 
Shelly avea fața roșie şi părea mai să izbucnească în plâns. 
Era atât de furioasă, că tremura. 

— l-am găsit în magazie, Dave! a spus ea ținând în mână 
o pereche de chiloţi plini de sânge. Sigur i-a ascuns Shane. 

Bărbatul şi-a dat seama imediat ce insinua Shelly. 

— Nu, a zis el. Nu se poate. 

Shelly era mai furioasă ca oricând. 

— Sunt ai lui Tori, a afirmat ea categoric. Shane ne 
abuzează fetiţa! Trebuie să faci ceva! 

Nici Nikki şi nici Sami n-au crezut un cuvânt. Îi 
cunoșteau pe Shane și o știau și pe mama lor. Erau convinse 
că ea pusese lenjeria intimă acolo, ca să-i creeze probleme lui 
Shane. Pentru ea era un joc. Băiatul a negat cu vehemenţă. 


Nu i-ar fi făcut nicicând rău lui Tori. Simpla idee că Shelly ar 
crede așa ceva l-a rănit profund. Nu era genul ăla de om. 

Oricum, întărâtat de Shelly, în seara aceea Dave l-a bătut 
pe Shane. 

A doua zi dimineaţă, tumefiat şi bătut, Shane a jurat din 
nou că va fugi. l-a spus lui Nikki că, dacă nu merge cu el, va 
pleca singur. Se săturase. 

Ea nu? 

Dintr-odată, Shane a dispărut. 

Shelly și Dave le-au adunat pe fete în sufragerie, să le 
spună că vărul lor fugise. Era în februarie 1995, cu vreo două 
săptămâni înainte ca Nikki să împlinească 20 de ani. 

— O să se întoarcă, a zis Dave. 
întotdeauna se întoarce, a adăugat Shelly. O să-l 
căutăm. 

— Voi, fetelor, ați auzit ceva azi-noapte? a întrebat Dave. 

Nimeni nu auzise nimic. 

— Vreun zgomot, ceva? a insistat Shelly. 

Sami și Tori nu auziseră niciun zgomot. Deși Nikki își 
amintea că, atunci când se dusese la culcare, Shane nu era în 
debaraua unde dormea de obicei. 

— Nikki, l-ai auzit aseară ducându-se la culcare? 

— Nu, mamă. 

Mai târziu, Shelly a intrat în bucătărie ținând în mână o 
căsuţă din lemn pentru păsări, pe care fetele au recunoscut-o 
ca fiind un proiect pentru școală la care lucrase Shane. Pe o 
parte, ca decorațiune, pictase un căţel. Mama lor avea lacrimi 
în ochi când a pus-o pe masă. A zis că Shane i-a lăsat-o drept 
cadou. 

— Mi-a lăsat şi un bilet. Spune „Te iubesc, mamă“. 

Nimeni nu a văzut vreodată biletul. 

Nikki, mai ales, era sceptică. 

— Shane o ura pe mama, i-a spus lui Sami după 
mascarada cu căsuţa pentru păsări. Nici vorbă să-i lase un 
asemenea bilet. 

Nici Sami nu credea într-o relație amicală între Shane şi 
mama lor, dar nici nu voia să accepte că întreaga poveste era 
doar o mare minciună. 

— Shane fuge mereu, i-a reamintit ea lui Nikki. 

Nikki nu a zis nimic. O deranja ceva în legătură cu căsuţa 
pentru păsări; știa că el nu i-ar fi lăsat niciodată un cadou lui 
Shelly, ori vreun bilețel de dragoste. Totuși, nu voia să se 
gândească că i s-ar fi putut întâmpla ceva băiatului pe care-l 
considera fratele ei. 

Mai târziu, în ziua aceea, Shelly şi fetele mai mari s-au 
urcat în mașină şi s-au dus să-l caute. Totuşi, excursia a fost 
scurtă. 


Şi ciudată. 

„De obicei, mama ne făcea să căutăm ore întregi. De data 
aceea, nu cred să fi mers mai mult de o oră“, a spus Nikki 
mai târziu. „Și nu cred să-l fi căutat pe Shane mai mult de 
două ori.” 

Câteva zile mai târziu, Nikki era afară, dând de mâncare 
la cai, și pentru o clipă i s-a părut că aude vocea lui Shane. S- 
a întors, dar nu l-a zărit. Mai târziu s-a dus la mama ei şi i-a 
spus. 

— Mamă, Shane e încă pe-aici. Cred că l-am auzit. 

Shelly părea îngrijorată. 

— Despre ce tot vorbeşti? 

Nikki îl iubea pe Shane. Și-ar fi dorit să se întoarcă, așa 
cum o făcea de obicei. 

— Poate că nici n-a fugit... 

Shelly i-a susținut privirea un moment, dar n-a mai zis 
nimic. 

După vreo săptămână, Shelly le-a pregătit pe fete pentru 
un weekend de vacanță la un motel din Aberdeen. O 
escapadă spontană. Au înotat în piscină şi au mâncat în 
apropiere, la Denny's. Fetele mai mari au vorbit despre 
Shane, sperând că e în regulă. 

Oriunde s-ar fi dus, în mod sigur era mai bine decât acasă. 


- 


Într-un târziu, au primit nişte răspunsuri. Mama le-a spus 
că vărul lor pescuia pe insula Kodiak. 

A sunat când eraţi la şcoală. 

Tocmai l-ați ratat. 

O duce de minune! Îi este dor de noi toţi. 

Shelly le-a zis şi că a primit o serie de apeluri la care 
legătura s-a întrerupt. 

— Aseară am mai primit unul, le-a anunţat cu absolută 
convingere. Sunt destul de sigură că era Shane. 

Nikki n-a mai întrebat de ce ar suna, pentru ca apoi să 
închidă. Sau de ce doar mama lor primea acele apeluri, şi 
doar atunci când nu era nimeni prin preajmă. Nici ei şi, nici 
lui Sami nu li se întâmplase să ridice receptorul și să audă 
doar clicul unei linii deconectate. Totuşi, nu a considerat că 
are vreun rost să-și mai provoace mama în legătură cu 
minciuna ei. 

De asemenea, Shelly le-a reamintit fiicelor sale că, în 
cazul în care cineva întreba de Fathv trebuiau să sustină 


povestea cu plecarea. 

— Ce vei spune dacă vine poliția şi întreabă de Kathy? 

— Că a plecat cu iubitul ei, a răspuns Nikki. 

— Cum îl chema? 

— Rocky. 

— Cu ce se ocupa? 

— Era camionagiu. 

— Unde au plecat? 

— Departe? 

Shelly a făcut o grimasă. Era supărată. 

— Gândeşte-te, Nikki. Fii mai precisă. 

— În California sau Alaska. 

— California. De ce nu asculți niciodată? Shane e în 
Alaska. 

Nikki nu putea decât să spere că era într-adevăr acolo. 

Nikki a încercat să răsucească mânerul ușii de la intrare. 
Încuiat. Cu Kathy și Shane dispăruţi, era din nou pe dinafară. 
La propriu. Devenise ținta preferată a mamei sale. A rămas 
lângă ușă și a ciocănit ușor. O bătaie prea tare ar fi înfuriat-o 
şi mai tare pe mama ei. A bătut doar atât cât să se asigure că 
mama ei știa că se află acolo, ca și cum ar fi existat vreo 
îndoială în privinţa asta. 

— Te rog, mamă. Lasă-mă să intru. 

Niciun răspuns. 

— Te rog, mamă. Îngheț de frig. O să mă port frumos. Îţi 
promit. 

Shelly a ignorat-o, rămânând așezată pe canapea şi 
uitându-se la televizor. 

Se întâmpla aproape în fiecare zi. Cu altă ocazie, Shelly i-a 
dat fiicei sale o pătură. De obicei nu primea nimic. Odată, 
Nikki ascunsese un sac de dormit și niște chibrituri sub 
vechiul șopron dărăpănat. Următoarea dată când a fost 
alungată din casă, s-a dus să le caute. Dispăruseră. 

Ştia că mama ei avea un nas de copoi când era vorba să 
găsească diverse lucruri. 

În unele nopți, Nikki dormea în una dintre anexe, dar cel 
mai adesea stătea în pădurea de sus, din spatele casei, 
încercând să se încălzească şi dorindu-și să treacă mai repede 
noaptea. Întrebându-se cum avea să scape din necazul în 
care se afla. Putea să vadă farurile mașinii cu care prietenii lui 
Sami o aduceau acasă de pe unde umblaseră. Zărea și 
strălucirea luminii de la fereastra dormitorului lui Tori. Își 
iubea surorile mai mult decât orice pe lume, dar nu putea să 
nu se întrebe de ce mama ei o vedea atât de diferit și o trata 
cu atâta ură. De ce-i spunea mereu că e un gunoi, o cățea, o 
ratată, o târfă, făcând-o oricum îi venea la gură în timp ce-i 
arunca insulte și epitete. 

— Nimeni n-o să te iubească vreodată, Nikki! Absolut 
nimeni! 

Uneori o lăsa să intre în casă. Nu ca urmare a vreunei 
promisiuni ori a felului cum o implora ea cu glas scăzut. Se 
întâmpla pur şi simplu. Shelly îi făcea atunci ceva cald de 
mâncare și-i spunea cât de mult o iubește. 


„Apoi era bine o vreme“, își amintea ea peste ani. „O zi 
sau două. N-aveam încredere în ea, dar întotdeauna trăiam 
cu speranța că va dura mai mult.“ 

După care, fără niciun avertisment, din nou afară. Adesea 
goală puşcă. Uneori cu haine de schimb. Mereu cu insulte, 
urlete şi furie. 

Violenţa a escaladat şi ea. 

Odată, când Nikki lucra afară în lenjerie intimă, mama ei 
s-a apropiat cu un cuțit. Shelly era supărată din cine știe ce 
motiv. Poate pentru că Nikki nu reuşise să-și găsească o nouă 
slujbă, după ce o pierduse pe cea de spălătoare de vase de la 
Sea Star, sau poate nu se descurcase suficient de bine cu 
treburile casnice. Oricare ar fi fost motivul, Nikki a alergat 
afară, a trecut de hambar și s-a dus pe câmp, cu mama pe 
urmele ei, strigându-i să se oprească. 

— Naiba să te ia, Nikki! Nu mă sfida! 

Apoi s-a năpustit şi a doborât-o la pământ, tăind-o la 
picior cu cuțitul. Sângele a țâşnit din rană. Shelly s-a uitat la 
ceea ce făcuse, după care i-a dat drumul. Nikki a fugit în 
pădure, cu sângele curgându-i pe picior din tăietura de cinci 
centimetri, care în mod sigur avea nevoie de câteva copci. 
Însă știa că nu putea solicita ajutor medical din același motiv 
pentru care nici Kathy nu putuse. 

Pentru că cineva ar fi aflat. 

În noaptea aceea, Nikki a dormit în pădure. Când s-a 
întors acasă a doua zi dimineaţă, îngheţată și murdară, dar 
fără să mai sângereze, mama ei n-a scos o vorbă despre 
altercația violentă. 

Ca şi cum nu s-ar fi întâmplat nimic. 

Tot pe vremea aceea, coteţul găinilor a devenit o 
ascunzătoare pentru surorile ei. Mai ales pentru ele, dar 
uneori și pentru lucruri precum pături şi haine, deoarece nu 
ştiau niciodată când vor fi nevoite să rămână afară pe o 
vreme geroasă. 

Într-o după-amiază, Sami își făcea treburile obișnuite — 
hrănea câinii legaţi de copaci, apoi iepurii, care erau ținuți în 
cotețul găinilor. Când a intrat acolo, a găsit-o pe Nikki stând 
pe un balot de fân, râzând și plângând în același timp. 

— Am încercat să mă sinucid, i-a zis ea. 

Şi a arătat spre niște sfoară de la baloţi, din care îşi făcuse 
un ștreang pe care-l atârnase de o grindă. Acesta se rupsese 
când fata sărise de pe un balot pe podeaua cotețului. 


— Nici măcar asta nu reuşesc s-o fac ca lumea, a adăugat 
ea. 

În ciuda circumstanțelor, ambele surori au izbucnit în râs. 

Sami n-o învinovăţea pe Nikki că a încercat să-și pună 
capăt zilelor. Mai târziu a încercat și ea. Rămăsese până târziu 
în oraș cu prietenii, iar când s-a întors acasă, mama ei a 
refuzat s-o lase înăuntru. 

— În noaptea asta ai să dormi afară. 

Era toamnă şi aerul era rece, iar ea se săturase. Era sătulă 
de jocurile lui Shelly şi i s-a părut că nu mai exista nicio cale 
de salvare. Așa că a fugit în pădure, a găsit o tufă cu fructe 
roşii despre care ştia că sunt otrăvitoare și le-a mâncat. Mai 
întâi una, apoi încă una, apoi un pumn întreg. Plângea, era 
întuneric şi nu vedea aproape nimic. Nu-i păsa. A continuat 
să-și bage fructele în gură și să le înghită. 

Însă boabele nu şi-au făcut treaba. 

„M-am întors acasă după ce mâncasem toate fructele alea, 
iar mama s-a comportat ca şi când nu s-ar fi întâmplat 
nimic“, a spus ea mai târziu. „Era trecut de miezul nopții şi 
ea nici măcar nu mă căuta. Știa c-am să mă întorc. 
Încercasem să scot ceva în evidență mâncând acele fructe de 
pădure, iar ei nici măcar nu i-a păsat.“ 

A vomitat și a avut diaree mai bine de o săptămână. Dacă 
sperase să demonstreze ceva trăind un adevărat coşmar, nu i- 
a reuşit. 


- 


Pe la jumătatea lui septembrie 1996, la mai bine de doi 
ani după dispariția lui Kathy Loreno, Shelly a aplicat pentru 
un post de asistent la South Bend School District. În ciuda 
situației financiare dezastruoase a familiei Knotek, s-a lăudat 
că făcuse contabilitate la domiciliu, dar că acum era pregătită 
să se întoarcă la prima ei dragoste, îngrijirea copiilor. 

Mi-am petrecut o bună parte din viaţă crescându-mi propriii 
copii,  ajutându-i la teme, la activitățile şcolare, făcând 
voluntariat la şcoala lor şi chiar ajutându-le prietenii din când în 
când. 

Era convinsă că are „răbdarea“ necesară pentru a lucra cu 
copiii cu nevoi speciale. 

În timp ce Nikki era obligată să lucreze toată ziua în curte, 
cele două surori Knotek mai mici mergeau la școală, 
comportându-se ca niște copii normali. Tori era o fetiță 
tăcută, care fusese prea mică pentru a putea vedea tot ce-i 
făcuse mama ei lui Kathy și fusese ferită de pedepsele aspre 
pe care le primeau Shane și Nikki. Sami era o regină activă a 
vieţii sociale, care-și folosea simţul umorului drept paravan 
pentru viaţa împreună cu Shelly. Nu se plângea din cauza 
asta. Umorul era o cortină cu care acoperea totul. Prietenii 
săi ştiau că mama ei era o scorpie regală cu reguli absurde și 
pedepse ce depășeau orice limită reală sau înțeleasă. Ca 
urmare, erau insistenți. Când veneau s-o ia și nu primeau 
niciun răspuns, așteptau pur și simplu. Prietenii lui Nikki nu 
erau la fel; dacă veneau după ea și nu apărea, se gândeau că 
se răzgândise ori plecase altundeva. Prietenii lui Sami știau că 
mama ei e o ciudată care o ținea captivă. 

Așa că băteau la ușă. 

Și așteptau. 

Oricât ar fi fost nevoie. 

Uneori mergeau la McDonald's în Raymond, apoi se 
întorceau și iar așteptau. Adolescenții își permiteau să-i pună 
la încercare răbdarea lui Shelly, așa că asta făceau. 

— Du-te. leşi, o striga ea de jos, în cele din urmă, când 
ciocănitul constant și foiala de pe verandă interferau cu cine 
ştie ce emisiune de la televizor pe care ea o urmărea. 

Sami ştia cum să gestioneze situația. Știa că mama ei nu 
ar fìi vrut să fie văzută altfel decât ca o persoană minunată. 
Aşa că mergea afară şi le spunea prietenilor aceeaşi poveste 
inventată. 

— Mama nu ştia că sunteți aici, minţea ea. Abia acum v-a 
auzit. 

Apoi minciuna-minciunilor. 

— Se simte foarte rău. 

Shelly nu se jena niciodată pentru nimic. Cel puţin nu 
când venea vorba despre sentimentele altora. Fetele 
observaseră că putea vărsa șuvoaie de lacrimi pentru animale 
moarte, dar nu pentru o altă persoană. 


- 


Shelly a evaluat relația dintre fetele ei mai mari. Tori nu 
constituia o amenințare, desigur. Era destul de mică, așa 
încât nu avea habar de nimic şi era uşor de intimidat. 

Dar celelalte două? Se făcuseră mari. Erau guralive. 
Petreceau prea mult timp împreună. Așa cum făcuse la Casa 
Louderback, le-a spus că nu vrea să le audă vorbind pe la 
spatele ei. 

A pus totul mai mult pe umerii lui Nikki. 

— Sami, sora ta are o influenţă negativă. 

Influență negativă? Era ridicol. Nikki lucra în grădină de 
dimineaţa până seara. Nu bea, nici nu se droga. Fumase pe 
vremuri câteva țigări cu Shane, dar nici măcar nu-i plăcuse. 

Privind în urmă, Sami se străduia să-şi amintească o 
singură dată când ea şi Nikki își petrecuseră timpul una în 
dormitorul celeilalte după ce se mutaseră la Monohon 
Landing. Mama lor nu era de acord ca ele să-şi petreacă 
timpul împreună. Singurul contact pe care-l aveau era atunci 
când făceau treabă. Cu timpul, chiar şi acele ocazii se 
răriseră. 

După ce Kathy murise și Shane se făcuse nevăzut, au 
încetat cu totul. 

„Nikki era mereu pe afară“, își amintea Sami. „Păcea 
treabă. Până târziu. Până se întuneca. Eu îi aveam pe 
prietenii mei, eram ocupată cu școala și nu-mi amintesc 
decât că ea nu era prin preajmă. Era acolo, dar nu lângă 
mine. În adâncul sufletului, știam că marna face tot posibilul 
ca să n-o mai văd.“ 

Niciunul dintre prietenii ei nu ştia că Nikki locuiește 
acolo. 

Odată, când fetele spălau vasele, mama lor a apărut și le-a 
despărțit efectiv. 

— Fără discuţii! a zis ea. 

— Nu vorbeam despre nimic, a ripostat Sami. 

— Nimic! a insistat ea. Nu vreau să vă aud vorbind. 

Sami și-a lăsat sora să termine singură treaba. 

„În cea mai mare parte a timpului o vorbeam de rău“, și-a 
amintit Sami. „Cu siguranță nu discutam despre teme.“ 


- 


Shelly a început să dea mai mare importanţă felului în 
care arăta, ceea ce era o distragere binevenită. Luase ușor în 
greutate în ultimii ani. Cum Dave continua să trimită banii 
acasă ea a hotărât că e timniuil să se mai <i distreze A siithit 


şi-a vopsit părul şi a ieşit de câteva ori prin baruri. La un 
moment dat, le-a spus fetelor că are un nou prieten. 

— E pilot, a zis ea. Dar suntem doar prieteni. Nimic mai 
mult. L-am invitat pe la noi. 

Sami avea alte planuri, iar Tori ar fi fost mulțumită să stea 
la ea în cameră în timp ce Shelly îşi întreținea noul prieten. 

Aşa că s-a întors spre Nikki. 

— Tu trebuie să stai pe-afară şi să te faci nevăzută. 

Fata i-a promis că așa va face. 

Mai târziu, a văzut maşina bărbatului, o Geo Storm nouă. 
Nu poate fi cine ştie ce pilot dacă conduce una de-asta, s-a gândit 
ea. Omul a stat vreo două ore, apoi a plecat. 

„Nu știu ce s-a întâmplat“, și-a amintit Nikki. „Cred că ea 
cocheta cu ideea unei aventuri. Sau poate chiar a avut una, 
dar n-a dus la niciun rezultat.“ 

Lara Watson se gândea că nepotul ei, Shane, se comporta 
ca un adolescent tipic ori de câte ori voia să vorbească cu el. 
În plus, sincronizarea trebuie să fi fost dezastruoasă, pentru 
că nu-l prindea niciodată la telefon. 

— Tocmai l-ai ratat, mormăia Shelly frecvent, susținând 
că ieșise cu niște colegi de școală. 

De vreo două ori însă, Shelly a făcut pe victima, zicându-i 
că nu mai știa ce să facă, pentru că Shane fugise de acasă. 

— Nu-ţi face griji, spunea ea, făcând pe curajoasa. Mereu 
se întoarce — sau îl găsim noi şi-l aducem înapoi. 

În timpul acelor convorbiri, Lara mulțumea cerului că 
Shelly îl căuta pe băiat. Ar fi bătut şi atunci străzile din 
Tacoma dacă n-ar fi fost ea și Dave. Chiar dacă inițial fusese 
sceptică în legătură cu potențialul impact al băiatului 
necioplit asupra fetelor, acum era fericită că acesta avea o 
viață normală, mergea la școală, se ocupa de treburi casnice 
şi petrecea timp cu familia, cum ar fi excursiile pe coastă. 
Shane nu-i spusese niciodată Larei ce se întâmpla cu 
adevărat în casa familiei Knotek, ori despre lucrurile pe care i 
le făcea Shelly. Nici măcar o aluzie. Nu i-a spus cum dormea 
pe ciment în subsolul friguros, ori în debaraua lui Nikki, sau, 
uneori, într-o anexă a casei din Monohon Landing. 

Când adolescentul cu zâmbet larg şi simțul umorului s-a 
evaporat, multă vreme Shelly nu i-a spus nimic mamei sale 
vitrege. De fapt, ori de câte ori Lara trimitea un cec de 
Crăciun sau de ziua lui de naştere, era încasat imediat — 
confirmat de Shane. 

— Pot să vorbesc cu el? o întreba Lara pe Shelly, care evita 
cu pricepere solicitarea, inventând o scuză. 

Şi oftând, ca şi cum i-ar fi înțeles dezamăgirea. 

— Nu e acasă. 

— Nu-i niciodată acasă, bombănea Lara. 

— Adolescenţii! i-o întorcea Shelly râzând scurt. Ce 
putem face? 

De fiecare dată când se întâmpla asta, bunica lui Shane 
închidea, oarecum împăcată de asigurările fiicei sale vitrege 
că băiatul e bine, făcând ce fac toţi puştanii. Mai târziu, avea 
s-o roadă amarnic faptul că nu insistase. Ar fi trebuit s-o 
forțeze pe Shelly mai mult. Însă a acceptat tot ce-i spunea ea. 


Adolescenţii! 

„Sunt sigură că Shane ar fi fost fericit să mă sune înapoi“, 
zicea Lara, peste ani. 

Doar că n-o făcea niciodată. 

În cele din urmă, după o serie de convorbiri de felul ăsta, 
Shelly i-a mărturisit femeii că Shane nu se va întoarce prea 
curând în Raymond. 

— E în nord, în Alaska, i-a zis cu un oftat. Lucrează acolo, 
pe un vas de pescuit. Știi că de mult timp își dorea să facă 
treaba asta. 

Povestea era plauzibilă, dar nu chiar în regulă. Băiatul i-ar 
fi povestit bunicii despre planurile sale. 

— Tocmai am vorbit cu el, a continuat Shelly. O duce 
foarte bine. Îi place la nebunie acolo. Pentru el e un vis 
devenit realitate. Următoarea dată când mai vorbim, am să-i 
spun să te sune. 

— Mie nu mi-a zis niciodată despre asta, a replicat Lara, 
oarecum insistentă. 

Shelly s-a bosumflat. 

— Despre ce? 

Lara a insistat. 

— Că pescuitul era visul lui. 

— Tu nu eşti chiar atât de apropiată de el cum suntem 
noi. 

— Îi ştiu de când s-a născut, a continuat Lara. Zicea că 
vrea să termine şcoala, Shelly. Ştii doar. 

— S-a răzgândit. 

— Nu înțeleg. 

— Uite, a zis Shelly, Shane voia doar să facă bani. De 
aceea a plecat. O să se întoarcă. Sunt sigură. 

Dar, ca și înainte, Shane nu și-a mai sunat niciodată 
bunica. 

Pe nimeni altcineva, în afară de Shelly. 


CAPITOLUL 41 


După ce a absolvit liceul Willapa Valley în 1993, Nikki și- 
a stabilit două obiective: să obţină o diplomă de colegiu și să 
se mute naibii departe de părinţii ei și de tot ceea ce 
cunoscuse până atunci. Ori văzuse. S-a înscris la colegiul 
comunitar din Grays Harbor, cu gândul să-și ia licența în 
justiție penală. A reușit chiar să obţină ajutor financiar sub 
forma unei burse pentru studenți. Fusese doborâtă de lucruri 
independente de voința ei, dar mai avea încă un dram de 
optimism. Da, era singură și aproape că nici nu îndrăznea să 
spere la un viitor care să implice fericire, iubire și libertate. 
Dar a sperat. Știa că merită mai mult. 

Apoi, puţin câte puţin, asemenea picăturilor unui robinet 
de bucătărie care curge, mama ei a început să-i pună în 
primejdie visurile. 

întâi i-au dispărut hainele cu care mergea la cursuri. Tot 
ce mai avea de purtat erau pantalonii de trening pe care-i 
folosea când lucra prin curte. Murdari și rupți. Să apară în 
campus în halul ăla ar fi însemnat să-și piardă și bruma de 
mândrie pe care reușise să și-o recapete stând departe de 
Monohon Landing în timpul zilei. 

Apoi Shelly i-a spus că nu mai poate folosi dormitorul de 
la etaj. 

— O să dormi acolo, pe podea, a zis ea indicând un loc 
din sufragerie. 

Era același loc unde o culcase în trecut pe Kathy. 

Se întâmpla ceva, iar Nikki știa asta. 

Apoi Shelly i-a luat banii și mijlocul de transport la ore. 

— Te tăiem de pe listă, Nikki. Nu meriți nimic din ceea ce 
am făcut pentru tine. Eşti egoistă. Și nerecunoscătoare. Eu și 
tata vorbim serios de data asta. 

Nikki simţea că-i vine să plângă. Ori să se certe. Ori să 
aibă orice altă reacție așteptată. Dar n-a căzut în capcana 
mamei sale — cel puţin pentru moment. Nu avea maşină și 
nici bani pentru autobuz. Nici haine pentru cursuri. Ceea ce 
însemna că nu mai putea merge la școală. Adio lume largă, 
departe de afurisitul de Raymond! 

Nu mai era nimic de făcut. 

Nikki era legată de mâini și de picioare. 


Shelly a pus-o să lucreze prin curte, să sape grădina, să 
mute lemnele dintr-un loc în altul... făcea munci la 
întâmplare, lucruri care nu păreau să aibă vreo noimă. Mama 
ei a insistat să amenajeze o nouă grădină de flori, dar nu 
avea nicio intenţie — măcar una pe care s-o observe Nikki — 
să facă ceva cu locul acela. Se trezea devreme şi i se spunea să 
iasă pe uşă şi să nu se mai întoarcă până la lăsarea 
întunericului. 

Mama mai apărea din când în când și o certa că nu face 
treaba ca lumea. 

— Asta-i tot ce-ai făcut azi? Târtă leneşă ce ești! 

Seara — atunci când i se dădea voie să intre în casă —, 
Nikki dormea pe podeaua din sufragerie, punându-și sub cap 
o pernă de la canapea. 

Când venea acasă, Dave i se alătura lui Shelly cu rafale de 
insulte, reproşându-i fetei că e leneşă şi că nu-i bună de 
nimic și că trebuia să-și găsească o slujbă. 

Nikki plângea, iar ei o ocărau și mai tare. 

Lui Shelly păreau să-i facă plăcere lacrimile fetei sale. 

— Trebuie să-ți găsești o slujbă! îi repeta ea la nesfârșit. 
Rahat nenorocit ce ești! 

Pe bune? se gândea fata. Chiar așa? Cum aş putea să-mi 
găsesc o slujbă? Nu am niciun mijloc de transport. Nici bani. Mă 
spăl afară cu furtunul! 

Practic, locuia în casa familiei sale, dar era o persoană fără 
adăpost din aproape toate punctele de vedere. 

În cele din urmă a izbucnit. I-a trebuit tot curajul de care 
era în stare, dar s-a simţit bine. 

Foarte bine. 

— Nu pot să-mi iau o slujbă! Uită-te la mine! N-am nimic 
de îmbrăcat! Și nicio posibilitate să ajung undeva! 

„Zbieram la amândoi — şi-a amintit Nikki cum încerca să 
se apere —, iar mama făcea pe nevinovata şi-mi spunea: 
«Trebuia să-mi zici că-ţi trebuie o maşină! Habar n-aveam că 
asta e problema ta!»“ 


- 


Nikki devenea din ce în ce mai puternică — și fizic, și 
psihic. Odată, când a refuzat să accepte o solicitare, Shelly s-a 
repezit la ea. Fata a fugit din casă până la cotețul găinilor, 
încercând să-l încuie înainte s-o ajungă, dar femeia era prea 
rapidă. 


„Mama avea forța şi adrenalina unui nenorocit de 
fundaș“, zicea Nikki mai târziu. „Dar mie nu-mi mai păsa.“ 

Shelly aruncat asupra ei urlând şi trăgând-o de păr, dar 
Nikki a ripostat. Femeia a căzut la pământ. Părea surprinsă. 
Chiar şocată. Nimeni nu i se mai împotrivise până atunci. 

Sunt aproape la fel de mare ca tine, a gândit Nikki. Nu mai 
vreau să fiu trătată în halul ăsta. 

— Du-te dracului, mamă! Să nu îndrăznești să mă mai 
atingi vreodată! 

Apoi s-a ridicat şi a luat-o la fugă, cu Shelly pe urmele ei. 

A intrat în casă şi a văzut-o pe Sami. 

— Tocmai i-am spus mamei să se ducă dracului! a zbierat 
ea continuând să fugă, de data asta pe ușa din spate, spre 
pădure, unde a și dormit în noaptea aceea. 

Se simţea bine. Speriată. Dar bine. 

La câteva zile după meciul cu îmbrânceli din coteț, Shelly 
a abordat-o. Se prefăcea preocupată. Avea o voce ciudat de 
calmă, aproape tristă. 

— Sami nu te mai vrea aici, a spus ea pe un ton grav, 
certându-te cu mama ei așa cum ai făcut tu. Te trimit la 
mătușa Trish. 

Vestea a căzut ca un trăsnet. Nikki nu înțelegea ce se 
întâmplă. Trish era sora lui Dave. Practic o străină, pe care o 
văzuse doar de vreo două ori în viaţa ei. Locuia la vreo patru 
ore distanţă, în Hope, British Columbia, într-o rezervație. 
Shelly i-a dat fetei nişte haine şi SO de dolari şi a dus-o cu 
maşina la staţia de autobuz Greyhound din Olympia. 

Tot drumul a fost numai lapte şi miere — că o să-i fie dor 
de Nikki, dar așa era cel mai bine. 

— Zece zile, i-a zis. Apoi te întorci acasă, bine? 

Nikki abia ieşise din adolescență, dar nu mai fusese 
nicăieri de una singură; şi era îngrijorată din pricina 
călătoriei și a faptului că nu știa dacă aveau să-i ajungă cei 50 
de dolari. 

După cum s-a dovedit însă, vizita la mătușa Trish din 
Hope a fost cel mai bun lucru care i s-a întâmplat de multă 
vreme. 

— Acasă se petrec lucruri rele, i-a spus Nikki mătușii, 
alegându-și cuvintele cu grijă, în așa fel încât să transmită 
mesajul, dar să nu fie suficient de specifice pentru a se 
transforma în acuzaţie. Te rog, nu mă obliga să mă duc 
înapoi. 


Zilele s-au făcut săptămâni, apoi vreo două luni. Trish 
făcea curățenie la biserici și prin casele oamenilor și a luat-o 
și pe Nikki cu ea, să o ajute. În weekenduri, învăţa să lege 
plase de pescuit. Pe Nikki nu o deranja să muncească. Chiar 
îi plăcea. Nimeni nu pipa la ea. Nimeni nu-i spunea că nu-i 
bună de nimic. 

Nu mai voia să plece de acolo. 


- 


Sami a înţeles, desigur, motivele din spatele absenței lui 
Nikki. Tori, în schimb, se simțea abandonată. Era doar o 
fetiță, cu paisprezece ani mai mică decât Nikki, și-și 
idolatriza sora mai mare, care-i fusese ca o a doua mamă. 
Nikki era frumoasă și blândă și-și făcea mereu timp pentru 
ea. În seara în care sora ei mai mare a plecat în Canada, Tori 
l-a rugat pe lisus să i-o aducă înapoi. Nu știa unde plecase, 
dar bănuia că o făcuse pentru că mama lor o tratase cu atâta 
cruzime. Tori a scris un bilețel despre asta, l-a pus pe 
pervazul ferestrei și s-a dus la culcare. 

A doua zi, dis-de-dimineaţă, a fost trezită de mama ei, 
care-o lovea cu pumnii și palmele peste față. 

— Ce-i asta!? a urlat Shelly fluturând biletul. 

Tori, pe atunci în vârstă de șase ani, a început să plângă. 

— Crezi că sunt rea cu sora ta? a repezit-o Shelly lovind-o 
din nou. Așa crezi, Tori? Serios? 

Era exact ceea ce credea fetița, dar mamei i-a spus că nu și 
că-i pare rău. În realitate, era speriată — Shelly nu se mai 
purtase niciodată așa cu ea. 

„Cred că a fost prima dată când mama m-a lovit peste 
față“, şi-a amintit Tori. „A fost îngrozitor.“ 

La puţin timp după aceea au sosit câteva cadouri. 
Probabil că, undeva în sinea ei, Shelly a înțeles impactul pe 
care plecarea lui Nikki l-a avut asupra mezinei. 

— Ăsta e de la sora ta, i-a spus. 

— De ce nu pot s-o văd? a întrebat Tori. 

— Doar ţi-a lăsat cadoul. N-a putut să stea. 

— Dar de ce? 

Shelly nu avea niciodată răspunsul potrivit. Cu timpul, a 
început să facă tot ce-i stătea în putere pentru a pune capăt 
relației dintre cele două fete. 

— Nu-i fată bună, îi spunea mereu lui Tori despre Nikki. 
Nu te iubește. 


Apoi, dintr-odată, Nikki a încetat să mai existe. Shelly n-o 
mai pomenea. Nici Dave. Ca și cum ar fi fost o fantomă care 
a dispărut undeva, fără să se mai întoarcă vreodată. 

Nici Sami n-a mai pomenit-o. Nu îndrăznea. Nu voia ca 
familia să afle că ele încă ţineau legătura. 


- 


Trish a încercat s-o țină pe nepoata ei în British 
Columbia, dar, ca aproape toată lumea, nu i-a putut ține 
piept lui Shelly. În cele din urmă, Nikki s-a întors în 
Washington. 

Dar nu s-a dus acasă. 

Shelly i-a spus că are niște lucruri de făcut şi că nu e un 
model de urmat pentru celelalte fete. Până la urmă, nu se 
putea întoarce în Raymond. Cel puțin nu în momentul 
acela. În schimb, Nikki s-a mutat într-un cort, în apropiere 
de locul unde muncea tatăl ei vitreg, în Whidbey Island. Era 
departe de a fi ideal, dar i-a deschis ochii. A observat că, în 
ciuda faptului că muncea tot timpul, Dave Knotek trăia ca şi 
cum ar fi fost un nevoiaș. Nu avea o lețcaie în buzunar. Cei 
doi îşi făceau aprovizionarea de la un magazin de caritate. 
Făceau duș în fiecare dimineață în parcul public, nu departe 
de șantier. Nikki rămăsese pe bună dreptate cu un gust amar 
din cauza pedepselor pe care i le aplicase tatăl ei vitreg, dar 
acum îl vedea mai mult ca pe un ratat, demn de milă. 

Nu avea niciun dram de respect pentru el. 

— De ce trăiești în halul ăsta? l-a întrebat ea. De ce mai 
stai cu mama? 

Dave nici nu clipea. 

— Pentru voi, fetele, a spus el. 

Câteva săptămâni mai târziu, Nikki și Dave s-au mutat 
temporar într-un apartament cu spaţii comune din Everett, 
ca să fie aproape de un nou loc de muncă, de lângă Paine 
Field. Apa caldă curentă, s-a gândit Nikki atunci, e un lucru 
minunat. Aproape în fiecare weekend, făceau drumul spre 
Raymond pentru o noapte sau două. 

Fiecare vizită acasă se desfăşura la fel. Mama o trata ca şi 
cum exilul în Canada și apoi în Whidbey Island ar fi fost o 
experiență necesară. 

— Crezi că eşti pregătită să te întorci acasă? Să pui osul la 
treabă pe-aici, Nikki? 


— Tu crezi că sunt? îi răspundea fata, știind că în niciun 
caz nu s-ar mai întoarce. 


Shelly schimba tonul. lritată. 

— Văd că cineva mai are nevoie de timp de gândire. 

Era genul de răspuns pe care Nikki şi-l dorise. 

Mai bine aş sta pe drumuri, se gândea ea. 

Ea şi Dave s-au mutat apoi din nou la cort. Era frig şi 
curent, dar Nikki se gândise deja la o cale de scăpare. A 
obținut o slujbă în Oak Harbor, la Baskin-Robbins, și o a 
doua la curățenie, într-un motel. Proprietarul motelului a 
lăsat-o să stea într-o rulotă de o persoană. Era o 
dărăpănătură, dar ea era mulțumită. Una peste alta, lucrurile 
mergeau destul de bine. 

Se simţea liberă. 

Sami Jo Knotek ştia nu numai cum să-şi ascundă 
vânătăile, ci și importanţa acelui act. 

A permite cuiva să vadă urmele lăsate de mama sau de 
tatăl ei ar fi putut declanșa o discuţie pe care nimeni nu și-o 
dorea. Sau mai rău, ar fi putut duce la ruinarea familiei sale. 
Chiar și în crazy train există un loc unde lumea nu are voie să 
intre și lucrurile decurg ca şi cum ar fi normale sau chiar 
merită să lupți pentru ele. 

În exterior, Sami era blondă, drăguță, populară. O 
adevărată regină a balului. Era deșteaptă și amuzantă — 
genul de fată care atrăgea atenţia băieţilor glumeţi. Cu toate 
acestea, în ultimul an de liceu, fata a început să abordeze 
viaţa cu mai multă nepăsare. Se săturase să acopere ceea ce 
mama ei le făcea ei şi surorii sale mai mari. Învățase din 
experienţa lui Nikki că, chiar dacă era ascultătoare, nu putea 
să împiedice ca lucrurile rele să se întâmple. Doar le permitea 
să continue. 

— N-ai predat temele la timp, zicea profesoara. 

— Mama mi-a aruncat lucrarea, zicea Sami. 

Și tot așa. lar și iar. 

— Ai întârziat la oră. 

— Mama m-a pus să dorm afară azi-noapte și mi-a dat 
voie înăuntru abia spre dimineaţă, doar ca să mă îmbrac. 

— O să fii penalizată pentru că nu ai înapoiat cărțile de la 
bibliotecă. 

— Foarte bine, spunea Sami. Mi le-a aruncat mama în foc. 

Și așa mai departe. 

Nu după mult timp, Sami a fost chemată la consilierul 
şcolar. 

— Am auzit ce-ai spus, a zis acesta. Ai o soră mai mică 
acasă și ne facem griji și în privința ei. Vom raporta ceea ce 
ne-ai spus. 

Sami stătea acolo, măcinată de sentimente amestecate. O 
credeau — asta era bine. Dar acum, rahatul avea să iasă la 
iveală. 

Foarte tare. 

Când şi-a dat seama de asta, a început să-i fie frică. 
Euforia dezvăluirii că mama ei era o persoană abuzivă crudă 
şi cronică începea să pălească. Repede. 


— Vom face demersurile necesare pentru ca sora ta să fie 
luată de acasă, a spus consilierul. O vom suna acum pe 
mama ta. 

În timp ce consilierul se întindea spre telefon, Sami a 
intrat în panică. 

Peste ani, îi va fi greu să înţeleagă de ce a dat înapoi în 
acel moment, dar exact asta a făcut. 

„Dintr-odată, nu știu“, a spus ea. „Adevărul a devenit 
înspăimântător. Am retractat totul. Am zis că am inventat 
totul. Că am minţit. Cred că nu am vrut ca ei s-o înfurie pe 
mama.“ 


Sami și prietenul ei din liceu, Kaley Hanson, stătuseră 
până târziu la o petrecere. Fata știa cum va proceda băiatul. 
Ar fi ţinut farurile aprinse și ar fi așteptat ca prietena lui să 
ajungă în siguranţă înăuntru. Dacă ar fi fost încuiată afară — 
aşa cum ştia că se întâmplă —, ar fi claxonat de câteva ori, 
astfel încât Shelly să înţeleagă că cineva voia să intre în casă. 

Shelly o lăsa să intre... până când mașina lui Kaley 
dispărea. După care o trimitea pe Sami din nou afară, să 
doarmă pe verandă. 

Într-o noapte, Shelly, care stătea acolo cu un pahar mare 
de apă în mână, i-a spus fiicei sale să iasă. 

— Dormi afară. 

— Ba nu. E frig şi nu mă poți obliga. 

Mama ei i-a aruncat apa în faţă şi a îmbrâncit-o afară. 
Sami a fugit imediat spre casa lui Kaley. Se săturase. Nu avea 
de gând să mai suporte așa ceva. Avea de străbătut mai mult 
de un kilometru, dar era o atletă foarte bună; obișnuia să 
concureze la 400 de metri şi la ștafeta de o milă. 

De fiecare dată când niște faruri străpungeau întunericul, 
se arunca într-un şanţ, fiind sigură că mama ei o va vâna și o 
va duce acasă. Dar a continuat să alerge şi, în cele din urmă, 
a ajuns la Cemetery Road, unde locuia Kaley. 

Era aproape sigură că maşina mamei sale, pornită pe 
urmele ei, trecuse pe lângă ea, ca un rechin pândind în 
întuneric. Sami era îngrozită, dar a intrat în garajul familiei 
Hanson. 

A stat acolo o vreme, ascunzându-se de Shelly și sperând 
că nu înrăutăţise lucrurile. 


- 


Dave Knotek avea să spună mai târziu că nu prea ajungea 
pe la Monohon Landing, aşa că n-avea idee cât de rău 
stăteau lucrurile. Afirma în continuare că Shelly nu le-ar fi 
făcut niciodată rău lui Sami ajungea Tori. Îşi iubea fetele, dar 
își susținea soția. Lui Sami, credea el la vremea aceea, îi 
plăcea să inventeze poveşti, aşa încât el era cam suspicios în 
privința celor spuse de ea. Într-adevăr, nimic nu l-ar fi 
convins că se întâmpla ceva abuziv. 

„E cu neputinţă ca Shelly să o fi bătut pe Sam ori pe Tori“, 
a spus el peste ani. „O mai plesnea pe Nikki. Și eu am 
pălmuit-o, bine? Dar atât. Copiii ăia n-au suferit niciun abuz 
de genul ăsta.“ 

Chiar şi după ce întreaga lui lume s-a dezintegrat, Dave 
pur şi simplu nu-i putea găsi nicio vină lui Shelly. Se făcea că 
nu vede nici dovezile fizice. În ziua când Sami a absolvit 
liceul, era învineţită rău în urma uneia dintre altercațţiile 
avute cu mama ei — motivul era atât de neînsemnat, încât, 
mai târziu, nimeni nu și-l mai amintea. Nu spălase vasele așa 
cum voia ea? Nu dăduse apă la animale? Îi împrumutase unei 
prietene o jachetă ori un pulover? Însă Dave a învinuit-o tot pe 
Sami pentru acele vânătăi, spunând că fusese teribilistă şi 
nesocotită şi se rănise căzând. 

Presat în continuare, a inventat o poveste. 

„Shelly îi împrumutase lui Sami niște bani pentru ceva, 
iar fata trebuia să vopsească hambarul. A venit acasă de la 
şcoală şi era foarte, foarte obosită, dar s-a apucat totuși de 
vopsit. Se plângea că o durea una-alta, iar Shell îmi spunea 
că era de la o căzătură urâtă. Nu știu. Că nu am văzut.“ 

Sami Knotek era tulburată. Era vara anului 1997 și nu ştia 
ce să facă în continuare. Din cauza sabotajului diabolic al 
mamei sale în legătură cu documentele de admitere, ratase 
perioada de înscriere la Evergreen State College. Facultatea 
fusese un vis pe care îl avusese de când se ştia. Era ceva 
special să-şi imagineze că va fi prima persoană din familie 
care va obține o diplomă de studii superioare. Își iubea 
prietenul, dar nu voia să se mărite. Nu voia să-și găsească o 
slujbă în oraș, ca alte fete, ce rămâneau să calce pe urmele 
părinților lor. Sami voia mai mult. Orice. Ceva mai mare. S-a 
gândit chiar să vadă ce-ar putea găsi de lucru la Hollywood. 

Și-a planificat evadarea în două rânduri. 

Prima dată se întâmplase în aprilie. Nu gândise lucrurile 
destul de bine. În plus, voia să meargă la un bal, deoarece își 
făcuse o rochie nouă și frumoasă și nu voia să piardă ocazia 
de a o purta — așa că s-a întors acasă câteva zile mai târziu. 

Dar şi-a planificat cu grijă marea evadare în ultimele luni 
din ultimul ei an de liceu. Îi era greu să știe că avea să-și 
abandoneze sora mai mică, pe Tori, dar s-a convins că totul 
va fi bine. Sora cea mare era plecată. Cea mică nu părea să 
constituie o țintă pentru mama lor. De ceva vreme nu se mai 
întâmplaseră lucruri ciudate. Singurele persoane care știau de 
planul său erau prietenele ei Lauren şi Leah — şi știa că sunt 
de încredere. Chiar înainte ca ea, mama și sora mai mică să 
meargă la cumpărături în Aberdeen, Sami a umplut cinci saci 
negri menajeri cu tot ce avea. Toate hainele, pantofii și alte 
nimicuri care pentru ea însemnau foarte mult. 

„Eram foarte materialistă“, a recunoscut ea mai târziu. 
„Nu puteam lăsa în urmă nici măcar un pulover.“ 

Planul prevedea ca Lauren să intre în casă fără știrea 
mamei, să ia lucrurile în timp ce ele erau plecate şi să le ducă 
la ea acasă, unde urmau să se întâlnească. 

Sami voia s-o avertizeze într-un fel pe Tori. 

— Dacă nu mă întorc mai târziu astăzi, i-a spus ea surorii 
sale, o să-ți las un bilețel — doar pentru tine — sub perna 
mea. 

A fost singura informație pe care i-a dat-o. Avea încredere 
în Tori, dar știa că mama lor nu s-ar fi dat în lături de la 
nimic pentru a smulge detalii de la fetiță, pe atunci în vârstă 


de opt ani. Ar fñ ameninţat-o. l-ar fi făcut promisiuni. Ar fi 
ademenit-o. Shelly nu era genul de om care să renunțe, iar 
Sami nu voia ca mama ei să știe unde se ducea. 

Când s-au întors din Aberdeen, fata a urcat la etaj. Toate 
lucrurile ei dispăruseră. Planul devenise realitate. 

— Mamă, Lauren a rămas fără benzină și trebuie să mă 
duc să o iau, a mințit Sami. 

— În regulă, a zis Shelly. Bine. 

A urcat în mașinuța ei albă, a mai aruncat o ultimă privire 
spre casă şi s-a dus la Lauren, unde a stat ascunsă o zi. Apoi s- 
a dus acasă la prietenul ei pentru o noapte. Ştia că Shelly o 
căuta peste tot, iar gândul c-o va găsi îi producea un rău 
interior. 

Chiar și așa, influența pe care familia o avea asupra ei era 
ca un laț care o imobiliza, făcând-o să se simtă ca un animal 
lăsat singur în pădure. I-a scris o scrisoare mamei sale. 

M-am gândit la toate motivele pentru care nu te-aş putea 
părăsi, pentru că te iubesc atât de mult. Şi tocmai pentru că te 
iubesc, n-aş vrea să te rănesc. Am început să mă gândesc la 
durere şi la viață, la cât de mult am suferit şi la câtă suferință am 
provocat. Şi atunci m-am gândit c-ar fi bine pentru mine să plec. 
Lucrurile vor fi mai liniștite. Așa cum au devenit când a plecat 
Nikki. Odată plecată, totul va fi bine. 

A încheiat scrisoarea spunând că lua în considerare 
opțiunea de a trăi în maşină. 

O să fiu bine. Dacă aşa trebuia să se întâmple, asta e. Mi-aş fi 
dorit doar să înţelegi, dar acum știu că nu vei înţelege niciodată. 

Sami nu avea nicio idee unde să se ducă, însă a vorbit cu 
Nikki. Sora ei i-a spus că ţinea legătura cu bunica lor, Lara, 
care voia s-o vadă și pe ea. 

— Sun-o pe Nana. 

Ceea ce Sami a și făcut, iar Lara a invitat-o bucuroasă la ea 
acasă, în Bellingham. 

Sami auzise că tatăl ei căuta maşina, pe care Shelly o 
raportase ca fiind furată. Trebuia să găsească o altă 
modalitate de a ajunge în Bellingham. S-a oferit s-o ducă 
mama lui Kaley, Barb Hanson, care oricum n-o prea avea la 
inimă pe Shelly, după ce-o trezise odată în miez de noapte cu 
întrebări despre câţi bani câștigă ea şi soțul ei. 

„l-am spus că nu era normal să sune la ora aceea, plus că 
banii noștri nu erau treaba ei“, a spus Barb mai târziu. 


Barb a dus-o pe Sami în Bellingham a doua zi. Pe drum, 
fata i-a povestit câte ceva din ce le făcuse mama, ei și 
surorilor sale. Mai târziu, când au ajuns la destinație, Lara le- 
a mai spus şi alte detalii tulburătoare despre ce făcuse Shelly 
în copilărie și în tinereţe. 

„Mi-a spus că mama a încercat să dea foc la casă“, îşi 
amintea Sami. „Sau ce i-a făcut surorii sale. Cum credea ea că 
mama ne-a otrăvit cu Ipecac, ca s-o împiedice să ne ducă în 
anumite locuri. [Barb] a stat acolo și a băgat totul la cap. M- 
am simţit mai bine că nu eram eu cea care spunea ce făcuse 
mama, că mai era cineva care-mi susținea afirmaţiile. Cineva 
care ştia chiar rnai multe decât mine.“ 

Sami a stat cu Lara toată vara anului 1997. 

La fel ca experiența lui Nikki în Canada, a fost una dintre 
cele mai fericite perioade din viața ei. 

Nikki resimțea puternic absenţa surorilor din viața ei. 
Chiar dacă nu regreta că plecase, simțind că se salvase, îi era 
dor de ele. Când a aflat că Tori fusese bolnavă, i-a trimis o 
carte poștală. 

Sper că te simţi mai bine, puștoaico. Am auzit c-o să ningă. 
Pariez că asta o să te facă puţin mai fericită. Ai grijă de mama şi 
de Sami? Când nu eşti bolnavă, firește! 

Tori n-a primit niciodată mesajul. 

Shelly încerca să țină legătura cu Nikki în perioada aceea, 
dar fata cea mare a refuzat să-i răspundă la apeluri. Nu voia 
să aibă de-a face în niciun fel cu nebuna de maică-sa. Nu-i 
păsa dacă își va mai vedea vreodată părinții. Apoi Shelly și-a 
făcut apariţia, pe neașteptate. Era numai lapte și miere și i-a 
spus fetei că ar trebui să se întoarcă acasă. Putea să stea acolo. 
Să meargă la facultate. Nikki ştia că era o minciună 
gogonată. Tot ce spusese mama ei fusese minciună. Altă dată, 
a venit la rulotă un șerif din Island County, întrebând-o dacă 
e bine. 

— Mama ta e foarte îngrijorată, a zis omul legii. 

— Sunt în regulă. 

— Trebuie s-o suni. 

A promis să o sune, dar n-avea de gând. Era clar că mamei 
şi tatălui ei nu le plăcea noua ei stare de independență. Nikki 
ştia de ce. 

Frica. Le era teamă că va vorbi. 

Când o cărămidă a fost aruncată prin geamul gelateriei 
unde lucra ea, a urmat un telefon anonim cum că Nikki ar fi 
fost cumva implicată. 

„Ştiu că tata a făcut-o“, a spus ea mai târziu. „A făcut-o 
pentru că i-a spus mama. Care voia să-mi pierd slujba și să 
mă mut înapoi acasă, unde mă puteau supraveghea.“ 

La puţin timp după incidentul cu cărămida, Nikki a 
sunat-o pe Lara, gândindu-se că ar putea să plece din Oak 
Harbor și să-și găsească un serviciu la ea, la azilul din 
Bellingham. 

Lara a fost încântată de această perspectivă. Avea și ea 
nişte vești foarte bune. 

— E amuzant că suni tocmai acum, Nikki, i-a zis Lara 
foarte fericită. Sami e şi ea aici. 


Nikki abia se putea stăpâni. A plecat spre Bellingham cu 
următorul autobuz Greyhound. 

Când a văzut-o pe sora ei, ochii lui Sami s-au umplut 
imediat de lacrimi. Trecuse aproape un an de când nu se mai 
văzuseră. Nikki părea mai frumoasă şi mai fericită ca oricând. 
Purta o pereche de blugi Gap mulaţi şi un maiou mov. Era și 
machiată. Părul, pe care mama lor i-l ciuntea mereu în cel 
mai crud şi dezavantajos mod cu putință, era lung, ușor 
ondulat. 

„Era frumoasă“, a spus Sami amintindu-și de acea 
întâlnire. „Şi mai mult decât orice, era încrezătoare. Până 
atunci, nu mi-am imaginat-o niciodată pe sora mea în lumea 
reală. Doar cum fusese acasă, în pantalonii ei de trening 
rupți, prin curte tot timpul. Fără prieteni. Nu avusese 
niciodată un iubit. Niciodată, până nu a scăpat de acasă, la 
22 de ani. Nu avusese nimic.“ 


Nikki s-a angajat infirmieră la una dintre secţiile centrului 
de îngrijire unde lucra Lara. Munca era grea, dar era plătită 
mai bine decât la motel ori la gelaterie. Chiar mai mult, se 
eliberase de părinţii ei şi de tot ce se întâmplase în Pacific 
County. 

„Schimbam pungile de colostomie“, își amintea ea. „Dar 
nu mă deranja deloc. Eram departe de tot și de toate.“ 

La puțin timp după ce a început să lucreze acolo, 
administratorii unității au început să primească plângeri 
anonime cum că era nepoliticoasă cu pacienţii în vârstă ori 
dădea dovadă de incompetenţă atunci când trebuia să le 
ofere îngrijirea de care aveau nevoie. S-a deschis o anchetă. 
De fiecare dată, Nikki și Lara nu înțelegeau de ce s-ar plânge 
cineva de ea. Personalul, pacienții și familiile lor o plăceau 
cu toții. 

Apelurile anonime nu fuseseră cele mai rele. 

Dave Knotek a început să apară în parcarea instituției. 
Uneori în camioneta lui; alteori stătea ascuns în tufișuri. Nu 
o striga, însă voia ca fata să-l vadă. Ca pe o amenințare 
implicită. Nikki a început să se teamă că ar putea-o răpi- 
Poate că el şi mama ei își făcuseră planuri în privința ei. 

Așa cum i se întâmplase lui Kathy. 

De câteva ori, Dave chiar a urmărit-o în timp ce conducea 
spre casă, la ieșirea din tură. Înspăimântată de moarte, fata a 


luat-o pe drumuri ocolite prin tot orașul pentru a-l face să-i 
piardă urma. 

„Mă întrebam dacă va încerca să mă înșface“, şi-a amintit 
ea. „Nu știam sigur. Dar sunt aproape convinsă... că cei doi 
ar fi încercat să mă prindă. Mi-o pot închipui pe mama 
asmuţindu-l împotriva mea.“ Având în vedere tot ce a aflat 
ulterior, Nikki spunea: „Am noroc că mai sunt în viaţă. Sora 
mea crede la fel“. 

Era trecut de mijlocul verii anului 1997. Dave Knotek 
fusese supus unor presiuni tot mai mari din partea lui Shelly 
pentru a descoperi unde plecase îndărătnica lor fată 
mijlocie — și cu cine era. Femeia avea căile ei de a se 
informa, bineînțeles, şi a auzit cumva că Sami s-ar fi aflat în 
Bellingham, cu Lara și Nikki. Imaginea celor trei împreună a 
înfuriat-o mai tare ca oricând. Trădarea făcea ca dispariția 
fetei să fie și mai dureroasă. Și mai ales, era esențial s-o 
găsească și s-o aducă acasă. 

— Cele două ar putea spune cuiva, Dave. 

— Nu vor face aşa ceva. 

— Nu putem fi siguri. 

Dave se săturase de dramele lui Shelly. Spunea că vrea să 
le lase pe fete să se maturizeze, să fie pe picioarele lor, dar ea 
îl suna întruna la muncă, în Whidbey Island, de fiecare dată 
când părea să identifice o pistă. 

Dar, ca întotdeauna, el făcea tot ce-i cerea soţia lui, 
urmărind-o pe fiecare în parte. 

Shelly a aflat că exista o zi a porților deschise în Camp 
Firwood, o tabără creștină pe malurile lacului Whatcom, la 
care auzise că vor participa şi fetele ei. 

Informația s-a dovedit a fi bună. 

În timp ce Sami îşi făcea loc printre consilierii şi 
participanţii la tabără, a zărit o față cunoscută. 

Tatăl ei! 

Speriată, aproape că nu l-a recunoscut din prima, pentru 
că se deghizase, în mod evident. Nişte ochelari de soare 
diferiți de ce purta de obicei. O șapcă de baseball și un 
hanorace completau ridicola mascaradă. 

O, Doamne! s-a gândit fata. I s-a făcut rău. Își iubea tatăl, 
dar ştia că se afla acolo cu un motiv. S-o ducă acasă, era 
sigură de asta. Venise după ea. 

— Sami, i-a spus el, cu o voce stinsă şi preocupată. Mama 
ta e foarte îngrijorată. Trebuie să vii acasă. 

Ea nu a spus nimic pe moment. Ce-ar fi putut să spună? 
Mama ei era un monstru și normal că n-avea încredere în ea. 

În schimb, l-a condus pe lângă un leagăn de frânghie, pe 
o cărare izolată, și s-au așezat. La început, nimeni n-a scos un 
cuvânt. 


După un moment de tăcere, fata i-a spus de ce a plecat. 
Majoritatea motivelor se refereau la Kathy. 

— Ştiu că e moartă, tată. Am văzut-o. 

Dave stătea pur și simplu acolo, abătut. Fără o vorbă. 

Ea a început să-i spună şi ce credea despre dubiosul 
diagnostic de cancer al mamei sale, o boală care a necesitat 
asistenţă medicală constantă în întreaga ei copilărie. 

— Nu poţi avea cancer atâta vreme, a zis ea. Mama ar fi 
trebuit să he moartă până acum. 

Dave a refuzat să creadă așa ceva. 

— A avut. Știu eu. 

— Uite, tată, nu are. Ai fost cu ea la consultații? 

— Am dus-o până acolo. 

— Ai intrat vreodată împreună cu ea? Ai primit vreo 
factură de la doctor? 

Punea aceleaşi întrebări ca și Lara, cu ani în urmă. 

Când, într-un final, i-a răspuns, a făcut-o pe acelaşi ton 
calm şi înţelegător. Nici n-a negat, nici n-a confirmat. 

— Îmi pare rău, Sami. Știu. Ştiu. 

Au plâns și au vorbit multă vreme. Sami a înţeles că tatăl 
ei era un om distrus. Era evident. Marna ei avea asupra lui 
aceeași putere pe care o avusese și asupra lui Kathy. Nimeni 
dintre cunoscuţii lui Dave Knotek n-ar fi spus o vorbă rea 
despre el. Lumea din oraș îl considera un tip cumsecade prin 
excelenţă. Lemnar get-beget. Unul de-ai lor. 

Dar femeia cu care era însurat? Nu numai că era o intrusă, 
dar era altceva. Îi găsiseră şi o poreclă. 

Crazy Shelly — Shelly Nebuna. 

Sau, pentru cei care preferau o oarecare aliterație la bârfă, 
Psycho Shelly. 

— O să mă întorc acasă, tată. Dar vreau ceva. Mama a dat- 
o în bară. Și vreau să remedieze problema. Vreau să-mi 
pregătească actele pentru facultate. 

— Nu știu ce să spun, a zis Dave. 

Dar Sami, la fel ca şi sora ei mai mare, prinsese curaj. 
Dacă pregătirea la Evergreen ca să-și ia o diplomă în 
învățământ însemna să facă un pact cu diavolul, era dispusă 
să-și asume riscul. 

După plecarea lui Dave, a sunat-o pe mama ei spunându-i 
că se gândește să se întoarcă acasă, dar ar avea nevoie de un 
ajutor financiar pentru şcoală. Shelly s-a  eschivat, 
încurcându-se într-o litanie de pretexte. Aveau puțini bani, 


ca întotdeauna. Disensiunile conjugale dintre ea şi Dave se 
agravaseră şi ele până în punctul în care Shelly i-a mărturisit 
că divorțul era iminent. Și dacă asta nu era de ajuns, nici nu 
se simţea bine. Cancerul recidivase, i-a spus Shelly. 

Sami spera ca părinţii ei să divorțeze cu adevărat. Auzise 
de la Nikki în ce condiţii trăia tatăl lor la muncă. Un cort 
nenorocit și drumuri la un magazin de ajutoare, deşi lucra pe 
brânci, îmbătrânind înainte de vreme! 

Cât despre cancer, Sami nu luase niciodată în râs boala — 
dar, pe bune, mama ei era ciudată că nu mai termina cu 
prostia aia... 

Aşa că a ignorat toate scuzele. A insistat cu ceea ce-și 
dorea — facultatea. 

— Ai zis că aș putea merge. Apoi m-ai sabotat, mamă. Știi 
foarte bine, și o știu și eu. 

— Habar n-am despre ce vorbeşti. 

Pe bune, mamă? Continuăm cu refrenul ăsta? 

— Ba ştii, a insistat Sami, lăsând cuvintele să plutească în 
aer. 

Pauzele lungi constituiau una dintre tehnicile preferate 
ale lui Shelly. Era ca un prădător... mulțumită să aștepte până 
când cel mai slab ceda și renunţa la ceea ce-și dorea. 

— N-am să spun nimănui nimic din ce s-a întâmplat, a zis 
Sami în cele din urmă. 

Altă pauză. 


— Ce? 

Fata era în avantaj. 

— Ştii tu. 

Își putea imagina faţa mamei sale înroșindu-se. Privirea 
ucigașă. 


Shelly Knotek ura să fie demascată și, dacă i se întâmpla, 
era o singură dată. Nimeni n-o mai făcea a doua oară, 
riscând să-i trezească mânia. 

Sami nu fusese explicită. Nici nu era nevoie. Era doar o 
tehnică inteligentă de șantaj, care a prins. Înainte de a se 
întoarce acasă, la Monohon Landing, la sfârșitul acelei veri, 
mama ei nu doar completase actele, dar le şi predase. 


- 


În aceeași vară, Sami și-a sărbătorit împlinirea a 19 ani cu 
o petrecere-surpriză la Planet Hollywood, în Seattle. A fost 
cea mai frumoasă aniversare pe care a avut-o vreodată. Se 
simtea fericiti liberă si plină de snerantă Pistrase lectura 


cu mama ei şi ştia că lucrurile se mișcau în direcția cea bună, 
Ea și Nikki au rămas apropiate, o relație pe care au păstrat-o 
secretă față de Shelly. Discreţia era necesară. Shelly o avea în 
vizor pe Nikki, iar cele două fete nu erau sigure cât de 
departe ar merge mama lor ca să se răzbune. 

Când Sami și iubitul ei, Kaley, au ajuns la ușa casei din 
Monohon Landing, Shelly i-a întâmpinat cu o privire 
speriată, panicată. Îşi răsese sprâncenele și-și dăduse cu 
aceeași pudră albă pe care o folosise atunci când veniseră în 
vizită Lara şi fata ei, Carol. 

A dat din cap cu tristeţe. 

— Cancerul a recidivat. 

Kaley și Sami s-au uitat unul la celălalt, încercând din 
răsputeri să nu izbucnească în râs. Era ridicol şi jenant în 
același timp. 

— De ce face prostii de genul ăsta? a întrebat-o Kaley mai 
târziu pe fată. 

— N-am idee. Ca să atragă atenția, cred. 

Existau totuși modalităţi mai bune de a atrage atenţia, decât 
să pretinzi că ai cancer, s-au gândit cei doi. 

După ce Kaley a plecat, Shelly s-a grăbit să-i tragă fetei o 
săpuneală. 

— Tatăl tău zice că nu mă crezi că am cancer! Ei bine, 
uită-te la mine, Sami! Uite! Îmi cade părul! 

Sami a ripostat. Dur. Avea un sentiment de încredere în 
sine cum nu mai avusese până atunci. 

— Ştiu că minţi, a zis ea, în timp ce Shelly spumega. Ştiu 
şi că biata Kathy e moartă. Şi că tu ai omorât-o. Eram acolo, 
mamă. Deasupra ei. Era moartă. 

Shelly a fluturat din deget. 

— S-a înecat în propria-i vomă. 

— Pentru că ai abuzat-o, mamă. 

— N-a fost așa. 

— Ba da. Tu ai omorât-o, mamă. Tu. 

Dintr-odată, Shelly a amuţit. 

— Îmi pare rău, a zis. Îmi pare rău. 

Sami a văzut asta ca pe o mărturisire. 

— Îți pare rău? a întrebat, ca şi cum repeta cuvântul unei 
străine, ca să se asigure că a fost înțeles. 

Femeia a dat din cap. 

— Lucrurile au scăpat de sub control. Și n-am mai putut 
să le opresc, Sami. Am încercat. 


O parte din ce spunea era adevărat, iar fata ştia asta. 
Lucrurile chiar scăpaseră rău de sub control. Dar nu, Shelly 
nu încercase să le oprească. Ci le declanșase. 

Cinci minute mai târziu, vântul s-a schimbat brusc. 

Shelly a retractat totul. Fiecare cuvânt pe care-l spusese. 

— Ai înţeles greşit, Sami. N-am spus niciodată așa ceva. 

„Se prefăcea că nu recunoscuse nimic“, a spus Sami mai 
târziu. „Era ca și cum... mă rog, ca şi cum eram nebună și că 
era strigător la cer că-mi putuse trece prin cap că mărturisise 
ceva.” 

Lui Sami însă nu-i păsa. Fra înscrisă la Evergreen. Și 
plecată de acolo. 

Situația financiară a familiei Knotek a continuat să se 
prăbușească. Cheltuielile cu facultatea nu îi ajutau, plus că 
aveau datorii în tot orașul. Stan, omul cu apa caldă, trebuia 
plătit pentru munca pe care o făcuse. Compania de telefonie 
îi amenința cu întreruperea serviciului. Shelly se ținea tare, 
cu scuzele, încercând să împiedice dezastrul până când 
urmau să vină banii. Le-a spus celor de la compania de apă 
că intervenise o urgență de familie și că nu va putea plăti 
factura prea curând. Soţul ei, le-a scris, suferise un atac de 
cord major. 

Acum se simte bine... Stau lângă el tot timpul, încercând să 
fac şi multe alte lucruri, aşa încât este cu adevărat copleșitor..- 

Într-o altă misivă adresată unui creditor, a pus întârzierea 
pe seama diferitelor boli închipuite ale familiei. 

Viaţa mea a fost foarte grea anul acesta. Fata cea mare s-a 
luptat cu o scleroză multiplă, iar tatăl meu e foarte bolnav. 

Shelly juca întotdeauna cartea bolii atunci când credea că 
ar putea fi de ajutor. Ca să găsească scuze pentru o încălcare 
a regulilor de circulaţie în South Bend, a scris tribunalului că 
era foarte stresată și că greșeala ei — care dusese la ridicarea 
mașinii — ar trebui să fie iertată. 

Am avut un an foarte greu. Fata mea are cancer. Trebuie s-o 
duc în Olympia la tratament, de două ori pe săptămână. Am 
renunțat la serviciu ca să fiu alături de ca. Fata mea e totul 
pentru mine şi depinde de ajutorul meu. Nu sunt o infractoare. 

Poliţia rutieră i-a acordat clemență. 

În timp ce Dave abia făcea faţă la muncă, spărgând fiole 
de amoniac ca să rămână treaz și să pună în funcţiune 
utilajul, și dormea în mașină, pentru că ăsta era cel mai bun 
lucru pe care-l putea face, acasă, Shelly își petrecea timpul 
cheltuind întruna la micul mall din Aberdeen. Bineînţeles că 
soţul ei n-avea de unde să știe asta. Îl scosese ca semnatar pe 
contul lor bancar. Așa că Dave nu vedea niciodată ce se 
întâmplă cu salariul lui. 

Nu că ar fi fost de ajuns cât câștiga. Nu pentru Shelly. 

Aceasta a reușit să obțină mai bine de 36 000 de dolari 
din împrumuturi personale, pe la spatele lui Dave — o 
dovadă a puterii sale de persuasiune în relația cu sucursala 
din Raymond a Bank of America. O adevărată performanţă. 


Cei doi nu puteau oferi nicio garanţie. Casa din Monohon 
Landing fusese refinanţată până la refuz, iar ratingul lor de 
credit ar fi fost deplorabil. 

Cu toate acestea, perseverentă și inventivă, Shelly găsea 
întotdeauna o cale. lar când primea linia de credit 
consistentă, se apuca imediat să reducă din bani. Și o făcea 
cu frenezie. Era ca și cum cheltuirea banilor ar fi devenit un 
drog. Sau poate un înlocuitor. Scria până la 30 de cecuri pe zi 
la magazinele din mallul din Aberdeen. Într-o după-amiază a 
scris nouă doar la magazinul Target. Niciuna dintre 
cumpărături nu era mare; cele mai multe erau de doar cinci 
sau zece dolari. Poate că era o strategie a ei. Probabil se 
gândea că sumele mai mici erau mai greu de urmărit. Nu că 
ar fi fost preocupată doar de propria ei persoană. Cumpăra 
mai ales pentru Sami și Tori și, ocazional, diverse Heacuri 
pentru casă. Unele cumpărături erau inexplicabile, nu numai 
în privinţa numărului de cecuri scrise într-un singur loc în 
fiecare zi, ci şi pentru că se repetau pe parcursul aceleiași 
săptămâni. În fiecare zi. Mergea mereu în Aberdeen și 
cheltuia tot ce avea — chiar şi mai mult de atât. 

Se potolea o zi, după care o lua de la capăt. 

Nu conta că totul putea face implozie în jurul ei, în orice 
moment; pur și simplu cumpăra până ajungea la fundul 
sacului. 

Iar când se întâmpla asta, cecurile îi erau respinse în tot 
oraşul. 

Erau luni când trebuia să plătească taxe de peste 250 de 
dolari pentru depăşirea contului curent. Când soldul 
devenea prea mic, se ducea pur și simplu la o altă sucursală și 
deschidea un nou cont. Când ajungea în punctul în care nu 
mai găsea cale de ieșire și nimeni nu-i mai dădea bani, se 
ducea la sucursala din Raymond şi lua din conturile fiicelor 
sale. 

„Ăsta-i Raymondul“, zicea Nikki mai târziu. „Un oraş atât 
de mic, încât mama cuiva poate să meargă la bancă și să 
golească un cont care nici măcar nu e al ei.“ 

Dacă venea vorba de un împrumut ori un depozit de 
securitate — sau de orice altă operaţiune pentru care era 
nevoie de numărul de asigurare socială „ Shelly Knotek 
putea da un sfat sigur oricui avea probleme financiare. 

Sami a sunat-o odată de la şcoală, spunându-i că numărul 
ei de asigurare socială nu funcţiona. 


— Schimbă ultima cifră până când obţii unul care 
funcționează, i-a spus mama ei. 

Sami a zis că nu se simte confortabil să facă așa ceva. 

— Atunci folosește-l pe cel al surorii tale, a sfătuit-o 
Shelly, ca şi cum ar fi fost o soluţie perfect acceptabilă. Cel al 
lui Tori e curat deocamdată. 

Sami a refuzat însă şi acea posibilitate. 

Alchimia lui Shelly cu banii și numerele de asigurare 
socială ale altor persoane a funcționat foarte multă vreme. 
Câţiva ani mai târziu, când Sami a încercat să-și ia un 
apartament, cererea i-a fost respinsă pentru că avea o proastă 
reputaţie bancară. Exista o datorie de 36 000 de dolari 
asociată numărului ei de asigurare socială. Cu toate acestea, 
contul nu era pe numele ei. 

Ci al mamei sale. Shelly Knotek prezentase numărul lui 
Sami ca fiind al ei. 

Femeia a încercat să se disculpe. l-a spus fiicei sale că era o 
încurcătură la bancă. Dar Sami ştia adevărul. Însă Dave a 
continuat să-i ţină partea soției sale. 

„Sami și Shell aveau același cont. Numele nostru fusese 
pus greşit pe cont, din vina băncii. Asta a produs o ruptură 
între mine, Sami şi Shell, dar s-a rezolvat“, a spus el. 

În ceea ce-l priveşte, Dave avea să aibă o mare surpriză 
peste câțiva ani, când avea să se confrunte cu ceea ce făcuse 
Shelly pe la spatele lui cu finanţele lor mereu pe muchie de 
cuţit şi complet haotice. Timp de vreo doi ani, crezuse 
prostește că mania lui Shely de a cheltui nebunește 
dispăruse de mult. Așa trebuia să fie. Ei nu aveau bani de așa 
ceva. Încă de la începutul căsniciei lor existase această 
problemă, pe care el crezuse că o va soluţiona cu o 
combinație de multă iubire și o doză de simț al realității. 

„Ar fi trebuit să pun frână [cheltuielilor], însă ea se 
schimbase mult în bine de-a lungul timpului. Şi nu erau 
decât nişte lucruri pentru casă. Îi cumpăra multe chestii şi lui 
Sami.” 

În realitate, Dave, care crescuse în sărăcie pe malurile 
pârâului Elk, nu voise niciodată ca fetele să ducă lipsă de 
ceva. Certurile cu Shelly legate de bani nu avuseseră 
niciodată ca obiect privarea lui Nikki, Sami sau Tori de orice 
şi-ar f dorit. Lecţii de dans şi de teatru, sport, haine noi, 
petreceri aniversare şi o menajerie de animale de companie 
nu constituiau o problemă pentru el. 


Şi totuși, Dave nu putea înţelege niciodată unde 
dispăreau toţi banii. 

„Pe ce naiba s-au dus banii ăia? Vreau să spun că Shell 
evident că şi-ar fi putut cumpăra o mașină sau ceva de genul 
ăsta. Ceva frumos. Ştii bine că amândoi am condus nişte 
rable, ani la rând.“ 

Rărmasă acum singură în casă, îi venise rândul lui Tori. 

Shelly își concentrase atenţia asupra ei la puțin timp după 
ce Sami plecase la facultate. Revenise la unele dintre vechile 
ei jocuri preferate înainte ca Sami să dispară complet, dar 
erau mai subtile. Chiar din școala primară și apoi în 
gimnaziu, Tori se întreba de multe ori dacă nu cumva își 
pierde minţile, deoarece își tot rătăcea temele. 

— Mamă, mi-ai văzut lucrarea? 

Shelly n-o văzuse. 

— Știu c-am pus-o deoparte, dar n-o găsesc. 

Femeia îi arunca o privire. 

— Va trebui s-o faci din nou. 

Mama s-a purtat ciudat, gândea fata. Dar mama e mama. 

Una dintre cele mai mari probleme ale lui Tori era că tatăl 
ei îi lipsea foarte mult. Când venea acasă, era obosit, dar 
petrecea timp cu ea, râdeau şi făceau diverse lucruri 
împreună. Mai târziu, avea să păstreze zeci de amintiri 
frumoase din timpul petrecut cu el — fie și doar lucruri 
mărunte, precum uitatul la televizor sau pescuitul la râu. 
Uneori, totuși, îi era parcă mai ușor când îl știa plecat. Nu că 
nu și l-ar fi dorit prin preajmă. Ci pur și simplu pentru că 
atunci când era acasă, mama începea cearta. 

Casa se umplea de țipete şi urlete. Zburau lucruri prin aer. 
Apăreau amenințări. Shelly îl batjocorea pe Dave, făcându-l 
în fel şi chip. 

Niciun copil nu vrea să audă așa ceva. 

„Îmi amintesc că eram așa încântată când eram mică și 
tata venea acasă“, spunea Tori mai târziu, „dar după o vreme 
am mai crescut, eram adolescentă, și nu-mi mai păsa așa 
mult, pentru că atunci când venea se certau... Au fost câteva 
momente când ne-am simțit bine, jucam jocuri video... Cred 
că a fost un tată grozav când eram mai mică, dar era o 
situaţie toxică. Știu că m-a iubit foarte mult“. 

Nu-și amintea ca vreuna dintre certuri să se fi iscat din 
vina lui. Întotdeauna Shelly era instigatoarea. 

— Unde-i nenorocitul ăla de salariu, Dave? și-o amintea 
Tori pe Shelly ţipând în telefon. Țărănoi nenorocit! Ai zis că- 
mi vine azi! 


Tori şi-l putea doar imagina pe tatăl ei la celălalt capăt al 
firului, insistând că l-a trimis. Nu-l vedea întârziind, nici 
ținându-l pentru el. Îi dădea lui Shelly tot ce-și dorea. 

— Nu era în nenorocita de cutie poștală. Am verificat. Așa 
m-am săturat dracului de tine... 

Și în încheiere: 

— Ar trebui să divorțez pur şi simplu. N-ar fi trebuit să mă 
mărit niciodată cu așa un idiot. 

Când venea acasă, Dave dormea pe jos, lângă canapea. 

Totul era demn de milă și derutant. „Tata părea mereu 
nefericit“, zicea Tori. „Părea cu adevărat deprimat, ca şi cum 
n-ar fi vrut să mai vină acasă. În general, îmi părea rău că se 
căsătorise cu mama, deoarece părea foarte trist.“ 

Cu timpul, Tori şi-a dat seama că se afla în mijlocul unui 
război între părinţii ei. Tărăboi, certuri aprinse, iar ea, 
victimă colaterală. 


Mai erau și altele, desigur. Primul atac pe neașteptate al 
lui Shelly împotriva lui Tori s-a petrecut noaptea. Casa era 
pustie. Iar Shelly, care dormea doar ziua, când Tori era la 
școală, a sărit pe fata ei, dând deoparte păturile. 

Tori a căscat ochii mari, pierzându-și răsuflarea. Nu știa ce 
se întâmplase. Luase casa foc? Poate că mama ei avea un atac 
de cord? 

Mișcarea fusese fulgerătoare. Înspăimântătoare. Și pe 
neașteptate. 

— Te-ai gândit vreodată să te sinucizi? a întrebat Shelly. 

— Nu, mamă, a spus Tori. 

Femeia a rămas nemișcată o vreme ce părea că nu se mai 
termină. Poate că mai aştepta un răspuns. Poate unul diferit? 
“Tori nu știa. A rămas tăcută. Era prea speriată ca să riposteze. 

în cele din urmă, Shelly a ieșit din cameră. 

Tori nu mai putea dormi. Îi treceau prin minte tot felul de 
gânduri. Unul dintre ele a persistat. 

O, Doamne, o să mă omoare și-a să facă să pară că m-am 
sinucis? 


- 


Familia Knotek ţinea o staţie radio mare sub masa de tip 
bar din bucătărie. Era a lui Dave — era singurul care se mai 
juca cu ea. Dar cum el nu era niciodată acasă, staţia stătea 
acolo uitată. Într-o zi, Shelly s-a enervat din cauza unui lucru 


pe care-l făcuse Tori, pe atunci în vârstă de opt ani, şi a 
îmbrâncit-o cu putere în staţia radio. 

Tori era în stare de șoc. Ştia că mama ei n-ar fi trebuit să 
facă asta. Nu şi-o putea imagina pe mama ei făcând așa ceva. 
Nu faţă de ea. Și-a atins partea laterală a capului. Era umedă. 

Sânge. 

A început să plângă. În loc să-şi ceară scuze ori s-o ajute, 
Shelly stătea pur şi simplu acolo, împietrită, cu o privire de 
dispreţ total. 

— Bleagă fricoasă ce ești! a țipat Shelly. Ridică-te! 

Incidentul a avut un impact profund asupra fetei. De 
atunci încolo, ori de câte ori mama ei îi poruncea să facă 
ceva ce știa că este jenant sau greșit, se gândea la momentul 
când îi spărsese capul. Ştia că, indiferent de situaţie, dacă 
mama ei voia, putea să-i facă mult rău. 


- 
Vocea lui Shelly a speriat-o de moarte pe mezina ei. La 


începutul emisiunii TV Fear Factor se auzea ţipătul îngrozit al 
unei femei; și de fiecare dată când se întâmpla — chiar dacă 


ştia că urmează —, Tori se ascundea, crezând că e mama ei, 
care ţipă jos cât o țin plămânii. 
La ea. 


O, Doamne, am s-o păţesc în noaptea asta, gândea ea. 

Shelly a găsit o nouă utilizare pentru una dintre undițele 
lui Dave când Tori a înfuriat-o spunându-i unei prietene că 
mama ei a bătut-o cu o lingură de lemn. Mama celeilalte fete 
a abordat-o la școală pe Shelly în legătură cu bătaia — iar 
aceasta a reacționat mai târziu lovind-o pe fata ei cea mică 
atât de tare, încât undița s-a rupt. 

— Nu ești bună de nimic! Eşti nerecunoscătoare. Mai bine 
te avortam! 

Partea inferioară a spatelui și fundul lui Tori erau pline de 
dungi roșii, urâte. Mai târziu, în săptămâna aceea, trebuia să 
meargă la înot şi se temea că urmele se vor vedea şi va fi 
nevoită să inventeze cine știe ce scuză. 

„Dar semnele au dispărut până când a trebuit să merg la 
înot“, zicea ea mai târziu. „Mama a avut grijă să dispară.“ 

Așa cum se întâmpla de obicei în cazul lui Shelly, unele 
pedepse erau mai puţin legate de durerea fizică și mai mult 
de umilinţă. 

Când a venit cu o notă mai puțin strălucită la temele de 
Ja scoală Shelly a ohlicat-o ne Tori să poarte aceleasi haine o 


săptămână întreagă. O salopetă din denim murdară, cu 
Winnie the Pooh, și o bluză cu dungi cu Tweety. Fără geacă. 

„Era foarte frig, şi-mi amintesc că am urât-o pentru asta. 
Lumea observa şi mă întreba ce se întâmplă. Am spus că nu 
mi-am spălat hainele, sau ceva de genul ăsta“, a zis Tori mai 
târziu. „După a treia sau a patra zi n-am mai dat nicio 
explicaţie.“ 

Fata se întreba totuși ce anume gândeau cei care o vedeau 
despre mama ei. La fel ca sora ei Sami, Tori era o fată care 
întotdeauna se îmbrăca frumos. Avea mereu haine noi. Și iat- 
o acum, cu aceeaşi ținută, în fiecare zi. Oare se gândea cineva 
că se întâmpla ceva ciudat? 

„Știu că pare un lucru neînsemnat“, spunea ea peste ani, 
„dar pentru mine era important, pentru că, ştii, la școală 
chiar e important.“ 

Când Tori a ajuns la pubertate, Shelly a instituit o nouă și 
foarte ciudată rutină. O dată pe lună, o chema în sufragerie. 

— O, Tori! E timpul. Să-ţi văd progresele. 

Dacă Tori nu răspundea imediat la chemare, era supusă 
acelui țipăt îngrozitor de la Fear Factor exersat de mama sa. 

— Dă-ţi jos bluza! îi poruncea Shelly. 

Lui Tori îi era rușine și refuza. 

Shelly râdea de temerile ei. Era ceva absolut normal. 
Foarte natural. 

— Trebuie să văd cum te dezvolți, spunea ea. Toate 
mamele o fac. 

Bine, gândea Tori, asta-i o minciună. 

Niciuna dintre prietenele ei nu-i spusese vreodată că 
mama ei face așa ceva. 

— Nu vreau, mamă. 

Shelly îi arunca privirea aceea oțelită pe care i-o știa foarte 
bine. Şi care de obicei era urmată de curea sau de un pumn. 

— Uite ce-i, a zis ea. Faci ceea ce-ţi spun, când îţi spun. Eu 
sunt mama, iar tu eşti copilul. Dă-ţi jos bluza, Tori! 

— Nu vreau, mamă. 

— De ce, Tori? Crezi că sunt o perversă sau ce? 

Tori ştia că nu avea cum să câștige. Nimeni nu putea. Își 
scotea bluza și rămânea nemișcată, în timp ce mama ei o 
examina. 

— Bine, zicea ea în cele din urmă. Arăți bine. 

Şi tot aşa. 


Uneori îi cerea să-și dea jos şi chiloţii, ca să-i examineze 
vaginul. 

Asta era chiar mai rău decât să-și expună sânii în 
dezvoltare, dar o făcea oricum. 

Odată i-a cerut ceva absolut ciudat și umilitor. 

— Tori, am nevoie de o șuviţă din părul tău pubian, 
pentru cartea bebelușului. 

Nu, asta era prea mult. 

— E o nebunie, a zis într-un târziu. Nimeni nu face așa 
ceva, mamă. 

Shelly a ridicat din umeri, părând dezamăgită. Chiar ușor 
rănită. 

— Surorile tale au făcut-o. De ce trebuie să fii atât de 
dificilă? 

— Nu sunt dificilă, mamă. E doar ciudat. Chiar înfiorător. 

Prima dată dezamăgire. Apoi durere. lar acum, pur și 
simplu indignare. 

— Înfiorător? a zis Shelly. Nu-i nimic în neregulă când e 
vorba de corpul uman, iar dacă tu crezi că e, atunci ai o 
problemă. 

Şi spunând acestea, i-a întins o foarfecă. 

— Sami şi Nikki au făcut-o și ele? 

— Normal. Până și Nikki, care era dusă rău. 

"Tori a luat foarfeca și s-a dus la baie, revenind peste câteva 
minute cu șuvița pe care i-o ceruse. 

— Uite — şi i-a întins-o. 

Shelly a privit-o drept în ochi şi a început să râdă. 

— N-o vreau. 

Tori avea lacrimi în ochi, simțindu-se jenată și complet 
umilită. 

— Ce? 

— Am vrut doar să văd dacă te pot obliga s-o faci, a zis 
Shelly. 

Tori se simțea absolut singură. În acea perioadă aştepta cu 
nerăbdare weekendurile în care Sami venea acasă de la 
facultate. Încetase să mai spere că Nikki se va întoarce. Mama 
ei purta o adevărată campanie ca s-o facă să se teamă, iar 
apoi s-o urască pe sora ei mai mare. 

— Fata aia era un monstru, îi spunea ea adesea. Slavă 
Domnului că aţi scăpat voi, tu și Sami. 

Tori nu trebuia să-i ceară mai multe detalii. Marna ei i le 
oferea cu plăcere. 


— M-a bătut, Tori. Îți poți imagina o fiică bătându-și 
propria mamă? 

Şi pe Lara o denigra mereu, spunând despre bunica lui 
Tori că era o femeie rea, distructivă. 

— Când eram mică, mă trata ca un gunoi, susținea ea. 

Tori băga la cap. Absorbea mesajul: avea cea mai bună 
mamă din lume, iar Nikki şi Lara erau dușmanii ei declaraţi. 

Legătura dintre surori s-a stricat dintr-odată, devenind 
complicată. Sora mijlocie, Sami, ținea legătura atât cu Nikki, 
cât și cu Tori. În vreme ce lui Nikki, care se străduia să-și 
înceapă o viață pe cont propriu, îi era dor de sora ei mai 
mică, reversul nu era valabil. Tori învățase să nu mai întrebe 
de Nikki, ceea ce însemna cel puțin că Sami nu trebuia s-o 
mintă pe sora ei mai mică, riscând astfel consecințe din 
partea mamei sale, care în mod sigur ar fi considerat legătura 
cu Nikki o trădare de cel mai înalt nivel. 

Chiar şi odată cu plecarea lui Sami la facultate, influența 
incredibilă a lui Shelly a rămas indiscutabilă. Nevoia ei de a 
controla fiecare aspect al vieţii fiicei sale mijlocii le-a făcut pe 
colegele ei de cameră de la Evergreen să dea ochii peste cap. 
O suna aproape în fiecare seară pe la zece sau unsprezece, iar 
dacă nu răspundea făcea crize, sunându-l pe consilier ori pe 
iubitul fetei, pe Kaley. 

Uneori, apelurile veneau pe la trei dimineața. 

— E acolo? întreba Shelly. 

Kaley zicea că nu, dar după ce închidea se întorcea spre 
Sami. 

Un schimb de priviri era de ajuns. 

Sami făcuse o înţelegere cu mama ei, dar asta nu însemna 
că încetase să se confrunte cu ea. I-a trimis o scrisoare de 
patru pagini, amintindu-i că, deși Shelly pretindea că nu-și 
mai aminteşte ce se întâmplase la ei în casă, Sami își 
amintea. 

Eu nu pot uita și nu, nu mă refer la Kathy... Poate că eram 
mai mică, dar îmi amintesc ce s-a întâmplat şi-mi pare rău să fi- 
a spun, mamă, dar văd că tu ai uitat totul şi-ţi aminteşti, în mod 
convenabil, doar ceea ce vrei tu, așa cum o faci cu multe alte 
lucruri. Mă refer la ce-ai făcut cu Nikki și Shane, cu bălăceala şi 
băile fierbinţi. Ai uitat, observ. Aş putea spune că eu am fost 
tratată cel mai bine. 

Şi, în timp ce Nikki mersese mai departe, lăsând o 
distanță cât mai mare între ea și mama ei — iar Tori, cel 
puțin din ce știau surorile mai mari, nu cunoștea 
profunzimea depravării mamei lor —, Sami a continuat să se 
întoarcă. Ce se întâmpla în familia lor era o povară pe umerii 
tuturor surorilor, însă cea care găsea întotdeauna o cale de a 


lăsa problemele deoparte, cu umor, era cea care se afla mereu 
la mijloc. 

A continuat să-i atragă atenţia mamei lor asupra 
comportamentului ei inacceptabil. 

Ştiu ce se întâmplă în alte familii. Poate nu totul. Şi ştiu ce e 
bine şi ce e rău. Am trăit în minciună toată viaţa şi sigur nu-ți va 
plăcea că-ţi spun asta, dar e adevărat. Ştiu tot adevărul. 

În timp ce Sami punea la îndoială trecutul ei şi acțiunile 
mamei sale, Shelly căuta noi modalităţi de a o pune la punct. 

— Draga mea, am fost diagnosticată cu lupus, i-a zis odată 
la telefon. E foarte grav. 

— Of, Doamne, mamă. Îmi pare foarte rău. 

Sami nu știa prea multe despre boala aceea, dar știa că era 
ceva serios. Mama ei a informat-o despre tratamentul de care 
avea nevoie. Și ca și cum asta nu era de ajuns, i-a mai 
împuiat capul și cu alte probleme grave de sănătate. 

— Am şi un chist ovarian mare, a adăugat ea. O să am 
nevoie de operaţie. 

Sami ştia că povestea cu cancerul fusese un fel de joc, un 
şiretlic, dar, din cine ştie ce motiv ciudat, nu credea că aceste 
ultime probleme medicale erau şi ele o minciună. 

Însă erau. 

„Amuzant e că, ulterior, mama n-a mai adus vorba 
niciodată despre lupus“, a spus Sami mai târziu. 


- 


Mama ei era o mincinoasă, iar Sami ştia lucrul ăsta. Şi 
totuși, voia dovezi. Avea nevoie de ele. Așa că s-a hotărât să 
arunce o privire în dormitorul mamei sale, când nu era 
acasă, doar ca să vadă ce putea găsi. Era ca și cum ar fi 
încercat să ridice nişte pietre, să vadă ce iese de dedesubt. Era 
atentă să nu răscolească lucrurile. Mama ei avea talentul de a 
descoperi dacă ceva din camera ei fusese mutat, cât de puţin. 
Ori schimbat. Uneori părea să ştie chiar şi dacă vreuna dintre 
fete se uitase doar la ceva. 

Sub pat, Sami a descoperit un mic sac menajer. 

Când s-a uitat înăuntru, la început nu a fost sigură de 
ceea ce vedea. 

Mizerie? Scoici? 

S-a uitat mai atent și a mutat conținutul spre lumină. 

Era o pungă cu oase amestecate cu cenușă. 

Oase umane. 


Ştia că trebuie să-i fi aparţinut lui Kathy Loreno. 
Ale cui altcuiva puteau fi? 


- 


Dave Knotek nu se mai întorsese acasă, în Raymond, de 
foarte multă vreme. Dintr-o grămadă de motive. Serviciul lui 
era foarte departe, desigur. În afară de fete, nimic nu-l mai 
atrăgea acasă. Cu siguranţă nu soția lui. Shelly îl amenințase 
cu divorțul de câteva ori, dar din cine știe ce motiv — 
probabil salariul regulat — nu trecuse niciodată la fapte. 
Dave îi trimitea banii lui Shelly, ceea ce oricum părea să fie 
tot ce-și dorea ea. 

Un telefon de la noua soție a socrului său l-a împins în 
cele din urmă pe Dave în direcția cea bună, când l-a întrebat 
de ce n-o mai văzuse pe Tori de mai bine de un an. 

Dave a reacţionat imediat, căutând scuze pentru ceva 
pentru care nu exista nimic cât de cât acceptabil. Nu reușea 
să găsească motivul pentru care nu voia să se întoarcă acasă. 
Nu era vorba că nu se gândea la asta. Șeful său îl întreba în 
fiecare vineri dacă se duce acasă, dar el se eschiva mereu 
spunând că e nevoie de el la serviciu a doua zi. 

— Pe naiba, i-a spus acesta la un moment dat. 

„Mi-a citit în ochi că voiam să mă duc acasă“, a zis Dave 
mai târziu. 

După apel, a rămas acolo multă vreme, căzut pe gânduri. 
În cele din urmă s-a rugat la Dumnezeu, cerând ajutor. 

Trebuie să-mi dai un răspuns, şi-a amintit el ce gândise. 
Trebuie să mă ajuţi. Ce să fac? 

Nu avea niciun ban, iar pe atunci rămăsese și fără mașină. 
Totuşi, Dumnezeu i-a răspuns. Dave a zis că Dumnezeu i-a 
spus că trebuie să-și respecte jurămintele și să se întoarcă 
acasă. Şeful său, și el familist, i-a împrumutat un Cadillac 
vechi. Consuma benzină la greu, dar era un răspuns la 
rugăciunile lui. 

„Am plecat de la muncă vineri seara, pe la cinci. Trafic 
îngrozitor. Am mers tot drumul din Sedro-Woolley până în 
Oak Harbour cu mașina companiei. De acolo, tot drumul 
înapoi, pentru că am pierdut feribotul. Înapoi pe l-5. Am 
ajuns acasă la miezul nopții, sau chiar pe la unu dimineaţa. 
Shell mă aştepta cu cina. Tori era și ea trează. Totul mergea 
bine. Fata era fericită. Shell la fel. Eu eram fericit.“ 

Toată lumea era fericită. Sau cel puţin așa părea. 

Până când a plecat din nou din oras 


PARTEA V 


ȚAPUL ISPĂȘITOR 
RON 


CAPITOLUL 49 


Sami a auzit pentru prima dată de Ron Woodworth când 
a sunat-o mama ei în camera de cămin de la facultate și a 
amintit de un „nou prieten“ care ajuta o femeie în vârstă 
care avea zeci de pisici, dar care fusese evacuată din casa ei 
din cartierul Riverview, nu departe de campusul local al 
colegiului comunitar Grays Harbor. Shelly își luase în sfârșit 
o slujbă, ca asistent social la Agenţia pentru Ajutorarea 
Persoanelor în vârstă pentru zona Olympia, din Raymond. L- 
a cunoscut pe Ron prin intermediul Habitat for Humanity, în 
cazul femeii cu pisicile. 

— Am adus toate lucrurile ei în hambarul nostru. l-am zis 
să se mute cu noi, dar vrea să stea singură. 

Bine, a gândit Sami. Ce ușurare! Nu voia să se mai mute 
cineva la mama ei. 

— Ron, a continuat Shelly, a aranjat adopţii pentru 
majoritatea pisicilor ei. Avea vreo 80. 

După părerea fetei, 80 de pisici într-o casă mică era mai 
mult decât grețos. 

— Ron pare băiat bun, a zis. 

— Mda, iubește pisicile. 

Într-adevăr, Ron avea și el câteva pisici. În acea perioadă, 
Tori a început să viziteze rulota lui Ron după școală, 
observând ce mizerie făceau pisicile. Locul puţea, dar el, la 
fel ca toţi cei ce trăiesc împreună cu multe pisici, prea multe 
pentru capacitatea lor de a face față, nici nu observa mirosul. 

Bărbatul nu era gras, dar când Sami l-a cunoscut prima 
dată, la puțin timp după aceea, a observat că avea o burtă 
destul de mare; îi atârna peste curea ca un marsupiu cărnos. 
Părul i se rărise în creștet, dar îl purta lung, legat în coadă cu 
un elastic. Purta cercei și alte bijuterii, părând mândru de 
înfățișarea lui. Fost redactor la ziarul local și îngrijitor 
autorizat, Ron „trecea prin niște chestii“ la vremea aceea și 
era șomer. 

Era un tip iute, sarcastic, iar Sami l-a plăcut imediat. 

În timpul vizitelor ei de după școală la rulota bărbatului, 
Tori se uita prin cărțile lui de egiptologie, o pasiune a sa, și 
discuta cu el despre zeii şi mitologia acelei epoci, care pe el îl 
fascina mai mult decât orice. Îi vorbea fetei despre 
importanţa vieții şi despre rolul lumii de dincolo. 


Mai târziu, când mama ei insista că Ron ar putea avea 
tendinţe suicidare, Tori și-a amintit de acele vizite. 

— Nu ar face niciodată așa ceva, spunea ea. 

Tori a început să-l iubească pe Ron. Uneori o lăsa să 
câştige la cărți ori la dame. A început să-i spună Unchiul 
Ron. Era un prieten și, spera ea, chiar dacă nu a spus-o 
niciodată, un aliat. 


= 


Ron Woodworth venise în South Bend după partenerul 
lui de 17 ani, Gary Neilson, pe la sfârșitul verii lui 1992. Sora 
lui Gary era deja în zonă, iar în 1995, părinții lui Ron, 
Catherine şi William, s-au mutat și ei din California, la 
insistenţele lui Ron, chiar dacă tatăl lui era bolnav la vremea 
aceea. 

În realitate, mutarea în Pacific County reprezenta 
oarecum un nou început pentru Ron și Gary, care simţiseră o 
oarecare presiune și discordie în relația lor. De fapt, când cel 
din urmă a adus în discuţie plecarea, l-a pus pe Ron în faţa 
unui fapt împlinit. Acesta n-a stat deloc pe gânduri. Gary era 
iubirea vieţii lui şi nici nu se punea problema să se despartă 
de el. 

Dar după moartea tatălui său, în iunie 1996, Ron s-a 
schimbat. În mod drastic. Dintr-odată, n-a mai reușit să-și 
păstreze slujba de îngrijitor și nici măcar să poarte o 
conversaţie fără să fie distras. Fusese sociabil în cea mai mare 
parte a vieţii sale, dar dintr-odată a devenit morocănos și 
introvertit. Chiar dacă-i părea rău de pierderea suferită de 
partenerul lui, Gary nu mai suporta să trăiască cu el, iar în 
1997 şi-a dat seama că relaţia lor se încheiase. 

Ron nu a reacționat prea bine la despărțire. Era copleşit 
de durere și instabil. Într-o zi, când Gary s-a întors la rulota 
lor după serviciu, la puţină vreme după separare, a găsit 
încuietoarea schimbată, iar Ron a refuzat să-l lase înăuntru. 

„Voia să se târguiască cu mine pentru proprietatea mea“, 
a zis Gary mai târziu. „l-am spus că, dacă și-o dorea atât de 
mult, poate s-o păstreze 

A doua zi, Gary s-a întors să ia câteva lucruri pe care Ron 
le pusese la adăpost într-un şopron, cu gândul să i le dea. Cei 
doi nu și-au mai vorbit niciodată — faţă în față ori măcar la 
telefon. După o lună, Ron i-a trimis fostului său partener o 
scrisoare în care-i spunea că nici el şi nici mama lui nu mai 
voiau să-l vadă vreodată 


După ce s-a trezit dintr-odată singu: traiectoria 
descendentă a lui Ron Woodworth a început să-i îngrijoreze 
pe cei câţiva prieteni pe care-i mai avea. Unul dintre ei era 
Sandra Broderick, care-l cunoştea din vremea când lucrau la 
departamentul de aprovizionare al Bazei Aeriene McClellan 
din Sacramento (California), pe la începutul anilor 1990. 
După ce Ron s-a mutat în Pacific Northwest, Sandra a făcut 
în cele din urmă același lucru. Geografia a jucat un rol 
important în păstrarea relaţiei lor de prietenie, dar între cei 
doi exista şi o afecțiune reală. 

Chiar dacă Ron a făcut, după despărțirea de Gary, câteva 
aluzii de genul „nu mai am pentru ce trăi“, n-a ameninţat în 
mod explicit că se va sinucide. De altfel, ca și Tori, Sandra era 
de părere că credinţa fermă a lui Ron în vechile tradiţii 
egiptene l-a împiedicat să se gândească vreodată la 
sinucidere, indiferent cât de rău mergeau lucrurile. 

Chiar şi așa, prin 1999, Sandra și-a dat seama că Ron avea 
în continuare probleme, așa că s-a oferit să-i primească, pe el 
şi pe mama lui, în casa ei cu cinci dormitoare din Tacoma. El 
a întâmpinat cu politețe oferta și chiar s-a dus să facă o vizită 
acolo. l-a spus totuși Sandrei că pentru moment preferă să 
rămână pe loc, deși în mod sigur nu avea de gând să rămână 
în Raymond ori South Bend. Gary locuia în Aberdeen și nu 
voia să dea ochii cu el prin oraş. l-a spus Sandrei că așteaptă 
să se mute cu prietenii lui Shelly și Dave Knotek, care urmau 
să-şi cumpere o casă în Oak Harbor. 

Totuşi, prin iulie 2000, încă nu exista o casă în Oak 
Harbor, iar Sandra a auzit din nou de prietenul ei din armată. 
Ron avea probleme financiare. Avea nevoie de bani ca să 
plătească sumele restante pentru închirierea spațiului într-un 
parc de rulote din Willapa. Femeia i-a dat 500 de dolari, ca să 
nu ajungă pe drumuri. 

Mai târziu, a auzit de la un alt prieten că Ron 
împrumutase 2 000 de dolari pentru a plăti un avocat în 
continua lui încercare de a nu-şi pierde locuința mobilă. 

Sandra l-a sunat imediat ce a auzit noutățile. 

Ron s-a purtat ca și cum lucrurile erau sub control. 

„Mi-a zis că-i dăduse 1 000 de dolari lui Shelly Knotek ca 
să-i ia un avocat“, a spus ea ulterior. 

Sandra era cam suspicioasă, așa că l-a întrebat numele 
avocatului. 


„A spus că va trebui s-o întrebe pe Shell, deoarece ea îl 
angajase. N-am aflat niciodată dacă a existat sau nu un 
avocat.“ 

Puțin mai târziu, Sandra a făcut un drum în Raymond, ca 
să-i viziteze pe Ron şi pe mama lui în parcul de vehicule 
Timberland Recreational. 

Shelly a apărut şi ea pe neaşteptate, iar vizita a luat sfârșit. 

Cei care o cunoşteau aveau să remarce mai târziu 
înclinația lui Shelly de a-și marca teritoriul. 


CAPITOLUL 50 


Trecut de 50 de ani, pentru Ron nu prea mai exista oa 
doua șansă. Își pierduse casa, tatăl și partenerul. Se 
înstrăinase şi de mama lui, cu care locuise după punerea sub 
sechestru a rulotei, în 1999. Și, cel mai rău, își pierduse 
pisicile. Shelly i-a spus lui Tori c-o să-l ia pe Ron la ele, să-l 
ajute să se pună pe picioare. Tori nu știa că era același pretext 
pe care îl folosise cândva cu Dave ca s-o aducă pe Kathy 
Loreno în viețile lor. 

„Ca s-o ajutăm“, îi spusese Shelly lui Dave în legătură cu 
Kathy. „Şi ne poate ajuta și ea, în același timp- 

Shelly l-a întâmpinat pe Ron cu căldură și l-a instalat în 
fosta cameră a lui Sami. Avea pat, şifonier și o noptieră cu 
lampă. Ron și-a adus cu el o grămadă de cărţi și lucruri 
personale pe care apucase să le ia din casa mamei lui. 

Dave nu auzise prea multe despre Ron Woodworth, ori 
dacă auzise, îi intrase pe o ureche și-i ieșise pe cealaltă. Și asta 
pentru un motiv întemeiat. Încă lucra în Oak Harbor, pe 
Whidbey Island, și nu era aproape niciodată acasă; oricum, 
ce se petrecea acolo nu-l interesa prea mult. A descoperit că 
Ron se mutase la ei doar când s-a întors într-o zi la Monohon 
Landing. 

Shelly era dulce și entuziasmată când le-a făcut 
cunoştinţă. 

— El e prietenul meu, Ron, a zis, adăugând repede: E gay. 
A fost evacuat din casă şi o să ne ajute cu treaba pe-aici. 

Sincer vorbind, lui Dave nu-i păsa nici cât negru sub 
unghie. Nu i-ar fi păsat nici dacă Ron ar fi fost interesat de 
Shelly. De fapt, ar fi fost grozav să fi fost aşa. El voia doar să 
scape. Era copleșit de stresul de a face parte din viața lui 
Shelly, cu toate poveştile cu care trebuiau să jongleze. 

Şi secrete de ascuns. 

„Aşteptam să crească Tori, ca să pot pleca“, a recunoscut 
el mai târziu. „Trebuia să mai rezist doar vreo trei-patru ani, 
apoi puteam să plec.“ 

Shelly a continuat, spunând că Ron avusese grijă de Tori 
de câteva ori și că era foarte loial și de încredere. 

Ron i-a strâns mâna lui Dave. Era un bărbat scund, cu 
ochelari cu lentile groase. Avea găuri în urechi și purta 


numeroase lănțișoare de aur la gât, inclusiv un pandantiv 
sub formă de ankh. 

„Părea simpatic. Eu voiam doar să scap de stres“, a zis 
Dave. „Însă nu am reușit să plec la timp.” 


- 


La naiba! 

Asta a fost reacția lui Sami când a auzit că Ron s-a mutat 
cu mama și cu sora ei. Nu-i a bună, s-a gândit ea, după care a 
analizat lucrurile mai cu calm. Asta făcuse o viaţă întreagă. 
Era suficient de inteligentă ca să vadă corect lucrurile, dar 
modul de supraviețuire i-a oferit mereu abilitatea de a da 
totul laoparte. 

Și-a spus că, în ciuda a tot ce știa despre mama ei, nu erau 
şanse ca istoria să se repete. O văzuse în acțiune cu Kathy, cu 
tatăl ei și cu alte persoane. Pe Shelly o interesa doar propria 
persoană, ceea ce însemna că trebuia să fie mereu în centrul 
atenției. Întotdeauna la comandă. Ceilalţi existau doar ca să- 
i satisfacă nevoile. Shelly era şefa. Însă Ron era Ron. Nu era 
Kathy. Nici Dave. Sami era sigură că Ron se putea descurca. 

Credea. Spera. Se ruga. Slabe şanse, totuşi. Aproape 
imediat au apărut, de altfel, indicii că Sami se înşelase. 

La prima sa vizită acasă, Ron și mama ei erau „ca doi 
porumbei“, după cum avea să spună fata mai târziu. A 
observat însă că Ron avea grijă de Shelly și făcea tot ce zicea 
ea. 

— Da, Shelly dragă, răspundea el la orice i se cerea. 

Ea ori îl îmbrăţişa strâns şi-i mulțumea pentru bunătatea 
lui, ori îl mustra că nu făcuse ceva ce-i spusese, dar pe un ton 
blând, ca o mamă ce dojeneşte un copil mic care nu înţelege 
ce i se cere și cât de important este să facă lucrul respectiv. 

La cină, îl chema la masă. 

— Ron, hai să-ţi iei mâncarea! 

— Ooo, zicea el. Ce bine arată, Shelly dragă! 

Nu conta ce era în farfurie. Pentru el era o delicatesă 
făcută de un concurent la Top Chef sau altă emisiune TV. 

Totuşi, primirea călduroasă a lui Shelly s-a răcit curând. 

Începând cu a doua săptămână de la sosirea lui, lucrurile 
au început să se schimbe. Tori a observat că bărbatul părea s- 
o irite pe mama ei. 

— Te-am văzut dând ochii peste cap, s-a răstit la el. Nu-mi 
place deloc. 

— ft taia sis. Chei diva 


— Vrei să mă insulți cu tonul ăsta? 

— Îmi pare rău, dragă, a spus Ron, bătând în retragere. 

Curând, au început să apară epitetele. 

lritante şi răutăcioase. Lui Tori nu-i venea să creadă că 
mama ei vorbea cu prietenul ei în felul ăla. 

— Nu vreau să vorbești cu mine, poponar nenorocit ce 
eşti! a spus Shelly. Mă dezguști, Ron. Dispari din fața mea și 
stai departe de fetiță! Ai o influență negativă. 

Apoi lucrurile s-au înrăutățit și mai mult. 

Mult mai mult. 

Adevărul era că totul părea mai ușor pentru Tori după ce 
Ron se mutase la ele. Atenţia mamei sale s-a mutat rapid 
asupra noului membru al familiei din Monohon Landing 
Road. Dacă Tori fusese cândva obiectul abuzului pentru orice 
greșeală, cât de mică, acum Ron era victima. 

„ÎL fixa cu privirea aia îngrozitoare, apoi ajungea să-l 
lovească ori să-l facă idiot. Eu nu vedeam ce se întâmplă, 
pentru că mă trimitea la mine în cameră.“ 

Era un scenariu ce se desfășura în fiecare seară. 

Și în fiecare zi. Ron nu mai avea voie să ia masa cu Tori și 
cu mama ei. Shelly îi dădea pâine prăjită şi apă. De două ori 
pe zi, îi dădea un pumn de pastile. 

— Ce pastile sunt alea pe care i le tot dai? a întrebat Tori 
în repetate rânduri. 

— Somnifere, răspundea Shelly. Ca să-l calmez. 

Ron s-a schimbat aproape imediat ce Shelly a început să-l 
abuzeze — şi să-l drogheze. 

„Ron era unul dintre cei mai inteligenți oameni pe care i- 
am cunoscut, dar după ce s-a mutat la noi nu mai știa 
nimic“, îşi amintea Tori. „Nu mai era el însuși. Ca şi cum 
nici n-ar fi fost acolo.“ 


- 


Shelly l-a scos pe Ron din dormitorul de la etaj. Fără nicio 
jenă şi rapid, ca un magician care trage o faţă de masă de sub 
farfurii. I-a luat aproape tot ce avea și i-a spus că va dormi pe 
podea, în camera calculatorului. Din cine ştie ce motiv, Ron 
nu s-a opus. Oricum nu prea mai stătea prin casă. | se dăduse 
o listă lungă de treburi de făcut, așa încât își petrecea cea mai 
mare parte a timpului în curte. 

Apoi Shelly a trecut la pasul următor: restricționarea 
accesului la baie. l-a zis că are nevoie de permisiunea ei dacă 
vrea s-o folosească. Cu camera sus si baia si cananeaua ne 


care ea stătea toată noaptea jos, nu putea să ajungă acolo 
fără permisiune. 

— Shelly dragă, pot să mă duc la baie? întreba el. 

Cât ai clipi, răspunsul era nu. 

Din nou, fața de masă a magicianului. 

— Nu la cea din casă. 

— Dragă, dar unde vrei să mă duc? 

— Fă-ţi treburile afară. Nu vreau ca un poponar să-mi 
folosească baia. 

Aşa mergeau lucrurile. 

Când trebuia să urineze noaptea, Ron făcea pipi într-o 
sticlă, pe care încerca s-o ascundă toată ziua. 

Într-o dimineaţă, Tori era la calculator, iar Ron nu 
apucase să iasă, să meargă la treburile sale. Fata a văzut sticla, 
iar el a observat. S-a întrebat de ce nu reușea el să înțeleagă 
mai bine situația de la ei din casă. Când Shelly i-a găsit 
sticla — și nu exista nicio îndoială că se va întâmpla lucrul 
ăsta —, l-a pedepsit. De ce n-o ascultă pe mama? Doar știe ce-o 
să i se întâmple. A enervat-o foarte tare făcând așa ceva. 

Tonul fetei era acuzator. 

— De ce continui să faci asta? 

Ron părea tulburat. 

— Îmi pare rău, Tori. Îmi pare rău. 

Mai târziu, Tori avea să-și amintească de momentul ăla, și 
i-a părut foarte rău. Îl acuzase, fără să creadă efectiv ce 
spunea. Doar că nu mai voia să fie bătut și să se ţipe la el. 

Chiar dacă nu i-a spus lui Ron, Tori făcea același lucru. Nu 
voia să-şi trezească mama cu scârţâitul scărilor în toiul 
nopții, riscând o tiradă, aşa că făcea și ea pipi într-un 
recipient. Dar dimineaţa arunca urina pe geam 

Voia doar ca Ron să fie mai deștept în privinţa asta. 


- 


Uneori, Shelly o întreba pe mezină dacă-şi mai aduce 
aminte de Kathy. Aceasta văzuse fotografii cu femeia și cu ea, 
când era bebeluș. Ştia că făcuse parte din viaţa lor, dar nu 
înțelegea exact ce rol avusese în familia lor. Nu prea 
înțelegea de ce mama ei o tot aducea în discuție. 

— Te-a întrebat cineva despre Kathy? 

— Nu, mamă. 

— Cineva de la școală? Vreun vecin? 

Tori clătina din cap. 

— Nimeni. Pe cuvânt. 

Personalul de la Agenţia pentru Ajutorarea Persoanelor în 
vârstă din zona Olympia se întreba cum reușise Shelly 
Knotek să obțină — și să-și păstreze — slujba de asistent 
social la ei, având în vedere comportamentul său recalcitrant 
şi imprevizibil. Asistent social? Pe bune? Era complet 
nepotrivită pentru relaţiile cu clienții, fiind adesea 
schimbătoare, ori prea implicată, ori indiferentă. Șeful ei i-a 
întocmit un raport, pe la începutul lui decembrie 2000, în 
legătură cu două incidente. Îi spusese unei femei că nu mai 
trebuia să-și ia medicamentele, ceea ce i-a făcut pe unii 
membri ai personalului să se îngrijoreze că interferența lui 
Shelly cu recomandările medicilor ar putea duce la rezultate 
tragice și irevocabile. Un alt episod se referea la un client cu 
venituri mici care s-a plâns că Shelly a sustras o față de masă 
valoroasă, lucrată manual. Shelly a avut o scuză pregătită în 
acest caz, spunând că fața de masă fusese un cadou pentru 
ajutorul pe care îl oferise clientului pentru a se muta într-o 
casă nouă, după ce fusese evacuat. Omul a contrazis-o. 

Shelly a început să-și mintă colegii de muncă. Despre 
lucruri mărunte la început, apoi din ce în ce mai însemnate. 
Inventa ore suplimentare. Întârzia mereu, spunând uneori că 
ieșise să vadă un client, în timp ce nimeni de la agenţie nu 
reuşea să găsească vreun motiv pentru care un asistent social 
ar fi trebuit să răspundă la niște apeluri atât de matinale. 
Unui coleg i-a spus că trimisese felicitările de Crăciun din 
partea agenţiei, dar nimeni nu le-a primit. Când a trebuit să 
meargă la petrecerea de Crăciun a companiei, în Aberdeen, 
Shelly a spus că era pentru prima dată când auzea de așa 
ceva. Și deși era în timpul programului de lucru, a anunțat că 
nu poate ajunge pentru că avea ceva de făcut cu Dave în acel 
moment. De asemenea, a fost prinsă ascultând de acasă 
mesajele de la birou şi ștergându-le, fără să-i anunţe pe cei în 
cauză. 

În timpul unei ședințe de evaluare a performanțelor de la 
sfârșitul lui ianuarie 2001, Shelly a recunoscut că ar putea să 
facă lucrurile mai bine. A promis să devină o angajată mai 
serioasă, dar în următoarele câteva luni performanțele ei au 
continuat să scadă. 

Directorul a scris despre părerea unei colege în acest sens. 


[Ea] e incapabilă să aibă încredere în Michelle. Zice că aceasta 
minte și-și găseşte mereu scuze. [Ea] simte că e compromisă în 
relația cu comunitatea. 

Când un coleg a refuzat să-i spună când e ziua lui de 
naştere, Shelly a obţinut data sunând-o pe soţia lui acasă. 
Apoi a transformat o întâlnire de prânz într-o petrecere- 
surpriză, cu tort, baloane și tot tacâmul. 

A invitat pe toată lumea, mai puţin pe femeia de la birou 
care se plânsese de neglijența ei la serviciu. Era un cuțit 
înfipt pe la spate, bine țintit. Cândva, cele două fuseseră 
prietene. Nu existau în oraș multe femei pe care Shelly să le 
poată numi prietene — de fapt, nici măcar una. Fusese o 
mare trădare. Le-a spus celorlalți că o iubise cândva pe 
femeia respectivă. Copiii lor se jucaseră împreună. 

Nu-i păsa. Fusese jignită, iar asta însemna război. Uneori, 
spunea Shelly, nu poți ști niciodată cât de departe ar putea 
merge cineva pentru a obține ceea ce-și dorește. 

După evaluarea slabă din 20 ianuarie 2001, Ron 
Woodworth i-a trimis o scrisoare directorului lui Shelly, 
lăudând felul în care ea o îngrijise pe mama lui. Prima parte 
a scrisorii de apreciere, bine scrisă, se adresa șefului ei, 
subliniind ajutorul și amabilitatea de care dăduse dovadă, 
însă cele mai mari cuvinte de susținere se refereau la Shelly. 

Aceasta era, în opinia lui, o femeie de milioane. 

Majoritatea angajaţilor învaţă repede cum să facă doar 
minimul necesar ca să-și păstreze slujba. Și nimic mai mult! Ceea 
ce e absolut ruşinos şi, în mod clar, un lucru rău! Cu toate 
acestea, doamna Knotek ştie (și crede realmente) că un adevărat 
funcţionar public trebuie să fie dispus să facă mai mult ca să-și 
ajute clienţii să facă faţă numeroaselor probleme cu care se 
confruntă. Am auzit în Raymond poveşti despre disponibilitatea 
doamnei Knotek în acest sens. Doamna Knotek a ajutat-o pe 
mama mea atunci când o persoană, în vizită prin cartier, i-a lovit 
accidental rulota, cu maşina. 

S-a semnat, apoi a falsificat semnătura mamei sale. 

Frumoasă încercare! Dar, în mod clar, nu suficientă și 
venită prea târziu. Pe 27 martie 2001, lui Shelly i s-a dat un 
avertisment scris: te schimbi sau pleci. S-a contrazis cu șeful 
ei asupra fiecărui aspect, după care a acceptat că lista este o 
reprezentare corectă a ceea ce se întâmpla. 
performanţele, nici reputaţia nu i s-au îmbunătățit ca urmare 
a acelei întâlniri. 


MK a devenit rațională, bătând în retragere. MK mi-a spus 
că nu vrea „să fie pusă din nou la colț“. 

Mai târziu în primăvara aceea, la birou s-au primit mai 
multe apeluri laudative la adresa lui Shelly şi a muncii sale 
extraordinare. Cei din conducere erau convinşi că toate 
fuseseră făcute la solicitarea lui Shelly, ca să-și salveze slujba. 
Însă era o campanie destinată eșecului. 

Pe 9 mai 2001, Shelly a fost supusă unei perioade de 
probă de către șeful ei direct. Ceea ce i-a provocat un puseu 
de tensiune. Cel puţin așa a susținut ea atunci. Și, în felul ei 
obişnuit, a contestat din nou fiecare punct dintr-o notă 
scrisă. A insistat că va face contestaţie. 

Șeful ei a scris despre întâlnire: 

A spus că nu-mi place de ea. Că sunt rău. Că mă comport ca 
un polițist. A plâns. A zis că i-a crescut tensiunea la 180 cu 120. 
Și că e despărțită de soțul ei şi are nevoie de o slujbă. 

Câteva săptămâni mai târziu, comportamentul ei s-a 
schimbat și mai mult, în direcţia greșită. Biroul era acum un 
loc de muncă „ostil“. A devenit din ce în ce mai capricioasă, 
promițând în același timp că-și va îmbunătăţi modul de 
lucru. 

MK a spus că este luată peste picior..., a scris șeful ei. Mi-a 
spus că n-o ascult şi că e spionată. 

În același timp, șeful ei a întrebat-o despre o serie de 
apeluri telefonice anonime în care se formulau plângeri 
împotriva unei alte angajate. 

— Ron Woodworth e prietenul tău? a întrebat el. 

— Nu tocmai, a ezitat ea. 

Omul nu i-a spus că numerele cu apel gratuit erau 
urmărite și că toate acele apeluri fuseseră făcute de pe 
telefonul lui Ron. Și nu i-a spus nici că angajatul care primise 
plângerile a spus că fata ei, Tori, îl numea pe acesta Unchiul 
Ron şi că, în 1998, acesta o numea pe Shelly „sora mea“. Sau 
că un coleg de serviciu văzuse la casa ei un semn care 
avertiza „Locul de parcare al Unchiului Ron“. 

Directorul i-a spus lui Shelly despre plângeri, așa vagi 
cum erau. Nu a precizat că acea colegă se simțea amenințată 
de apeluri și că își încuia ușa de la birou peste zi, „ca să-mi 
protejez slujba, documentele și integritatea“. 

Shelly a ezitat înainte de a răspunde. 

— Mă rog, Ron nu mai e prin zonă, a zis ea, schimbându- 
și versiunea. De multă vreme. 


În dimineața zilei de 31 mai, la ora 3:30, a lăsat un mesaj 
pe robotul telefonic al companiei. Spunea că are o urgenţă în 
familie şi nu poate ajunge. Era începutul unui final prelungit 
al serviciului ei acolo. 

La mai puţin de trei săptămâni după aceea, pe 19 iunie 
2001, agenţia i-a dat o plată compensatorie de 4 849 de 
dolari şi ceva mărunţiș. În mod ironic, a fost dată afară şi din 
Echipa de Agenţi pentru Sănătate și Securitate, în care fusese 
un membru „valoros“. N-a primit veştile foarte bine. A plecat 
valvârtej. 

Puțin mai târziu în dimineața aceea, ea şi Ron au trecut 
cu mașina prin fața ferestrelor agenţiei, iar Ron i-a arătat 
degetul mijlociu unei femei despre care Shelly spunea că-i 
purta sâmbetele. 

În vara anului 2001, prietena lui Ron din armată, Sandra 
Broderick, s-a mutat din Tacoma în Copalis Beach, pe coasta 
statului Washington, la ceva mai mult de o oră de Raymond. 
Voia să reia legătura cu Ron, care locuia la familia Knotek. A 
sunat acolo de câteva ori, dar de fiecare dată Shelly i-a spus 
că Ron e în grădină sau în altă parte. Nu l-a prins niciodată 
la telefon. 

Era şi enervant, și îngrijorător. 

Următoarea dată când a răspuns Shelly și i-a spus cu 
răceală că n-are idee unde e Ron, Sandra n-a mai renunțat 
așa ușor. Se săturase de acel joc. 

— Ar fi bine să-i spui să mă sune urgent, căci dacă nu, sun 
la poliţie, Shelly. Chiar am s-o tac. Să nu crezi că nu sunt în 
stare. 

— Ei bine, nu știu unde e, a spus Shelly. 

— Atunci o să-l declar dispărut. Şi ai să te trezești cu 
poliţia la tine acasă. 

După mai puţin de 24 de ore, Sandrei i-a sunat telefonul. 
Era Ron. Părea nervos, supărat. l-a mărturisit că problemele 
lui cu banii s-au acutizat. În plus, mai avea și niște probleme 
cu justiția. 

— Mă ascund de poliţie, i-a spus. Stau la Shelly în pod. 
Au un mandat de arestare pe numele meu. 

Sandra a auzit un zgomot. Cineva respira în receptor. 

— Shelly! Știu că ești pe cealaltă linie. Ai face bine să 
închizi în clipa asta! 

Dintr-odată, s-a auzit un clic. 

Supărată, dar hotărâtă să-l ajute, Sandra i-a oferit lui Ron 
o slujbă la restaurantul pe care-l deţinea atunci. 

— Și poți să vii să stai la mine. 

Ron a refuzat categoric și insistent. 

Nu. Shell mă ajută să-mi găsesc un nou serviciu. 
Îngrijitor la domiciliu în Seattle. 

Au mai vorbit puţin, dar discuţia — și oferta de ajutor — 
nu ducea, în mod clar, nicăieri. 

Sandra era îngrijorată, dar nu știa sigur ce-ar fi trebuit să 
facă. Ron era om în toată firea. Susţinea că avea probleme cu 
poliţia, iar ea nu putea face mai mult. 

O săptămână mai târziu, a sunat-o Shelly. 


— ÎL stresezi pe Ron, a zis ea. Nu-i faci bine. Stai departe 
de el, Sandra. 

— Nici să nu te gândești, a spus Sandra. Ron are nevoie 
de cineva care să aibă grijă de el. lar tu n-o faci, Shelly. 

Apoi apelul s-a întrerupt. 

Sandra avea dreptate, firește. Ron se scufunda din ce în ce 
mai tare. Nu i-a spus, dar în încercarea lui de a dovedi că 
Shelly era cea mai bună îngrijitoare din lume, încălcase mai 
mult de o regulă. Într-adevăr, în vara aceea, un avocat al 
unei firme din Seattle ce reprezenta agenţia i-a trimis o 
scrisoare în care îl sfătuia să nu se apropie de sediul agenţiei 
din Raymond, deoarece angajaţii de acolo se simțeau hărțuițţi 
şi în pericol. A fost avertizat că nu-i era permis niciun fel de 
contact, în scris sau prin telefon. 

Angajaţii vor suna la poliție și vor cere să fiţi arestat pentru 
încălcarea proprietății. 

Din clipa în care Shelly Knotek apăruse în viața lui, lumea 
lui Ron devenise o gaură neagră în care se adunau probleme 
financiare, cu justiția și probleme familiale. lar Shelly era 
chiar acolo, amestecând lucrurile și înrăutățind situaţia din 
ce în ce mai mult. 

La 56 de ani, Ron era mai mult decât sătul de discordia 
dintre el şi mama lui, Catherine Woodworth. 

Şi, după cum s-a dovedit, noua lui prietenă, Shelly 
Knotek, nu făcea decât să înrăutățească lucrurile 

Catherine se plânsese altor membri ai familiei că nivelul 
de îngrijire pe care i-o oferea fiul ei era, în cel mai bun caz, 
sub așteptări. Ron era indignat. Shelly punea gaz pe foc, 
spunându-i că fusese reclamat la autorități pentru că-și 
neglija mama. Lucru penibil, care-i distrugea reputaţia în 
oraș. Chiar înainte de a se putea depune vreo plângere, 
Shelly l-a convins să dea o dezminţire. 

Cu Shelly șoptindu-i la ureche, Ron a întocmit o listă pe 
puncte, în care combătea ceea ce lui i se părea o caracterizare 
injustă a datoriei sale de fiu. Cea mai documentată 
reclamaţie se referea la curăţenia rulotei femeii, mai bine zis 
la infestarea cu purici, care, după cum i-a relatat femeia 
agentului, era din cauza pisicilor lui Ron. 

L-am păstrat casa la standardele ci. Ori de câte ori mama mea 
dorea să fac curăţenie în casă, o făceam imediat. Pisicile mele 
erau animale de interior prin excelență și nu aveau purici când m- 
am mutat în casa mamei mele. 

Pentru problema aceea, Ron dădea vina pe câinii unui 
vecin, care stăteau şi afară, și înăuntru. 

Când m-am mutat din casa mamei, pe la sfârşitul lui 
septembrie 2000, avea foarte puţine piycături de purici — 
plângerile legate de infestarea subită au apărut după ce m-am 
mutat și înainte ca mama să-mi arunce în stradă, din proprie 
inițiativă, animalele. 


- 


Fără ca Ron să știe, Shelly încerca să producă o ruptură 
între el și restul familiei sale. O făcuse şi în cazul lui Kathy. Și 
cu Dave. De fapt, lui Shelly părea să-i placă să fie atât 
binefăcătoarea, cât şi adversarul lui Ron. S-a apropiat de 
Catherine, ațâțând în același timp spiritele în relația cu 
familia lui Ron din Michigan. Shelly dădea telefoane familiei 
Woodworth, plângându-se de ceea ce se întâmpla cu Ron, 
dându-se drept avocatul numărul unu al lui Catherine. 


— Eu mi-am pierdut mama la doi ani, i-a spus ea fratelui 
mai mic al lui Ron, Jeff Woodworth, în timpul uneia dintre 
nenumăratele discuţii purtate la telefon fără știrea lui Ron; 
fireşte că era o exagerare, deoarece Sharon murise când 
Shelly avea 13 ani. Mama voastră e mama pe care nu am 
avut-o niciodată. 

A continuat, spunând cât de mult o adora şi soţul ei, 
Dave, pe Catherine. 

— l-a făcut o plăcintă de ziua lui și i s-a părut grozav. 

Apoi a insistat că Ron poate să stea la ei până când avea 
să se pună pe picioare. 

„lar în schimb”, şi-a amintit Jeff, „mi-a spus cam fără 
menajamente că se aştepta să facă unele lucruri pe lângă 
casă — să dea de mâncare la câini, la pisici și la cal. Nimic 
deosebit”. 

Mai târziu, în scrisori adresate familiei sale, Ron avea să se 
plângă de treburile pe care le avea de făcut în casa Knotek. 
Shelly, în schimb, a povestit familiei lui Ron despre un 
moment când i-a dat bărbatului instrucțiuni precise să lase 
două dintre pisici afară, când ea era plecată. Când s-a întors 
acasă, după ce o luase pe Sami, a fost uimită că nu o 
ascultase. 

— Ți-am spus să le laşi afară, a zis ea. 

Ron a replicat imediat. 

— Totu-i în regulă. Erau cu mine. Le-am supravegheat. 

Shelly s-a înfuriat și i-a spus că nu vrea pisicile în casă din 
cauza papagalului. 

Ron a insistat, 

— Ţi-am spus că le-am supravegheat. 

— Nu mă asculți, a zis Shelly. Nu le vreau în casa mea! 

— Am greșit! Îmi cer scuze, a spus el în cele din urmă. 

Chiar în clipa aceea Sami a intrat în cameră. 

— De ce țipi la mama? 

Ron nu a mai zis nimic, N-a scos o vorbă. Pur şi simplu a 
ieşit valvârtej. 


- 


Pe 1 octombrie 2001, în timp ce Shelly se uita peste 
umărul lui, Ron i-a trimis o scrisoare tăioasă mamei sale. 
Regreta că o ajutase. 

Când v-am adus pe tine şi pe tata aici, nu m-am așteptat ca 
tu, dintre toți oamenii, să mă înjunghii pe ta spate. Știm amândoi 
că tata ar fi foarte supărat dacă ar vedea cruzimea ctu care ne-ai 


tratat pe mine şi pisicile mele. El n-ar fi putut face așa ceva, chiar 
dacă în joc ar fi fost viața lui. 

l-a mai spus mamei lui că nu numai că n-o mai putea 
vedea în ochi, dar o considera ucigașa lui. 

Pe 8 iunie 1997, Gary Neilson m-a ucis fără milă ca bărbat 
atunci când m-a abandonat; ei bine, felicitări, pe 1 octombrie 
2001, tu ai definitivat crima distrugându-mi mândria de a fi un 
Woodworth. 

Şi-a încheiat acida misivă afirmând că nu mai avea mamă. 

A murit în ziua când mi-a omorât pisicile. 

Două zile mai târziu, Ron a scris ceea ce a promis să fie 
ultima lui scrisoare adresată lui Gary. 

Nu mi-ai arătat niciun dram de compasiune, de când m-ai 
ucis în iunie 1997. Ai fost lacom, egoist, nepăsător, lipsit de 
onestitate... 

Totuşi, a mai trimis o scrisoare, la doar patru zile după 
aceea. De data asta îi spunea mamei sale Doamnă. Din nou, a 
criticat-o mai mult pentru trădarea cu pisicile, spunându-i că 
se va muta în Seattle, unde (poate) voi reuşi să-mi uit mama 
trădătoare. 

În aceeași zi, le-a trimis o scrisoare de trei pagini şi 
fratelui și surorii lui din Midwest. Le-a povestit încă o dată 
tot ce-i făcuse mama lor, cruzimea de nedescris de a-mi scoate 
iubitele mele pisici afară, în frig. Din acea cauză, mai menţiona 
el, nu mai putea avea grijă de ea. La urma urmei, nu putea să 
mai aibă încredere în ea şi nu suporta să o mai vadă. Arăta 
cum totul s-a întâmplat atunci când s-a mutat la Shelly, care 
nu-i putea ține şi pisicile, iar mama lor i-a promis că le va 
mai ţine o săptămână. Dar după trei zile le-a alungat. 

Prin urmare, pentru liniştea mea, trebuie să mă spăl pe mâini 
de orice responsabilitate în legătură cu ea. De fapt, sunt atât de 
supărat și furios din cauza ei, încât în următoarele câteva luni o 
să-mi schimb mumele în mod oficial. 

Le-a spus că se va muta în Seattle, unde va trăi sub un alt 
nume — pe care li-l va spune, dar le interzicea să-l divulge 
mamei lor. 

Le-a dat și numărul de telefon al lui Shelly, în caz că 
voiau să ia legătura cu el. 

Pentru stabilitatea mea emoţională, în viitorul apropiat vom 
comunica prin bunăvoința lui Michelle. Ea regretă sincer că se 
află în mijlocul acestei situații, deoarece fine la amândoi. Deci nu 


o învinuiesc de nimic. Ca întotdeauna, va trebui să port eu 
însumi toată vina. 

Unul dintre rânduri a atras atenția tuturor. 

Mă doare inima, dar trebuie să fac asta, altfel aş putea face 
ceva mult mai grav, ceea ce nu doresc să se întâmple în clipa asta. 

Fraţii lui Ron — şi Shelly, cea mereu serviabilă — n-au 
văzut asta ca pe o amenințare cu sinuciderea, ci ca pe o 
amenințare la adresa siguranței lui Catherine. 

Ron i-a scris acesteia o scrisoare de mână pe 9 octombrie 
2001. 


Doamnă, 

Te informez prin prezenta că am împuternicit-o pe doamna 
Michelle Knotek să-mi ia toate bunurile personale din casa ta 
şi din magazie. Nu te privește ce va face cu ele. După ce va 
ridica totul, comunicarea între noi se va întrerupe. Mă rog să 
trăieşti o sută de ani sănătoasă, atât fizic, cât şi psihic; şi în 
fiecare zi a vieţii tale să-ți aminteşti cruzimea cu care m-ai 
tratat. Acum ești responsabilitatea lor, nu a mea. 

Cel care a fost cândva fiul tău iubitor. 


Ron era singur. Nu mai avea pe nimeni în viața lui. 
Doar pe Shelly. 

În 2001, Lara Watson s-a pensionat, renunțând la cariera 
de organizator de activităţi pentru spitale și azile — își dorea 
un nou proiect. Când i s-a ivit oportunitatea de a transforma 
o veche mănăstire din Sandy (Oregon) într-o pensiune și loc 
pentru nunţi, a profitat de ocazie. Nu mai vorbise cu Shelly 
de ceva vreme și era în regulă. De fiecare dată când 
vorbeau — despre cancer, căsnicia ei cu Dave, ce făcea Shane 
în Alaska —, Shelly întreținea o conversaţie unilaterală, care 
nu ducea nicăieri. Fiecare apel către ea părea să se încheie cu 
un monolog incoerent, după care convorbirea era întreruptă. 

Era pe la începutul lui iulie 2001, când Nikki a sunat-o să- 
i spună că se gândea să meargă şi ea în Oregon, să vadă dacă- 
și găsește o nouă slujbă. Bineînțeles, Lara a fost încântată. 
Legătura dintre ele era foarte strânsă. „Bocănilă“ nu era 
copilul ei, dar o iubea ca și cum ar fi fost al ei. Lara n-o mai 
văzuse pe Tori de când era mică, dar rămăsese foarte 
apropiată de cele două surori mai mari ale familiei Knotek. 
Sami înflorea la colegiu, iar Nikki era în Bellingham. Ambele 
erau pe drumul cel bun, ceea ce o bucura mult. 

Nikki și-a găsit o slujbă încă din prima ei zi în Oregon și 
părea că vremurile fericite pe când trăiau amândouă în nord, 
în Bellingham, se întorseseră. Dar lucrurile s-au schimbat 
radical mai târziu, în acea primă seară, când ea şi Lara 
urmăreau la televizor o emisiune despre crime. 

Nikki fusese întotdeauna fascinată de crime; voia să 
înţeleagă de ce făceau oamenii răi ceea ce făceau. Înainte să 
renunţe la studiile din Grays Harbor, aspirase chiar la o 
carieră în poliție. Mama ei, ştia asta, era la fel — deși Nikki își 
închipuia că Shelly era interesată mai curând cum să fie cu 
un pas înaintea poliției, decât cum să-i prindă pe criminali. 

“Totuși, femeia nu era lipsită de surprize. Odată, pe când se 
uitau la Mommie Dearest |Mămica mea dragă], Shelly se 
întorsese spre fetele ei cu o expresie de uimire pe față. 

— Nu-mi vine să cred că o mamă ar face așa ceva copiilor 
ei! 

Sami și Nikki s-au privit stupefiate. Oare uitase de banda 
adezivă? De Icy Hot? De bălăceală? 

În seara aceea, în timp ce se uitau la televizor în casa 
Larei, Nikki a devenit brusc foarte tăcută, într-un fel ce i s-a 


părut ciudat femeii, chiar dacă n-a zis nimic în acel moment. 

Poate că fata era obosită după drumul lung cu mașina din 
Washington? 

A doua zi dimi 
sortând nişte hârtii. 

— Trebuie să-ţi spun ceva, a început ea. 

Lara a observat că nu dormise toată noaptea. Avea ochii 
înroșiți și umezi. Era clar că plânsese. 

— Ce este, draga mea? 

Şi-a îmbrățișat nepoata. O lungă tăcere a umplut micul 
birou. 

— Mama şi tata au omorât-o pe Kathy, a zis fata în cele 
din urmă. 

Când Lara a repetat cuvântul, parcă i s-a blocat în gât. 

— Omorât? 

Nikki a dat din cap. 

— Au asasinat-o. 

Amândouă au început să plângă, mai tare decât o făcuseră 
vreodată. Printre suspine, fata i-a povestit ce se întâmplase, 
întâi la Casa Louderback, apoi la Monohon Landing. 

Lara era o femeie puternică şi auzise destule lucruri la 
viaţa ei; însă de data asta nu-i venea să creadă. Totuși, știa că 
nepoata ei n-ar f inventat în ruptul capului o asemenea 
poveste. Ştia că Nikki nu era o mincinoasă. 

Shelly, pe de altă parte, fusese așa dintotdeauna. 

Lara s-a calmat şi a venit cu un plan. 

— Trebuie să spunem, a zis ea. 

Apoi l-a sunat pe şetul poliţiei locale din Sandy (Oregon). 
Când acesta a apărut, Nikki i-a spus ce ştia, iar omul a sunat 
la biroul șerifului care avea jurisdicție în Raymond, South 
Bend și Old Willapa — Pacific County (Washington). A 
vorbit cu adjunctul Jim Bergstrom, după care a informat-o pe 
Lara. 

„Mi-a zis să pun totul pe hârtie şi mi-a dat numărul lui de 
fax“, a spus Lara mai târziu. „Ceea ce am şi făcut. Și am 
trimis declarațiile în Pacific County.“ 

Pe 11 iulie 2001, Lara Watson i-a trimis lui Jim Bergstrom, 
prin fax, trei pagini. A menţionat pe prima „Urgent“ și a 
aşteptat răspuns. 

Nu a primit niciunul. 

În fax, a scris cum Nikki a povestit ce s-a întâmplat la 
Monohon Landing şi în casa din Willapa. A inclus și o copie 


eaţă, Nikki a găsit-o pe bunica ei în birou, 


a declarației originale a fetei: 

Mama a făcut asta cu mult timp în urmă, pe când aveam vreo 
16 ani. Mama era mereu supărată pe Kathy. Şi o trata foarte urât. 
O lovea cu cizmele cu vârf de oţel ale tatei. Îi dădea tot felul de 
medicamente şi Kathy se purta ciudat. Într-o seară, noi, copiii, 
am auzit tot felul de lucruri, aşa că ne-am strecurat în camera lui 
Kathy şi l-am văzut pe tata făcându-i ceva, pentru că ei îi ieşea o 
grămadă de spumă din sură. Cred că mama a otrăvit-o. Ori i-a 
provocat probleme la creier lovind-o de atâtea ori în cap. Dar 
Kathy nu mai mişca. Cred că era moartă. Noi a trebuit să fugim 
din cameră, pentru că nu aveam voie la parter şi nu voiam ca 
mama să afle ce văzuserărm. Ne-ar fi bătut ori cine ştie ce altceva 
ne-ar fi făcut dacă afla. 

Nikki scrisese cum ea și surorile ei fuseseră duse la un 
motel, în timp ce părinţii lor au scăpat de cadavrul femeii 
arzând-o în curtea casei din Monohon Landing. 

Ne-am întors acasă cu mașina. Mirosea foarte rău, a cauciuc 
ars. Tata era afară, aruncând toate lucrurile lui Kathy peste 
cauciucuri. Și a întreținut focul. 

Fata a încheiat prin a sublinia cât de frică i-a fost să-și 
denunțe părinţii. 

Mama va face ceva foarte rău dacă află că am vorbit. Ori va 
da vina pe tata. Sper ca el să nu se sinucidă din cauza mea. 

Faptul că i-a spus bunicii sale, Lara, ce se întâmplase cu 
Kathy Loreno și discuţiile ulterioare cu poliția erau lucruri 
care trebuiau făcute — iar Nikki știa asta. Simţea până-n 
măduva oaselor că familia lui Kathy merita de multă vreme 
să știe adevărul. 

Asta nu însemna, totuși, că nu era îngrozită. făcuse 
dezvăluirea sperând că mama și tatăl ei vor fi deferiți 
justiției, dar știa că nu era o garanție. Dacă nu aveau să 
plătească pentru ceea ce făcuseră? Asta o îngrijora. Dacă vor 
continua să scape de pedeapsă? Ce s-ar fi întâmplat cu Tori? 
Oare Shelly avea să se răzbune pe sora ei mai mică? 

“Toate astea au speriat-o atât de tare, încât nu s-a prezentat 
la noua ei slujbă și s-a întors în Bellingham, unde se simţea 
mai în siguranţă, la mai bine de 300 de kilometri distanță de 
Raymond. 

Totuși, odată ce a început să vorbească, Nikki a găsit 
puterea s-o facă din nou. De data aceasta, după ce câteva 
pahare i-au dezlegat limba, i-a mărturisit povestea 
prietenului ei, Chad. Era cu nervii întinşi la maximum și 
simțea că i se face rău. 

l-a mai spus şi că bunica ei se ocupase de tot. Că trimisese 
prin fax declarația ei autorităţilor din Pacific County. Lui 
Chad lucrurile i s-au părut o mare prostie. Nu că n-ar fi 
crezut-o, dar i se părea ca și cum ar fi aruncat o bombă și 
apoi a fugit, ceea ce nu era modalitatea corectă de a 
determina arestarea unui criminal. 

Chiar dacă infractoarea era însăși mama ei. 

— Trebuie să le spui toate astea personal. 

— Nu pot s-o fac, a zis Nikki. — Era foarte speriată. — Nu 
pot să mă întorc acolo și să le spun pur şi simplu. 

— Uite, ori mergi tu la poliție, ori mă duc eu, a spus 
Chad. 

— Nu cred că pot să povestesc toate astea. 

— Ba poţi. Și ai s-o faci. 

A doua zi s-au urcat în Yukonul lui și s-au îndreptat spre 
Raymond. Pe Nikki o durea stomacul. Știa că fac ceea ce 
trebuie, dar ideea că se vor afla atât de aproape de mama ei 
părea să fie mai mult decât putea suporta. 


În timp ce se îndreptau spre sud, i-a trecut prin minte că, 
de fapt, îndurase prea mult. lar acum, călăul, temnicerul ei, 
femeia care o otrăvise în copilărie, care o aruncase goală în 
zăpadă sau printr-o uşă de sticlă, era pe punctul de a fi 
prinsă. 

Sorţii aveau să se schimbe. Shelly avea să plătească pentru 
ce-i făcuse lui Kathy. 

În apropiere de Mount Vernon, la câțiva kilometri sud de 
Bellingham, telefonul lui Chad a început să sune. Un număr 
necunoscut. O secundă mai târziu, s-a întors spre Nikki. 

— E mama ta. 

Fetei nu-i venea să creadă. Aflase cumva numărul lui 
Chad. Cum? Poate de la Sami? 

Părea că mama ei avea acea putere bizară. Ştia, pur și 
simplu. 

Chad a tras pe dreapta, cu motorul la ralanti, în timp ce 
Nikki vorbea la telefon, cu inima bătându-i mai să-i sară din 
piept. 

— Plănuiesc o excursie la Disneyland, a anunţat-o Shelly, 
absolut ca din senin și într-un fel relaxat, ca şi cum între ele 
nu se produsese nicio ruptură. 

Dar în realitate se produsese. Una de lungă durată. Care-i 
permisese lui Nikki să-şi construiască o viaţă. 

— Voi, fetelor, cu mine și tata, a continuat Shelly. N-ar fi 
grozav? 

Lui Nikki îi tremura mâna. 

— Mda, a zis ea. Sună bine. 

Shelly a dat-o înainte cu plecarea, dar fata a inventat o 
scuză la repezeală, că nu mai poate vorbi de pe telefonul lui 
Chad, şi a închis. 

„Am intrat într-o panică totală“, a spus ea mai târziu. „Era 
ca şi cum ar fi ştiut ce se întâmplă și încerca să mă readucă la 
ordine. Eram în stare de șoc. Doar mă îndreptam spre 
Raymond s-o denunţ.“ 

Nikki a sunat-o imediat pe Sami, spunându-i că se duce la 
poliție să declare ce s-a întâmplat cu Kathy. Și a mai aruncat 
o bombă. 

— Cred că mama a pus ca Shane să fie ucis. 

Era prima dată când îi spunea asta surorii sale. 

Sami nu ştia ce să creadă. Avea 16 ani când Shane 
dispăruse. Acceptase poveştile lui Shelly despre căsuţa pentru 
păsări, biletul de adio și apelurile telefonice. 


— Shane nu i-ar fi lăsat niciodată mamei o scrisoare, 
Sami. 

— Presupun că nu. 

— De-abia l-am căutat... Nu ca în celelalte dăţi când a 
fugit. De ce? 

Sami nu știa. 


- 


Chad a așteptat afară, în timp ce Nikki i-a spus ajutorului 
de șerif, Jim Bergstrom, din Pacific County ce știa despre 
Kathy. Acesta i-a zis că a fost la casa din Monohon Landing 
de câteva ori în ultimele luni, punându-i lui Shelly întrebări 
despre Kathy şi dispariția ei, la cererea familiei. După 
întrevedere, Chad a dus-o pe Nikki înapoi la Bellingham. 

S-au despărțit la puțină vreme după aceea. 

„Prea multe bagaje, presupun“, a recunoscut Nikki. „Era 
băiat bun. Și-i sunt recunoscătoare că m-a ajutat să merg să 
spun ce s-a întâmplat.“ 

Nikki era convinsă că descătușase ceva de proporţii. Un 
adevărat cutremur. 

Și totuşi, nu s-a întâmplat nimic. Absolut nimic. Din câte 
a aflat, ajutorul de șerif nu a luat nicio măsură. N-a vorbit 
niciodată cu Sami. N-a percheziționat casa. 

„Nici măcar nu a chemat-o pe mama la interogatoriu“, a 
spus ea. „Ar fi trebuit s-o facă.“ 

Ajutorul de șerif din Pacific County încercase, de fapt, să 
dea de Sami, pentru a verifica declarația lui Nikki. Aceasta 
primise toate mesajele lui, dar refuzase să-l sune înapoi. 

Se gândise că Nikki și bunica lor spuseseră poliției tot ce 
trebuia să știe. Și deşi considera că ceea ce Shelly îi făcuse lui 
Kathy era de neiertat, era totuși mama ei și nu voia ca 
părinţii săi să ajungă la închisoare din cauza ei. 

Si-a spus că, dacă mama ei va fi arestată, va vorbi atunci. 
Nu înainte. 

Şi-a creat, de asemenea, o acoperire pentru cazul în care 
Shelly ar fi fost arestată, spunându-i șefului de la grădinița 
unde lucra că mama ei era puţin sărită, chiar dacă n-a intrat 
în detalii. 

— Mama ar putea avea probleme, i-a zis ea șefului. Pentru 
ceva urât. 

O parte din teama lui Sami de a vorbi cu poliția avea 
legătură cu reacția singurei persoane căreia îi spusese 
adevărul — tipul cu care ba era, ba nu era, Kaley Hanson. 

Cei doi băuseră bere în dormitorul ei de la Evergreen, 
pălăvrăgind vrute și nevrute. 

Sami s-a aplecat spre Kaley. 

— Care-i cel mai rău lucru pe care l-ai făcut vreodată? 

El a dezvăluit ceva ce ea a considerat a fi destul de grav, 
dar care pălea în comparație cu milioanele de chestii pe care 
Sami i le-ar fi putut povesti, din copilărie. 

A decis să nu se încurce cu lucruri mici — a ales cel mai 
mare schelet din dulapul familiei Knotek. 

— Mama a omorât pe cineva, i-a spus. Pe prietena ei, 
Kathy. A adus-o la noi în casă și a torturat-o până când a 
murit. 

Dacă ar fi jucat ceva de genul „Niciodată n-am făcut..“ 
sau „Adevăr ori provocare“, Sami ar fi câştigat detașat. 

Kaley s-a făcut alb ca varul, a sărit din pat și a alergat la 
ușă. Sami nu se aștepta la o asemenea reacție. Până atunci, 
nu spusese nimănui ce făcuse Shelly. Se simţea în siguranță 
cu Kaley. Trăise atât de mult timp cu acel adevăr, încât 
aproape îl făcuse să pară o poveste, ceva în mare parte real, 
dar nu întru totul. Se gândise la el atât de des — și trăise 
lucruri atât de nebunești —, încât rostise cuvintele ca şi cum 


nu ar fi avut nevoie de niciun preambul. Nicio avertizare de 
felul „stai jos“, care să anticipeze că urma ceva de proporții. 

Ce făcuse? 

A alergat după el şi l-a adus înapoi. Era în stare de şoc şi i 
se făcuse rău. Prea multă bere. 

Prea mult spectacol de groază din viaţa reală. 

— Glumeam, a zis ea, încercând să dea înapoi. 

— Glumeai? a repetat el. Asta-i o mare porcărie, Sami. Fie 
și numai să glumești despre așa ceva. 

Retractarea eşuase. Înrăutățise și mai mult lucrurile. 

— Bine, n-am minţit, a izbucnit ea. E adevărat. Nu mint. 

A continuat, mărturisindu-i lui Kaley tot ce-și putea 
aminti. Tot contextul, inclusiv cât de mult o iubise pe Kathy 
şi cât de încolțită se simţea. 

Cât de încolțite erau toate. 

După ce a ascultat totul, tânărul a încercat să proceseze și 
apoi a plecat pentru a doua oară. Sami a rămas acolo, în 
întuneric, gândindu-se iar și iar că a spune cuiva nu era o 
idee bună. Nu se simţise bine. N-o eliberase. În schimb, o 
făcuse să-i vină rău de la stomac, devenind furioasă, confuză. 
Nu conta că avea încredere în Kaley. Reacţia lui o rănise. 
Fusese parte din ceva atât de oribil, încât, chiar copil fiind, 
părea o pată uriașă şi urâtă pe destinul ei. 

Și al familiei. Al surorilor sale. 

Ce avea să facă Kaley cu acea informaţie? Oare avea să spună 
cuiva? 

Abia peste ani s-a gândit Sami ce efect a putut avea asupra 
lui Kaley faptul că i-a împărtăşit povara acelui secret. 

„Sinceră să fiu, nu m-am gândit niciodată în ce fel îl va 
afecta faptul că avea să se afle în preajma mamei mele, după 
ce aflase ce făcuse ea“, a spus ea mai târziu. „Eu am fost 
acolo, în preajma ei, şi am îndurat tot ce mi-a făcut o viață 
întreagă. Încă o iubeam. Nu m-am gândit cum s-ar fi simțit 
altcineva care ar fi venit la noi în casă şi s-ar fi aflat în 
preajma ei, știind cum era ea în realitate.“ 


- 


Sami a reușit de câteva ori să deschidă cu Shelly discuţia 
despre Kathy. Nu mai credea de mult basmul cu plecarea ei 
cu Rocky. De altfel, nu-l crezuse niciodată. 

Odată, Shelly vorbea despre Nikki și despre cum dispăruse 
din viața lor. Apoi a adăugat: 


— Mă întreb dacă nu cumva Nikki a spus cuiva, ştii tu, 
despre ce s-a întâmplat. 

Cum ai omorât-o pe Kathy? s-a gândit Sami. Și da, le-a spus 
bunicii şi şerifilui. 

În cele din urmă a zis: 

— Nu, mamă. 

Shelly părea mulțumită. Sami însă a continuat discuția, 
spunându-i ce simţea în realitate. 

— N-o să am niciodată o viață normală, mamă. Din cauza 
a ceea ce s-a întâmplat. N-o să pot niciodată să-i spun soțului 
meu. Va fi pe veci un secret imens. Poate ar fi mai bine să-l 
spunem. 

— Şi la ce ne-ar ajuta? 

— Nu cred că-i corect ca familia lui Kathy să nu ştie ce i s- 
a întâmplat. Poate ar trebui să mergem la poliție... 

Shelly începea să se înfurie. 

— Eşti nebună? Vrei să-ți distrugi viața? 

— Nu ştiu dacă voi putea avea vreodată o viaţă normală, 
mamă. Nu cu amenințarea asta. 

Shelly s-a uitat urât la ea. 

— Mereu m-ai dezamăgit, Sami. 

Dar fata nu a dat înapoi. 

— Familia lui Kathy încă o caută, a zis ea. 

— E mai bine că nu știu, a replicat Shelly. Probabil sunt 
fericiţi că e cu un bărbat care o iubeşte. 

— E moartă, mamă. 

— Ştiu, Sami. Dar să vorbim acum despre asta ne-ar 
distruge tuturor vieţile. Vrei ca prietenii tăi să afle? 

Fata a clătinat din cap. 

— Nu. Dar... 

— O să-i distrugi viața surorii tale, a mai zis ea, scoțând 
asul din mânecă. Tori nu ştie absolut nimic. În plus, Kathy s- 
a sinucis, Sami. Doar știi asta. 

Sinucidere, a gândit Sami. De unde-ai mai scos-o şi pe asta? 

Shelly înflorea când provoca o despărțire. Fetele una de 
alta. Tatăl de fete. Shane, Kathy şi Nikki de toată lumea. 

Punând un perete între oameni, îşi permitea să facă ce 
voia. Oamenii erau piese într-un joc. Păpuși care puteau fi 
abuzate. Nu conta despre cine era vorba. 

Uneori o ținea pe Tori nemâncată. Nu pentru mult timp, 
de obicei o zi sau două. Uneori ca pedeapsă, alteori mai ales 
pentru că era așa de prinsă cu televizorul, încât nu se mai 
deranja să se ducă la magazin și să facă ceva de mâncare. De 
câteva ori, Tori a fost nevoită să caute în lada frigorifică din 
hambar. Trebuia s-o facă foarte discret. Ca și surorile ei, era 
convinsă că mama lor avea niște superputeri malefice, o 
abilitate de a descoperi tot ce ele încercau să țină secret. 

A mâncat clătite înghețate și a ascuns cu grijă pungile, să 
nu le găsească mama ei. De asemenea, a avut grijă să nu 
mănânce prea multe, ca să nu se observe. A rearanjat 
conținutul congelatorului, mutând chestii de colo-colo, dar 
făcând să pară totul exact așa cum le lăsase Shelly. 

Însă Shelly s-a prins, bineînțeles. Tori a presupus mai 
târziu că probabil a găsit ambalajele, deoarece, imediat după 
aceea, tot ce era în congelator a dispărut. 

„A aruncat toată mâncarea“, a spus Tori mai târziu. „Până 
la ultima bucăţică. Dar n-a făcut nicio aluzie la povestea aia.“ 

însă au urmat și alte atacuri pe furiș ale mamei sale. 

Lumina i-a inundat dormitorul în plină noapte. Dintr- 
odată, păturile au zburat de pe pat. 

Shelly stătea acolo cu halatul pe jumătate desfăcut și unul 
dintre sâni la vedere. 

— Ridică-te! Dezbracă-te! 

Doamne, ce-a mai apucat-o? 

Inima fetei bătea deja foarte repede, cu adrenalina 
străbătându-i în viteză corpul, dar nu s-a împotrivit. 

Au coborât la parter. Curând s-a trezit în curte, goală, 
făcând sărituri sau alergând pe loc în sufragerie, în timp ce 
mama ei stătea pe canapea. 

— Mai repede! a pipat Shelly. 

Tori a grăbit pasul. Uneori izbucnea în plâns. Dar, în 
general, făcea ce i se spunea. 

— Nici măcar nu încerci! 


— Ba da, mamă. Crede-mă. 

— Eşti o târfă nerecunoscătoare. 

— Îmi pare rău, mamă. 

— Sari mai sus! Vreau să sari mai sus! 

Era jenant. Umilitor. Orice refuz ar f însemnat prelun- 
girea pedepsei. În timp ce făcea ceea ce îi spunea Shelly, Tori 
nu s-a întrebat o clipă de ce lega mama ei pedepsele de 
nuditate ori de ce dădea buzna în miez de noapte în 
dormitorul ei. Nu voia decât să se termine odată. 

„Era de speriat“, zicea ea mai târziu. „Mă simțeam ca şi 
cum, bine, n-am de ales. Mă făcea să mă simt neînsemnată. 
Jenată. Nu-i răspundeam, pentru că ştiam că ar fi fost mai 
rău dacă aș fi făcut-o.“ 

Fata era neajutorată. 

Şi totuși, când se termina, se întâmpla mereu același 
lucru: „Două ore mai târziu o iubeai din nou, pentru că te 
lua în braţe şi-ţi spunea Îmi pare rău, te iubesc“. 

Spre deosebire de surorile ei mai mari ori de Shane, Tori 
nu a îndurat multe pedepse repetate. De fapt, Shelly îi aplica 
rareori aceeași pedeapsă de două ori. 

Odată, Shelly a avut ideea „genială“ că trebuiau să curețe 
unul dintre șoproanele din spatele casei. 

— Chiar acum! i-a spus din senin lui Tori. 

Ca de obicei, fata a sărit. 

A urmat-o pe mama ei prin curte spre șopron, iar Shelly i- 
a spus să înceapă să adune ziarele și celelalte gunoaie. 

— Vreau să le pui în ghetele tale! 

Nu avea nicio noimă. Mereu se întâmpla așa. Totuşi, Tori 
a făcut întocmai. 

— Îndeasă-le şi în chiloţi, rahat cu ochi ce ești! 

Fata i-a aruncat o privire rapidă, dar nu i-a transmis ce 
gândea. Avea doar 10 sau 11 ani, dar știa că e un lucru 
ciudat. 

„Însă partea cea mai ciudată”, a spus Tori mai târziu, „a 
fost că ea stătea pur şi simplu acolo, uitându-se la mine cum 
o fac. Doar se uita și se bucura, cred. Îmi amintesc că a fost 
una dintre primele dăți când, copil fiind, mi-am spus: chestia 
asta e absolut ciudată, chiar dubioasă, ceva nu-i în regulă”. 

Tori n-a spus nimănui nimic despre ce se întâmpla acasă, 
pentru că nu voia să aibă probleme — și pentru că era 
convinsă că nimeni n-ar fi crezut-o. Ori de câte ori Sami o 
întreba cum îi merge, ea îi răspundea invariabil că bine. Se 


întreba dacă nu cumva era o fată rea, de intra mereu în 
asemenea buclucuri. Și promitea să se îndrepte. 

Că o să încerce s-o facă pe mama ei s-o iubească. 

Tori avea 12 ani când a început să scrie un jurnal, pentru 
şcoală. Se chinuia să nu fie acea fată din clasă al cărei tată 
trăieşte undeva, pe o insulă, şi ale cărei surori mai mari 
plecaseră de mult de acasă. Și a cărei mamă o abuza, pe ea şi 
pe bărbatul care locuia în casa lor. 

Odată, a scris că filmul ei favorit nici măcar nu era un 
film. 

E o filmare personală. Chiar mi-a plăcut tare mult. A fost 
făcută când am împlinit trei ani și mama a luat o piscină pentru 
copii. Se pare că-mi plăcea foarte mult. Când nu se uita nimeni, 
am luat tortul şi l-am aruncat în piscină. Mamei i s-a părut 
foarte hazliu, dar surorii mele nu, pentru că-l făcuse special 
pentru mine. Îmi place mult să văd astfel de filmuleţe. 

Mai târziu, a scris despre Ziua Recunoștinței, care se 
apropia. 

Sunt recunoscătoare că am toată familia lângă mine. Ştiţi, 
sora mea locuieşte în Tacoma, deci n-o văd prea des. lar tata 
lucrează undeva foarte departe, construind fundaţii şi instalaţii 
electrice pentru case. Pe mama o văd tot timpul. 

Pe-atunci, asemenea tuturor celorlalți din familie, Tori 
nici n-o mai menţiona pe Nikki. Chiar dacă fotografiile ei — 
şi ale lui Shane — se găseau încă peste tot prin casă, era ca şi 
cum mama ei i-o ștersese pe sora ei mare din memorie. 

Nimeni n-o vedea pe Nikki. 

Doar Sami. 

Dar ăsta era un mare secret. 

lar secretele, o știau toate cele trei surori din familia 
Knotek, erau o moștenire de familie. 

Shelly înmulţise contactele cu familia lui Ron, fără ca 
acesta să știe. l-a sunat după ce o dusese pe mama lui, pe 
Catherine, la doctor, pe la sfârșitul toamnei lui 2001. Le-a 
spus că fusese nevoită să-i ia femeii trei purici de pe față în 
timp ce erau în maşină. În plus, observase în câteva rânduri 
că Ron îi cam dădea ordine mamei sale. 

Deplângea și starea în care se afla casa lui Catherine și 
cum părea că Ron nu făcuse nimic pentru mama lui de ceva 
vreme. Biata femeie n-are nici măcar un televizor ca lumea! 
Shelly a rezolvat problema, cumpărându-i lui Catherine un 
Daewoo cu diagonala de 69 de centimetri. l-a deschis și o 
linie de credit de 150 de dolari la un magazin de 
electrocasnice. 

Când a venit vremea să facă curățenie în casă, tot ea a 
aranjat ca femeia să stea la dânsa, în timp ce casa ei era în 
dezinsecție, împotriva puricilor. Făcea tot ce putea pentru 
biata Catherine, pe care o considera a doua sa mamă. 

În același timp, era ocupată să-și distrugă cel mai bun 
prieten. A spus familiei că Ron avea destui bani ca să 
plătească chiria rulotei, dar alesese să n-o facă. 

„La vremea când l-au dat afară avea 600 de dolari, dar s-a 
dus, în schimb, la un avocat, care i-a spus că totul era legal“, 
a zis mai târziu fratele lui Ron, Jeff. „Trebuia să meargă în 
instanță pentru asta, iar instanţa chiar a amânat o dată 
înfățișarea, așa că a pierdut, din propria-i neglijenţă. A mai 
avut și alte şanse să se prezinte în instanță pentru problema 
chiriei, dar cum nu s-a prezentat, i s-a dat câștig de cauză 
proprietarului.“ 

Pe 4 noiembrie 2001, Catherine l-a sunat pe fiul ei mai 
mic, Jeff, spunând că ar vrea să se mute în Michigan, ca să fie 
mai aproape de el și de mormântul soțului ei. l-a povestit că 
Ron era trimis în judecată pentru cecuri fără acoperire şi că 
se emisese un „mandat federal“ pentru arestarea lui. Mai 
târziu, părea să fi renunțat la ideea de a se întoarce în 
Michigan. A invocat clima rece de acolo și faptul că nu voia 
să fie o povară. 

Shelly s-a implicat și mai mult în treburile farniliei 
Woodworth. Pe 29 noiembrie 2001 le-a trimis un bilet. 


Mama voastră se simte bine. Am să-i fac o poză săptămâna 
asta pentru voi — şi vom merge şi la coafor pentru Crăciun. AŞ 
vrea să pot face mai mult ca să vă ajut. Domnul să vă 
binecuvânteze pe voi şi pe toţi ai voştri. 

Pe 2 decembrie 2001, Catherine l-a sunat pe Jeff în 
Michigan, spunându-i că Shelly îi adusese personal o 
scrisoare de la Ron, ca răspuns la faptul că ea îi dăduse 
hainele. Shelly păstrase scrisoarea de ceva timp şi i-a spus 
fratelui lui Ron că-l rugase să n-o trimită. Dar Ron a fost de 
neclintit; aşa că nu a avut de ales. Când, în cele din urmă, 
Shelly i-a dat scrisoarea lui Catherine, a spus că a făcut-o 
când erau împreună în mașină, dându-i răgaz să mediteze pe 
îndelete în timp ce se plimbau cu mașina. Mesajul era scris 
pe o felicitare de Crăciun, cu o notă: Dă-i asta mamei, pentru 
că nu vreau să-mi afle numărul căsuţei poştale. 

Eşti o târfă idioată, începea misiva. Chiar nu pot să cred că 
ești atât de incredibil de tâmpită încât să te gândești că ai dreptul 
nenorocit de a-mi fura cele căteva lucruri pe care le am. 

Câteva zile mai târziu, Shelly i-a trimis scrisoarea prin 
poștă fratelui lui Ron, cu o adăugare proprie: Găsești înăuntru 
scrisoarea pe care Ron i-a trimis-o mamei voastre. Îmi pare foarte 
rău pentru toate astea. 

Cumnata lui Ron a făcut propria sa evaluare: Scrisoarea 
asta a fost și mai rea decât ultima, conținând 22 de cuvinte 
obscene, după calculele lui Michelle. 

Şi un plan pentru a stopa abuzurile lui Ron asupra mamei 
sale: I-am acordat lui Michelle, prin telefon, permisiunea să 
verifice toate scrisorile trimise mamei de către Ron și să contacteze 
serviciile de protecţie a adulților la 12-3-01. 


- 


Jeff Woodworth a continuat să primească telefoane de la 
Shelly Knotek. Din punctul de vedere al familiei lui Ron, 
Shelly era amabilă, inteligentă și conștiincioasă. Ei erau 
departe, în Michigan, iar ea constituia un colac de salvare 
într-o perioadă extrem de dificilă. 

Ron stătea acolo ca o stană de piatră, în timp ce familia 
lui lăsa pe robotul familiei Knotek un mesaj vocal. Când 
Shelly a venit acasă, l-a ascultat, apoi l-a întrebat pe Ron 
dacă l-a auzit. 

Mai târziu, ea a scris familiei lui Ron ce s-a întâmplat 
după aceea. 


Ron a părut indiferent... apoi a devenit defensiv, spunând „Nu 
primesc ordine de la nimeni“ — şi a făcut o criză de nervi. 

Fratele lui a afirmat ulterior că el crede că Shelly era şi ea 
la capătul răbdării. A şi scris câteva rânduri în legătură cu 
asta: 

Michelle a vorbit în repetate rânduri cu Ron despre 
„renunțare“ şi despre obligația de a-și lua viața în propriile 
mâini, dar el m-a ascultat-o. Michelle a spus că se comportă ca o 
mamă, şi nu ca o prietenă, iar Dave s-a săturat. 


Era vacanţa de iarnă și Sami venise acasă de la Evergreen. 
Tori era plecată pe undeva cu niște prieteni, iar Ron muncea 
în hambar, când, la poartă, a apărut o mașină de patrulare a 
şerifului din Pacific County. Din ea a coborât un ajutor de 
șerif, care a bătut la ușa din față. Shelly a răspuns imediat. 
Sami nu putea să audă ce vorbeau, dar era sigură că despre 
Kathy. Trecuseră câteva luni de constituia Nikki se dusese 
prima dată la poliție. 

Au aflat! s-a gândit ea. Se întâmplă. 

Mama ei a închis uşa. 

— De ce au venit? a întrebat Sami, brusc panicată. E 
vorba despre Kathy, nu? Au aflat despre Kathy, mamă! 

Shelly a făcut ochii mari și a dat fuga să-și îmbrățișeze 
fiica. 

— O, nu, a zis ea. Nişte hârtii pentru Ron. Nu-i nimic, 
crede-mă. Nimic în legătură cu Kathy. 

Sami a început să plângă şi s-a dus în dormitorul mamei 
sale. Într-o clipă, Shelly a intrat în cameră și a luat-o în braţe, 
spunându-i că-i părea rău pentru tot. Și că moartea lui Kathy 
o marcase și pe ea foarte mult. A zis că abia se mai suporta 
pentru că lăsase lucrurile să-i scape de sub control. A 
recunoscut că făcuse greșeli de judecată; cu toate acestea, i-a 
învinovățit pe Nikki și pe Shane pentru cea mai mare parte 
din ele. 

— Au abuzat-o foarte mult, a zis ea. 

Lui Sami nu-i venea în minte nici măcar o situaţie în care 
Nikki s-o fi abuzat pe Kathy. Shane poate făcuse câte ceva, 
dar numai cu mama lor lângă el, spunându-i ce să facă. 

Loveşte-o în cap cu piciorul, Shane! 

— Mă simt groaznic pentru felul în care te-a afectat 
povestea asta, a mai zis Shelly, plângând și ea. Îmi pare 
foarte. foarte rău. N-o să se mai întâmnle niciodată asa ceva. 


Îţi promit. Dacă află cineva vreodată, eu şi cu tatăl tău o să 
ne sinucidem, ca să nu mai trăiţi cu rușinea asta nici măcar o 
clipă. 


Chiar dacă Ron muncea pe brânci, ca un sclav, în curte, 
Shelly îi tot spunea lui Sami că voia să-l vadă plecat, însă el 
refuza. Intenționase doar să-l ajute să treacă peste o perioadă 
dificilă, nu să se pricopsească cu el pe viață. 

— Trebuie să plece, îi spunea Shelly. 

— Unde? întreba Sami. 

— Să plece pur și simplu. Să-și găsească o slujbă. Să se 
mute. 

— Şi de ce n-o face? 

— E prea ataşat de noi. Crede că avem nevoie de el. 

— E un om harnic. 

— Nu chiar, a spus mama ei. Dă mereu vina pe mine. Îmi 
spune că vrea să rămână. 

Tori avea de-acum 12 ani și înțelegea totul. Absolut. 
Fiecare lucru. 

Ron avea o pereche de pantaloni scurți pe care-i purta pe 
la începutul șederii lui în casa familiei Knotek și vreo două 
maiouri. După o vreme însă, Shelly i-a luat hainele și, în 
stilul ei, l-a pus să lucreze afară în chiloți. 

În plus, Tori auzea totul. 

— Nu meriți haine, i-a spus mama ei lui Ron. Nu ești bun 
de nimic. Așa că nu mă mai bate la cap cu asta. Acum mişcă- 
ți fundul ăla gras afară și treci la treabă. 

De la 7:30 dimineața și până pe la 8:00 seara, Ron stătea 
afară în chiloți, dând de mâncare la animale, plivind 
grădina, tăind tufișuri sau arzând gunoiul. Și orice altceva de 
pe lunga listă de lucruri care trebuiau făcute. 

Seara, își mânca cina la etaj, singur. În majoritatea 
nopţilor, Shelly îi dădea câteva somnifere. Deși existau un 
pat şi un dormitor gol, bărbatul dormea pe podea. 

Dacă făcea vreun zgomot noaptea, Shelly striga la el să 
coboare la parter, ca să-l poată pedepsi. Tori stătea nemișcată, 
gândindu-se să-i spună tatălui ei ce se întâmpla, însă știa cu 
cine ține el în realitate. 

Dacă-i spunea de Shelly, n-ar fi făcut decât să 
înrăutățească lucrurile pentru Ron. 

Fata ura ce-i făcea mama ei. 

Odată, chiar a încercat s-o înfrunte în această privinţă. 

— De ce trebuie să fii așa dură cu el, mamă? 

— Despre ce vorbeşti? 

— Ron e drăguţ. E un tip de treabă. 

Shelly a făcut o figură dezpustată. 

— Dacă-ţi place atât de mult de el, Tori, a zis ea cu o voce 
acră, de ce nu te măriţi cu el? 

La puțin timp după aceea, Shelly a chemat-o pe fată în 
sufragerie. Ron a stat nemișcat multă vreme înainte să 
vorbească. 

— Are să-ți spună ceva, l-a îndemnat Shelly. 

— Nu te mai iubesc, Tori, a bâiguit el în cele din urmă. 

Ochii fetei s-au umplut de lacrimi. 

— Nu te cred. 


Ron se străduia să fie ferm. Avea ochii umezi şi abia putea 
să se uite la fată. 

— Este adevărat, a mai spus el, venindu-şi în fire. 

„Ştiam că nu e adevărat“, a zis Tori mai târziu. „Îl obliga 
s-o spună, doar ca să ne rănească pe amândoi.“ 

În stilul tipic al lui Shelly, Ron a fost instruit să nu mai 
vorbească niciodată cu Tori după aceea. Singurul motiv era 
că lui Shelly nu-i plăcea relația dintre cei doi. Înțelegea că 
Ron ținea mult la fiica ei mai mică și că Tori se obișnuise să-l 
numească Unchiul Ron. lar faptul că Tori ţinea la Ron şi își 
făcea griji pentru el trebuie să fi fost evident pentru mama ei. 

Aşa cum făcuse cu Sami şi Nikki, Shelly a lăsat să se 
înţeleagă foarte clar că nu voia ca ei doi să-și vorbească 
atunci când ea nu era de față, ca să le supravegheze 
conversaţia. Tori nu voia ca Unchiul Ron să aibă probleme. 
Era inteligent şi avea un simţ al umorului sec. Avea un stil 
aparte, cu părul lui prins în coadă și bijuteriile egiptene 
grozave pe care le purta, pe care fata le admira. 

Abia își mai vorbeau, chiar dacă el dormea în mai toate 
nopţile pe podeaua din fața ușii dormitorului ei. 

„Cel mai bine era să ne ținem gura“, spunea Tori peste 
ani, „pentru că nu voiam să se mai întâmple cine ştie ce. Cu 
cât făceai mai puţine lucruri care să o deranjeze, cu atât era 
mai bine”. 

Cu toate acestea, când Tori era sigură că mama ei dormea 
şi n-o putea auzi, se strecura în vârtul picioarelor, din 
dormitorul ei, spre locul unde dormea Ron. În toiul nopții, 
se apleca şi-l îmbrăţișa repede, în linişte. El zâmbea şi dădea 
ușor din cap. Niciunul nu scotea o vorbă. 

Ron și Tori împărtășeau teama de ce se putea întâmpla 
dacă erau prinși vorbind. 

Unchiul Ron ar fi tras ponoasele, iar Tori nu-și dorea așa 
ceva, în ruptul capului. 


Așa cum se întâmplase de când se ştia, Sami era la mijloc. 
Ea era copilul de aur. Cea care o vedea pe mama lor așa cum 
era, deși rareori era ținta celor mai josnice pedepse. Relaţia ei 
cu Shelly era cât se poate de normală, din toate punctele de 
vedere. Shelly se ducea la Evergreen cu alimente, vorbeau la 
telefon sau mergeau împreună la cumpărături la Target, la 
Capital Mall. 


Majoritatea vizitelor erau neanunțate. De multe ori îl lua 
cu ea și pe Ron. Care aștepta tot timpul în mașină. Uneori 
ore întregi. 

Sami şi iubitul ei, Kaley, au observat o degradare rapidă a 
înfățișării bărbatului. 

— Arată mai rău ca data trecută, își spuneau unul altuia. 
Da, ceva mai rău. 

Era adevărat. Ron se transforma cu repeziciune, devenind 
umbra unui om. Purta un tricou supradimensionat de damă. 
Era neîngrijit. Bijuteriile lui strălucitoare şi stilul său, care le 
dădea de înţeles celor din Raymond că Ron Woodworth nu 
era de prin părțile locului, dispăruseră. 

Sami şi-a dat seama că se întâmplă ceva. Dar oare era 
posibil ca mama ei să-i facă lui Ron ceea ce-i făcuse lui 
Kathy? Mai târziu, Sami avea să se învinovățească pentru că 
nu a luat atitudine. 

Ar fi ajutat cu ceva? 


- 


Nikki, pe de altă parte, nu renunțase la dorința ei de a 
încerca să îndrepte lucrurile. Nu ştia ce făcuse șeriful cu 
informaţiile pe care i le dăduse ea, deși se părea că nu prea 
multe. A sunat-o pe mama ei când a aflat de la Sami că Ron 
locuia acolo. 

A răspuns robotul, iar Nikki a lăsat un mesaj. 

„Ştiu de bărbatul care stă la voi. Trebuie să-l dai afară, 
până nu se repetă istoria.“ 

Shelly a sunat-o imediat. 

— E un prieten de familie. Se poartă foarte frumos cu 
Tori. Nu se întâmplă nimic. 

Sami părea să o susțină pe mama ei. Doar mergea acasă 
aproape în fiecare weekend. Era îngrijorată, dar vigilentă. 

— Totul e în regulă, i-a spus Sami lui Nikki. Mereu o 
întreb pe Tori. E bine. Este mult mai guralivă decât eram noi. 
Ne-ar spune dacă s-ar întâmpla ceva. 

— Eşti sigură? a întrebat Nikki. 

Sami era convinsă. 

— Nu i se întâmplă nimic. E bine. 

Sami spunea ceea ce voia să creadă. lar Nikki auzea ceea 
ce voia să audă. 

Totul e în regulă. Ron e bine. Tori, la fel. 

Odată, Sami a menționat că Ron nu poartă încălțăminte, 
ceea ce i s-a nărut cam ciudat. 


— Dar asta-i tot, a zis Sami. 
O, la naiba! s-a gândit Nikki înainte de a încerca să nu se 
mai gândească la asta. Ceva se întâmplă. 


Și Dave Knotek știa lucrul ăsta. 

Era tot în Oak Harbor, pe Whidbey Island, de unde-și 
trimitea salariul acasă. Când Shelly i-a spus prima dată că 
bunul său prieten, Ron Woodworth, s-a mutat la ei și o ajută 
cu treburile casei, i s-a făcut rău. Ca și cum ar fi primit un 
pumn într-un stomac deja suferind. 

lar când a văzut situaţia de aproape, bănuielile i-au fost 
confirmate. 

„Mergeam acasă în weekenduri, iar starea individului se 
deteriora tot mai mult. Îl trimisese în mlaștină cu o maşină 
de tuns iarba, desculț și în pantaloni scurți. Tăiat ca naiba! Și 
am văzut-o cum îl obliga să-și dea palme de nenumărate ori. 
Și cum îi ascundea încălțămintea.“ 

Când Dave a întrebat-o despre lipsa pantofilor lui Ron, 
sugerând că-i puteau cumpăra o pereche, Shelly s-a mulțumit 
să dea din cap. 

— Îi tot pierde, a zis ea. 


Într-una din dăţile când Ron a fugit, Shelly i-a spus lui 
Tori să se urce în mașină, să meargă să-l caute. 

— De ce să-l căutăm? a întrebat lori. Nici măcar nu-ți 
place să-l ai în preajmă, mamă. 

Shelly i-a aruncat o privire rapidă și rece. 

— Are toate semnele alea pe el. O să intrăm cu toții în 
bucluc. 

„Am rămas cu gura căscată“, a povestit Tori. „Și până în 
ziua de azi... cred că a fost o nebunie că mi-a răspuns cu 
atâta sinceritate, dar așa a fost. De aceea nu voia să-l găsească 
cineva pe Ron, pentru că ar fi spus totul.“ 

Când l-au găsit, bărbatul a urcat în mașină. Și-a cerut 
scuze şi a promis să nu mai facă niciodată așa ceva. 

Ori de câte ori fugea — ceea ce, cu timpul, se întâmpla 
din ce în ce mai rar —, Ron nu ajungea prea departe. La fel 
ca Shane, ori Kathy, Ron nu avea unde să se ducă. Shelly îl 
găsea de obicei în spatele vreunui copac sau printr-un tufiș în 
pădure, ascunzându-se ori încercând să se facă nevăzut în 
una dintre anexele casei familiei Knotek. 

— Tori! Mișcă-ţi fundul încoace! 

Shelly era în curte, cu un topor în mână. 

Lizzie Borden! la puterea n. 

— Treci aici! a răcnit ea. 

Tori s-a dus imediat la mama ei. Nu putea întârzia nicio 
secundă când mama ei avea tonul acela înfricoșător din Fear 
Factor în fiecare silabă ce-i ieșea din gură. 

— Ce? 

— Niciun ce... Vino aici! 

'Toporul era absolut înspăimântător. Cine știe ce voia să-i 
facă mama ei, ori s-o oblige să facă altcuiva. Tori nu avea 
nicio idee despre ce anume făcuse de se enervase atât de tare, 
dar i-a spus oricum că îi pare rău. 

Shelly a arătat cu toporul spre ea. 

— L-ai lăsat afară peste noapte. De câte ori să-ți spun să 
pui lucrurile la loc? 

— Îmi pare rău, mamă. 

Shelly a făcut o mutră iritată. 

— Bagă-ţi-l în pantaloni. 

Pentru oricine altcineva, comanda ar fi fost atât de 
absurdă, încât destinatarul n-ar fi înțeles ce vrea să spună. 
Tori a înțeles imediat. A băgat coada toporului pe cracul 
pantalonului şi în gheată, lama rămânând afară, în lateral. 

Satisfăcută, Shelly i-a făcut un semn rapid din cap. 

— Acum fă-ţi treburile, a zis ea. Și toporul rămâne acolo 
până termini. Ai înțeles? 

Normal că înțelegea. Mama ei era nebună. Tori a 
şchiopătat prin curte în următoarele două ore, făcând ceea ce 
i se ceruse. 

Dar lucrurile nu s-au oprit acolo. Cu mama ei, lucrurile 
nu se opreau niciodată. 

Altă dată, patul ei părea să aibă cocoloaşe, așa că fata a 
dat deoparte cuverturile, descoperind gunoiul din bucătărie 
şi baie. Ştia că mama cei îl pusese acolo — și știa și de ce. 

„Uitasem să duc gunoiul afară. Era felul ei de a-mi sugera 
să nu se mai întâmple niciodată așa ceva.“ 

A strâns totul, a dus gunoiul afară, după care s-a întors să 
schimbe așternuturile. 


În baie, Tori şi-a scuturat chiloţii, iar din ei a căzut un 
praf alb. Era pudra Gold Bond pe care Shelly obișnuia să o 
presare înăuntru. Uneori, pe când Tori avea în jur de 10 ani, 
mama ei apărea în baie cu recipientul cu pudră 
antibacteriană şi o instruia să-şi depărteze picioarele şi să-şi 
dea cu pudră pe vagin. Praful ardea, iar fetița plângea, 
spunând că nu vrea. 

— E medicament, zicea Shelly. Ai nevoie de el. Toate 
fetele au nevoie de el. 

— Doare rău, mamă, spunea Tori, înghițindu-şi lacrimile. 

— Of, Doamne Dumnezeule! Vino-ţi în fire, Tori! 

În câteva rânduri, Shelly a decis că Tori trebuia să facă 
duș. 

— Eşti jegoasă, a zis ea. Hai afară. 

Tori a urmat-o la furtun. 

— Dezbracă-te. 

Afară era frig, dar Tori n-a protestat. Să fii „guralivă“, cum 
îi spunea mama ei, nu era niciodată o idee bună. Și-a dat jos 
hainele, iar Shelly a udat-o cu furtunul. Altă dată a folosit 
furtunul cu presiune pe fata ei cea mică. Cel puţin n-a 
obligat-o niciodată să se bălăcească, așa cum păţiseră surorile 
ei. 

ÎI văzuse şi pe Ron ud şi înghețat din când în când, așa că 
presupunea că avea și el parte de același duș exterior. Cei doi 
n-au vorbit niciodată despre asta. Nu li se dădea voie să 
vorbească despre nimic. 

Şi tot așa. Oricum, Tori a îndurat mai puţine abuzuri 
odată ce Ron a intrat în scenă. Tot răul spre bine. 


1 Lizzie Andrew Borden (1560-1927) — femeie americană care a fost judecată și 
achitată pentru uciderea cu toporul, pe 4 august 1892, a tatălui și a mamei 
sale vitrege în Fall River (Massachusetts). În ciuda faptului că a fost ostracizată 
de ceilalți locuitori, Borden şi-a petrecut restul vieții în Fall River. A murit de 
pneumonie la 66 de ani, cu doar câteva zile înainte de moartea surorii sale 
mai mari, Emma (N.L.). 

Oriunde ar fi muncit pe proprietatea Knotek, era 
important ca Ron să fie tot timpul în alertă. Când Shelly îl 
striga, trebuia să lase totul baltă și să meargă urgent la ea. 

Dacă, dintr-un motiv oarecare, nu răspundea, Shelly o lua 
razna. Îl aştepta fumegând, cu pumnii încleștați. Cu muşchii 
de la gât încordaţi şi ochii mijiţi. 

— Ai face bine să răspunzi naibii când te chem! 

Ron se holba la ea, panicat. 

— Vin, Shelly dragă! 

Sunetul vocii lui speriate și panicate îi dădea fori lui Tori. 

„Era unul dintre cele mai îngrozitoare sunete pe care le- 
am auzit vreodată“ — gândindu-se la asta peste ani, Tori s-a 
înfiorat. „Părea că e pe moarte de fiecare dată când o spunea. 
Era ca și cum [acel «Shelly dragă!»] era ultimul lucru pe care 
l-ar fi spus în viaţa lui, așa de grăbit îl rostea, cu spaimă.“ 

A-l ţine în priză, a-l speria era doar una dintre tacticile 
folosite de Shelly pentru „a-l ajuta pe Ron să se facă bine“. 
Plus o doză importantă de umilinţă, ca parte a aceluiași 
regim pervers. 

Odată, mama ei a tras-o deoparte pe Tori în timp ce Ron 
stătea cu ele în sufragerie. 

— Ştiai că Ron a avut un copil? 

Tori i-a aruncat bărbatului o privire. Acesta şi-a ferit och 

— În Vietnam, a continuat Shelly. A lăsat o fată gravidă și 
a făcut un copil. Da, o minune de bebeluş. Dar Ron, 
nenorocitul de el, n-a făcut nimic ca să-l ajute și copilul a 
murit. Probabil că a fost mai bine pentru el. Oricum, cine ar 
vrea un tată ca Ron? 

Tori s-a uitat la el, dar bărbatul se făcuse ghem. 

— Ron e un om bun, mamă. 

Shelly s-a făcut roşie la faţă. Și s-a crispat. 

— Nu ştii nimic despre el, Tori, a certat-o ea. E cel mai rău 
dintre cei mai răi — n-ai să găsești altul la fel. 

Bărbatul se ghemuia din ce în ce mai mult, în timp ce 
Shelly arunca bombă după bombă. L-a făcut gras, gay și i-a 
reproşat că și-a pierdut rulota — i-a trântit orice îi trecea prin 
cap, în stilul ei de abuz prin asociere liberă. Îi plăcea la culme 
să-i pună la îndoială afecțiunea pentru ea sau dragostea 
pentru Tori. 


— Nu-ţi pasă deloc de noi, Ron. Absolut deloc. Îmi dau 
seama doar uitându-mă la felul în care faci treburile pe aici. 
Te porți de parcă ne faci o favoare. Barosanul. Eşti cel mai 
josnic dintre josnici. Nu-ţi pasă de mine. Doar te foloseşti de 
mine. Asta eşti, un nenorocit de profitor. 

Alteori îi distorsiona pasiunea pentru egiptologie. 

— O, Ron, zeii sunt dezgustaţi de tine. Crede-mă. O să 
ajungi în iad, nenorocitule! 

„Dacă te uitai la el, era ca şi cum toată viaţa îi fusese 
absorbită din ochi”, a spus Tori peste ani. Era prea tânără la 
vremea aceea ca să perceapă similitudinile cu ce i se 
întâmplase lui Kathy, dar îşi dădea seama cu ușurință că, la 
un moment dat, după ce Ron se mutase la ei, se pierduse. 
„Nu râdea. Nu plângea. Stătea pur și simplu.“ 


PARTEA VI 


OPORTUNITATEA 
MAC 

"Totuși, Shelly încă se mai putea folosi de Ron — şi chiar 
într-un fel destul de însemnat. L-a angajat să aibă grijă de un 
supraviețuitor de la Pearl Harbor, pe nume James „Mac“ 
McLintock, un prieten de familie al mamei lui Kathy Loreno, 
Kaye Thomas (şi, coincidență, principalul motiv pentru care 
Kaye își mutase familia în South Bend). Era un bărbat înalt, 
căruia îi plăceau whiskeyul de calitatea a doua și tâmplăria. 
Avea un labrador negru, Sissy, pe care îl iubea la nebunie, și 
era încântat de mobilitatea pe care i-o oferea scuterul, cu 
care se putea deplasa în jurul casei sale situate pe malul înalt 
al râului Willapa. 

Shelly vorbea despre Mac ca despre tatăl pe care nu l-a 
avut niciodată. Îi dădea cu loțiune pe mâinile uscate și se 
asigura că are tot ce-i trebuie. Se lăuda mereu faţă de alții cât 
de mult o iubea. Îl suna de câteva ori pe zi ca să se asigure că 
era bine. Nu era neobișnuit ca Shelly să apară la el acasă o 
dată sau de două ori pe zi. Și Tori începuse să țină la el. Era o 
figură de bunic, iar lui Tori îi plăcea să meargă la el acasă, în 
timp ce mama ei își vedea de treaba ei ca îngrijitoare a lui. Îi 
asculta poveștile și, de câteva ori, s-au și întrecut cu scuterele 
pe stradă. 

Întotdeauna îl lăsa să câștige. 

În mai multe rânduri, Mac i-a spus lui Shelly că vrea să 
vină să locuiască cu el. 

În schimb, ea l-a mutat acolo pe Ron. 

Tori știa că mama ei îi spusese lui Mac că Ron e 
homosexual. Bătrânul a ezitat să-l primească pe Ron ca 
ajutor. Dar Shelly a insistat. Ea nu putea fi acolo tot timpul, 
dar Ron putea. La început, lui Mac nu i-a plăcut ideea ca Ron 
să-i facă baie și să se ocupe de nevoile lui personale; totuși, 
cu timpul, cei doi s-au acomodat. Ron era acolo aproape în 
fiecare zi, iar uneori rămânea şi peste noapte. 

Deşi mai erau și alte dormitoare în casa lui Mac, Tori a 
observat că Ron nu ocupa niciunul dintre ele. Așa că s-a 
aventurat la subsol şi a deschis o magazie mică, fără ferestre. 
Înăuntru, a găsit câteva dintre lucrurile lui Ron, inclusiv 
niște pături. Spaţiul era strâmt, aproape ca o celulă de 
închisoare. 

Mama îl obligă să doarmă acolo, s-a gândit ea. 


Altă dată, a găsit niște lenjerie de pat într-o zonă de 
depozitare a lemnelor de foc, sub ușa de la intrare. Spre 
deosebire de celula de la subsol, acest spațiu dădea afară. 
Podeaua murdară era umedă. 

Chiar şi în casa lui Mac, departe de Shelly, era clar că 
aceasta încă îl controla pe Ron. 

Doarme oriunde îi spune ea, s-a gândit Tori. 


Lara Watson a făcut o criză de nervi când a aflat de la 
Sami că Shelly îngrijea un bărbat în vârstă pe nume Mac. Nu 
era încântată nici de prezența lui Ron prin preajma casei 
familiei Knotek. Se întâmpla ceva. Era sigură de asta. Așa că 
l-a sunat imediat pe adjunctul Bergstrom de la biroul 
şerifului din Pacific County. A întrebat de cazul Kathy 
Loreno, iar acesta i-a spus că fusese suspendat. 

Era în mijlocul unui proces important și urma să revină la 
caz cât de repede va putea, i-a promis el. 

— Am să continui să lucrez la el când o să am timp. 

Ceea ce nu i-a picat deloc bine mamei vitrege a lui Shelly. 
L-a sunat pe şeriful poliţiei locale, Dale Schobert, care a 
sfătuit-o să le dea autorităților din Pacific County o şansă de 
a construi cazul. 

— Probabil lucrează la el din culise, i-a spus el. 

Ceea ce abia dacă a mulțumit-o pe Lara. Nu-i ieșea din 
cap faptul că Shelly fusese în stare să facă așa o chestie de 
neimaginat și era îngrijorată de ceea ce ar putea face în 
continuare. 

De asemenea, a luat legătura cu bunicii materni ai lui 
Shane, despre care ştia că-şi făcuseră griji pentru el, iar 
aceștia i-au spus același lucru. Nici ei nu mai aveau vești de 
la nimeni. Sami zicea și ea că nu fusese niciodată contactată 
direct, ceea ce nu era întru totul adevărat — pur și simplu 
nu-l mai sunase pe șerif. Nici Nikki nu mai fusese contactată 
după ce a luat legătura a doua oară, în urma declaraţiei sale 
despre Kathy. 

Absolut deloc. 

Shelly era în al nouălea cer când i-a spus lui Tori 
noutățile. James McelLintock avea să-și lase toată averea 
labradorului său, Sissy — dar, „după moartea lui Sissy“, a 
continuat ea, „casa lui și tot restul îmi vor reveni mie”. 

Tori nu-şi putea închipui o veste mai bună. De când 
mama ei fusese dată atară din slujba de asistent social pentru 
persoane în vârstă, părea puțin pierdută. Și, cu siguranţă, 
mult mai abuzivă. Ideea că urma să moștenească averea lui 
Mac schimba puţin lucrurile. O umplea pe mama ei de 
planuri. 

Orice plan care o distrăgea pe Shelly de la obsesia ei de a 
face pe cineva să implore milă era foarte binevenit la 
Monohon Landing. 

Pe 7 septembrie 2001, Mac i-a semnat lui Shelly o 
împuternicire. Lucru care pica într-un moment foarte bun 
pentru familia Knotek, a cărei situație financiară era la 
pământ. Shelly jonglase și măsluise cărţile într-o asemenea 
măsură încât abia se mai descurca cu propriile minciuni. 
Dave n-a ştiut cât de rău stăteau lucrurile din punct de 
vedere financiar până când l-a sunat soția lui și i-a spus că 
trebuie să ceară un avans din salariu. Acesta s-a împotrivit, 
așa că Shelly a luat problema în propriile mâini. A depus 
cerere pentru un împrumut rapid în Aberdeen, pe 25 
septembrie 2001. A declarat un venit lunar al familiei de 3 
500 de dolari. 

Dave a început să vină mai des acasă în weekenduri, așa 
încât scandalurile s-au înmulțit. Tori făcea zgomot mare la ea 
în cameră, în speranţa că părinţii ei o vor lăsa mai moale, dar 
asta nu a funcționat niciodată cu adevărat. Deşi își iubea 
tatăl mai mult decât orice, începea s-o irite faptul că venea 
acasă. Se părea că mama ei își înăbușea o mare parte din 
furia pe care o avea față de Ron până când sosea tatăl ei, 
pentru a duce la îndeplinire cine știe ce pedeapsă era instruit 
să aplice. 

"Țipetele erau legate întotdeauna de două lucruri — banii 
și musafirul lor, Ron. 

— Trebuie să faci ceva cu Ron, îi spunea Shelly lui Dave. 

Cât despre Dave, el nu avea nevoie să mai pună alte 
întrebări. Shelly îl aburea cu o litanie de infracțiuni pe care 


Ron se presupunea că le comisese. 

— S-a căcat în curte, a spus ea odată. L-am văzut. Veneam 
de după colț, iar el era acolo. Nu se mai poate așa. 

Sub privirea atentă a soției sale, Dave s-a năpustit asupra 
lui Ron și, apucându-l de cămaşă, l-a tras atât de tare, încât 
şi-a pierdut echilibrul. 

— Să nu mai faci niciodată aşa ceva pe aici. 

Ron a rămas cu gura căscată, dar avea un stil de a devia 
atenţia cu sarcasm ori cu o privire iritată. 

Ce-a fost ăla, un rânjet? 

Orice ar fi fost, l-a enervat pe Dave și mai tare. 

— M-ai auzit? a zbierat el, trăgându-l pe Ron şi mai 
aproape. 

Acesta nu a răspuns, iar Dave i-a dat o palmă peste cap. 
Ron părea și mai șocat. 

— Nu, a zis el în cele din urmă, n-am să mai fac niciodată 
așa ceva. 


~ 


Cu timpul, Shelly a găsit — sau poate chiar a creat — în 
Ron Woodworth o victimă ascultătoare. Acesta nu-i refuza 
aproape niciodată nesfârșitele cereri ridicole și crude. Făcea 
orice, fără să clipească. 

"Țipătul lui Shelly era ca un foc de armă în întuneric. 

— Cretin nenorocit! Fă-o! 

Tori, trezită brusc din somn, s-a târât jos din pat ca să 
vadă ce fusese acel zgomot înfiorător. A fost singura dată 
când a văzut în desfășurare genul acela de pedeapsă. Mai 
târziu, își va aminti că a auzit-o de mai multe ori. 

Ron era în chiloți pe verandă. Corpul îi era țeapăn, iar 
ochii sticloşi. De frică? Din cauza drogurilor? Shelly stătea în 
fața lui, forțându-l să-și dea palme cu ambele mâini, din 
toată puterea. 

— Mai tare! zbiera la el. Trebuie să înveţi, Ron! 

Tori nu înţelegea cum putea cineva să-şi facă singur așa 
ceva. Se lovea peste față în mod repetat atât de tare, încât 
capul îi zbura într-o parte la fiecare lovitură. 

Shelly îi dădea înainte cu amestecul ăla urât de epitete și 


! Puturosule! Nu mă face, că acuș te iau la 
palme! Spune-mi că-ţi pare rău! 

Ron nu plângea, dar de data asta părea speriat. 

si fant osata sea. Stasi adrot. a stai 


— După tot ce-am făcut pentru tine, mă răsplăteşti cu 
nişte scuze jalnice. Mă dezguști, Ron. Serios. Dezguști pe 
toată lumea. Până și mama ta a avut dreptate când ţi-a zis să 
dispari. Am fost o idioată că te-am primit aici. Poponar 
blestemat şi nerecunoscător! 

Tori și-a auzit mama continuând să zbiere tot felul de 
obscenităţi, la care Ron nu răspundea decât cu „Îmi pare rău, 
Shelly dragă“. 

Faţa i se înroșşise și începuse să plângă. Din cine știe ce 
motiv, a continuat să facă ce-i spunea ea. Ca şi cum ar fi fost 
hipnotizat. A durat cel puţin cinci minute. Poate mai mult. 
Ca și surorilor ei înainte, Tori a stat nemișcată în timp ce 
Shelly își tortura victima. 

Apoi s-a întors în pat, s-a băgat sub pătură şi şi-a pus 
perna peste cap. Așa cum mai făcuse de sute de ori înainte, a 
încercat să uite totul. Ceea ce făcea mama ei era atât de 
greşit. Atât de nemilos. 

Când a auzit din nou palmele și țipetele, Tori şi-a adunat 
curajul de a-şi înfrunta mama. 

— De ce-l obligi pe Ron să facă asta, mamă? 

Shelly a oftat zgomotos, cu un aer exasperat. Ca şi cum 
mai mult decât bizar nu era comportamentul ei, ci întrebarea 
fiicei sale. 

— Nu vezi că a fost rău? O merită. 

Tori nu era convinsă. Chiar dacă Ron fusese rău, nu fusese 
chiar atât de rău. lar pretenţiile lui Shelly erau imposibil de 
satisfăcut. 

Vreau ca până dimineaţă toate buruienile din grădină să 
dispară! 

Nu vreau să foloseşti toaleta din casă! 

De ce te caci afară? 

Tori a încercat o altă abordare. Cea evidentă, care spera că 
va face apel la omenia mamei sale. 

— Dar îl doare, a spus ea. 

Shelly i-a aruncat o privire urâtă. 

— Du-te sus şi stai acolo! Asta n-are nicio legătură cu tine. 

Tori a urcat în camera ei. Chiar dacă știa că cineva trebuia 
să-i ia apărarea lui Ron, a înţeles că, întinzând și mai mult 
coarda, n-ar fi făcut decât să înrăutățească lucrurile. Mama ei 
nu avea simțul omeniei. Acea abordare fusese o idee proastă. 
Și oricum, ce fusese în capul ei? 


Ron a continuat să facă greşeli, adică să fie „rău“. Cel 
puțin din punctul de vedere al lui Shelly. Era prins în 
capcană și nu era chip să-i evite furia. Tori a mai asistat la o 
confruntare în legătură cu fluidele corporale. 

— Ce-i asta, Ron? l-a întrebat Shelly cu altă ocazie, ţinând 
în mână o cană cu urină. 

Ron s-a uitat la recipient, după care și-a coborât privirea. 

— A trebuit să merg la toaletă şi nu am vrut să te trezesc. 

Regula ei! Asta își dorea! 

— Mă dezgușşti, Ron, a zis ea. Nu pot permite așa ceva în 
casa mea. Casa mea, Ron! Obiceiurile tale scârboase mă 
îmbolnăvesc. 

— Îmi pare rău, Shelly dragă. 

Ea i-a întins cana. 

— Bea-o! 

Ron n-a ezitat. A dus cana la gură şi a băut conținutul 
până la ultima picătură. 

După vreo două săptămâni, Tori l-a văzut pe Ron vărsând 
o cană cu urină pe fereastră. El a observat-o. 

— Nu-ţi face griji, a zis fata. N-o să-i spun mamei. 

Şi nu i-a spus. 

Nimeni nu voia s-o enerveze pe Shelly. 

Tori nu i-a spus nimic lui Ron pentru că-l iubea. Nu voia 
ca el să sufere din cauza ei. 

Odată, acesta se ocupa de buruienile din grădină, iar 
mamei sale nu-i plăcea ritmul în care lucra. Nu era din vina 
lui. Maşina îi făcea probleme. Sunetul motorului care se 
oprea şi pornea din nou o enerva tot mai tare pe Shelly. Tori 
simţea energia care plutea în aer — era înfricoșător. S-a dus 
în grădină ca să-i arate lui Ron cum să menţină mașina în 
funcțiune. 

Ca s-o împiedice pe mama ei să facă orice i-ar fi venit. 

Aproape gâtâia când a ajuns lângă el. Ron era aplecat 
peste maşină, chinuindu-se s-o facă să pornească. Era 
aproape gol, cu chelia și spatele arse de soare. Dar asta nu era 
cel mai rău. Picioarele îi erau însângerate și pielea de pe 
mâini julită. 

— Unchiule Ron, i-a zis fata cu glas scăzut, încât mama ei 
n-o putea auzi. Îrni pare foarte rău. 

Şi-ar fi dorit ca el să fi fugit. Să nu se mai întoarcă 
niciodată. Să fugă cât putea de departe. La mii de kilometri 
de mama ei. Nu mai conta că abuzurile asupra ei se 


domoliseră în raport direct proporţional cu escaladarea 
atacurilor asupra lui Ron. Ea era mai puternică. Putea să 
supraviețuiască. 

Când Shelly a hotărât că Ron trebuia să se mute în casa 
lui Mac pentru servicii de îngrijire nonstop, Tori a simţit un 
val de ușurare. 

Va fi mai în siguranță acolo, s-a gândit ea. Lucrurile vor 
reveni la normal. Orice ar însemna asta. 

Ideea de normalitate e relativă și nu prea avea ce căuta la 
Monohon Landing. 

Pe 9 februarie 2002, Tori se pregătea să se ducă la un meci 
de fotbal american la liceul Willapa Valley, când mama ei a 
sunat-o ca să-i spună că e la spital. 

— Mac a căzut, a spus Shelly cu o voce tremurândă. S-a 
lovit rău. Vin să te iau imediat. 

Fata îl iubea pe Mac. Așa cum îl iubea și pe Ron. Era genul 
de persoană care, mai mult ca orice, ar fi vrut să fie 
înconjurată de o familie iubitoare. Surorile ei crescuseră, iar 
tatăl era mai mult absent. Rudele-surogat, precum Mac și 
Ron, însemnau totul pentru ea. 

Sau cel puțin în limitele impuse de mama ei. 

Când a venit s-o ia, Shelly părea îngrijorată, dar nu 
isterică. A mormăit ceva despre un accident şi că nu credea 
că bătrânul va supraviețui. 

— Nu-i bine deloc, a repetat ea. Ron era de față când s-a 
întâmplat. 

Lui Tori i-a părut rău pentru acesta din urmă. Avea un 
suflet bun și probabil că era mort de îngrijorare. Când au 
ajuns înapoi la spital, asistentele le-au informat că Mac 
murise. Tori a izbucnit în plâns și s-a prăbușit în brațele 
mamei sale. 

Shelly nu părea deloc afectată. 

Dimpotrivă, era aproape în extaz. Urma să primească 5 
000 de dolari. Desigur, mai era și problema labradorului. Dar 
Sissy era bătrână. Nu mai avea mult de trăit, și atunci Shelly 
avea să primească moştenire casa lui Mac, care valora mai 
bine de 140 000 de dolari. 

Moartea lui Mac a fost oarecum misterioasă. La început, 
Shelly vorbea destul de vag despre asta. Ron fusese cel care 
sunase la 911, spunând că bătrânul căzuse şi se lovise la cap. 
Nici autoritățile n-au părut deosebit de preocupate. Tori a 
aflat mai tărziu că medicul examinator a trimis cazul pentru 
investigaţii suplimentare la medicul legist și la procuratură 
atunci când a confirmat că Mac a murit în urma unui 
hematom subdural acut cauzat de o lovitură la cap. Era 
posibil ca rana să fi fost provocată de o cădere. În cele din 
urmă, investigaţiile n-au mai continuat. 


Asta era. Mac murise. Şi uite așa Shelly era plină de bani. 
Situația ei se îmbunătăţea în mod categoric. 

Într-adevăr, la câteva zile după moartea lui Mac, de Ziua 
Îndrăgostiților, Tori a coborât la parter și a găsit-o 
împachetând cea mai grozavă cutie cu bomboane de 
ciocolată pe care o văzuse vreodată. 

A doua zi a scris în jurnal: 

Eram sigură că e pentru mine. Am urcat în vârful picioarelor, 
ca și cum nu văzusem nimic, iar după vreo zece minute am 
coborât din nou — şi da, chiar era pentru mine! 

În ciuda moştenirii — banii, casa din South Bend, 
labradorul Sissy, acum în lanţ, în curte —, înainte ca ultimele 
bomboane de ciocolată să fi fost devorate, Shelly a revenit la 
vechile obiceiuri. Era ca şi cum tocmai înghițise norocul ca 
pe o gură bună de aer. Banii, pe care și-i dorise o viață 
întreagă, erau buni, firește. 

Dar vechile ei jocuri? 

Erau mult, mult mai satisfăcătoare. 

Ceea ce s-a întâmplat în casa lui Mac din South Bend s-a 
transformat rapid dintr-o tragedie într-o oportunitate 
personală. Shelly a folosit episodul ca un catalizator pentru 
un nou atac împotriva lui Ron. A fost de o cruzime fără 
margini şi se întâmpla tot timpul, pe neașteptate. Odată, 
când bărbatul era în spate, lucrând în grădină, Tori a auzit-o 
pe mama ei urlând la el. 

— Tu l-ai omorât pe Mac! Eşti un criminal! 

Când Ron a încercat să se apere, ea l-a împins în noroi, 
după care s-a întors în casă. 

— El l-a omorât pe Mac, i-a spus lui Tori, în timp ce se 
învârtea prin casă. Nu pot trăi cu un criminal! 

Tori nu știa ce să creadă. Aflase că moartea lui Mac fusese 
un fel de accident. În plus, nu-l vedea pe Ron în stare să facă 
rău cuiva. Absolut deloc. 

Altă dată, stăteau toți trei în bucătărie. Tori își vedea de 
treburile ei, iar Ron și mama ei se certau. 

— Cum te-ai simţi dacă un criminal ar locui în casa ta? l-a 
întrebat ea. 

Bărbatul n-a răspuns. A continuat să privească în jos. 

— Nu ți-ar conveni, a continuat Shelly. Câtuși de puţin. 
Tu l-ai omorât pe Mac, Ron. Eşti un criminal nenorocit. 

Din nou, niciun răspuns. 

Tori nu a crezut un cuvânt. Shelly simțise probabil 
reticenţa ei, aşa că folosea orice împrejurare pentru a readuce 
în discuție subiectul. 

Cu timpul însă, s-a petrecut cel mai bizar lucru cu 
putinţă. Ron a început să-i dea dreptate lui Shelly. 

— Ai dreptate, zicea el. Eu l-am omorât. Te rog să nu spui 
la nimeni. 

Shelly răsucea cuțitul în rană. 

— Nu mă dezamăgi, Ron. Să nu mă dezamăgeşti 
niciodată. Nu vreau să spun, dar trebuie să ştii că mă 
dezguști. Eşti un criminal. 

Altă dată, mama ei a luat o pauză de la televizor ca să-i 
spună ultima versiune a ceea ce se întâmplase în casa lui Mac 
în ziua când a murit. 

— A căzut din scaunul cu rotile și s-a lovit foarte tare la 
cap. Iar Ron a stat pur şi simplu cu mâinile-n sân, fără să facă 


nimic. A aşteptat prea mult până să cheme ajutor. E un 
nemernic inutil, Tori. Știu că tu-i găseşti părți bune, dar 
gândește-te. E un criminal! Ni l-a ucis pe bietul Mac! Care ți- 
a fost ca un bunic! 

O altă versiune era că bătrânul veteran de război intrase 
în comă, iar Ron l-a lăsat să moară. 

— Când m-a sunat, era deja prea târziu. Eu numesc așa 
ceva crimă, Tori. Pe bune. Până şi simpla vedere a 
poponarului ăstuia îmi face greață. 

Nu-i spune așa lui Ron, gândea Tori, dar n-a putut zice 
decât: 

— Nu știam nimic despre asta, mamă. 

În timp ce-și manifesta disprețul faţă de Ron pentru ce-i 
făcuse lui Mac, Shelly critica aspru și testamentul bătrânului. 

— Avocaţii ăia chiar sunt niște tâmpiţi, i-a explicat lui 
Tori. O să le spun că Sissy a fost lovită de o maşină şi a murit. 
Trebuie să mă susţii. Nu-i mare lucru, dar trebuie să înţelegi 
că povestea asta e foarte importantă pentru familia noastră. 

— Bine, mamă. 

Fetei i s-a părut puţin ciudat, dar nu chiar îngrozitor. La 
urma urmelor, oricum mama ei avea să ia casa moștenire. Le 
făcuse multe lucruri de neimaginat ei şi lui Ron, dar n-avea 
să rănească cu adevărat un câine. 

— După ce punem la punct casa și o vindem, a mai zis 
Shelly, o să avem bani să ne mutăm în Oak Harbor și să fim 
din nou o familie. 

Pentru majoritatea copiilor, ar fi fost un vis devenit 
realitate. Tori se gândea doar la cât de mult se certau părinții 
ei când erau împreună. 

A trăi sub același acoperiș zi de zi ar fi fost un coșmar. 

Cel mai rău dintre toate. 


- 


Pe 19 martie 2002, la ceva mai mult de o lună de la 
moartea lui Mac şi la nouă luni după ce Lara şi Nikki 
trăseseră pentru prima dată un semnal de alarmă în legătură 
cu ce i se întâmplase lui Kathy Loreno, Lara Watson a primit 
mesaj să-l sune pe adjunctul Jim Bergstrom. 

În sfârșit, a gândit ea. 

Lara auzise deja că bătrânul de care avea grijă Shelly 
murise. 

— Ea l-a omorât, i-a spus poliţistului. 

— Nu puteti sti asa ceva a replicat el. 


— L-a otrăvit, sunt convinsă de asta. 

— Era în vârstă. Şi bolnav de multă vreme. 

— Cine are grijă de câine? 

— Shelly, a zis adjunctul. 

— Omul i-a lăsat casa. 

— Aşa e. lar ea are grijă de câinele lui. 

Lara a insistat. 

— Probabil că şi câinele e otrăvit. 

— Câinele e bine. Cei din patrulă l-au văzut. 

Lara nu reușea să se liniștească. S-a gândit că Shelly îl 
omorâse probabil pe Mac. Era absolut convinsă că şi biata 
Kathy fusese ucisă. Nikki nu era o mincinoasă. Nici pe 
departe. 

— Nu știu cum merg lucrurile la dumneavoastră, în 
Pacific County, a zis Lara în cele din urmă, dar nu e în regulă 
deloc. Trebuie să faceţi ceva. Trebuie să descoperiți ce s-a 
întâmplat cu Kathy Loreno. Aţi vorbit cu Sami? 

Bărbatul i-a spus că nu reuşise încă să dea de ea. 

Lara nu putea crede așa ceva. 

— Merge în Raymond în fiecare weekend, domnule 
polițist. E îngrijorată pentru sora ei mai mică. Se duce acasă 
doar ca să se asigure că Tori e bine. Că nu e rănită. Oare asta 
nu contează câtuși de puţin? 

Adjunctul Bergstrom a insistat că înţelege, dar nu putea 
face mai mult. Sami refuzase să-l sune înapoi. 

Lara a închis. Nu l-a crezut nici măcar că a încercat. 


- 


Sami și-a continuat relaţia clandestină cu sora ei mai 
mare. l-a luat apărarea lui Nikki în fața lui Tori când aceasta 
repeta ca un papagal cât de lipsită de respect și putredă era 
Nikki, dar numai până la un punct. Nu voia să atragă atenția 
asupra faptului că păstrau legătura. Tori ar fi putut s-o 
pârască. Așa cum făcuse și ea, din păcate, cu Nikki și Shane, 
când erau copii. Mama lor avea un fel al ei de a scoate de la 
cineva ce voia, pentru ca apoi să dea vina pe mesager. 

În mai 2002, la câteva săptămâni după convorbirea Larei 
cu adjunctul Bergstrom, Sami s-a furişat în Sandy (Oregon) și 
a participat la nunta lui Nikki, la sala de evenimente a Larei. 
Era fericită pentru sora ei. De fapt, încântată. Nikki își găsise 
un bărbat minunat și trăia o viaţă imposibil de imaginat pe 
când erau copii. 

Când era fortată să se bălšcească. 


Când i se spunea că va fi mereu o ratată. 

Că nimeni n-o va iubi vreodată. 

Sami, care-şi dorea în continuare, mai mult ca orice, să-și 
iubească mama, ura faptul că Shelly nu fusese chemată la 
nuntă. Înţelegea motivul, desigur. De ce-ar fi fost invitată 
torționara lui Nikki? 

Dar chiar şi aşa, zicea ea ulterior, „mi-a părut rău că se 
înstrăinaseră“. 

Fără să spună nimănui, a purtat un inel special. Acel „inel 
al mamei“ cu pietrele norocoase ale fetelor, a ei, a lui Nikki şi 
a lui Tori, încastrate pe o bandă de aur, un dar pe care 
plănuia să i-l facă lui Shelly a doua zi, de Ziua Mamei. Inelul 
era un alt mic secret, într-o familie ce ținuse şi îngropase 
nenumărate alte secrete. 

Purtând inelul, Sami a simțit „că era ca și cum mama ar fi 
participat şi ea la nuntă“. 


După moartea lui Mac, Dave Knotek și-a uzat cauciucurile 
bătrânei lui camionete făcând mai multe vizite acasă. 
Căsnicia lor mai fusese în impas şi în trecut, dar încercau 
împreună să găsească o bază mai solidă. Dave nu putea trăi 
fără Shelly. Ăsta era adevărul. Deși era conștient că aveau o 
relație toxică, nu putea să n-o mai iubească. 

Pe de altă parte, Shelly îi spunea că și ea are nevoie de el. 
Că acum, mai mult ca oricând, era cel mai bun moment ca s- 
o ia de la capăt. Să plece din Pacific County pentru 
totdeauna, să nu se mai uite niciodată înapoi, era singurul 
mod în care puteau supraviețui. Ea era stresată cu 
moştenirea, iar Ron îi făcea tot felul de probleme. 

După unul dintre weekendurile petrecute împreună, în 
iunie 2002, Dave i-a lăsat soției lui o scrisoare de dragoste 
siropoasă. Așa cum făcea de multe ori, i-a spus pe numele ei 
de alint, Bunny. 

Urăsc să te las aici. Mi se frânge inima. Vreau să fiu lângă 
tine în fiecare zi a vieţii mele. 

A spus că va verifica dacă există posibilitatea de a închiria 
o casă în Oak Harbor. Trebuiau să plece din Raymond și s-o 
ia de la capăt. 

Oriunde mă aflu, pot să-ţi simt atingerea şi asta îmi merge la 
inimă. Îți simt iubirea chiar și atunci când n-o merit. Te iubesc 
mereu atât de mult, pentru totdeauna. 


N-ar fi spus-o cu voce tare şi niciodată soţiei lui, însă 
Dave simţea în sufletul lui că mariajul lor nu mai putea 
supraviețui multă vreme, nu fără un noroc chior. 


“ 


Pe când soțul ei era în mod clar de partea sa, alte forțe 
acționau ca să facă lucrurile mult mai dificile decât credea 
Shelly că merită. De fapt, era uimită cât de rău erau tratați ea 
și soțul ei după ce intraseră în posesia casei lui Mac. 
Vecinii — în frunte cu un şerif pensionar din Pacific 
County — se întrebau dacă soții Knotek aveau măcar dreptul 
la acea moștenire. Șeriful avea suspiciuni în legătură cu ce se 
întâmplase acolo. 

Shelly habar nu avea de ce era tratată atât de aspru. Nu 
făcuse decât să se poate frumos cu Mac, tratându-l ca şi cum 
ar fi fost propriul ei tată. Îi dusese supă. I-l dăduse ca 
îngrijitor pe Ron. Care-i lucrase bătrânului și grădina. Nu-și 
putea închipui o persoană care să fi dat dovadă de mai multă 
bunătate decât ea. 

Pe 4 septembrie 2002, Shelly şi-a sunat din nou avocatul. 
Acesta a luat notă de apel şi a anunţat un alt avocat al lui 
Shelly că trebuia făcut ceva în legătură cu acea campanie de 
hărțuire declanșată împotriva ei. 

Poliția din South Bend i-a oprit de câteva ori ca să le 
controleze actele de identitate, făcându-le, în general, viata 
mizerabilă lui Michelle şi soțului ei. Unul dintre poliţişti chiar i-a 
sugerat lui Dave că, în acea seară, ar trebui să fie atent cum 
conduce. 

Fiecare control părea să alimenteze și mai mult furia lui 
Shelly împotriva tuturor, mai ales a lui Ron. La mai multe 
luni după moartea lui Mac, continua să profereze acuzații la 
adresa lui. 

— Tu l-ai omorât pe Mac, Ron. L-ai omorât, nenorocitule! 

— Nu-i adevărat, Shelly. A căzut. A căzut din scaunul cu 
rotile. 

— Mincinosule! Ştiu ce-ai făcut, iar poliția o să vină şi-o 
să te ia. Fii sigur de asta. Ţi-o jur! 

Continua amenințare că o să fie arestat și trimis la 
închisoare pentru uciderea lui Mac plana asupra lui Ron. 
Ajunsese să se facă mic în scaun când treceau pe lângă o 
maşină de poliție. Când bătea cineva la uşă, Shelly îl punea 
să se ascundă. 


— Să nu scoţi un sunet! O să te ia şi-o să te închidă 
pentru totdeauna! 

Tori ştia ce pune la cale mama ei. Asta îl făcea pe Ron să 
trăiască în teroare; deoarece, în realitate, ea se temea că, dacă 
era arestat, Ron avea să mărturisească poliției toate lucrurile 
pe care i le făcuse. 

Ultima dată când Sandra Broderick își văzuse vechiul 
prieten, pe Ron Woodworth, fusese la o cină la Slater's Diner, 
în Raymond, în vara anului 2002. Acesta părea slăbit şi 
bolnav. Rămăsese şocată de transformarea lui, mintală și 
fizică. Ron fusese spiritual şi ager. Avea o personalitate 
afectuoasă, care atrăgea ușor lumea. Acest Ron era departe de 
așa ceva. El i-a spus că Shelly îi dă trei feluri de medicamente 
pentru depresie. Sandra l-a privit bănuitoare în timp ce le lua 
cu mâncare. 

— Pastilele mă ajută, dar tot mai am dureri de cap. 

A înghiţit o pilulă verde, apoi una maro și o capsulă albă, 
în timp ce luau cina într-un separeu. 

— Merg și la doctor, și la psihiatru. 

„Era murdar şi nepieptănat“, îşi amintea Sandra. „În 
trecut se îngrijea mai mult de felul cum arăta. Acum părea 
dezorientat, irațional şi incoerent.” 

Pe măsură ce vorbea, vechea lui prietenă din armată 
începea să se îngrijoreze din ce în ce mai mult. Era clar că 
Ron avea probleme serioase. Aşa că i-a spus-o. 

El s-a mulțumit să privească în gol. Părea să nu 
urmărească nimic din ce i se spunea. Era în ceață, complet 
inconștient de cât de slab și neputincios devenise. 

„Nu mai era acel Ron pe care-l cunoșteam de douăzeci de 
ani.“ 

La puțină vreme după cina aceea, Sandra a primit un 
telefon neașteptat, dar binevenit, de la Ron. Bărbatul îi 
mărturisea, pentru prima și singura dată, că erau niște lucruri 
în legătură cu Shelly care-l deranjau. 

— Mi-a luat mașinile și nu mai vrea să mi le înapoieze, a 
spus el. 

Sandrei nu i-a venit să creadă. 

— Nu vrea să ţi le dea înapoi? 

— Nu, a zis el. Şi i le cer întruna. 

Acea dezvăluire a tulburat-o pe Sandra destul de mult 
încât să se deplaseze din Iron Springs, unde stătea, și să 
supravegheze casa din Monohon Landing. A patrulat pe 
acolo, conducând încet, și a văzut că mașina maro și cea 
albastră ale lui Ron erau parcate în faţă. 

N-a oprit să solicite informaţii. 


„Nu-mi doream o confruntare cu ea [Shelly]“, a 
recunoscut Sandra. 

Dacă ar fi oprit, poate ar fi văzut ce anume ascundea 
Shelly. 

Și Sami era alarmată de schimbările pe care le vedea la 
Ron. A întrebat-o pe mama ei despre pierderea semnificativă 
în greutate a acestuia. 

— Ron e în regulă? 

Shelly a intrat imediat în defensivă. 

— Ce vrei să spui cu asta? 

— E bolnav ori ceva de genul ăsta? 

— Nu. 

— A slăbit mult, mamă. Asta-i tot. 

— Trebuia să slăbească, Sami. Era gras. Acum mănâncă 
sănătos. Fără prostii. E în cea mai bună formă de când se știe. 
Are muşchi unde nici nu știa că ar trebui să aibă. 

Şi a continuat să pălăvrăgească despre cum munca în 
jurul casei l-a ajutat pe Ron să fie în formă. 

— Îi place la nebunie să stea afară, să facă treabă, a zis ea. 

Apoi Shelly i-a tăiat lui Ron tot părul, inclusiv îndrăgita 
lui coadă de cal. Sami l-a încolțit în curte şi l-a întrebat 
despre acea schimbare, într-un moment când era sigură că 
mama ei nu-i putea auzi. 

— Îmi place așa, a spus el. Fără păr. 

L-a întrebat și despre problemele cu dinţii. Părea că nu-i 
mai rămăsese decât un singur dinte în față. 

— O, ceilalţi erau oricum falși. Aştept să-mi pun proteză, 
Sami. 

Bineînţeles, acest lucru nu avea să se întâmple. Când 
începuseră să-i cadă dinţii, Tori și-a întrebat mama de ce nu-l 
duc la un dentist. 

— Are nevoie de proteză, mamă. 

Shelly a respins din start sugestia. 

— Nu poate merge la dentist pentru că are prea multe 
mandate de arestare emise pe numele lui. Nu l-ar putea trata. 
În plus, a adăugat ea, protezele sunt prea scumpe. 

Ultima dată când Nikki a văzut-o pe mama ei a fost la 
Olive Garden, în Olympia, în 2002, anul în care a murit 
Mac. Fata a ezitat în legătură cu întâlnirea, dar s-a gândit că 
nu are nimic de pierdut. Poate lucrurile avean să se 
îmbunătățească? Sami continuase să-i spună că Tori era în 
regulă. 

„Spune că mama e ciudată, dar o tratează bine. Nu ca pe 
noi.” 

Shelly se îmbrăcase elegant pentru această ocazie și arăta 
bine. Însă era evident că înfățișarea ei drăguță era doar un 
camuflaj. 

Era aceeași femeie care fusese dintotdeauna. 

„A fost foarte nepoliticoasă cu chelnerița“, a povestit 
Nikki. „O înjosea, îi trimitea lucrurile înapoi. M-am tot 
gândit, ştii, N-am nevoie de așa ceva. Nu vreau să fiu părtașă la 
chestiile astea. A fost rea, îngrozitoare. Faptul că am văzut-o a 
fost o greşeală teribilă.“ 

Nikki nu i-a spus nimic despre viaţa ei. A pus capăt 
poveștii înainte de desert. 

„N-am mai văzut-o niciodată după aceea.“ 


* 


Tori Knotek a păstrat o atitudine curajoasă, N-a spus o 
vorbă surorilor ei ori altcuiva despre ce se întâmpla acasă. Nu 
pentru că n-ar fi vrut ca mama ei să fie trasă la răspundere 
pentru ce făcea, ci pentru că se temea de consecinţele nefaste 
care ar fi apărut dacă aceasta își ieșea din pepeni. 

După tot ce văzuse, Tori era îngrozită de ce-ar fi putut să-i 
facă mama ei. Și se temea că totul era cumva din vina ei. 

I-a scris mamei sale în jurnal: 
+ că uneori par că nu te înţeleg, ori pur și simplu nu vreau 
s-o fac, dar nu e așa. Chiar deloc. Te înţeleg întotdeauna şi o să 
vreau mereu să te înţeleg. Sunt însă sătulă să vă tot dezarmăgesc, 
pe tine și pe tata, atât de mult. Ştiu că e doar din vina mea. 

Chiar dacă nu reușea să-și găsească cuvintele, la un 
anume nivel, Tori știa că mama ei era fericită doar atunci 
când făcea pe altcineva să sufere. Trebuia să existe un cuvânt 
pentru o astfel de persoană, care găsea bucurie în durerea 
altora. Oricare ar fi fost acel cuvânt, ei îi scăpa. Să zâmbeșşti 


când cineva urlă? Să te desfete agonia unei tăieturi, a unei 
arsuri? 

De ce era mama ei atât de ciudată? 

În câteva rânduri, Tori a auzit-o spunându-i lui Ron să se 
bage sub biroul masiv din sufragerie, care se afla lângă 
dormitorul ei. Sunetul mobilei mișcate a scos-o din dormitor, 
ca să vadă ce se întâmplă. 

De data asta. 

— O să stai acolo, zicea Shelly, până când te aud 
plângând. 

Ron se înghesuise sub birou. 

— Îmi pare rău, Shell dragă, spunea el. 

— Nu destul, poponar nenorocit ce eşti! 

Ron a început să scâncească. 

Asta a enervat-o și mai tare pe Shelly. 

— Prefăcut blestemat! Știu că te prefaci! 

Tori a rugat-o pe mama ei să-l lase să iasă de acolo. 

— Nu, a spus ea categoric. E pedepsit. Lasă-l în pace. A 
fost foarte rău. Nu vreau să intru în detalii. Lasă-l în pace. 

Puțin mai târziu, Tori a observat că Ron se eliberase. Nu 
pentru mult timp, totuși. Căci după o vreme era din nou sub 
birou, plângând. 

Era destul de sigură că de data asta lacrimile erau 
adevărate. 

Când adjunctul șerifului din Pacific County, Jim 
Bergstrom, a încercat să înmâneze un ordin de restricție 
împotriva lui Ron, cerut de mama lui, a reușit să-l zărească 
pe acesta pe verandă, când a oprit în fața casei familiei 
Knotek. Era în primăvara anului 2003. Ron, o siluetă 
slăbănoagă de păianjen, i-a aruncat o privire surprinsă și apoi 
a dispărut pe câmp, printr-o mică deschizătură din gard. 

— Hei, Ron! a strigat Bergstrom. Am venit doar să-ți aduc 
niște documente. 

După ce acesta s-a făcut nevăzut în pădurea din spatele 
casei, adjunctul a renunţat și a bătut la uşă. A așteptat. Și a 
așteptat. Într-un final, când a văzut că nu răspunde nimeni, 
a plecat, chiar dacă era destul de sigur că cineva era acasă. 

Într-adevăr, fusese cineva. 

Cincisprezece minute mai târziu, dispecerul a preluat un 
apel de la Shelly Knotek. Care era iritată. Agitată. Preocupată. 
Voia să se întâlnească cu polițistul în fața poştei din 
Raymond, ca să afle ce se întâmplă. Acolo, Bergstrom i-a 
povestit despre ordinul de restricție și obligaţia de a i-l 
înmâna lui Ron. 

— În momentul acesta nu locuieşte cu noi, i-a spus ea, 
privindu-l drept în ochi. S-a mutat în Tacoma. 

— Nu-mi place să fiu minţit, i-a întors-o Bergstrom. L-am 
văzut la dumneavoastră acasă. A fugit. Știu că a fost acolo. 

Ca întotdeauna, Shelly a întors-o rapid. Se pricepea la 
asta. 

— Probabil că a fugit pentru că există niște mandate de 
arestare pe numele lui. E bolnav. Eu doar am avut grijă de el. 
Are probleme cu inima. 

Chiar a promis că îl va convinge să sune. 

Înainte de a pleca, Bergstrom i-a pus câteva întrebări 
despre Kathy Loreno. l-a spus că familia femeii e în 
continuare îngrijorată că a dispărut pur și simplu cu iubitul 
acela al ei, camionagiul. Că unul dintre fraţii ei a încercat s-o 
găsească cu ajutorul unui detectiv particular, iar mama sa a 
dat la ziar o știre despre dispariție. 

— N-am mai auzit nimic de ea de multă vreme, i-a 
răspuns Shelly. 

Nimeni nu mai auzi: 


Întâlnirea cu polițistul a părut s-o agaseze — şi nu din 
cauza lui Ron. Ci pentru că existau încă întrebări în legătură 
cu dispariţia lui Kathy, pe care şi le puneau atât familia 
acesteia, cât și autoritățile. 

La puţină vreme după aceea, Shelly i-a spus lui Sami că s- 
a întâlnit cu mama lui Kathy la o băcănie. 

— Drăguţă ca întotdeauna. Mi-a făcut plăcere să mai stau 
de vorbă cu ea. 

Sami se îndoia serios că întâlnirea ar fi avut loc măcar. La 
început, a considerat-o doar un impuls obsesiv al mamei sale 
de a minţi. Shelly minţea la fel cum respira. Sami n-a înțeles 
niciodată de ce aceasta se simțea obligată să mintă, când ar fi 
fost mai inteligent să nu spună nimic. 

Apoi și-a dat seama. Motivul minciunii legate de așa-zisa 
întâlnire cu mama lui Kathy era doar o încercare de a testa 
terenul, o scuză de a reveni la povestea cu Kathy. 

— Îți aminteșşti numele iubitului ei? a întrebat-o. 

Sami a ezitat. 

— Rocky? 

Era un test. Un spectacol-concurs. Un baston cu 
electroșocuri pentru un adevăr inventat. 

Shelly s-a răstit la ea. 

— Gândește-te! Îți amintești cu ce se ocupa? 

Fata i-a făcut jocul. 

— Era camionagiu! 

Şi au continuat în acelaşi fel. Shelly a chestionat-o în mod 
repetat despre cum arăta Rocky. Cât de îndrăgostită era 
Kathy. Cum a fugit ca să trăiască o viață la care visase mereu. 

— Dacă vine poliția, știi ce trebuie să spui? 

— Da, mamă. Știu. 

Și tot așa — în persoană şi la telefon. Shelly a înnebunit-o 
cu întrebări şi scenarii. Uneori, Dave primea același 
tratament. Și asta doar pentru a se asigura că toată lumea 
înțelegea care e miza. 

— Ne-ar ruina familia. Gândește-te la Tori! Ar fi dată în 
plasament! 

Însă toate scenariile din lume nu aveau — nu puteau — s- 
o pregătească pe Shelly pentru ceea ce urma să se întâmple, 
când lucrurile au devenit tot mai arzătoare. 


Tori și mama ei stăteau în mașină, în timp ce Shelly se 
uita prin coresnondentă FEacturile erau anroane întotdeauna 


ignorate; se uita după chestiile care o interesau — salariul 
soţului, vreo ofertă de la cine știe ce magazin ieftin pentru 
vreun lucru de care chiar nu avea nevoie. 

Şi pe care, mai mult ca sigur, nu și-l permitea. 

Shelly a deschis o scrisoare şi dintr-odată atmosfera din 
mașină s-a schimbat. S-a albit la faţă și au început să-i 
tremure mâinile. A rămas cu ochii fixaţi pe o scrisoare. Era 
scrisă la mașină şi adresată ei, din Olympia, datată 18 aprilie 
2003. 

Focurile de armă pe care le-ai auzit azi-noapte erau din partea 
lui Kathy. Ca şi Domnul lisus Hristos, EA a înviat din morți şi s- 
a întors să se răzbune. Cenușă din cenușă... 

Shelly s-a speriat. Cu toții auziseră o împușcătură noaptea 
trecută, când cineva trăsese în lumina de veghe a unui vecin. 

În următoarele câteva zile, a întrebat-o în repetate rânduri 
pe Tori dacă venise cineva prin zonă întrebând de Kathy. 

— E important, Tori. A fost cineva? 

— Nu, mamă, a zis ea. Pe cuvânt. 

— Gândește-te! 

— Nu. Nimeni. 

Tori nu înţelegea îngrijorarea exagerată a mamei sale. 
Kathy, de care Tori abia își amintea, nu era moartă. Fugise cu 
iubitul ei. Și trăia undeva fericită. De ce ar fi vrut să se 
răzbune pe mama sa? Era cea mai bună prietenă a ei. 

Shelly i-a spus despre scrisoare lui Dave, care habar nu 
avea de unde ar fi putut veni. Nici nu credea că Nikki și-ar 
trăda familia. Poate cineva din familia lui Kathy auzise ceva 
şi voia să-i răzbune moartea? Dar în cazul ăsta, Dave şi Shelly 
au fost de acord că respectivul ar fi mers la poliţie. 

Din câte știau, nu se întâmplase așa ceva. 

Cuprinsă de disperare, după vreo două ore, Shelly a 
sunat-o pe Sami la locul ei de muncă din Seattle. 

Șeful acesteia a luat-o deoparte. 

— Mama ta e la telefon. 

— Păi, sunt în mijlocul orei, 

— Pare ceva important. 

Sami vorbise despre mama ei cu oricare dintre directorii 
sau șefii pe care-i avusese. Știind-o prea bine, a considerat-o o 
măsură preventivă. Mai ştia şi că, orice ar fi fost, Shelly ar fi 
continuat să sune până dădea de ea. 

Aşa că s-a dus la telefon. 

— Kathy! a lătrat Shelly. Te-a întrebat cineva de Kathy? 


Şeritul din Pacific County încercase, dar Sami se ferise de 
autorităţi. 

— Nu, mamă, a zis ea. 

Shelly a insistat. 

— Nimeni? 

— Nu, mamă. Nimeni. Ce s-a întâmplat? 

Shelly i-a povestit despre scrisoare. 

Care a speriat-o şi pe Sami. Însemna că cineva din afara 
familiei Knotek aflase ce făcuseră mama și tatăl ei. Cineva 
încerca să afle ce se întâmplase şi folosea amenințarea unei 
scrisori anonime pentru a pune lucrurile în mișcare. 

— Dar n-are sens, a spus ea, chiar dacă, în adâncul 
sufletului ei, știa că are. 

Dacă ea ar fi pierdut pe cineva şi ar fi crezut că altcineva 
ştie ceva, ar fi găsit o cale de a face dreptate. 

Kathy merita să i se facă dreptate. 

S-a gândit la lănţişorul pe care i-l dăruise de ziua ei de 
naştere. La felul în care Kathy îşi făcea mereu timp pentru 
ele, aranjându-le părul ori făcându-le să râdă cu vreo 
povestioară. Se putea gândi la un milion de lucruri bune 
despre Kathy. 

— Ştiu, a zis mama ei. Nu înţeleg ce se întâmplă. Tu 
înţelegi ceva? 

— Nu. Îţi jur. N-am nicio idee. 

Sami a închis. Aproape că a sperat ca familia lui Kathy să 
fi pus scrisoarea în cutie. Familia lui Kathy, gândea ea, 
trebuia să ştie ce se întâmplase cu adevărat. 

Shelly a studiat scrisoarea lui Kathy ca un criminalist. A 
ţinut-o în lumină. A învârtit-o în toate direcţiile. A analizat 
timbrul. Dar, cu toate acestea, n-a reuşit să-și dea seama cine 
ar fi putut s-o trimită. 

Putea fi oricine. Chiar şi Shelly știa că nu avea şanse să 
câștige un concurs de popularitate în Raymond. 

Amenințarea din misiva anonimă nu a făcut-o să dea 
înapoi ori să încerce s-o lase mai moale cu ceea ce-i făcea lui 
Ron. Dimpotrivă, se învârtea prin casă în halatul ei pe 
jurnătate desfăcut, bombardându-l pe acesta cu tot felul de 
epitete. Oricât de mult ar fi încercat, Ron nu reușea să facă 
nimic aşa cum trebuie. 

Încercările nereușite de a-i face pe plac lui Shelly erau 
nenumărate. 

Tori îşi spiona mama și tatăl în curte, într-un weekend 
când acesta din urmă venise acasă. Ron căzuse de pe 
acoperiş, unde curăța şindrila, și zăcea la pământ, lovit şi 
zgâriat. În loc să-l ajute, Dave i-a ordonat să se ridice și să se 
apuce din nou de treabă. 

Fără un cuvânt de protest, Ron și-a adunat puterile, a 
urcat din nou pe balustrada verandei și a căzut iarăşi. Tori era 
sigură că și-a rupt un picior. 

„Îmi amintesc că m-au dus înapoi la etaj, iar el a căzut 
din nou, şi atunci l-am auzit pe tata lovindu-l cu palma. 
Destul de tare. Ron a pipat. Am presupus că l-a lovit peste 
față, dar nu puteam fi sigură. De ce? Nu știu de ce.“ 

Poate se mișca prea încet ori era prea neîndemânatic, s-a 
gândit ea. 

Povestea s-a repetat. 

O dată şi încă o dată. 

Cu altă ocazie, Tori a auzit-o pe mama ei spunându-i lui 
Ron să fie bărbat şi să sară. S-a dus să se uite și l-a putut 
vedea pe Ron, doar în chiloţi, urcându-se pe balustradă și 
ținându-se de stâlpul de susținere. Avea picioarele pline de 
sânge și plângea. 

De data aceasta, în felul lui tăcut și lipsit de forță, rezista 
cumva. 

— Nu vreau, Shelly dragă, implora el. 


— Fă-o şi gata, a spus Shelly. N-am toată seara la 
dispoziţie. 

Şi a sărit, aterizând cu o bufnitură pe pietriș, în picioarele 
goale. 

—  Ridică-te! Fă-o din nou! Eşti un rahat nenorocit şi 
trebuie să fii pedepsit. 

Ron a reuşit cumva să urce din nou pe balustradă şi să 
repete mișcarea. 

Tori nu înțelegea cum putea Ron să mai meargă. Fiecare 
pas era un chin. Nu numai că se tăiase la picioare în nişte 
cioburi de sticlă dintr-o groapă din grădină, dar mai fusese 
obligat şi să sară de pe acoperiş ori de pe balustrada verandei. 
Ca să nu mai vorbim de felul în care mama ei îi îngrijea 
rănile. 

Tori se uita la mama și, uneori, la tatăl ei așa cum un șofer 
încetinește şi se holbează la un accident de mașină. Nu voia 
neapărat să vadă, dar nici nu putea să-și întoarcă privirea. 

Shelly a luat o cratiţă cu apă fierbinte de pe sobă, cu 
aburii ridicându-se din ea în timp ce o ducea în hambar. Tori 
l-a auzit pe Ron ţipând atunci când Shelly și Dave l-au forțat 
să-și cufunde picioarele rănite şi însângerate într-un amestec 
de apă fierbinte și înălbitor. 

„Îmi amintesc mirosul ăla — cel mai îngrozitor miros din 
lume“, a spus Tori peste ani. „Un amestec de înălbitor și 
carne în descompunere, ca şi cum i-ar fi ars pielea. Pur şi 
simplu îngrozitor. Mirosea de parcă era în putrefacție, efectiv 
a carne moartă. A mirosit așa o lună întreagă. Până la 
sfârşit.“ 

Chiar dacă se prăpădea lent, Shelly a continuat să-i 
interzică lui Ron să poarte încălțări în timp ce făcea treabă 
prin curte sau gimnastică afară. Picioarele lui loveau pietrișul 
atât de tare în timpul noilor pedepse cu sărituri, încât tălpile 
i-au crăpat, lăsând să se scurgă sânge și puroi. 

Ea îşi scotea din nou sticla de înălbitor, turnând lichidul 
caustic peste ele, spunându-i să tacă, să înceteze cu plânsul. 

— Da, Shelly dragă, zicea el. 

Altă dată, a fiert apă pe sobă, a umplut o cadă și l-a pus să 
intre în ea. 

„Într-o seară cred că a încălzit prea tare apa“, îşi amintea 
Tori. „lar el şi-a ars picioarele într-un asemenea hal, încât a 
început să-i cadă pielea de pe ele. Atunci mama a început să i 
le înfăşoare în tot felul de chestii.“ 


Noaptea în care a început să i se desprindă pielea a fost 
ultima în care Ron a dormit în camera calculatorului, la 
etajul al doilea, lângă dormitorul lui Tori. Fata, pe atunci în 
vârstă de 14 ani, a crezut că era din cauză că abia mai putea 
să urce scările. După aceea, bărbatul a dormit mai mult în 
spălătorie, în hambar ori afară, pe verandă. Avea picioarele 
bandajate și abia mai vorbea. Totuşi, nu s-a plâns niciodată. 

Peste ani, când Dave Knotek a aflat că înălbitorul 
distruge, de fapt, pielea umană, a părut sincer surprins. 
Shelly îl folosise cu galoanele pe Kathy, Ron şi chiar pe fete. 
De fapt, n-au făcut niciodată un drum la băcănie fără să-și 
refacă rezerva de înălbitor. Totuşi, în ciuda tuturor lucrurilor 
la care fusese martor, Dave tot nu putea crede că soția lui ar 
fi putut răni pe cineva în mod intenționat. 

Probabil că nici Shelly nu știa că înălbitorul este nociv, 
spunea el. 

La fel ca şi Kathy cu un deceniu în urmă, Ron nu se 
simţea mai bine. Era pe muchia prăpastiei, cu piciorul lui 
Shelly aşezat ferm pe gâtul lui. Femeia părea preocupată. Nu- 
1 mai acuza că-l omorâse pe tatăl ei surogat, pe Mac. O lăsase 
mai moale şi cu insultele. 

În vara anului 2003, Shelly l-a sunat pe Dave la serviciu 
ca să-i spună că e îngrijorată. S-ar putea să fi fost și ușor 
panicată. Încerca să facă aranjamente ca să-l ducă pe Ron la 
un adăpost pentru oamenii străzii din Aberdeen. Ron nici nu 
voia să audă de așa ceva. A refuzat categoric. 

Rămăsese cu el pe cap. Ar fi vrut să-l vadă plecat. Nu se 
mai putea descurca cu el. 

În timpul convorbirii, Shelly i-a spus că Ron încercase să 
se sinucidă sărind de pe craca unuia dintre arinii din curte. 

— Cum s-a întâmplat? a întrebat Dave. 

— A zis că a vrut să se omoare. 

— Serios? 

— Da, a zis ea. Ştia că suntem foarte hotărâți să-l ducem 
la un adăpost. 

În realitate, lui Dave nu-i prea păsa de Ron. Îl îngrijora 
mai ales faptul că era mereu în preajma lui Tori, mai tot 
timpul în chiloţi, şi că stătea pe capul lui Shelly. 

Shelly şi-a continuat munca de convingere. 

— A zis că nu mai vrea să trăiască și că ar face tuturor o 
favoare dacă şi-ar încheia de tot socotelile cu viaţa. Și că-i 
pare rău. „Sunt o povară, iar viața mea este un eșec. Am 
început să vă împovărez, pe tine, pe Dave şi pe Tori. Nu știu 
ce altceva să fac.“ 

Ron zăcea de câteva zile pe o bancă de pe veranda din 
spate. Shelly îl „hrănise” cu whiskey în timp ce-i spunea lui 
Tori că era bolnav, dar că o să se facă bine. Fata își dorea s-o 
creadă. Dar picioarele alea... Erau atât de umflate, încât abia şi 
le putea mișca. 

— O să-l duc mâine la casa lui Mac, unde se va putea 
odihni puțin, i-a spus Shelly. 

— Singur? 

— O să fie bine. Nu-i aşa, Ron? 

Acesta era beat și slăbit. N-a reușit decât să dea ușor din 
cap. 


— Eşti sigură, mamă? 

— O să trec să-l văd în fiecare zi. Nu-ţi face griji. 

În dimineața următoare, când s-a trezit, Tori a observat că 
Ron nu mai era nicăieri. 

— Unde e? a întrebat-o pe mama sa. 

Shelly s-a uitat în ochii ei. 

— L-am dus la Mac azi-dimineaţă. 

Fereastra fetei dădea înspre aleea din față — una cu 
pietriș, care nu permitea nimănui să se furișeze înăuntru sau 
afară fără să producă un scrâşnet caracteristic şi puternic. 

— Oh, a exclamat Tori, care ştia să recunoască o 
minciună atunci când auzea una. Nu v-am auzit plecând. 


- 


Ron dispăruse de câteva zile, iar Tori şi mama ei stăteau 
pe canapea, la televizor. 

— Nu poți să spui nimănui despre Ron, i-a zis Shelly. 

Serios, mamă? 

Tori n-avea idee despre ce parte nu poate vorbi. Lista se 
întindea probabil cam pe o sută de pagini. 

— Ce? 

Shelly i-a aruncat o privire aspră, aproape amenințătoare. 

— Dacă spui cuiva, mai ales lui Sami, te reneg. Îţi jur că 
am s-o fac. Am să uit că mai exiști, pentru tot restul vieții 
tale. 

Asta era deja o amenințare. 

În cameră s-a așternut o tăcere grea. 

— N-o să spun nimic, a zis Tori. 

N-a întrebat-o pe mama ei de ce o amenința și pe Sami. 
Sami nu a vorbit-o niciodată de rău pe mama lor. Cel puţin 
nu în prezența lui Tori. Sigur, zicea că e ciudată, dar care 
mamă nu i se părea cât de cât ciudată unui adolescent? 

— Tori, a mai zis Shelly, dacă vin polițiștii pe aici, vreau 
să le spui că Ron a plecat și locuiește în Tacoma. 

Fata a înghiţit în sec. Era o minciună. Una mare de tot. 

— Bine, mamă. Așa am să spun. 

Odată stabilită strategia — o mare minciună, în mod 
clar —, Tori a observat o schimbare în comportamentul 
mamei sale. Shelly a început să se poarte frumos cu ea. Fata a 
redevenit „turturica“ ei. În următoarele câteva zile a şi 
pregătit feluri gustoase de mâncare. N-o mai forța să se 
dezbrace ca să vadă cum i se transforma corpul. 


Totuşi, ori de câte ori Tori o întreba despre Ron, Shelly o 
expedia. 
bine. 

Tori insista puţin. 

— Vreau să-l văd. 

— Se odihneşte. Are nevoie de odihnă, Tori. 

— Bine, dar mi-e dor de el. 

— E bine, insista Shelly. ÎI văd în fiecare zi. Uneori chiar 
de două ori. Merg la el în fiecare dimineață la 7:00, îi duc de 
mâncare şi văd cum se simte. 

Tori ar fi putut începe chiar atunci propria listă cu 
minciuni ale mamei sale. Ron nu mergea nicăieri. Era blocat 
în casa lui Mac. Cât despre grija pe care i-o purta mama sa... 
Asta era o altă minciună. 

„N-am auzit-o nici măcar o dată pornind mașina și 
plecând dimineața“, zicea Tori mai târziu. „Aş fi auzit-o. În 
plus, nu se trezea niciodată așa devreme, pentru nimeni și 
nimic. Dormea până târziu, pentru că stătea trează toată 
noaptea.“ 

Fata întreba de Ron în fiecare zi. 

— De ce tot întrebi de el? 

— Îmi place de Unchiul Ron. 

— Ei bine, e în regulă și trebuie să încetezi să mai întrebi 
în fiecare zi. 

Tori insista. 

— Vreau să-l văd pe Unchiul Ron. 

— Bine, a zis Shelly în cele din urmă. Bine. Dar sunt prea 
ocupată. Și el la fel. Poate peste o zi sau două. 

Şi atunci s-a terminat cu momentele frumoase, mesele și 
declaraţiile de iubire. 

Shelly a pus-o pe Tori să facă treburile lui Ron. Să 
plivească buruienile, să hrănească animalele, să aranjeze 
bucătăria — tot ce făcuse el. Totul. Spre satisfacția ciudată a 
mamei sale. 

— Aş vrea să fi fost Ron aici, îi spunea Shelly lui Tori. E 
mult mai bun la treburi decât tine. 

Când Tori nu a curăţat cușca câinelui destul de bine, 
Shelly i-a ordonat să intre înăuntru, după care a încuiat ușa. 

— Te-nvăţ eu minte! Cum e să fii tratată ca preţiosul tău 
căţeluș? Tâmpito! Crezi că unui câine îi place să stea în 
propriul său rahat? Îţi place? Rahat! Rahat! Eşti îngrozitor de 
leneșă, Tori! 


Tori se uita fix la mama ei printre zăbrelele din sârmă ale 
cuștii. Se gândea că probabil merita toate astea. Poate că nu 
făcuse o treabă destul de bună? Mama ei era întotdeauna 
foarte sigură. 

— Îmi pare rău, mamă! 

Shelly a dat drumul la furtun și a udat-o, până când Tori a 
fost pătrunsă până la piele de o apă rece amestecată cu rahat 
de câine. 

— Nu eşti bună de nimic! 

Era și timpul. Sami fusese surprinsă și fericită când Shelly 
o sunase pe nepusă masă să-i spună că, în sfârșit, se hotărâse 
să-i permită surorii ei mai mici, Tori, să meargă în Seattle şi 
să petreacă împreună câteva zile. Era o premieră. 

Cele trei s-au întâlnit la cină la Olive Garden, în Olympia, 
un punct de întâlnire convenabil, la jumătatea drumului. 
Sami a observat imediat că ceva era într-o groaznică neregulă 
cu mâna dreaptă a mamei sale. Era foarte umflată. Degetul 
mare era de două ori mai mare decât în mod normal și părea 
dislocat. 

— Trebuie să mergi la spital, i-a zis Sami. 

Shelly a părut s-o ignore. 

— Serios, Sami. Sunt în regulă. 

Nu era. Pe parcursul mesei, n-a prea vorbit. Era la limită. 
Nici nu arăta bine. Shelly se mândrise dintotdeauna cu felul 
în care arăta, dar acum se îngrășase și părul îi era vraiște. 
Părea să-și fi pierdut și câțiva dinţi. 

„Arăta ca o nebună“, își amintea Sami. „Era agitată, 
dezordonată. Ceva se întâmpla.“ 

Pe drumul de întoarcere spre Seattle, Sami pregătise două 
surprize pentru sora ei mai mică. 

— În seara asta ai să mănânci sushi pentru prima dată. Te 
duc la Bento's, în Greenwood. 

'Tori a făcut o grimasă. 

— Nu sunt sigură... 

Sami i-a zâmbit. 

— O să-ţi placă la nebunie. 

— Care e cealaltă surpriză? 

— Mâine mergem s-o vedem pe Nikki. 

Dintr-odată, Tori a intrat în panică. Nu numai că era 
îngrozită s-o vadă pe sora ei, pentru prima dată în șapte ani, 
dar nu voia să poarte povara unei sfidări la adresa mamei 
sale. Aceasta își petrecuse ani întregi spunându-i ce persoană 
rea era Nikki, cât de egoistă și cum nu-i păsa de nimeni. Cea 
mai rea soră din câte ar putea exista. 

— Nu. Nu vreau s-o văd. 

— Te iubește, a spus Sami. Doar ştii asta, nu? 

De fapt, Tori nu știa. 

— Cred, a zis ea. Dar nu vreau să-i spun mamei. 


Sami i-a zâmbit încurajator. 

— Ai s-o vezi, indiferent ce-ai să spui. 

Sushiul nu a avut cine ştie ce succes. Tori a reușit să 
mănânce un rulou California, dar nimic mai mult. Era foarte 
tulburată. De-abia a reuşit să doarmă, fiind foarte agitată în 
legătură cu viitoarea întâlnire cu Nikki. Dacă lui Nikki nu-i 
plăcea de ea? Nikki avusese o mare influență în viaţa ei — îi 
purta de grijă, se juca cu ea. Și dintr-odată a dispărut, 
devenind în viziunea mamei lor o persoană îngrozitoare. 
Tori nu ştia că Sami și Nikki păstraseră legătura de-a lungul 
anilor. 

Dar perspectiva întâlnirii cu Nikki era doar o parte a 
problemei care-i fura somnul lui Tori în noaptea aceea. O 
îngrijora şi ceea ce se întâmpla cu Ron acasă. Se gândise la 
asta pe tot parcursul cinei de la Olive Garden, ascultând-o pe 
mama lor cum o mințea pe Sami spunându-i că bărbatul se 
mutase în Winlock, ori Winthrop, ori Tacoma. Ea știa că Ron 
era prea slăbit ca să plece undeva. Probabil că avea nevoie să 
fie dus la spital. 

Și poate că, spera ea, mama avea să-l şi ducă la unul. 


- 


Pentru Tori, întâlnirea cu surorile ei la Duke's Seafood & 
Chowder House, pe lacul Union din Seattle, din ziua 
următoare, a fost ca și cum ar fi dat ochii cu cea mai 
uimitoare femeie din lume. Sora ei, Nikki, avea 28 de ani, o 
femeie în toată firea. Și atât de frumoasă. Echilibrată. Cu un 
zâmbet minunat. 

Vederea surorii sale mai mari pentru prima dată după 
atâția ani, avea să spună Tori ulterior, a fost cel mai 
important lucru din viața ei. Chiar și după avalanșa de 
minciuni a mamei sale, menite să le țină separate, a știut din 
prima clipă că-i fusese nemaipomenit de dor de Nikki. 

— Eşti atât de frumoasă, i-a spus Tori. 

— Şi tu la fel. 

Sami le-a adus împreună, sora mijlocie, cea care trăise de 
ambele părți ale prăpastiei. 

Nimeni n-a vorbit, în timpul mesei, despre cât de 
groaznică era mama lor. Ori cât de greșit acționase tatăl lor. 
Pur și simplu s-au bucurat toate trei de acel moment de 
reuniune şi refacere a legăturilor. 

— Să nu uiţi, Tori, i-a zis Sami, că nu trebuie să-i spunem 
mamei. Acest prânz cu Nikki noate să rămână doar secretul 


nostru. Ai înţeles? 

Tori a fost de acord, deşi știa că era mai ușor de spus decât 
de făcut. Mama lor avea talentul de a scotoci prin toate 
ungherele vieților lor pentru a descoperi lucruri pe care ele ar 
f preferat să le ţină secrete. Cu Shelly Knotek nu existau 
secrete. 

Cu excepţia propriului ei secret. 

Era trecut de două, în dimineața de 22 iulie 2003, când 
telefonul lui Dave a început să sune, trezindu-l — se afla la 
locul lui de muncă din Whidbey Island. Dormea adânc, așa 
încât n-a reușit să se dezmeticească imediat. Era Shelly, 
fireşte. Dar nu Shelly cea dintotdeauna, exigentă. Această 
Shelly părea ezitantă și obosită. 

— Trebuie să vii acasă, i-a spus ea, ridicând puţin vocea. 

Vorbea în șoaptă. 

— Ce s-a întâmplat? a întrebat Dave, trezit dintr-odată. 

Soţia lui a început să se eschiveze. 

— Nu e de bine, a zis ea. Se întâmplă ceva aici. E vorba 
despre Ron. 

Până atunci, în 15 ani de căsnicie, Dave nu-i ceruse 
niciun fel de detalii soției sale. Erau împreună de suficient 
timp încât să ştie că nimeni nu-i putea cere lui Shelly să 
spună mai mult decât era dispusă să dezvăluie. I-a spus că 
Tori petrecea câteva zile cu Sami, în Seattle, și că avea nevoie 
de el în Raymond, cât de repede putea să ajungă. 

Dave fusese acasă cu o duminică în urmă și-l văzuse pe 
Ron recuperându-se după ceea ce el și Shelly insistaseră că 
fusese o cădere din copac. Probabil că-și rupsese un deget din 
cauza asta. Dave își mai amintea că picioarele bărbatului erau 
bandajate şi că avea arsuri la cap şi pe piept, ca urmare a 
unui accident pe care Shelly îi spusese că-l avusese în timp ce 
dădea foc unor crengi în grădină. Mai avea şi niște vânătăi. 
Foarte multe. Din nou, toate din cauza unui accident. 

La insistențele lui Shelly, Dave îi spusese din nou lui Ron 
că trebuie să se mute, dar bărbatul refuzase să părăsească 
Monohon Landing. La un moment dat, Dave i-a oferit 270 
de dolari ca să plece din oraș, dar Ron rămăsese neclintit în 
decizia lui. Nu voia s-o părăsească pe Shelly. 

— Trebuie să pleci naibii de-aici, Ron, a spus Dave 
ridicând vocea pentru a se face înţeles. 

Celălalt refuzase. Singura lui replică fusese că-și va face 
rău ori se va sinucide dacă va fi obligat să plece. 

Dave avea ceva probleme cu șeful lui, așa că nu îndrăznea 
să-i spună că vrea să plece acasă. 

— Nu pot să ajung până vineri, i-a spus lui Shelly. 

Și până vineri mai era mult. 


În ciuda faptului că Shelly părea nervoasă și supărată, nu 
i-a reproșat întârzierea. 

„Nu mi-a spus că e mort“, comenta Dave mai târziu 
referitor la apelul matinal al soţiei sale. „Nici nu trebuia. 
Ştiam. Şi ştiam și din ce motiv.“ 

Presimţirea lui s-a dovedit corectă. 

Ron chiar murise. 

Shelly pretindea că îl găsise mort pe veranda din spate. A 
spus că fusese un val de căldură şi că-l dusese acolo pentru ca 
aerul proaspăt să-i vindece rănile. l-a mai spus soțului ei că se 
temea că cineva ar putea să o învinovăţțească pentru toate 
acele răni — urme de arsuri, tăieturi şi vânătăi pe tot corpul 
lui Ron. 

Insista că încercase să-l resusciteze, dar şi-a dat seama că 
era mort. Odată acceptată situaţia, i-a târât corpul în hambar 
şi a închis uşa. Acolo, l-a îmbrăcat în niște pantaloni de 
trening curați — pe care refuzase să-l lase să-i poarte pe când 
era în viață — și a pus cadavrul în doi saci de dormit. Apoi a 
scos tot echipamentul de camping din partea de sus a 
congelatorului, a deschis capacul și a pus cadavrul înăuntru. 
A pus la loc echipamentul, aranjându-l în așa fel încât 
nimeni — dar mai ales Tori — să nu observe că ceva fusese 
mişcat. Shelly s-a gândit la fiecare detaliu. 

După ce a făcut toate acestea, i-a dat teleton lui Dave. 

Când Dave a ajuns acasă la sfârșitul săptămânii, Shelly i-a 
spus că trupul lui Ron e împachetat în saci de dormit și 
ascuns în congelatorul din hambar. Dave se simţea ca un 
zombi. Ideea că treaba asta se întâmpla din nou era mai mult 
decât putea suporta. Și presimţise că așa va fi. Știuse că Ron 
nu va sfârși bine cât timp va rămâne la Monohon Landing. 
Era o pacoste, exact cum îi spusese Shelly. Și oamenii de felul 
ăsta aduc mereu necazuri. 

La naiba, Ron! 

Cum ai putut să-i faci așa ceva lui Shelly? 

Dave se frământa, în timp ce scotea cadavrul lui Ron din 
congelator. 

Cum a reușit Shell să-l vâre acolo? 

E un efort supraomenesc! 

Dave nu s-a uitat deloc la rămășițe. Nu voia. În schimb, s- 
a ocupat în linişte de ceea ce mai făcuse şi în trecut. Forța 
fizică nemaipomenită a soţiei sale i-a venit din nou în minte, 
în timp ce se lupta cu cadavrul, încercând să-l strecoare în 
doi saci menajeri negri, din plastic, pe care-i luase de la 
serviciu. Dave tremura în timp ce sacii tot alunecau pe când 
încerca să înfășoare în ei cadavrul lui Ron. 

Nu era ușor să scapi de un cadavru, chiar dacă avea ceva 
experienţă în această privință. 

A rămas pe gânduri acolo, în hambar, printre vechiturile 
din viața lui cu Shelly şi fetele — haine vechi, jucării la care 
renunțaseră, echipamentul de campare de pe vremea când 
făceau tot felul de acţiuni împreună, ca o familie. Lângă 
congelator, Shelly îngrămădise lucrurile lui Ron, un tablou al 
vieţii și al pasiunilor sale: cărțile lui de egiptologie, ochelarii, 
bijuteriile pe care și le etala cu mândrie în vremurile de 
dinainte să fi fost anulat ca personalitate. Hainele pe care 
încetase să le mai poarte, pentru că Shelly îi dicta până și 
cum să se îmbrace. Toate puse grămadă şi gata să fie 
aruncate. 

— Am încercat să-l salvez, a insistat Shelly, în timp ce 
pândea în preajmă, frângându-și mâinile. Am încercat să-l 
resuscitez, dar n-a mers. Era prea slăbit. O, Doamne! Am 
încercat din răsputeri. Sunt așa de speriată, Dave. 

Şi el era. 


— Vor crede că l-am abuzat în vreun fel, a mai zis ea. 
Poliţia ne va învinovăţi. 

Dave ştia că are dreptate. Și de ce m-ar face-o? Cum de 
lăsaseră să se întâmple așa ceva? 

T-a spus femeii că se putea descurca singur şi că ar trebui 
să meargă în casă să-și revină. A cărat cadavrul lui Ron pe 
poarta din spate, chinuindu-se la fiecare pas să nu scape sacii 
de plastic alunecoși. 

Exista însă o singură problemă, și încă una mare. În 
Pacific County, aprinderea unui foc în exterior era interzisă, 
din cauza verii fierbinţi şi uscate. Deci nu-l putea incinera pe 
Ron, cum făcuse cu biata Kathy. Nu putea arunca cenușa la 
Washaway Beach. Pe de altă parte, incinerarea n-ar fi fost 
practică, cu interdicție sau nu. Magazia care altădată bloca 
vederea spre grădină dispăruse şi în apropiere fusese pus un 
felinar stradal, ce arunca lumină spre locul cu pricina. 
Cineva putea vedea focul şi raporta autorităților. 

Dave a luat o cazma şi o prelată albastră de plastic din 
hambar, iar ca un lucrător în construcţii ce era, s-a gândit 
cum să facă o groapă. Trebuia să fie adâncă de 1—1,5 metri, 
destul de largă cât să încapă în ea un corp întins. Ar fi vrut s- 
o facă mai adâncă, dar nu putea din cauza terenului. Era tare 
ca piatra. Pământul l-a pus în prelată, ca mormântul să nu fie 
descoperit. Planificase să facă în așa fel încât totul să pară 
normal. 

A pus cadavrul pe o parte şi a împrăștiat pământul peste 
el. Când a terminat, a presărat cenuşă din groapa de foc 
peste pământul proaspăt răscolit. Apoi a pus deasupra şi un 
strat de crengi de brad. 

Shelly a stat deoparte, până când soțul ei a terminat 
treaba. Niciodată nu voia să se implice în chestiile murdare. 

El a rămas în spate, în întuneric, şi-a scos mănuşile de 
lucru şi a analizat ceea ce făcuse. Arăta bine, însă era doar 
ceva temporar. Trebuia să găsească o soluţie permanentă. 
Care avea să aștepte până la ridicarea interdicției de a face 
focul. A dus prelata la casa lui Mac din South Bend şi a 
ascuns-o acolo. 

Ca de obicei, chiar și după o asemenea întâmplare, Dave 
o apăra pe Shelly şi n-o învinovăţea de nimic. 

„O iubesc din toată inima”, a spus el. „În niciun caz nu i- 
a abuzat în vreun fel pe Ron și pe Kathy. Doar că n-a sunat 
când a murit Ron. Din cauza temerilor pentru ce se 


întâmplase în trecut. Și, aşa cum am spus, soţia mea e genul 
care-şi face griji din orice şi nu voia decât să-și protejeze 
familia. A fost doar protectoare, ca întotdeauna. Nu văd 
unde a greşit cu ceva.“ 

În Seattle, Sami și Tori încercau să asimileze întâlnirea lor 
minunată cu Nikki. Fusese cea mai fericită zi din viața 
tuturor. De-a lungul anilor, lui Tori îi fusese ba dor, ba frică 
de Nikki, dar în acel moment vedea limpede manipulările 
mamei sale. N-ar f trebuit s-o surprindă, dar se întâmplase. 

Shelly voia să-i controleze pe oameni. Detesta orice 
scenariu în care nu era personajul principal. Ca și cum 
familia lor era un fel de sectă: Nikki scăpase prima, apoi 
Sami. Lumea din afara orașului Raymond era mai 
frumoasă — şi mai fericită — decât crezuse Tori vreodată că 
ar fi fost posibil. Ea era Dorothy din Kansas, transportată în 
lumea colorată de dincolo de curcubeu. Era evident cine 
fusese mama lor în acel scenariu. 

Mama ei. Gândul la Shelly a readus-o pe Tori la cea mai 
mare frică a ei. Era obsedată de faptul că nu va putea ține 
secretă întâlnirea lor. 

— Ba da, o să poți, a insistat Sami. Aşa cum am putut şi 
eu. 

— Nu știu, a zis Tori. 

Sami a rămas optimistă, încurajatoare. 

— Eu ştiu. Pentru că te cunosc. 

Sami a recuperat niște rufe din uscător, apoi s-au așezat 
amândouă și au început să le îrnpăturească. 

— O poveste amuzantă, a continuat Sami. Îmi amintesc 
cum mama obișnuia să mă trezească în toiul nopții şi să-mi 
arunce pe jos tot ce aveam prin sertare, totul. Voia să mă 
asigur că totul e pus la punct. lar dacă aveam vreo șosetă 
desperecheată, dezastru. Trebuia să-i caut perechea toată 
noaptea. Până la trei dimineaţa. 

Tori a rămas tăcută o vreme. 

— Şi mie îmi face la fel, a zis în cele din urmă, ridicând 
privirea şi întâlnind-o pe cea a surorii sale. 

Inima lui Sami a început să bată cu putere. Nu, a gândit 
ea. La naiba! Nu. Nu. Nu se poate. Nu Tori. 

„O întrebam de fiecare dată când ne întâlneam dacă e în 
regulă“, spunea Sami mai târziu. „Era treaba mea s-o 
protejez. Dar n-am reuşit. Ăsta-i adevărul. N-am pus 
întrebările potrivite. Nu i-am spus ceea ce știam. Am 
întrebat-o doar dacă e în regulă. Ea şi mama.“ 


— Ce altceva îți mai face mama, lori? 

Tori s-a uitat la Sami, care se prăbușea în fața ochilor ei, și 
i-a schițat o listă. Era un fel de bingo al pedepselor standard 
aplicate de Shelly, aceleași lucruri pe care le făcuse tuturor — 
lui Shane, Kathy, Nikki și ei însăşi. 

— Te lasă să dormi? a întrebat Sami. 

— Nu. 

— Te obligă să faci diverse chestii în pielea goală? 

— Mda. 

— Te încuie afară toată noaptea? 

— Mda. 

— Pe verandă? 

— Corect. 

Sami începuse deja să plângă. Și-a luat sora în braţe. 

— De ce nu mi-ai spus, Tori? 

— Nu ştiu. Am crezut că mi se întâmplă numai mie. Nu 
aveam idee că mai făcuse aşa ceva. Credeam că tu şi Nikki aţi 
avut o copilărie fericită. 

Sami ştia ce să facă în continuare. Era şansa ei, o ocazie să 
ceară o doză de realitate din partea surorii sale mai mici. 

— l-a făcut ceva lui Ron? a întrebat ea. 

Tori a început și ea să plângă. Înţelegea că întrebarea 
surorii sale nu era chiar o întrebare. Ci mai degrabă o 
afirmaţie. 

Un adevăr. 

Tori a tras adânc aer în piept. 

— Da. Toate câte ţi-am spus. Şi altele. 

A urmărit reacţia surorii sale. Nu era şocată. A primit totul 
ca și cum așa ar fi trebuit să fie, o confirmare a ceea ce știa 
deja. 

— De unde ştii despre asta? a întrebat Tori. 

Sami a înghiţit în sec. 

— A mai făcut-o şi altă dată. Ne-a făcut-o tuturor. Şi lui 
Kathy. 

Sami nu încetase niciodată să se gândească la Kathy. 
Putea să revadă în minte fiecare imagine pe care o reținuse în 
timpul copilăriei sale la Casa Louderback ori la ferma de la 
Meonohon Landing — bună sau rea. În ultima vreme, 
lucrurile începuseră să se clarifice. S-ar putea să fi fost 
scrisoarea trimisă de cine știe cine. Poate sentimentul de 
vinovăție pentru că n-o susținuse pe sora ei mai mare, Nikki, 
când se dusese la poliție. Ceea ce poate ar fi făcut, şi-a spus 


ea, dacă şeriful ar fi insistat mai mult. S-ar fi pregătit pentru 
momentul prăbușirii lumii sale dacă s-ar fi gândit măcar o 
secundă că Tori era abuzată. 

Însă Tori părea să fie în regulă. Iar poliţia nu-și continuase 
investigația. 

Aşa că nu a spus nimic. 

Sami a cercetat şi mai în profunzime. 

— Ron a încercat vreodată să fugă? 

Tori a confirmat din cap. 

— Da, de multe ori. Dar mama şi cu mine îl găseam 
întotdeauna și-l aduceam înapoi. 

— Şi Kathy a făcut la fel, a spus Sami. 

— Mama a pus-o pe Kathy să facă lucruri ciudate, treburi 
casnice? 

— Mda, a răspuns Sami. Trebuia să spele vasele în pielea 
goală. 

Tori şi-a amintit o imagine veche cu Kathy, în casa din 
Old Willapa. Tori avea în jur de doi ani. Kathy se afla în baia 
de la primul etaj. Purta o cămaşă de noapte subţire de 
culoare verde. Îi cădea părul şi se mişca foarte greu. 

— Ce s-a întâmplat? o întrebase Tori pe Kathy, dar înainte 
ca aceasta să poată răspunde, mama ei și-a luat fiica în braţe 
şi a dus-o de acolo. 

Shelly nu spusese nimic, dar după aceea Tori a înțeles că 
nu trebuia să pună genul acela de întrebări. Nu avea voie să 
vorbească cu Kathy. Nu în felul acela. 

Acum, Sami şi Tori se ţineau în braţe şi plângeau, fără 
reținere. Nu și-au mai ascuns nimic. 

În afară de un lucru, poate. 

Sami abia mai putea vorbi. Ştia că trebuie să-i spună 
surorii ei mai mici. 

— Mama a omorât-o pe Kathy, a zis Sami aproape 
sufocându-se. Au ars-o în curte. 


CAPITOLUL 75 


Shelly stătea în fața chiuvetei din bucătărie, pe punctul 
de a se prăbuși. Nu arătase niciodată mai rău. În ultimul an 
se îngrășase cu mai bine de zece kilograme. Părul ei roșcat 
avea nevoie de o împrospătare cu Clairol. Asta la exterior, 
desigur. În interior, scrisoarea anonimă și moartea lui Ron îi 
zdrobiseră bravada şi siguranța de sine care o ajutau de 
obicei să facă lucruri de neimaginat, fără să clipească. 

Dave fusese primul care adusese în discuție necesitatea 
găsirii unei explicații pentru brusca plecare a lui Ron de la 
Monohon Landing. Poveștile de acoperire erau un domeniu 
bine cunoscut în familia Knotek. Kathy era plecată cu iubitul 
ei, Rocky, prin țară. Shane pescuia în Alaska, pe Kodiak 
Island. Nikki plecase din Raymond ca să-și facă o viață nouă 
în Seattle. Nu se evaporaseră pur și simplu; plecaseră unde 
doriseră dintotdeauna. 

Totuși, nimeni nu părea prea interesat de Ron. Ceea ce era 
bine. Și în favoarea lor. 

Dave, care fusese dintotdeauna partea pasivă în căsnicia 
lor, îşi dădea seama că Shelly era agitată. A hotărât să rămână 
la planul iniţial. În interior, și el era o epavă, dar nu se 
puteau lăsa amândoi copleșiți de emoţii. Unul dintre ei 
trebuia să se adune. 

— A stat la Mac în ultimele două săptămâni, a sugerat el. 
Îşi căuta de lucru. 

— Corect, a acceptat Shelly, aproape mecanic. l-am dat 
ceva bani pentru autobuz. 

Dave a oftat. Nu era un maestru al invențiilor, chiar dacă 
viaţa alături de Shelly însemna să înveți să minți. 

— L-am dus până în Olympia ca să ia autobuzul, a 
continuat. Se hotărâse să plece în San Diego. 

Shelly s-a luminat puţin. 

— Chiar aşa. Vorbea mereu despre asta. 

Ideea părea suficient de plauzibilă ca s-o mai calmeze 
puţin. Își făcea griji în legătură cu ce-ar gândi Tori, dar și-a 
zis că fata ei va crede orice-i va spune ea. 

— Am să-i spun când vine acasă de la Sami, a zis Shelly. 

Dave credea că aşa era cel mai bine. 

În seara aceea au repetat povestea la nesfârșit, de la cap la 
coadă și invers, ajustând lucrurile când li se părea că 


descoperă vreo fisură în logica evenimentelor. Ron avea 
nevoie de bani. Mâncare. Haine noi. Tot ce-i lipsise la 
Monohon Landing era adăugat în țesătura poveștii. 

Și totuși, mai era loc de îndoială. Cea mai mică greșeală, 
cel mai mic semnal de alarmă le putea fi fatal. 

Ca scenariu de rezervă, Shelly a pus din nou pe tapet 
ideea că Ron avea gânduri de sinucidere, din cauza lui Gary. 
l-a spus lui Dave că atunci când îi bandaja picioarele în baie, 
cu puțin înainte de a muri, Ron a văzut deschis dulăpiorul cu 
medicamente. 

A mai făcut şi o descoperire în una dintre anexe, a spus 
ea. 

— Am găsit astea în coteţ. — Şi i-a arătat două cutii de 
medicamente de culoarea ambrei. — Probabil că a luat dintr- 
astea. 

Dave nu s-a uitat mai îndeaproape. Nu avea nevoie. Ceea 
ce spunea Shelly avea sens. Ron fusese tulburat. De altfel, 
amenințase cu sinuciderea de mai multe ori. Bărbatul şi-a 
amintit de momentul când chiriașul lor primise ordinul de 
restricție din partea mamei lui și felul în care îl afectase. Și 
atunci spusese că se va sinucide. Altă dată i-a spus lui Dave 
că și-ar fi dorit să moară pur și simplu, ca tuturor să le fie mai 
bine fără el. 

— Asta simt, îi mărturisise Ron. 


CAPITOLUL 76 


Nu se poate. Nu din nou. Descoperirea că Shelly îi făcea lui 
Tori ceea ce le făcuse și lor, surorilor mai mari, era 
devastatoare pentru Sami. Cele două au vorbit despre asta 
până dimineața. Era un oribil joc al potrivirilor — ce se 
întâmplase în trecut şi ce se petrecea atunci. Lacrimile și 
furia alimentau conversaţia. Și regretele. 

Și teama. Multă teamă. 

Mai era şi întrebarea de care Sami se temea mai mult ca 
de orice. Se gândea la Ron şi la faptul că, aparent, plecase să- 
şi ia o nouă slujbă undeva, chiar dacă ultima dată când îl 
văzuse nu părea c-ar fi putut să facă vreo muncă, oricare ar fi 
fost ea. 

— Cum se simte Ron? a întrebat. 

Tori nu trebuia să-i răspundă cu vorbe. Expresia de pe fața 
ei i-a spus surorii sale tot ce trebuia să știe. 

— Cred că e mort, a zis ea. Cred că mama i-a făcut şi lui 
ceva. 

Asta i-a produs și mai multe lacrimi și un val de emoție 
lui Sami. Şi-a amintit de apelurile recente ale mamei sale. O 
sunase mai frecvent în ultimele două săptămâni. lar o dată îi 
spusese că Ron își caută de lucru în altă parte. 

— În nord, în Winlock, spunea Shelly. La un pare de 
rulote. Chiar vrem să obțină slujba asta. Vreau să te rogi şi tu 
pentru asta. Roagă-te să reușească. 

Ceva nu suna bine în povestea mamei sale. De fiecare 
dată când Sami vorbea cu sora ei mai mică, Tori o informa că 
Shelly îi spunea că Ron stătea în casa lui Mac, ajutând cu 
pregătirile pentru vânzare. 

— E timpul să se descurce și singur, zicea Shelly. 

— Cred că da, încuviințase Sami, neștiind ce altceva să 
spună. 

Ultima dată când îl văzuse, Ron era praf. Era de 
neconceput să poată să plece undeva singur și să supra- 
viețuiască. 

Se învinovățea că nu făcuse mai mult. Văzuse problemele 
cu care se confrunta Ron. Cunoștea semnele de avertizare. Și 
totuşi, pentru a supravieţui ea însăși, se cufundase într-un 
ocean de negare. Fără colac de salvare. Doar Sami plutind în 
derivă, până când un val avea s-o tragă în adâncuri. 


Şi s-o înece. 
Sami şi-a revenit. Era trecut de două dimineața. 
— Trebuie să-i spunem lui Nikki, a zis ea. 


= 


Nimeni nu se aşteaptă la veşti bune când primeşte un 
apel la ora aceea. Un accident de mașină. Un infarct. Cine 
ştie ce tragedie ce nu poate aştepta până dimineața. 

Nikki a răspuns. 

Era mai rău decât își imaginase. 

Sami i-a povestit despre abuzurile care se întâmplau. Tot 
ce nu știa. Cum Tori era încuiată în cușca câinelui și stropită 
cu  furtunul. Nuditatea. Ascunderea mâncării. Și Ron 
Woodworth. 

— La fel i-a făcut și lui Kathy, Nikki. 

— Nu ştiu ce ar trebui să facem, a zis aceasta. 

Se afla într-o lume complet diferită de cea în care fusese 
când se dusese la Raymond și făcuse prima plângere în 
legătură cu mama lor, aproape cu doi ani în urmă, în iulie 
2001. Era fericită. Avea în viața ei un bărbat pe care-l iubea. 
Nu voia să tulbure apele revenind la ceea ce făcuse mama ei. 

— Trebuie s-o luăm pe Tori de acolo, a spus Sami. 

Nikki știa că Sami are dreptate, deși implicarea poliţiei nu 
dusese până atunci la niciun rezultat. Și știa de ce sunt în 
stare mama și tatăl ei când era vorba de răzbunare. Shelly 
torturase până la moarte o femeie și minţise în legătură cu ce 
se întâmplase. O făcuse şi pe Nikki complice în planul ei de a 
păcăli familia lui Kathy că aceasta se plimba prin țară cu 
Rocky. O forțase să se bălăcească goală în noroi. Dave Knotek 
nu era nici el mai breaz. Aruncase o cărămidă într-o fereastră 
ca s-o facă să-și piardă serviciul. O urmărise în Bellingham. 
Dave era Himmler, executând orbește oricare dintre 
poruncile malefice ale mamei sale — Hitler. 

— Ultima dată n-a mers, a mai zis ea. 

Sami ştia că era adevărat. Mai ştia şi că ar plăti scump 
trădarea părinților lor. Toţi ar fi avut de suferit, într-un fel 
sau altul. Lumea s-ar putea întreba de ce nu au mers la 
poliție mai devreme. Și cum de au putut, atâta vreme, să-și 
întoarcă privirile. 

Sami a tras adânc aer în piept. 

— Poate că Tori va reuși să treacă peste toate astea, ştii tu, 
cum am făcut și noi. 


Nikki nu era sigură, deși, date fiind posibilele urmări, și-a 
indus ideea că ar fi cel mai bun lucru de făcut. Cele două s-au 
străduit să se convingă că Tori va fi bine. 

— Are 14 ani, a continuat Sami. Nu mai e mult. 

— Ştiu. Va rezista. 

— Dar dacă nu, Nikki... Dacă nu va putea, va trebui s-o 
luăm de acolo. 

Nikki a fost de acord şi, într-un târziu, a adus vorba 
despre Shane. 

Sami acceptase povestea că băiatul fugise, chiar dacă abia 
îl căutaseră. 

— Mama i-a făcut ceva, Sami, a insistat Nikki. 

Despre absența lui, surorile nu vorbiseră până atunci 
decât în șoaptă. Se tot întorceau la căsuţa pentru păsări pe 
care mama lor insista că i-o lăsase, împreună cu un bileţel 
drăguţ. 

Nikki fusese mereu cea mai sceptică. 

— Shane nu i-ar fi lăsat niciodată aşa ceva. O ura din 
suflet. 

— Bine, Nikki, a acceptat Sami, dar mama nu ne-ar fi 
făcut cu adevărat ceva rău. lar Shane era fratele nostru. 


După ce a închis telefonul, Sami s-a întors la Tori. 

— Trebuie să ne gândim cum ar fi mai bine. Crezi că poți 
să ne dai puțin timp, adică să mai aștepți o vreme? Peste 
patru ani o să fii majoră. 

Tori i-a spus că voia să facă ce era mai bine pentru toată 
lumea, dar era extrem de furioasă, și pe bună dreptate. Mai 
mult ca orice, voia ca mama lor să plătească pentru ce le 
făcuse tuturor. 

— Trebuie oprită, a zis ea. Doar știi asta, Sami. E malefică. 
Probabil cea mai rea persoană din lume. Uită-te ce-a făcut. 
Ce le-a făcut lui Kathy şi lui Ron, ție și lui Nikki. 

În timp ce sora ei vorbea, Sami derula în minte cele mai 
mari rele pe care le făcuse mama lor. Acum putea vedea tot 
ce se întâmplase, cât se poate de clar. Fără îndoială, Shelly 
era probabil cea mai rea persoană din lume. 

Şi totuși, e mama noastră. Singura pe care o vom avea 
vreodată. 

Pentru că Sami tăcea, Tori a umplut spațiul dintre ele. 

— Nu mai pot să fac asta, Sami. 


Sami a luat-o în braţe. Era disperată. Ştia că viața tuturor 
va fi aruncată în aer dacă adevărul ieșea la iveală. Chiar și 
așa, ea găsise o cale de a scăpa de perfidia mamei sale. 

Spera s-o poată face şi Tori. 


- 


Alte lacrimi au fost vărsate pe drumul de întoarcere spre 
Olympia, unde trebuiau să se întâlnească cu Shelly în 
parcarea de la Olive Garden. Vizita care ar fi trebuit să fie cel 
mai important moment al verii se transformase într-un 
coșmar, după ce ajunseseră la concluzia că ceea ce i se 
întâmplase lui Kathy Loreno se repetase și în cazul lui Ron. 

Înainte de a opri lângă maşina mamei lor, care aştepta, 
Sami i-a spus surorii sale un ultim lucru: 

— Dacă zice că Ron a plecat, înseamnă că probabil e 
mort. 

Sami începuse să plângă. Avea ochii roșii și era evident că 
mama lor va observa. 

— Te simţi bine? a întrebat Shelly. 

Pregătită întotdeauna cu o glumă ori cu o modalitate de a 
abate atenţia, Sami a răspuns imediat. 

— Da. Doar că mi-e așa greu să-mi iau rămas-bun de la 
surioara mea. 

Surorile s-au îmbrățișat şi au plâns din nou, în timp ce 
Shelty le privea de la volanul mașinii sale. A fost un rămas- 
bun lung şi dureros. În cele din urmă s-au despărțit, iar Tori 
s-a urcat în mașină. 

Shelly a pornit. 

— Despre ce a fost vorba, Tori? a întrebat ea imediat ce a 
băgat în viteză. 

— Doar un weekend grozav. O să-mi fie foarte dor de ea. 

Shelly a mai încercat s-o tragă de limbă, dar fata i-a spus 
că nu se simte bine. 

— Am o durere de cap cumplită, mamă. 

Şi-a sprijinit capul de geamul portierei şi a închis ochii, 
prefăcându-se că doarme. 

Nu vreau să vorbesc cu tine, se gândea ea. 

Când au tras pe aleea de la Monohon Landing, i s-a părut 
că a aterizat pe o planetă străină. Tori fusese plecată doar de 
câteva zile și totuși, în mintea ei, aceasta nu mai era casa ei. 
Era un loc pe care nici măcar nu-l înţelegea. Totul părea 
ciudat. 

— Ron si-a căsit de lucru i-a spus marma ei. 


Tori știa că e o minciună. 

Ron e mort. 

Dacă în timpul drumului mama ei nu prea vorbise, a 
strecurat o notă de duritate în voce când i-a spus fetei să dea 
de mâncare la câini. Un ton cu totul diferit de cel al surorilor 
ei. 

Rece. 

Răutăcios. 

'Tăios. 

“Tori s-a dus şi a făcut ce i se spusese. În casă, se simţea rău 
şi speriată. Lumea ei se întorsese cu susul în jos. Dar nu era 
singură. Le avea pe cele două surori ale ei, care o iubeau şi 
ştiau ce fel de monstru era mama lor în realitate. Și asta o 
încuraja mai mult ca orice. O făcea să vrea să meargă la 
autorități și să mărturisească totul. 

Totuşi, Sami o implorase să aştepte. Tori a înţeles. Dar mai 
ştia şi că, în cazul în care exista un preț de plătit, ea ar fi fost 
cea care avea să achite nota de plată. Nu pedepsele o 
înspăimântau. Reușise să supravieţuiască până atunci. Ceea 
ce o îngrijora era ideea că întâlnirea cu sora ei mai mare avea 
să fie singura. 

„Ştiam că, în cazul în care nu spuneam nimic“, zicea ea 
mai târziu, „s-ar putea să n-o mai văd niciodată pe Nikki“. 

Ceea ce pentru ea era de neconceput. Câtuși de puțin. Nu 
voia să-și mai piardă sora cea mare pentru a doua oară. 

Dacă mergea la poliție, nu era doar pentru a o face pe 
mama ei să plătească. Nici măcar nu era din răzbunare. Ci 
doar o cale de a opri toată nebunia, pentru a putea fi din nou 
cu surorile ei. 

Shelly o studia pe fiica ei, măsurând-o din cap până-n 
picioare. Nu era o privire preocupată ori iubitoare, pentru o 
fiică ce lipsise de acasă câteva zile. Shelly avea ochii unui 
prădător alfa. Avea o abilitate de a evalua oamenii. 

— Totul e în regulă? a întrebat ea. 

— Da, mamă. 

— Mă minţi. 

— Nu, nu te mint. 

— Vino aici, vreau să te îmbrățișez. 

— Nu mă simt bine, a spus Tori. Mi-e cam rău. Îmi curge 
nasul. 

Shelly a privit-o cu răceală. 

— Oh? Pot să te ajut. Am ceva pentru asta. 


A dispărut şi s-a întors cu două tablete. 
— la astea. 


- 


Sami a simţit că înnebunește când Tori a sunat-o mai 
târziu, în seara aceea, spunându-i că mama lor încercase să-i 
dea două pastile, dar ea luase doar una. 

— Ce? Ce ţi-a dat? 

— Nişte pastile. 

— Ce fel de pastile? 

— Galbene. Pentru răceală. 

Pe Sami a cuprins-o disperarea, amintindu-și când mama 
lor îi dăduse și ei niște pastile — se simţise atât de rău, încât 
nici nu mai putea să meargă. Ori toate acele dăți când o 
hrănise pe Kathy cu medicamente, provocându-i o stare de 
toropeală care ţinea ore întregi. Mama ei le dăduse mereu 
medicamente, spunându-le că o să le facă să se simtă mai 
bine, când, de fapt, erau menite să le facă mai ascultătoare. 
Ori să le îndepărteze din calea ei, ca să se poată uita la 
televizor sau să stea pur și simplu, fără să fie obligată să se 
ocupe de nevoile celorlalți din casă. 

— Trebuie s-o arunci, Tori. Chiar acum. 

Tori a ezitat puţin. 

— Mama nu mi-ar face rău, a zis ea. 

Sami a tras adânc aer în piept. După tot ce discutaseră, 
după toate detaliile despre care ştia că sunt reale, înțelegea 
foarte bine de ce era în stare Shelly. Nikki îi mărturisise că la 
un moment dat crezuse că părinţii ei complotaseră s-o ucidă, 
s-o facă să dispară după ce Shane se făcuse nevăzut, pentru 
că nu erau convinşi că, la un moment dat, nu va rupe 
tăcerea. 

Nimeni n-ar fi crezut. 

— Tu nu o cunoşti, Tori. Trebuie să dai imediat afară 
chestia aia! 

Disperarea surorii ei i-a dat un impuls. 

— Bine, a zis Tori. Cum? 

— Încearcă s-o vomiţi! 

'Tori a zis c-o s-o facă, deși nu credea că va fi în stare. Îi era 
teamă că, dacă ar fi vomitat, mama ei ar fi aflat și s-ar fi 
înfuriat pe ea. Ar fi putut să-i facă rău. A stat acolo, la ea în 
cameră, un minut. Se simțea ameţită. Orice îi dăduse mama 
ei, o făcea să se simtă ciudat. S-a dus afară, în curte, căutând 
în iur. în timp ce se gândea că mama cicurmăreste. 


A sunat-o din nou pe sora ei, a doua oară în seara aceea. 

— la-mă de aici, a zis ea. Nu-l găsesc pe Ron. E mort, 
Sami. Sunt convinsă. 

— Eşti sigură? 

— Da. Te rog. 

Sami a insistat să încerce din nou. Nu voia să meargă la 
poliţie. Văzuse ce s-a întâmplat când Nikki le-a spus despre 
Kathy. Nu era o variantă viabilă. 

— Eşti sigură că nu mai poți rezista vreo doi ani? 

Cererea era ridicolă, amândouă ştiau lucrul ăsta. 

— Nu. Nu pot, Sami, la naiba. Mama e o criminală. O să 
afle. Și probabil că o să mă omoare şi pe mine. Știi doar de ce 
e în stare, Sami. 

— Bine, a zis Sami. O să te scoatem de acolo. 

— Trebuie să plec acum, a spus Tori. Toate astea trebuie să 
înceteze. 

A doua zi dimineaţă, în timp ce mama ei stătea învelită în 
fata televizorului, Tori s-a dus în hambar, continuând să 
caute orice indiciu despre Ron. Nu i-a luat mult timp. O 
grămadă de efecte personale ale acestuia, inclusiv lenjeria de 
corp, zăcea pe congelator, împreună cu niște bandaje 
însângerate cu care îi fuseseră înfășurate picioarele, după ce-i 
fuseseră muiate în apă clocotită cu înălbitor. Petele de sânge 
erau vechi, maronii, dar Tori a înțeles ce erau. 

Doamne sfinte, s-a gândit ea. Ce caută toate astea aici? 

A rămas nemişcată o clipă, încercând să proceseze ceea ce 
vedea. Voia să rețină fiecare articol, în caz că mama ei 
intenționa să scape de ele. Fără să se gândească prea mult, 
fata a luat unele dintre lucrurile pline de sânge și le-a ascuns 
în cotețul găinilor. 

Apoi a căutat prin casă orice altceva îi aparținuse lui Ron. 
Pe atunci nu mai avea prea multe — câteva cărți și mai puțin 
de un sertar de haine —, dar totul dispăruse. S-a uitat și după 
o pereche de blugi care-i rămăseseră largi și fuseseră 
depozitaţi în dulapul uneia dintre surorile ei. Și aceia 
dispăruseră. 

S-a dus şi la groapa de foc. Părinţii ei se purtaseră ciudat, 
iar îndemnurile mamei sale de a sta departe de ea păreau mai 
mult decât suspecte. Chiar dacă auzise povestea de la Sami, îi 
era greu să se gândească măcar la ce se întâmplase cu Kathy, 
când ea era mică. 

Tori avea nevoie de mai multe dovezi. Ceva de care 
poliţia să se poată folosi pentru a demonstra că Ron fusese 
ucis şi aruncat undeva. 

Poate în același fel în care surorile ei spuneau că se 
întâmplase și cu Kathy. 

Repede şi fără zgomot, s-a aplecat și a cules crengile pe 
care bănuia că tatăl ei le pusese peste groapă. Pământul 
fusese netezit deasupra. 

Au curățat deja totul, s-a gândit ea. Știu că va veni cineva să 
caute. 

În cele din urmă, cu inima bătând să-i spargă pieptul, Tori 
a luat niște pământ amestecat cu cenușă și s-a grăbit să-l 
ducă în coteț. A presupus că scăpaseră de Ron în acelaşi fel în 


care surorile ei îi spuseseră că făcuseră cu Kathy. Mâinile îi 
tremurau, dar nu plângea. Tori știa că face ceea ce trebuie. 

Mama ei trebuia oprită. 

S-a întors în casă ca și cum nimic nu s-ar fi întâmplat. 
Mama ei stătea tot acolo. Făcând ce făcea de obicei, adică 
mai nimic. Tori a urcat la etaj. 

Shelly și-a văzut de treburile ei. A completat o fişă de 
schimbare a adresei pentru contul de card de credit al lui 
Ron de la Lowe's, punând Monohon Landing ca fosta lui 
adresă. Nu avea o nouă stradă pentru el; totuși, se hotărâse 
pentru un oraș. Nu Winlock, Winthrop sau alt loc prea 
îndepărtat. 

A scris Tacoma. 

Raymond era la un milion de kilometri distanţă. Cel 
puțin așa simţea uneori. Lui Nikki nu-i plăcea să privească 
înapoi. Era căsătorită. Voia să-și construiască un cămin, în 
ciuda a tot ce-i făcuseră mama și tatăl ei. Cum să-i explici 
cuiva bălăceala în noroi? Ori cruzimea cu care mama ei o 
tratase pe Kathy? 

Sau pe Shane. 

Oare ce-o fi cu el? 

Pe 6 august 2003, Nikki și Sami s-au dus cu mașina în 
Pacific County, pentru a-i spune șerifului ceea ce știau că e 
adevărat. Erau mai speriate și mai nervoase ca niciodată în 
viaţa lor. Drumul a fost punctat de numeroase „dar dacă...“ şi 
de lungi momente de tăcere chinuitoare. Și de lacrimi. Ceea 
ce se întâmplase era groaznic. Ceva ce le depășea. Groaznic 
pentru că nu fusese dezvăluit și, surorile ştiau asta, deoarece 
era probabil prea târziu pentru a-l mai salva pe Ron. Era a 
doua oară când Nikki vorbea cu adjunctul Jim Bergstrom. 
Prima dată fusese un eșec de proporţii. Nu dusese la niciun 
rezultat. De ce nu le ajutase nimeni? Nu putea fi doar vina lui 
Sami, că nu vorbise cu el. De fapt, Bergstrom și un alt polițist 
fuseseră la Monohon Landing să se intereseze de Ron. Știau 
că era ascuns acolo și că trecutul lui Shelly Knotek nu era 
deloc strălucit. 

Prin oraș, lumea îi zicea Psycho Shelly. 

Mai ştiau şi că biata Kathy Loreno fusese văzută ultima 
dată în viaţă în compania lui Shelly. Şi că Ron fusese cel care 
sunase la 911 atunci când Mac căzuse, chipurile, din scaunul 
cu rotile, lăsând-o pe Shelly beneficiara finală a averii 
veteranului din al Doilea Război Mondial. 

În lacrimi și cu pauze lungi, încercând să-și facă curaj 
pentru ceea ce aveau să declare, surorile Knotek și-au spus 
povestea — aceeaşi pe care o mai spusese și Nikki înainte. De 
data aceasta însă, a fost diferit. Li s-a dat crezare. 
Reprezentanţi ai procuraturii și ai forțelor de ordine s-au tot 
perindat prin camera de interogatoriu de la biroul șerifului 
din Pacific County. Adjunctul Bergstrom şi lucrătorii de la 
procuratură au înregistrat toată declarația. Șocantă și 
dureroasă. Nikki și Sami au văzut rezultate la cald: o 


operațiune de salvare a surorii lor mai mici și tragerea la 
răspundere a părinţilor lor pentru ceea ce făcuseră. 

— Dacă Ron e mort, i-a spus Nikki adjunctului, cu vocea 
cedându-i în timp ce se uita în ochii lui, să știți că l-aţi fi 
putut salva. 

Bergstrom nu a răspuns, ceea ce lui Nikki i-a convenit; 
oricum, nimic din ce-ar fi putut să spună n-ar f schimbat 
lucrurile. 

După dezvăluirea aproape a fiecărui detaliu îngrozitor, 
fetele s-au întors la maşina lui Nikki, urmând să plece spre 
Seattle. Era întuneric beznă şi luna atârna sus, pe cer. Erau 
terminate emoțional. Deopotrivă triste şi furioase. Şi speriate. 
Dar gândindu-se mai ales la sora lor mai mică și la felul în 
care i se va schimba viața când Serviciul de Protecţie a 
Copilului avea să vină a doua zi dimineaţă ca s-o preia. 

— Va fi bine, a zis Nikki. 

Sami i-a dat dreptate. 

E mai puternică decât eram noi. 

Nikki s-a perpelit în pat toată noaptea, incapabilă să-şi 
scoată din minte evenimentele. Când s-a târât jos din pat, şi- 
a sunat singurul aliat pe care-l avusese încă din copilărie, pe 
bunica ei, Lara. Negăsind-o la telefon, i-a trimis un e-mail. 

Trebuie să mă suni. Am fost în Raymond până la unu 
noaptea. Serviciul de Protecție a Copilului o va lua pe Tori de 
acasă azi, la ora 8:00. Mama şi Dave au făcut DIN NOU ceva 
groaznic! Am fost la procurorul din Pacific County, iar Sami a 
venit şi ea cu mine. 


- 


Tori a sunat-o pe Nikki de două ori, întrebându-se ce se 
întâmplase cu poliția. 

— Ce ar trebui să fac? 

— Doar să aştepţi, Tori. 

— Cât? Nu mai pot să stau aici. 

— O să te scoatem de-acolo. Îți promit. 

Mai târziu, în aceeaşi zi, Shelly a sunat-o pe Sami ca să 
discute despre planurile pentru ziua ei de naștere, ce se 
apropia. 

— Tata o să vă ducă la surfing! a zis ea. 

— De-abia aştept, a spus fata, străduindu-se să-și păstreze 
calmul, să n-o trădeze vocea. 

În ciuda tuturor celor întâmplate, îi era greu să nu-și 
avertizeze mama. EFă-ti bacaiele si frci naibii! Trebuie să pleci de 


acolo, mamă! Vin după tine! 

Normal că n-a făcut-o. Niciodată nu mai fusese așa 
înspăimântată. Ceea ce urma să se întâmple nu mai putea fi 
oprit. 


- 


Tori avea doar 14 ani, dar era puternică. În timp ce a 
așteptat toată noaptea și ziua următoare ca părinții ei să fie 
arestați, a tot sunat-o pe Sami. 

— Nu au făcut nimic, spunea ea referindu-se la șerif. 
Mama e încă acasă. Eu, la fel. De ce durează așa mult? 

Sami nu era sigură. Credea că odată făcute declaraţiile, 
lucrurile se vor mișca rapid. Toate au crezut asta. Și ea era 
îngrijorată. 

— Ştiu că lucrează la caz, i-a spus lui Tori. 

— Tot zici asta, dar nu sunt sigură. 

Sami a făcut tot posibilul ca să-și liniștească sora. Vedea 
că, în timp ce Tori era la limita răbdării, ea rămânea calmă și 
echilibrată. 

— Am ascuns hainele lui Ron în coteț, a mai zis Tori. 

— Bine. Asta-i foarte bine. 

Tori s-a pregătit și pentru percheziția pe care autoritățile 
aveau să o efectueze pentru a căuta probe. A scris un bilet pe 
o foaie de hârtie alb cu roz, cu un bondar vesel care zbura în 
partea de sus a foii. 


Dragă FBI, Poliţie etc. 

Vă rog să nu-mi stricați toate lucrurile în timpul 
percheziţiei. Oricum, aici nu veţi găsi nimic interesant. Vă rog 
să nu vă atingeţi de lucrurile mele. Şi vă rog să le găsiți 
animalelor nişte case primitoare. 

A doua zi dimineaţă, când s-a auzit un ciocănit, Tori era 
deja la ușa din faţă. Nu a deschis imediat. Nu voia ca mama 
ei să ştie cât de fericită era că șeriful ajunsese în sfârșit. În 
timp ce-l privea apropiindu-se, fata de 14 ani l-a recunoscut 
în adjunctul Jim Bergstrom pe bărbatul care mai venise și cu 
altă ocazie, să afle informaţii despre Ron. 

Când Shelly i s-a alăturat, s-a aplecat spre ea și i-a șoptit. 

— Ce-ai făcut? Ai zis ceva? 

Tori s-a uitat drept în ochii mamei sale. Fără să tresară. 
Nici măcar nu a clipit. 

— Nu, mamă. Nu. 

Polițistul i-a spus lui Shelly că venise împreună cu 
asistenții sociali pentru Tori. O luau pentru suspiciune de 
abuz asupra minorilor. Shelly a început imediat să se agite 
indignată. Tori a observat că era speriată. N-a spus prea 
multe, însă repeta că nu înţelege ce se întâmplă. 

Bergstrom s-a dus cu Tori la etaj, unde aceasta și-a luat un 
schimb de haine și câteva lucruri personale. Era albă la față, 
iar pe urechi și pe gât îi apăruse o erupție roșie. Un semn 
familiar. Chiar și atunci când nu putea spune cât de speriată 
sau îngrijorată era, corpul ei arăta cum se simte. 

Tori i-a șoptit polițistului la ureche: 

— Trebuie să obţineţi un mandat de percheziție şi să vă 
întoarceţi. În hambar sunt o grămadă de lucruri ale lui Ron. 
Sunt aproape sigură că părinţii mei le vor da foc. Am pus 
unele dintre ele în coteț. Ca să le ascund. 

După ce au ieșit, i-a spus altui om al legii că mama ei îi 
dăduse două pastile mici, galbene, cu vreo două săptămâni 
în urmă. Fa luase doar una, ceea ce o enervase pe Shelly. 

— Ei bine, zisese ea, deci n-ai încredere în mine. 

Când Tori și-a spus povestea anchetatorilor din Pacific 
County, în acea după-amiază, a minimalizat cea mai mare 
parte din ceea ce i se întâmplase. A spus ce știa despre Ron și 
că ea credea că era mort. Nu știa nimic despre Kathy, pentru 
că fusese prea mică în perioada aceea. Avea grijă ce spunea, 
pentru că, în mintea ei, exista întotdeauna posibilitatea ca 
aceștia s-o ducă înapoi la mama ei. 

Dacă mă trimit acasă, ce-o să-mi facă mama? se întreba. 


Mai târziu, a mărturisit că le spusese poliţiştilor „cam 10% 
din lucrurile rele“. 

Cu toate acestea, investigatorii au înţeles că 10% dintr-un 
coșmar este tot un coșmar. 


- 


Sami s-a uitat la telefon și a încercat să-și păstreze 
cumpătul. Apelul de care se temea. S-a gândit să-l lase să 
intre pe căsuţa vocală, poate chiar să pretindă că nu l-a 
primit niciodată. 

Era numărul mamei sale. 

Urma scandalul, care avea să se întindă în tot districtul. 

— Da, mamă... 

Niciun „bună, dulceaţă“ ori ceva de genul ăsta. Doar o 
relatare la foc automat a ceea ce se întâmplase. 

A ceea ce Sami și sora ei declanșaseră. 

— Au luat-o pe Tori chiar în clipa asta, Sami! Poliţia! a 
exclamat Shelly. Au venit şi-au luat-o pentru abuz asupra 
minorilor. Nu ştiu ce se întâmplă! Tu ai vreo idee? 

Sami a tras adânc aer în piept și a făcut pe nevinovata. 

— Ce se întâmplă, mamă? 

Shelly spumega. Vorbea întruna. 

— N-am ridicat o dată mâna asupra ei. Nici nu cred c-am 
pedepsit-o vreodată! Și de fiecare dată când am făcut-o, mi-a 
părut rău. 

Minciunile mamei sale păreau întotdeauna foarte 
convingătoare. 

— O, mamă, a spus Sami. Îmi pare foarte rău. 

În multe privințe, nu era o minciună. Lui Sami îi părea 
rău pentru multe lucruri. Că nu văzuse semnalele de 
avertizare că sora ei era abuzată. Că nu fusese mai sceptică 
atunci când Ron i-a spus că e în regulă. Că nu le susținuse pe 
Nikki și pe bunica ei când vorbiseră cu autoritățile despre 
Kathy. 

Îi mai părea rău şi pentru mama ei. Shelly părea disperată. 
Era prinsă în capcană şi încerca să se agațe de telefon pentru 
a ieși din situația în care se afla, situație pe care ea însăşi o 
provocase. Credea că totul era legat de Tori. Of, Doamne. Nu 
ştia că plecarea lui Tori de la Monohon Landing era doar 
vârful aisbergului. 

Shelly era deja înnebunită. 

— A zis ceva cât a stat la tine? a întrebat ea. Că nu se 
“ntelece cu mine? 


Din nou, Sami cea împăciuitoare, copilul mijlociu, care 
aproape că fusese preferata mamei sale, a trebuit să mintă. 

— Nu, mamă, a zis ea. Nimic. 

— Crezi că Nikki o fi sunat la poliţie sau a spus ceva 
despre Kathy? Și din cauza asta au luat-o pe Tori? 

— Nu, mamă. N-ar face așa ceva. 

Ulterior, Sami a sunat-o repede pe Nikki. 

— Mama e înnebunită. 

— Bine, a spus Nikki. Așa și trebuie. 

Nikki a făcut apoi greșeala să răspundă la telefon și să 
îndure tirada mamei sale, care-i spunea că cineva făcuse 
plângere că o maltratează pe Tori și cum aceasta fusese luată 
de Protecţia Copilului. 

— Smulsă din braţele mele fără niciun motiv! ţipa ea. 

Nikki nu știa ce să spună. Nu voia să-i mărturisească 
faptul că ea şi Sami depuseseră plângerea, ori că Tori însăși 
jucase un rol în plecarea ei de la Monohon Landing. 

— Îmi pare rău, mamă. 

Normal că nu-i părea rău. De fapt, după tot ce-i făcuse 
Shelly ei, lui Kathy, Shane, Tori, Sami și Ron, cum ar fi putut 
cineva să-și manifeste compasiunea faţă de o situație dificilă 
pe care ea însăși o crease? 

— O să-i dau eu de cap şi la chestia asta imediat! a jurat 
Shelly. 

Spunea că poliţiştii o făcuseră înadins. Tori nu era urn copil 
abuzat. Dimpotrivă. Fusese răsfăţată. Avusese totul pe tavă. Nu 
vedea niciun motiv pentru care cineva ar fi vrut să-i facă rău 
lui Tori, în felul ăla oribil pe care-l sugeraseră autoritățile. 

Şi Shelly şi-a scuipat de-a valma furia, scuzele și negarea, 
până când apelul s-a încheiat, din fericire. 

Nikki a început să se simtă puțin nesigură în legătură cu 
ceea ce făcuse, cu acea furtună pe care ea și surorile ei o 
declanșaseră spunând adevărul. I-a trimis un e-mail bunicii 
sale în care-i spunea că se prăbuşeşte şi că se gândea că poate 
mama ei nu comisese nicio fărădelege. 

Lara i-a răspuns imediat și ferm. Vorbise cu poliţia și cu 
procuratura mai mult de două ore și începea să simtă paşii 
mici ai anchetei și felul în care fiecare sincopă îi afecta pe 
toți. 

Le-am spus că Shelly te-a sunat aseară şi au zis... NU trebuie 
să-i mai răspunzi la telefon. NU MAI RĂSPUNDE... E 
obligatoriu!!! Shelly aleargă peste tot ţipând şi dând vina pe 


toată lumea... E ca un ȘOBOLAN încolțit... Ia ordinul ăla de 
restricție și blochează telefonul... 

Lara o cunoștea pe Shelly mai bine decât oricine. O 
văzuse pe fiica ei vitregă în acţiune, făcând lucruri în totală 
contradicţie cu realitatea. Dacă cerul era albastru, Shelly 
insista că e verde. Era un maestru al manipulării. De data 
aceasta nu avea să mai scape cu ceea ce făcuse. 

Mama ta îţi bagă acum tot felul de chestii în cap şi îi acuză pe 
toți că vorbesc despre ea. Autorităţile spun să NU TE LAŞI 
PĂCĂLITĂ. 

Poliţia nu spunea nimic. Nu exista o altă cale de a afla ce 
se întâmplă decât sunând acasă. Sami și Nikki aveau nevoie 
de vești. 

La sfârșitul zilei, Sami și-a luat inima în dinți și a sunat-o 
pe mama ei, să vadă ce se întâmpla în Raymond. 

Cum era de aşteptat, mama lor era agitată. 

— Nu ne lasă să vorbim cu Tori, a spus Shelly. Tot nu ştim 
ce se întâmplă şi de ce. 

Sami n-o mai auzise niciodată pe mama ei așa buimacă, 
deopotrivă furioasă și confuză. Dave, care venise acasă din 
Whidbey Island, a luat telefonul şi a întrebat-o pe Sami dacă 
ştie ceva. 

— Nu, a spus ea. Nu știu nimic. 

Nici el nu era în apele lui, nervos și confuz. Era ca și cum 
Dave Knotek habar n-avea că se întâmplase ceva ieşit din 
comun. Sami își iubea tatăl. Era sigură că trebuia să ştie, doar 
fusese acolo! Mai ştia și că oricare ar fi fost tâmpenia pe care 
mama ei îl pusese s-o facă, el nu avea nicio vină. Cel puţin 
nu întru totul. Îl considera și victimă, și complice, în același 
timp. 

— Bine, atunci, a zis el. Mă duc la poliţie să văd ce pot să 
aflu. 

În noaptea aceea, strălucirea albăstrie a ecranului 
televizorului a inundat curtea, în timp ce maşinile poliției se 
strecurau pe lângă proprietatea familiei Knotek. Shelly 
urmărea un maraton de emisiuni despre crime, frunzărind 
cartea de telefoane în căutarea unui avocat bun. Dave băuse 
la greu și luase antiacide, iar acum dormea în camionetă. Sau 
încerca să doarmă. Poate că Shelly nu-și dădea seama care era 
scopul real al jocului, dar el știa. Nu era vorba numai de Tori. 
Și mai știa că toată bravada soţiei lui despre cât de grijulii şi 
inteligenți fuseseră când scăpaseră de Kathy nu mai era 


valabilă în cazul lui Ron Woodworth. Acesta fusese mutat 
din congelator şi băgat într-o groapă mare din curtea din 
spate. De fapt, nu dispăruse. Dave era destul de sigur că va fi 
găsit. 

Tar când se va întâmpla asta, totul se va termina. 

A doua zi, Dave a lăsat-o pe Shelly la casa lui Mac şi s-a 
dus să vadă ce se întâmpla cu Tori. În timp ce se uitase la 
televizor și căutase un avocat, Shelly strecurase două bilețele 
în geanta albastră cu flori pe care Dave o luase cu el la 
Protecția Copilului, pentru Tori. 

Primul: Ce se întâmplă? 

Al doilea: Ai spus ceva? 


- 


Tori chiar spusese ceva. Şi Nikki la fel. Şi Sami. Lara își 
adusese și ea contribuția. Au aflat că și alții făcuseră la fel. 
Kaye Thomas publicase chiar un anunț în ziarul Wilapa 
Harbor Herarld, cu o fotografie a fiicei sale, cu titlul „Persoană 
dispărută“. 

Și totuși, nimic din ce declaraseră aceștia nu ar fi dus la o 
arestare. 

Dave Knotek s-a ocupat singur de asta. 

Nereușind să afle unde e Tori, s-a dus la biroul șerifului 
din Pacific County. Era obosit. Doborât. Și, pe deasupra, 
foarte nervos. Când anchetatorii l-au întrebat dacă e de 
acord cu un interogatoriu, acesta n-a găsit vreun motiv să 
refuze. Nu avea nevoie de avocat. N-o abuzase niciodată pe 
fetiță, nici el şi nici soţia lui. 

Aşa cum s-a dovedit, nu despre asta voiau să-i pună 
întrebări. S-au concentrat pe Ron și Kathy. Dave a susținut cu 
fermitate că el și Shelly n-au făcut nimic rău; totuși, curând, 
povestea lui a început să se clatine și omul a început să 
plângă. La un moment dat, a zis că trebuie să meargă la 
toaletă; anchetatorii au fost de acord, iar unul dintre ei l-a 
însoţit pe hol. 

Chiar în fața toaletei, Dave a cedat și i-a spus poliţistului 
unde era îngropat Ron și unde împrăştiase rămășițele lui 
Kathy, după ce-i arsese cadavrul în groapa de foc. 

Autorităţile au ridicat-o pe Shelly de la casa lui Mac. Era 
confuză. Indignată. Chiar nu putea înțelege de ce ar crede 
cineva că făcuse ceva rău. 

În fond, nu făcuse decât să ajute nişte oameni. 


Nikki a plâns când a aflat că părinții ei fuseseră arestați. 
Dave recunoscuse că scăpase de cadavrele lui Kathy și Ron, 
dar nimic altceva. Nu o învinovăţise pe Shelly, iar aceasta nu 
scosese o vorbă. 

Data arestării era o adevărată ironie tragică — ziua de 
naştere a lui Kathy Loreno. Dispărută de zece ani, femeia 
care le spusese fetelor Knotek să nu o ajute, de frică să nu li 
se întâmple ceva, ar fi împlinit 45 de ani în ziua aceea. 

Nikki i-a trimis un e-mail bunicii sale. 

Poliţia urmează să percheziţioneze casa și curtea azi. Ţine-ne 
pumnii să găsească ceva. Dar cred că mărturia lui Dave că a 
scăpat de cadavre ar putea fi de-ajuns, împreună cu declaraţiile 
noastre. Să nu uităm că mama e destul de inteligentă şi că a 
reușit să scape basma curată din MULTE situaţii. Sper ca asta să 
nu fie una dintre ele. 

În timp ce vârtejul adevărului începea să-i tragă pe Shelly 
şi Dave la fund, rămânea problema celeilalte persoane care 
dispăruse în noapte. 

Shane. 

A doua zi după arestarea părinților săi, Sami a ieșit 
împreună cu iubitul ei, Kaley, la o cină la Metropolitan Grill, 
în Seattle, pentru a sărbători cea de-a 25-a sa aniversare. În 
ciuda celor întâmplate, Sami și-a spus că sărbătorirea zilei de 
naştere ar fi o mică plută de salvare pe o mare dezlănțuită. 
Multora, o asemenea atitudine li s-ar fi părut poate ciudată, 
dar Sami era o tânără care-și petrecuse întreaga viață 
încercând să stabilească un curs care să pară măcar cât de cât 
normal. Cu orice preţ. Făcuse sport în liceu purtând colanţi 
care să-i ascundă urmările bătăilor. Inventase scuze când 
mama ei nu venea s-o ia, socotind că o plimbare pe jos până 
acasă era exact de ce avea nevoie. 

Cu fiecare îmbucătură, înghițea câte puțin din ceea ce-i 
trecea prin minte. A încercat chiar să glumească în legătură 
cu unele întâmplări, dar nu era deloc amuzant. Îi era greu să 
se și gândească la ele. Peste tot, în ziare şi la televizor, se 
vorbea despre părinţii ei. La televizor apăruseră fotografii ale 
lui Kathy furnizate de familia ei, precum și fotografia de pe 
permisul de conducere al lui Ron. 

„Abuzuri și decese în zona rurală din Raymond.” 

„Un cuplu din Raymond s-a împrietenit cu trei străini 
care apoi au dispărut.“ 

„PROCURORII DIN RAYMOND URMĂRESC VARIANTA 
OTRĂVIRII.” 

Realitatea a ceea ce se petrecea în Raymond a distrus 
momentul aniversar, iar cei doi au părăsit restaurantul. 

În timp ce conduceau prin Tacoma, lui Sami i-a sunat 
mobilul. 

Era bunica ei. 

Apelul a început cu un moment de tăcere, Lara încercând 
să-și găsească cuvintele, în așa fel încât să nu doară. Totuși, 
nu exista o cale mai uşoară. 

— Shane e mort, a zis Lara cu o voce spartă. Dave a 
mărturisit că l-a omorât. 

Sami a scăpat telefonul din mână şi a început să țipe. 

— E mort! Chiar e mort! Shane! 

Kaley a încercat s-o liniștească, dar nu putea face nimic 
mai mult decât să conducă. Sami a urlat până a rămas fără 
voce. 


Se consolase ani la rând cu gândul că Shane e undeva în 
lume, fericit. Poate având copii. Trăind, muncind şi 
devenind o versiune matură a copilului care fusese la 
Monohon Landing și înainte. Acum, fantezia se risipise ca 
fumul. Mort. 

Jucase un joc cu ea însăși. Fusese o speranţă care se 
dovedise, în final, o minciună. 

„L-am căutat mereu, de-a lungul anilor“, zicea ea mai 
târziu. „În mulțimea de pe stradă. Știam că ceva nu era în 
regulă şi nu putea să dispară pur şi simplu, dar voiam să cred 
că e undeva acolo, fericit.” 


Dave Knotek recunoscuse o grămadă de lucruri pe care le 
făcuse. Cu toate acestea, uciderea lui Shane Watson a fost un 
subiect care nu a ajuns niciodată la o mărturisire completă, 
înregistrată. El şi anchetatorii erau la ei pe proprietate când a 
recunoscut, în cele din urmă, că nepotul lui era mort. 

— Shane e în ocean, a zis el stând la marginea câmpului, 
în timp ce criminaliștii și câinii răscoleau proprietatea. 

Mai târziu, le-a spus investigatorilor că intrase în hambar 
şi-l găsise pe Shane jucându-se cu pușca — ceea ce-i 
interzisese în mod explicit. 

— Shane, dă-mi arma! a pretins el că i-a cerut. 

Adolescentul a refuzat. 

— Dă-mi-o! a repetat Dave. 

Cum Shane a continuat să nu-l asculte, a zis că a încercat 
să i-o ia cu forța, iar arma s-a descărcat. Când și-a dat seama 
ce făcuse, a intrat în casă panicat. 

Cele trei fete erau la etaj. Era sigur că nimeni nu auzise 
împușcătura. l-a spus imediat lui Shelly ce s-a întâmplat, iar 
ea a început să plângă. Au ieșit amândoi afară. 

— Vreau să-l văd, a spus Shelly. 

Dave a ţinut-o, refuzând s-o lase să vadă cadavrul lui 
Shane. A început şi el să plângă, iar Shelly l-a luat în brațe ca 
pe un copil. 

— Ce ne facem? a întrebat ea. 

În acel moment, nu știa. Era împietrit. Prea îngrozit, mai 
târziu avea să insiste să raporteze accidentul din hambar. 

Dacă într-adevăr asta fusese. 


~ 


Era cum nu se putea mai rău. După ce a aflat că şi Shane 
fusese omorât, Nikki i-a scris un e-mail bunicii sale. 

Serios, nu cred că mai pot suporta mult toate astea. Îmi 
doream o viaţă liniştită. N-am făcut niciodată lucruri rele şi m- 
am ferit de necazuri. Acum nu mai pot deschide televizorul fără s- 
o văd pe mama. 

Ştiuse întotdeauna că exista posibilitatea ca Shane să fi 
fost ucis, dar își dorise mai mult ca orice să creadă că e bine. 
Era îngrozită că trebuia să se confrunte realmente cu ideea că 
poate ceva din ceea ce-i spusese ea lui Shelly dusese la 
moartea băiatului. 

A doua zi după moartea lui Kathy Loreno, în vara anului 
1994, Shelly era ca un animal în cușcă, agitându-se prin casa 
din Monohon Landing, ca și cum nu avea nicio cale de ieșire 
din încurcătura pe care ea însăși o crease pentru ea și familia 
ei. A plâns. A ocărât. Dar mai ales părea hotărâtă. Făcuse 
chiar și un jurământ. 

— N-am să las pe nimeni să distrugă familia asta, a spus 
ea. 

Dave, care făcuse treaba murdară și înfiorătoare a soţiei 
sale, i-a spus că totul va fi bine. 

— Nimeni nu ne va distruge. Îţi promit. 

Shelly nu era convinsă, așa că s-a concentrat imediat 
asupra celor doi copii mai mari. Shane și Nikki erau 
apropiaţi. Lucrau afară în grădină împreună, discutând. 
Shelly i-a spus soțului ei că știa că cei doi aveau să vorbească 
şi că treaba asta nu-i plăcea deloc. 

— O să vorbească, a spus ea. 

Dave n-a fost de acord cu ea. 

— Nu, n-o vor face. Nikki e sânge din sângele nostru. 
Shane la fel. 

— Shane mu e din sângele nostru, i-a întors-o ea. O să 
spună. O să distrugă fam 

— Ba n-o s-o facă, a zis el. 

Totuşi, dintre toți cei din casă, îi era clar că Shane era 
într-adevăr veriga slabă. 

Shelly a continuat să-l bată la cap. Îl suna la serviciu. Îi 
reamintea imediat ce venea acasă. Se prefigura o furtună, iar 
băiatul era cauza. Avea să-i distrugă. 

— Trebuie să scăpăm de el, a zis ea. 

Dave n-avea nevoie să-și bată capul ori să întrebe ceva. 
Ştia exact ce voia să spună Shelly. Singura soluție pentru a 
asigura supraviețuirea restului familiei era să-l elimine pe 
Shane din peisaj, însă nu-i plăcea deloc ideea. Shane îi era ca 
un fiu. 

— Nu ştiu, i-a spus soției sale. 

Shelly detesta slăbiciunea și echivocul. 

— Ba ştii. Şi-ai s-o scoţi la capăt. Trebuie s-o faci. 


- 


Se pare că Shane era pregătit să acționeze în legătură cu 
tot ce se întâmpla în familia Knotek. I-a spus lui Nikki, 
confidenta lui, că vrea să-i arate ceva. 

— Dar trebuie să păstrezi secretul. 

Era foarte serios și vorbea în șoaptă. I-a zis fetei să vină în 
hambar. În timp ce Nikki ţinea de șase, vărul ei, pe care-l 
considera mai mult decât un frate, a scos trei fotografi dintr- 
o gaură pe care o făcuse într-un ursuleţ de pluș. 

Erau niște imagini polaroid cu Kathy, goală, plină de 
vânătăi negre şi albastre, târându-se pe podea. 

— Au omorât-o pe Kathy, i-a zis el, punând pozele pe jos. 
Ştii bine. Și eu ştiu. Trebuie să mergem la poliție. Mama ta e 
o psihopată, iar tatăl tău este și el serios dat peste cap. 

— De unde ai astea? a întrebat ea. 

— Le-am șterpelit de la mama ta. 

Nikki a rămas cu ochii la ele. Nu ştia ce să spună. 

— Am de gând să le duc la poliţie, a continuat Shane. Te 
bagi? 

Nikki, mai speriată ca oricând, a răspuns în cele din urmă: 

— Bine, hai s-o facem. 

Au discutat despre găsirea unui moment potrivit și 
stabilirea unui plan de acțiune pentru situaţia în care poliţia 
va veni să-i aresteze pe Shelly și pe Dave. Nikki l-a asigurat 
pe băiat că era de partea lui. Voia s-o vadă pe mama ei în 
închisoare. Să plătească pentru ce le făcuse tuturor, dar mai 
ales lui Kathy. 

Zăpada însângerată. Loviturile cu piciorul în cap. Duşul 
ce se făcuse roşu de la sângele ei. Mirosul rânced al acelor 
smoothie-uri pe care mama ei i le dădea femeii. 

— O urăsc, i-a zis lui Shane. 

— Și eu la fel. 

Shane fusese mereu aliatul ei. Era de acord cu tot ce zicea 
el, dar în realitate era îngrijorată. 

— Dar dacă nu ne cred? 

Băiatul a strecurat pozele înapoi în umplutura moale a 
jucăriei. 

— Avem dovada, fotografiile. 

Nikki a continuat să analizeze planul și consecințele lui. 
Voia să meargă la facultate şi să-şi construiască un viitor 
departe de Raymond. Chiar dacă mama ei îi distrusese stima 
de sine, o parte din ea știa că era destul de puternică pentru a 
reuși. Adevărul îi va face bine și va îndrepta un mare rău. 


Toate acestea erau incontestabile. S-a gândit la surorile ei şi la 
felul în care vor fi despărțite și date în plasament. Ce urma să 
se întâmple cu ele? Vor ajunge pe la rude? Ori la străini? 
Aveau s-o ducă și mai rău? Tori era adorată și fericită. Sami 
părea să evite abuzurile lui Shelly mai bine decât ea. Nu făcea 
valuri. Lucrurile stăteau rău doar pentru ea şi Shane, deși pe 
moment nu erau chiar groaznice. 

Abia dacă a închis un ochi în noaptea aceea, luptându-se 
cu planul lui Shane. Nu voia ca el să spună. Nu voia ca 
familia ei să se destrame. 

A doua zi dimineaţă a văzut-o pe mama ei. Simţea noduri 
în stomac. 

— Shane are niște poze, mamă. 

Shelly s-a oprit din ce făcea şi a studiat-o. 

— Poze cu ce? 

— Cu Kathy. 

Cealaltă a luat foc. 

— Unde? 

S-a repezit la Nikki și a apucat-o de umeri. 

— În camera lui, a zis fata, dând puţin înapoi. În 
ursulețul lui. 

Nikki a știut imediat. Fitilul fusese aprins. Chiar în clipa 
aceea, şi-ar fi dorit să-şi retragă cuvintele. A văzut privirea de 
rechin a mamei sale. Aceeași privire pe care o aveau câinii 
când Shelly îi lega de măr şi le spunea copiilor că animalele 
sunt bine. 

Feroce. Hotărâtă. Doar o mușcătură. 

Nikki avea să-și petreacă următorii douăzeci de ani şi mai 
bine încercând să înţeleagă ce o determinase să-l pârască pe 
Shane în ziua aceea. Doar îl iubea. Se gândea la el ca la un 
frate. Ei doi erau uniţi de ura pe care le-o purtau lui Shelly și 
Dave. Îi voiau pe amândoi în închisoare. Dacă cineva merita 
să fie acolo, ei erau. Nu pentru ce-i făcuseră ei. Ci pentru 
Kathy. 

S-a întrebat de mii de ori de ce-l trădase. 

„N-am vrut să-i creez probleme“, a spus ea. „Însă eram 
foarte speriată că toată lumea va afla ce se întâmplase. Nu 
am spus că urma să ducă fotografiile la poliție. Am spus doar 
că le avea.“ 


Shelly a dat alarma și l-a sunat imediat pe Dave. La 
“ncenut. acesta n-a înteles despre ce era vorba. 


Ceea ce a enervat-o şi mai tare. 

— Îţi spun că are o fotografie cu Kathy. O poză pe care are 
de gând s-o ducă la poliţie. Trebuie s-o găsim! 

— Şi ce apare în fotografie? a întrebat Dave. 

— Cred că a fost făcută după ce a murit. Un polaroid. Ne 
va face să picăm prost. N-am făcut nimic rău, dar o fotografie 
de felul ăla... o să ne distrugă. Trebuie s-o găsești, la naiba! 

Dave era epuizat după ce condusese din Whidbey Island. 
Ideea că exista o probă fotografică a ceea ce i se întâmplase 
lui Kathy l-a alertat. A început s-o caute din clipa când a 
ajuns acasă, dar ursulețul nu era nicăieri. A căutat prin toate 
anexele, a săpat chiar prin unele locuri din grădină unde 
Shane ar fi putut ascunde o poză. În același timp, Shelly 
răscolea prin casă. 

Niciunul n-a găsit nimic. 

Apoi Dave l-a luat pe Shane la întrebări. 

Nikki a auzit țipete din magazia de lemne. Era vocea 
mamei sale. Dar şi a tatălui ei. Voci ridicate, violente și 
absolut înspăimântătoare. Când şi când, în pauzele dintre 
zbierete, fata distingea și câte un țipăt al lui Shane. 

Ca de animal lovit. Cu un cablu electric. Sau cu o coadă 
de lopată. Ori cu pumnul. 

— Ce aveai de gând să faci, Shane? urla Shelly. Gunoi 
nerecunoscător ce ești! N-o să ne distrugi familia. N-ai să-mi 
trimiţi fetele într-o nenorocită de instituţie de stat! 

— Nu, spunea băiatul. 

— Te pregăteai să vorbeşti! zbiera și Dave. Ca să ne 
distrugi familia! Nenorocitule! De ce naiba ai vrea să faci una 
ca asta? 

Şi tot așa. Apoi s-a așternut liniștea. 

Data următoare când Nikki l-a văzut pe Shane era plin de 
vânătăi. 

— M-au bătut măr, a zis el. Din cauza pozelor cu Kathy. 

— Asta face ea de obicei, Shane. Îmi pare rău. Serios. 

Nikki se simțea teribil de vinovată pentru ce se 
întâmplase, chiar dacă, din câte știa, Shane nu era conștient 
că ea îl pârâse părinților. 

„A fost din vina mea“, a spus ea mai târziu, 
învinovățindu-se pentru cele întâmplate. 


Shelly n-a renunţat. 

— Ce ai de gând să faci cu Shane? îl întreba tot timpul pe 
Dave. 

Acesta știa ce vrea să spună. Să ucidă un adolescent care-i 
era ca un fiu. 

De câte ori Dave venea acasă, îl presa să facă un plan în 
vederea unei crime. Și când el stătea acolo, aproape stupefiat 
pentru că nu ştia ce să spună, ori cum s-o domolească, Shelly 
venea cu propriile sugestii în legătură cu ce se putea face. 

— Vreau să pară un accident, îl instruia ea. 

— Bine. — Dave își dorea să vorbească despre orice 
altceva. — Un accident? Nu știu, Shell. Nu știu dacă pot. 

Ea i-a sugerat să-l ducă pe Shane în pădure la tăiat lemne 
şi să doboare un copac peste el. 


— Un accident de felul ăsta, spunea ea. 

Din nou, Dave nu era sigur. 

— Ar fi destul de greu de pus în practică. 

Răspuns greșit. 

Shelly turba. 

— Trebuie să te porţi ca un bărbat, la naiba! Cu boașe 
adevărate. Doamne! Ce fel de bărbat ești tu? Îţi dai seama ce 
e în joc aici? Fetele noastre! Vrei ca el să spună și apoi să ne 
distrugă vieţile pentru ce i-a făcut lui Kathy? 

Shelly nu avea niciodată vreo vină. Le spunea tuturor că 
Shane o abuzase pe Kathy. Ori soţul ei. Că ea nu avea nicio 
idee despre ce se întâmpla când nu era de faţă, ca să aibă 
grijă de Kathy. 

— Ştii foarte bine că Shane a omorât-o pe Kathy a 
noastră! Amândoi știm lucrul ăsta. Merită să moară pentru 
ce-a făcut. Dave, fii bărbat! 

Acesta a promis că va rezolva problema. l-a spus lui Shelly 
că-şi va face timp să se gândească la cel mai bun plan, dar în 
realitate spera ca ea să uite. 

Dar n-a uitat. 


- 


Multă vreme nu s-a întâmplat nimic. La ordinele lui 
Shelly, Shane şi Nikki se ascundeau sub casa vecinilor şi 
trăgeau cu urechea, să vadă dacă nu cumva auziseră ori 
văzuseră ceva în legătură cu Kathy. Țipete în curte în timpul 
înecului simulat? Poate mirosul înţepător al focului? 

Nimic. 

Vara a trecut și copiii s-au întors la şcoală. A venit 
Crăciunul, iar Shelly a făcut mare caz, cum se întâmpla de 
obicei, stivuind cadourile și apoi luându-le. Ea nu obișnuia să 
bea, așa că Anul Nou a trecut în liniște. 

Totul a fost relativ calm până în februarie, la şase luni 
după moartea lui Kathy. 

Nikki s-a trezit în miezul nopții. Un zgomot îi 
întrerupsese somnul. Se întâmplase ceva. S-a uitat prin cameră 
şi a ascultat cu atenţie. În casă era liniște. S-a culcat la loc, 
întrebându-se dacă nu cumva auzise acel zgomot în vis. 

Nici pe departe. 

Era în februarie 1995. Târziu. Liniște. Întuneric beznă. 
Dave și-a luat arma de calibru 22 din cabina camionetei și s-a 
dus în hambar să-l caute pe Shane. Se simțea ca un robot — 
se deplasa cu mișcări mecanice. Ușa era închisă. A răsucit 
clanţa și a intrat. Lumina s-a aprins. N-a scos un cuvânt. 

Dave l-a împușcat pe nepotul său în ceafă. 

Sângele s-a prelins pe podeaua de ciment. 

Shane era mort. 

Dave era ca anesteziat când s-a aplecat. Nu voise să-l 
omoare pe băiat. Nici măcar nu s-a gândit că ar putea s-o 
facă. Dar se simţea ca și cum ar fi fost teleghidat, impulsionat 
de frumoasa roșcată cu care se căsătorise. 

Femeia pe care o iubea ca pe lumina ochilor. 

Femeia care se putea uita la el când contul din bancă era 
gol, spunând că era vina băncii — „lar ne-au ameţit contul! 
Mâine fac plângere!“ 

Femeia despre care tatăl său și-a dat seama din clipa când 
a cunoscut-o că-i o escroacă și aduce doar belele — „Dacă 
rămâi cu ea înseamnă că ai rumeguș în loc de creier“. 

S-a întors în casă și i-a spus lui Shelly ce făcuse. 

— L-am omorât pe Shane. 

Shelly a rămas cu gura căscată, ca un seif aruncat de pe o 
clădire cu zece etaje. Părea absolut şocată. Ca şi cum totul se 
întâmplase ca din senin. 

— Ce-ai făcut? a întrebat ea, cu ochii măriți de uimire. L- 
ai omorât pe nepotul nostru? De ce? 

Serios, Shelly? 

Dave nu ştia ce să mai creadă. Ea îl implorase, îl hărțuise, 
îl ademenise s-o facă încă din ziua când murise Kathy. 

— Acum ce ne facem? a întrebat ea. 

— Ce-am făcut şi cu Kathy, a zis el. 

Lui Shelly i-a surâs ideea. 

Funcţionase și înainte. 

După ce și-a mai revenit, Dave s-a întors în hambar, a 
băgat corpul lui Shane într-un sac de dormit și l-a târât într- 
un spațiu de lângă bancul de lucru. A turnat înălbitor într-o 
găleată cu apă şi s-a apucat să curețe urmele de sânge. Îi 
promisese soţiei sale că nu va mai rămâne nicio urmă. Pic de 
ADN. Nimic care să indice ce anume se întâmplase. 


Apoi a așteptat o ocazie — când fetele erau plecate de 
acasă — ca să incinereze cadavrul. 

A doua zi dimineaţă, fetele s-au trezit cu căsuţa pentru 
păsări şi cu povestea că Shane ar fi fugit în Alaska, la pescuit. 
După o zi sau două, Shelly le-a propus să rămână peste 
noapte la nişte prieteni — ocazie rară, pe care fiecare dintre 
ele a acceptat-o cu bucurie. 

De data aceasta, când Dave a ars cadavrul, a făcut-o fără 
ajutorul unor acceleratori sau a unor foi de tablă, așa cum 
făcuse în cazul lui Kathy. Fără cauciucuri. Fără motorină. A 
folosit doar lemn şi a tot pus vreascuri peste cadavrul 
nepotului său până n-au mai rămas din el decât oase şi 
cenuşă. A durat toată noaptea și o parte din dimineaţa 
următoare — mai mult decât incinerarea lui Kathy. 

Foile de tablă pe care le folosise la capul ei fuseseră totuși 
foarte eficiente, s-a gândit el. 

Când cenuşa s-a răcit suficient de mult, a băgat-o cu 
lopata în saci, pregătind-o pentru călătoria deja cunoscută 
spre Washaway Beach. A parcat camioneta, s-a uitat în jur ca 
să se asigure că nu-l vede nimeni, apoi a aruncat cenușa în 
valurile înspumate ale Pacificului. 

Când Nikki, Sami și Tori s-au întors acasă a doua zi, 
grămada de la foc dispăruse. 

La puţin timp după aceea, Dave a adus un excavator şi a 
împins mizeria pe povârnișul dealului, peste niște tufe de 
rugi de mure. 

Shelly a insistat să raporteze şerifului din Pacific County 
că Shane fugise de acasă. Dave a dat telefon şi i-a spus 
adjunctului că nepotul lui obișnuia să dispară zile întregi de 
acasă. 

— Provine dintr-o familie cu probleme, a spus Dave, 
adăugând că el şi soția lui îl căutaseră peste tot. 

Polițistul i-a mulţumit pentru informaţie, iar Dave i-a 
spus lui Shelly că li se sugerase „s-o lase baltă“. 

Shane dispăruse. Cadavrul la fel. Următorul lucru la care 
trebuiau să se gândească era arma crimei. 


= 


Carabina scurtă de calibru 22 folosită pentru uciderea lui 
Shane constituia într-adevăr o problemă. Dave n-o voia pe 
lângă casă. Era sigur că cineva avea s-o găsească, descoperind 
într-un fel sau altul ce se întâmplase cu Shane. Era cu nervii 
la nământ. când i-a venit în minte un nlan cu care Shellv a 


fost de acord. S-a dus cu maşina la nord de Raymond, pe un 
drum forestier izolat, iar după ce s-a asigurat că nu-l vede 
nimeni, a coborât din mașină şi a îngropat arma în pământ. 
Arma care-l ucisese pe Shane era asemenea inimii care-și 
spune taina a lui Edgar Allan Poe, luându-l mereu în râs pe 
Dave, amintindu-i de ceea ce-i făcuse nepotului său. Shelly 
era şi ea absolut sigură că, în ciuda locului izolat şi a grijii de 
care dăduse dovadă soțul ei, cineva va da cu siguranţă peste 
armă, înțelegând ce se întâmplase. 

— Trebuie să mergi s-o recuperezi, i-a spus ea. 

lar el a făcut întocmai. Două săptămâni mai târziu, Dave 
s-a dus înapoi în pădure, a luat-o şi a adus-o acasă. A pus-o în 
groapa de foc și a ars-o. 

„Speram ca materialul să se topească sau ceva de genul 
ăsta“, a spus el mai târziu. „Dar n-a fost așa.“ 

Dave i-a dat lui Shelly ce mai rămăsese din arma crimei, 
iar femeia a depozitat rămăşiţele în spatele unui dulap din 
bucătărie. Dave nu le-a mai văzut niciodată. 


CAPITOLUL 84 


Chiar și după moartea lui Shane, Shelly a tot căutat 
fotografiile cu Kathy. Acestea constituiau dovada a ceva ce 
nu putea fi explicat. Sau cel puţin nu chiar atât de uşor. 
Răscolea casa când fetele erau plecate la școală. Căuta și prin 
anexe, pe sub pietre și printre lucrurile depozitate în hambar. 

'Trebuiau să fie pe undeva pe-acolo. 

Shelly nu știa pe atunci, dar mai exista cel puţin o 
imagine cu Kathy, pe un film nedevelopat, ascuns într-un 
sertar din sufragerie. Shane îi făcuse femeii o poză, goală, 
târându-se pe podeaua din sufragerie. Oribilă şi 
dezgustătoare. Era clar că femeia era chinuită. Probabil că fi 
era şi frig. Încerca să se deplaseze dintr-o cameră în alta şi 
părea să fie prea slăbită și abuzată ca să mai poată sta în 
picioare. 

Kathy fusese redusă la condiţia unui animal. 

— Trebuie să găsim pozele, i-a amintit Shelly lui Dave în 
timp ce cotrobăia prin camerele copiilor și prin sertarul cu 
vechituri din bucătărie. 

Nu putea renunța la această căutare nesfârșită, deoarece 
voia să găsească fotografiile și să le distrugă. 

— Dacă pune cineva mâna pe ele, ajungem în apă 
clocotită, spunea ea. 

Apă clocotită? Un eufemism tipic pentru soția lui. Deşi 
Dave era și el conștient că viaţa lor de până atunci ar fi luat 
sfârşit. Erau cufundaţi până-n gât în porcăria aia. A ajutat-o 
să caute, apoi ea a luat-o de la capăt după câteva săptămâni, 
întorcând iarăși casa pe dos și blestemându-l pe Shane 
pentru înșelătoria lui. 

— Se pregătea să ne trădeze, a zis ea. 

În vremea aceea, Shelly a început să înflorească povestea 
fugii lui Shane, spunându-le fetelor că sunase cu puțin timp 
în urmă. 

— A zis c-o să mai sune. 

Altă dată, înainte de a pleca de acasă, le-a spus fetelor: 

— Dacă sună Shane cât sunt plecată, încercați să aflați pe 
unde e. 

Dave a tras-o deoparte. 

— Nu complica povestea, i-a spus el. Nu mai adăuga tot 
felul de chestii. A fugit de acasă. Gata, a plecat. 


Totuşi Shelly nu se putea abține. Încercând să anticipeze 
lucrurile, a însemnat în calendar data când „fugise“ băiatul. 
Pe măsură ce trecea timpul, a mai adăugat și alte însemnări, 
cu cele câteva dăți când ea şi fetele merseseră cu mașina prin 
Pacific County în căutarea lui. 

În trecut îl căutase cu mare eficiență. De data asta însă, 
nimic. 

Dave însuși lipsise de la serviciu de câteva ori pentru a-l 
căuta pe Shane, zicea el. Dar în zadar. Fetele credeau că face 
tot ce poate ca să-l găsească pe vărul lor. 

Peste ani, Dave spunea că s-a gândit la Shane în fiecare zi. 
Şi noapte. 

„Nu poţi trece niciodată peste uciderea unui om“, spunea 
el. „Nici măcar o clipă. E mereu acolo.“ 


CAPITOLUL 85 


Nikki și Sami au rămas în contact permanent după 
arestarea părinţilor lor, evitând televizorul atunci când 
puteau, chiar dacă acest lucru era aproape imposibil. 
„Crimele şi torturile din Raymond“, cum fuseseră numite pe 
scurt faptele soților Knotek, invadaseră media din jurul lor. 
Relatările posturilor de televiziune vorbeau despre o casă a 
ororilor în mijlocul unei comunități bucolice de pe malul 
oceanului. Se făceau comparații cu Arsenic și dantelă veche, 
Draga mea mamă şi Psycho. Toată lumea vorbea despre 
familia Knotek. 

În afară de surorile Knotek. Nikki, Sami și Tori n-au făcut 
niciodată vreo declarație în media. Era o promisiune pe care 
și-o făcuseră una alteia. 

Cauţiunea pentru cei doi era de câteva milioane de dolari; 
şi se confruntau cu tot felul de acuzații, de la omor la 
ascunderea unei crime. 

Deşi fetele Knotek voiau dreptate pentru Kathy, Shane şi 
Ron, tot nu le era ușor să-și vadă viața prin prisma mass- 
mediei — o reflexie a unor lucruri deopotrivă străine şi 
familiare. 

Părinții lor omorâseră mai multe persoane. 

Făcuseră cele mai crude și josnice lucruri pe care cineva le 
poate face unei alte ființe umane. 

Și majoritatea acestora se petrecuseră chiar sub ochii lor. 

În doar două săptămâni, Sami, pe atunci în vârstă de 25 
de ani, a obţinut custodia lui Tori. Sami, care pe atunci 
locuia singură într-o garsonieră de pe Greenwood Avenue, în 
Seattle, a făcut aranjamentele necesare pentru a obține un 
apartament cu două camere. Se simțea mulțumită să-i ofere 
surorii sale oportunitatea unui nou început, departe de 
părinţii lor. 


Shelly ştia că Sami e ținta ei cea mai bună — Dave era și 
el închis, Tori era minoră, iar Nikki, după tot ce-i făcuse, o 
cauză pierdută. Probabil că-și dăduse seama că nu mai avea 
loc în viaţa fiicei sale mai mari. Nici măcar nu s-a străduit 
prea tare. 


Dar Sami, o clasică soră mijlocie pacifistă, era genul care 
voia să-i mulțumească pe toţi. 

Aproape din prima ei zi în închisoare, în așteptarea 
procesului, Shelly i-a trimis lui Sami scrisori cu liste de 
lucruri de care avea nevoie. Voia tot ce-i putea oferi fata ei, 
însă nu orice. Un anumit sutien. Un anumit halat. O 
anumită loţiune. Tonul îi era exigent și umilitor. Chiar şi din 
închisoare, Shelly se purta ca și cum i se cuvenea tot ce voia. 

Sami i-a împachetat conștiincioasă tot ce-i ceruse. Chiar 
dacă știa că Shelly merita să fie acolo unde era, o întrista 
mult să și-o închipuie singură şi părăsită, precum și ideea că 
toate celelalte aveau lenjerie intimă confortabilă şi halate 
drăguţe, în timp ce mama ei purta doar ce-i dădea statul. 

Nu le-a spus niciuneia dintre surori că o ajuta pe mama 
lor, dar Nikki și-a dat seama în momentul când Sami a lăsat 
să se înţeleagă că mamei îi era greu după gratii. 

— Îi trimiţi lucruri mamei? a întrebat Nikki. 

La început Sami a evitat întrebarea, dar apoi a recunoscut. 

— De vreo două ori, a zis ea. N-a fost mare lucru. 

Lui Nikki nu-i venea să creadă. 

— Vorbeşti serios? După tot ce ne-a făcut? O ajuţi? 

Într-un fel, Sami încă simţea că nu prea avea de ales. 

— Te controlează, i-a zis Nikki. Nu înţelegi? Face ce-a 
făcut dintotdeauna. 


~ 


În februarie 2004, la șase luni după arestare, Dave Knotek 
a pledat pentru reducerea acuzației de crimă de gradul întâi 
pentru uciderea lui Shane Watson la crimă de gradul doi şi s- 
a declarat vinovat pentru înlăturarea ilegală a unor rămășițe 
umane și complicitate la omor. Chiar dacă fetele i-au spus 
foarte clar că a o ajuta pe mama lor însemna ruperea oricărei 
relaţii cu ele, Dave a susținut în continuare că nu va ajuta la 
urmărirea penală a lui Shelly. Pe de altă parte, Shelly voia cu 
disperare să se asigure că Dave îşi va ţine gura — chiar dacă 
legea privilegiului marital din Washington îl putea scuti să 
depună mărturie. Oricum, nu ceea ce ar fi spus el la bară era 
ceea ce fiicele ei ştiau că o va îngrijora. Tot ce trebuia să facă 
era să susțină ce văzuseră şi spuseseră ele. 

Ceea ce a şi făcut. 

A fost condamnat la puțin sub 15 ani de închisoare. 

Apoi a venit rândul lui Shelly. 


Procurorii din Pacific County le-au spus familiilor 
victimelor că nu puteau proba, în cazul ei, omorul calificat. 
Cadavrul lui Kathy nu mai exista. Oasele și cenușa de sub pat 
dispăruseră. Autopsia lui Ron nu putuse dovedi cu exactitate 
cum fusese rănit — sau de către cine. Dată fiind starea 
rămășițelor lui, era greu de demonstrat cauza morţii. 
Susţinătorii lui Kathy şi Ron au înţeles că respectivul caz era 
prea greu, cu multe implicaţii, pentru ca procurorul 
districtual să poată face față. 

Nikki, Sami şi Tori ştiau că mama lor era inteligentă, 
vicleană, genul de persoană care nu și-ar fi asumat niciodată 
vina pentru nimic din ceea ce făcuse. 

Apa fiartă. 

Înălbitorul. 

Săptărmnânile petrecute în sala pompelor. 

Fără mâncare. 

Fără haine. 

Totul era minciună sau fapte greşit interpretate. 

La zece luni după arestare, Shelly a introdus o așa-numită 
pledoarie de vinovăţie Alford. Acest gen de pledoarie poate fi 
destul de derutant — îi permite acuzatului să pledeze 
vinovat, dar și să-și afirme nevinovăția în același timp. De 
asemenea, este o pledoarie care permite apărării și acuzării să 
salveze aparențele — și banii —, evitând să se ajungă la un 
proces care ar duce aproape sigur la © condamnare. 
Respectiva pledoarie a salvat, probabil, şi autoritățile 
districtuale de o oarecare umilință. Presa nu avea să mai 
dezgroape semnalele de alarmă neluate în seamă de poliție 
în legătură cu implicarea lui Shelly şi Dave în fapte penale. 
Nimeni nu putea nega faptul că Ron ar mai fi putut fi în 
viață dacă povestea lui Nikki despre uciderea lui Kathy ar fi 
fost anchetată mai agresiv de biroul şerifului. Poate că şi Mac 
ar mai fi trăit o vreme. 

În cele din urmă, ambele părți au elaborat un acord 
provizoriu pentru o condamnare de 17 ani. 

La pronunţarea sentinţei, două luni mai târziu, Shelly 
părea dărâmată. Părul îi era încâlcit şi vopseaua roșcată se 
decolorase de mult într-un amestec de gri şi blond-roșcat. 
Uniforma portocalie de deţinută atârna pe ea. 

Nimeni din familia ei nu era acolo pentru a o susține. 

S-a adresat curţii înainte ca judecătorul să pronunţe 
sentinţa. Vorbele i s-au amestecat cu câteva lacrimi. 


„În închisoare, în sala de judecată şi în această 
comunitate“, a spus ea, „şi oriunde altundeva sunt văzută ca 
un fel de monstru înspăimântător. În realitate, nu sunt. Am 
făcut totuși nişte greșeli oribile. Kathy era prietena mea, avea 
valori şi idealuri. Ar fi fost mereu alături de mine. Eu nu am 
fost. Nu am fost acolo când a murit. N-am sprijinit-o.“ 

I-a acuzat pe Shane şi pe Nikki, susținând că cei doi 
adolescenți fuseseră abuzatorii lui Kathy. 

Ea nu avea nicio vină. Nici în legătură cu biata Kathy, nici 
cu Ron. 

„Cred că nu sunt vinovată de crimă, de faptul că i-am 
provocat deliberat moartea. Dar o mamă este responsabilă 
pentru mediul ei familial. A fost maltratată în casa mea, iar 
acum a murit. N-am să trec niciodată peste asta și nici nu 
merit să o tac.“ 

Judecătorul care a pronunțat sentința a luat totul în 
considerare, ascultând pledoariile ambelor părţi. Procurorul a 
menţionat cât de complicat fusese cazul și cum era posibil ca 
adevărul în legătură cu cele întâmplate să nu fie cunoscut 
niciodată. 

Spre deosebire de multe alte înţelegeri, pledoaria Alford 
nu o obliga pe Shelly să spună instanței ce făcuse. 

Totuşi Shelly a părut surprinsă că vorbele ei n-au avut 
efectul dorit asupra judecătorului. În loc să o 
compătimească, i-a mai adăugat câțiva ani la condamnare. 
Sub privirea uluită a lui Shelly, acesta a condamnat-o la mai 
bine de 22 de ani — cu cinci mai mult decât cei 17 pe care îi 
acceptase — pentru omor de gradul doi în cazul lui Kathy şi 
pentru ucidere din culpă în cazul lui Ron. 

Nimeni nu era fericit. Toată lumea era însă mulțumită. 

Pentru o femeie care trăia pentru a-i controla pe ceilalţi, 
care se delecta spunându-le oamenilor ce și cum să facă, era 
o justiție pe măsură. 

Shelly Knotek nu avea să mai conducă pe nimeni şi nimic 
timp de mai bine de două decenii. 


Epilog 


Dave Knotek a fost eliberat din închisoare în 2016. 
Trăiește pe coasta statului Washington și, în ciuda 
problemelor de sănătate, lucrează mult la o fabrică de 
procesare a fructelor de mare. E slab şi se chinuie să stea în 
picioare toată ziua. Singurul lucru care-l ajută să meargă mai 
departe este relaţia cu fiicele lui Tori și Sami. Nikki refuză să-l 
vadă, iar el o înțelege. Spune că are încă remușcări pentru 
rolul pe care l-a jucat în evenimentele de la casele 
Louderback și Monohon Landing. Și știe că va avea 
remuşcări pentru tot restul vieții. 

Nikki nu poate nici să ierte, nici să uite. Poate doar să-şi 
continue viața, crescându-și copiii într-un fel pe care mama 
ei nu l-ar înţelege niciodată. Cu dragoste, Și respect. Știe că 
ceea ce i s-a întâmplat a afectat-o în moduri insesizabile, dar 
alege să ia ce e mai bun din oameni, chiar dacă nu și în cazul 
părinților ei. Nikki încearcă să nu se gândească la mama ei. 
Deşi le-a spus copiilor săi mai mari că bunica lor maternă e 
în închisoare pentru că a făcut ceva foarte rău, se abţine să 
dea detalii. Inima ei rămâne grea și plină de regrete în 
legătură cu contribuţia ei la ce li s-a întâmplat lui Shane şi 
lui Kathy. Pentru Nikki, faptul că a fost ea însăși o victimă n- 
a constituit niciodată o scuză. 

Shelly Knotek va fi eliberată în 2022, moment în care va 
avea 68 de ani. Continuă să susțină că tot ce i s-a întâmplat a 
fost o greșeală, pretinzând că nu a înţeles bine ce însemna 
pledoaria Alford. Niciuna dintre fiicele ei n-a mai văzut-o de 
când a părăsit Pacific County; şi totuşi cineva care a vizitat 
închisoarea de femei din Gig Harbor (Washington) spune că 
are părul alb şi se luptă cu cancerul. 

Cel puţin aşa afirmă ea. 

Din casa ei mare din Raymond, Sami e de părere că mama 
sa a fost soi rău, cineva în care, din păcate, natura malefică s- 
a dezvoltat în condiţii prielnice. „Nu cred că ar mai fi ucis pe 
cineva dacă s-ar fi născut într-o altă familie, în alt oraș, ori 
dacă s-ar fi măritat cu un bărbat mai puternic“, spune ea. 
„Mamei îi plăcea să tortureze oameni. A mers doar prea 
departe și a văzut că-i place. Nu ştiu ce să zic.“ 

Cât despre tatăl ei? Îl iubește, dar și azi se luptă cu ce s-a 
întâmplat în trecut. 


„Nu-mi pasă ce a făcut mama ori cât de puternică era“, a 
spus Sami. „Dacă mama mi-ar pune o armă la tâmplă și mi- 
ar spune că trebuie să-mi împușc fratele, n-aş face-o nici în 
ruptul capului. Nici Nikki n-ar face așa ceva. În niciun caz. 
Dar tata a făcut-o.“ 

Tori, care acum are un nou loc de muncă, are uneori 
momente de nostalgie după mama pe care cândva a iubit-o. 
Nu-i este dor de Shelly, dar îi e dor să aibă o mamă. Din 
fericire, surorile ei umplu acest gol. Chiar dacă și-a construit 
o relaţie apropiată cu tatăl ei şi a petrecut, nu demult, 
Crăciunul cu el, Tori nu vrea să mai aibă de-a face cu Shelly. 

Aceasta a încercat, desigur. 

I-a scris pe vremea când fata era în grija lui Sami, după ce 
fusese trimisă la închisoare, despre cât de fericită era că fiica 
ei cea mică are în viaţa ei atâția oameni care o iubesc și au 
grijă de ea. 

Am făcut alegeri foarte proaste în viaţă. Am făcut multe 
greșeli. Pe unele le regret profund. Dar tu nu eşti ca mine. Să mu 
crezi niciodată ce s-a spus despre mine. Eu reprezint mult mai 
mult. 

Sami nu i-a dat niciodată scrisoarea surorii sale. 

„Tori nu avea nevoie de așa ceva“, a spus Sami. „E 
inteligentă şi fericită, iar mama nu-şi are locul în viaţa ei.“ 

Surorile Knotek se întâlnesc de câteva ori pe an, de obicei 
la Nikki acasă, lângă Seattle. Nikki s-a întors în Raymond în 
2018, pentru prima dată după proces. A fost greu, dar Sami 
era şi ea acolo, în timp ce îşi amintea de mama lor. Și-a 
amintit și cele câteva dăţi în care aceasta fusese bună — chiar 
atentă. Și atunci a plâns. Și Sami s-a întors la casele 
Louderback și Monohon Landing, pentru prima dată, în 
toamna aceea. A avut o reacţie viscerală când a văzut baia de 
la Louderback şi locul în care Nikki era obligată să se 
bălăcească. A plâns şi ea. A și zâmbit. A descoperit o baltă de 
peşte pe care o construise Kaley şi locul unde parca maşina 
când o aducea acasă, pentru ca apoi să claxoneze și să dea 
flash-uri cu farurile până când Shelly ceda și o lăsa să intre în 
casă. 

Surorile își trimit mesaje și vorbesc tot timpul. Înţeleg 
gravitatea faptelor pe care le-au comis părinţii lor şi grozăvia 
celor întâmplate în copilărie. Chiar dacă Shelly a căutat să le 
ţină departe una de alta și să le controleze pentru totdeauna, 
a subestimat puterea legăturii lor. 


Surori pentru totdeauna. Dar fără a mai fi vreodată 
victime. 


Postfață 


Din interior, un cămin violent arată cu totul altfel decât îl 
percep cei din afară. Copiii care cresc alături de niște părinți 
reci, narcisişti ori sadici nu ştiu că nu e normal ca o persoană 
care are grijă de ei să aibă înclinații pentru cruzime extremă. 
Chiar şi atunci când văd o diferenţă faţă de familiile 
prietenilor, deja le-a fost inhibată abilitatea de a contesta 
autoritatea parentală. În loc să caute ajutor, ei se ascund în 
sine și se adaptează. 

Tot mai mulți urmași ai criminalilor în serie — mai ales 
fete — vorbesc acum despre legătura lor familială cu cei mai 
monstruoși dintre infractori. Și ei sunt victime, spun, și așa 
este. Îi găsiți la talk-showuri, în podcasturi şi în paginile 
propriilor cărți de memorii. Melissa Moore, fiica 
„criminalului cu faţă veselă“ Keith Jesperson, chiar a realizat 
un serial TV în care le face cunoștință rudelor unor criminali 
în serie cu membrii familiilor victimelor, în speranța unei 
vindecări. 

Unii urmași sunt luaţi prin surprindere, asemenea lui 
Kerri Rawson, fiica lui Dennis Rader, criminalul în serie 
„BTK“ din Wichita. La un deceniu după arestarea acestuia în 
2005, ea îi mărturiseşte unui reporter suferința şi umilinţele 
pe care le-a trăit când a aflat că iubitorul ei tată, pe care l-a 
îndrăgit toată viața, a omorât zece oameni — inclusiv 
copii — în orașul ei natal. În A Seria! Killer's Daughter [Fiica 
unui criminal în serie), aceasta descrie dificilul proces de a 
încerca să înțeleagă de ce a făcut-o și cum ar putea ea să-şi 
continue viața. 

Cu toate acestea pe alții nu-i surprinde viața dublă a 
părintelui lor criminal, deoarece au fost martori la 
manifestări deschise de abuz și violență. Unii chiar 
condus poliția la ei acasă. Înspăimântaţi și rușinaţi 
sentimente de trădare, au sperat totuşi să îndrepte răul şi s 
oprească pe monștri. 

O astfel de poveste este cea a fiicelor criminalei abuzive 
Michelle „Shelly“ Knotek. O femeie a cărei frumuseţe a 
deviat suspiciunile și-a dominat familia și-și supunea copiii și 
chiriașii unor chinuri îngrozitoare. Folosind poveşti de 
acoperire și o slujbă de îngrijitoare ca să-și ascundă cruzimea 
sadică, a scăpat ani la rând, în ciuda comportamentului ei 


violent. Și-a manipulat al treilea soț ca s-o ajute să-şi ascundă 
crimele şi chiar să ucidă pentru ea. 

Pare imposibil să poată impune cineva o asemenea 
atitudine de supunere, dar prădătorii de succes folosesc 
diverse instrumente ca să-şi asigure reuşita. Sunt răbdători şi 
buni observatori, planifică şi pregătesc lucrurile cu grijă. În 
primul rând, caută oameni supuşi, cu puține resurse: propriii 
copii ori părinți în vârstă, prieteni în dificultate, persoane 
fără adăpost, bolnavi psihic sau persoane fără legături 
familiale. Apoi pun în aplicare un program de erodare 
permanentă a capacităţii victimelor de a rezista. Chiar și în 
faţa unui comportament revoltător, asemenea persoane vor 
fi prea înspăimântate, docile, confuze sau incapabile să 
riposteze ori să ceară ajutor. 

Având doar legături emoționale superficiale cu adevărul și 
moralitatea, prădătorii se antrenează să imite 
comportamente de încredere, precum cinstea și 
compasiunea, pentru a exploata aşteptările celorlalți. Dacă li 
se opune rezistență, ei pot pivota într-o fracțiune de secundă 
şi își pot strecura cu ușurință povestea de acoperire, Știu ce 
vor și ce trebuie să facă pentru a-și atinge obiectivul. Knotek 
s-a folosit de un personaj inventat, plin de farmec și succes, 
ca să câştige încrederea potențialelor noi victime. Odată 
prinse muștele în plasă, scotea acul. 

Unii prădători sunt sadici, descrişi ca fiind marii rechini 
albi ai criminalității deviante. Inteligența lor criminală este 
inegalabilă, la fel ca și capacitatea de a face rău altora. Sunt 
fericiți doar atunci când distrug vieţile celor din jur, de 
obicei prin abuzuri psihice și fizice. Le place să biciuiască, să 
lege, să ardă, să spânzure, să electrocuteze, să strivească, să 
străpungă ori să-și sufoce victimele până la inconștiență și 
apoi să le resusciteze. Controlul asupra altora prin durere îi 
face să se simtă puterni 

Înclinația spre sadism se formează în timpul anumitor 
asocieri din adolescenţa timpurie, dublate de un 
temperament insensibil, care simte nevoia de control și nu 
are remușcări. Chiar și aşa, mai mult de o treime dintre 
sadici mărturisesc că și-au descoperit înclinațiile perverse 
până la vârsta adultă; le place sentimentul de autoritate ce 
apare când pot face ce vor cu o ființă umană vulnerabilă și 
supusă, iar fanteziile se înmulțesc şi devin din ce în ce mai 
sofisticate și mai perverse. Deoarece caută stimulare, devin 


inventivi în ceea ce priveşte tipurile de cruzime pe care le 
exercită asupra altora. Grija obișnuită care însoțește viața de 
părinte nu înseamnă nimic pentru ei. 

Dr. Michael Stone, psihiatru criminalist şi inventatorul 
scalei în 22 de puncte a răului, include cazuri de „părinţi din 
iad“ atunci când descrie ce nu merge bine într-o instituţie 
considerată scena fundamentală a siguranţei şi a protecţiei. 
El îi cataloghează drept malefici pe acei părinți care arată 
lumii o faţă normală din punct de vedere social, pentru a 
ascunde răul pe care-l fac în intimitatea casei lor. Îşi satisfac 
propriile nevoi şi dorinţe pe seama rudelor, mai ales a 
copiilor. Cu cât obţin mai multă plăcere prin actele de 
tortură, cu atât mai mult se complac în felul lor de a fi. Într- 
adevăr, Stone rezervă categoria „cea mai malefică“ — nivelul 
22 — criminalilor psihopati şi torţionari, tortura fiind 
motivaţia lor principală. Aceştia prosperă provocând durere. 
După ce se plictisesc de un fel de tortură, găsesc sau 
inventează alta. Preferă să-şi țină victimele în viață cât mai 
mult timp posibil, punând în practică cele mai dăunătoare 
fantezii ale lor, dar știind că, în cele din urmă, acele persoane 
vor trebui să moară. 

Victimele care vor să primească ajutor recunosc cât de 
greu le-ar fi să convingă autorităţile de comportamentul 
sadicului. Știu că dacă încearcă, dar nu reușesc, pedeapsa va 
fi severă. Așa încât de multe ori decid să aștepte, sperând ca 
la un moment dat să poată fugi. Chiar și complicii sadicului, 
odată prinşi, se pot întreba cum de au putut încălca o linie 
pe care nu credeau că o vor depăşi vreodată. Totuşi, odată ce 
privesc în altă parte în timpul torturii ori comit ei înșiși o 
faptă abominabilă la cererea sadicului, sunt compromiși. Nu 
prea mai au de ales decât să continue. Prădătorii pricepuți 
ştiu cum să păstreze controlul. 

Chiar și atunci când părinţii sadici sunt prinşi, găsiţi 
vinovaţi şi condamnați, coșmarul continuă pentru copiii lor. 
Unii evită mass-media, îşi schimbă numele, fac terapie și 
speră să-și trăiască viaţa cât mai normal cu putinţă. Alţii 
caută un forum public. Indiferent de calea pe care o aleg, 
infractorul le-a mânjit deja sufletele. Așa încât pot ajunge să 
sufere de tulburări de somn sau de alimentaţie, cu o 
incapacitate de a întreţine relații sănătoase sau cu episoade 
necruțătoare de sindrom de stres posttraumatic. E posibil ca, 
fără să vrea, să-și abuzeze propriii copii ori să simtă o dorință 


incontrolabilă de a se descărca pe cei pe care-i iubesc. Cu cât 
află mai multe despre anormalitatea vieţii lor timpurii, cu 
atât mai mare este posibilitatea ca daunele să afecteze zone 
semnificative ale vieţii lor de adult. Ar putea chiar să se 
teamă de o transmitere genetică, aşa că-şi vor supraveghea 
copiii cu o vigilenţă sporită. 

„Îngrijitorul” sadic şi prădător poate avea un efect de 
undă devastator asupra vieţii victirnelor supraviețuitoare, a 
căror vindecare poate dura ani întregi. Chiar şi când înţeleg, 
într-un final, ce au pățit, acestea au adesea sentimente de 
vinovăţie. S-ar putea chiar să-l mai iubească pe părintele care 
le-a făcut rău, fără să accepte cu adevărat enormitatea 
abuzului. Ar putea reacţiona atunci când părintele încearcă 
în continuare să-i controleze din închisoare. Pentru cei din 
atară e greu de înţeles, însă indiferent de forma pe care o are, 
căminul e în continuare cămin. 

Victimele abuzurilor pot încă să-l iubească pe monstru. 
Această loialitate ambivalentă ar putea fi o ultimă formă de a 
face rău a prădătorului. 


Dr. Katherine Ramsland 


Dr. Katherine Ramsland este profesor de psihologie 
medico-legală la DeSales University din Pennsylvania. A 
publicat mai bine de o mie de articole şi 65 de cărți, printre 
care The Psychology of Death Investigations, Confession of a 
Serial Killer: The Untold Story of Dennis Rader, the BTK Killer şi 
The Mind of a Murderer. Organizează ateliere de lucru pentru 
forțele de ordine, medici legiști şi avocați și a fost consultant 
pentru mai multe seriale de televiziune, printre care The 
Alienist, CSI şi Cititorii de oase. De asemenea, scrie în mod 
regulat un blog pentru Psychology Today. 


Mulţumiri 


Subiectul e întunecat şi înspăimântător, dar în timp ce 
scriam această carte am fost copleșit de un sentiment de 
speranță și recunoștință. Pentru Nikki, Sami și Tori. Sunt 
deosebit de recunoscător curajoaselor surori Knotek pentru 
că mi-au încredințat povestea lor. Am crescut într-o familie 
cu fraţi, dar dacă aş fi fost atât de norocos să am şi o soră, mi- 
aş fi dorit să fie oricare dintre ele. Fiecare îmi amintește că 
oricât de teribil ar fi startul în viață al unei persoane, ceea ce 
contează e unde ajunge. Și fiecare dintre ele este dovada vie a 
faptului că, indiferent de situaţie, dragostea familiei este 
singurul lucru pe care putem conta întotdeauna. 

Îi sunt îndatorat şi tatălui lor, Dave Knotek, pentru că a 
acceptat să ne întâlnim și să vorbim despre partea cea mai 
urâtă a călătoriei lui prin viață alături de Shelly. Sincer, nu 
ştiam la ce să mă aştept, dar acum îl văd prin ochii lui Sami 
şi Tori. Știu că niciodată nu va minimaliza, nici nu va încerca 
să-şi ascundă vinovăția pentru cele întâmplate în Raymond. 
Își va petrece restul vieţii ispăşind pentru ceea ce a făcut şi 
m-a ajutat să scriu această poveste doar pentru că fetele lui 
au vrut asta. 

Lara Watson e tot ce ţi-ai dori de la o bunică. N-am să uit 
niciodată interviul nostru din Portland și ajutorul ei 
constant în a spune povestea, de când s-a mutat într-o zonă 
mai însorită. Îi mulţumesc şi fiicei sale mai mici pentru 
fotografiile care m-au ajutat să atașez chipuri numelor 
membrilor familiei. 

Shelly continuă să fie jucătoarea care a fost dintotdeauna. 
Ne-am scris câteva scrisori şi a acceptat să ne întâlnim, dar 
apoi a tot amânat, spunându-mi că e prea ocupată. Am avut 
şi o scurtă convorbire telefonică. Mai bine de un an, am 
sperat că va accepta un interviu. Am fost naiv. E asemenea 
multora de felul ei, victima unor circumstanțe care nu au 
nimic de-a face cu ceea ce a făcut vreodată. 

Multe mulțumiri lui Kelly Paananen pentru amintirile 
obsedante despre sora ei (și pentru prăjiturile pe care le-a 
adus din New York). Știu că încă are inima grea din cauza 
pierderii lui Kathy, E o suferință care nu dispare niciodată. Îi 
mulțumesc şi fratelui ei, Jeff Loreno. Apreciez, de asemenea, 
timpul și perspectiva pe care mi le-au oferit Kaley Hanson şi 
mama lui, Barb, cu ocazia uneia dintre numeroasele vizite pe 


care le-am făcut în Raymond. Și o imensă recunoştinţă i-o 
datorez secretarului de la Pacific County Senior Records, 
James Whorlton, pentru că m-a scos din încurcătură când s-a 
rătăcit un dosar. 

Rămâne să mai mulțumesc echipei care s-a ocupat de 
publicarea acestei cărţi. Sunt extrem de recunoscător lui 
Shannon Jamieson Vazquez pentru grija şi înțelegerea 
deosebită de care a dat dovadă în timpul procesului de 
editare. M-a provocat să sap mai în profunzime — şi chiar 
dacă, trebuie să recunosc, a fost dureros uneori, a fost exact 
ceea ce trebuia să fac. lar despre echipa de la Thomas & 
Mercer și Amazon Publishing... ce-aș putea să mai spun? 
Gracie Doyle și Liz Pearsons, sunteți uimitoare — şi 
recunoaşteţi imediat o poveste deosebită atunci când o 
vedeți. Sunt cel mai norocos autor cu putinţă. 

Nu am mai scris de ani buni o carte despre crime 
adevărate, aşa că lumea mă tot întreabă: De ce asta, de ce 
acum? Shelly Knotek ocupă un loc oarecum bizar în analele 
genului. Tot ce a făcut ea a fost manifestarea unui 
monstru — oribil, crud. Și totuși necunoscut. A scăpat 
neluată în seamă odată cu trecerea timpului și datorită 
pledoariei Alford. N-a existat un proces senzaţional. Nu a 
tost un adevărat proces public care să scoată la iveală tot ceea 
ce a făcut. 

Nikki, Sami şi Tori au vrut ca lumea să ştie ce a făcut 
mama lor. Este un avertisment pentru cei vulnerabili care s- 
ar putea intersecta cu ea după ce va fi, în sfârşit, eliberată din 
închisoare. Toţi se tem c-ar putea recidiva. 


